TYDSKRIF 

VIR 

LETTERKUNDE 


Elize  Botha 

(Redaktrise) 


Elsa  Nolte  P.H.  Roodt  N.J.  Snyman 
(Redaksionele  medewerkers) 


Skakelredaksie:  J.J.  Brits  W.A.  de  Klerk  André  Demedts  Joan  Lótter 
Koos  Meij  Eben  Meiring  P.J.  Nienaber  H.J.  Pieterse  (Unisa) 
Z.J.  Pretorius  Rika  Cilliers  Mary-Ann  van  Rensburg  M.M.  Walters 


REDAKSIE-ADRES  EN  ADMINISTRATIEWE  ADRES: 


(Vir  bydraes,  intekening  en  sirkulasie) 

TYDSKRIF  VIR  LETTERKUNDE,  Posbus  1758,  PRETORIA 
INTEKENGELD: 

R10  per  jaar.  Los  nommers:  R2,50  per  eksemplaar. 

L.W.:  Skole  word  versoek  om  direk  by  die  bogenoemde  adres  in  te  teken. 

Die  publikasie  van  hierdie  tydskrif  word  moontlik  gemaak 
deur  'n  jaarlikse  skenking  van 

DIE  DEPARTEMENT  ONDERWYS  EN  KULTUUR  (VOLKSRAAD) 
en  van 

DIE  AFRIKAANSE  PERSFONDS 

aan  die  Afrikaanse  Skrywerskring  wie  se  amptelike  orgaan  dit  is. 

Menings  wat  deur  medewerkers  uitgespreek  word,  is  nie  noodwendig  ook  menings  van 
die  redaksie  of  van  die  Afrikaanse  Skrywerskring  nie. 

ISSN  0041 -476X 


Inhoud 


George  Weideman 
N.J.  Swart 
Mariana  Venter 
Sarina  Donges 
Chris  Engelbrecht 
Marlena  Bruwer 
Susan  Roets 
Roelf  van  Rensburg 
Peter  Snyders 
W.F.  Jonckheere 

Henriette  Roos 


Gedigte  1 
Die  terugkoms  5 
Die  afspraak  13 
Gedigte  15 
Die  web  17 
Noodtoestand  20 
Gedigte  21 

Kroniek  van  'n  kennismaking  24 
Gedigte  30 

Enkele  oorpeinsings  by  die  werk 
van  'n  "jubilaris"  32 
Die  keur  van  Johannes  van 
Melle  39 


Elize  Botha 
G.A.  Jooste 
Dietloff  van  der  Berg 
Daniel  Hugo 


Oor  armoede  in  Verspee/de  lente 
— 'n  aantekening  52 
Bart  Nel:  die  spel  van  relati- 
vering  55 

Spraakweergawe  in  Van  Melle  se 
werk  65 

Die  Afrikaanse  Skrywersgilde  en 
sensuur  — 'n  persoonlike  beskou- 
ing  71 


André  Letoit,  Tom  de  Wet, 

Dirk  J.  Coetzee,  Hilde  Ferreira, 

E.J.  Malherbe,  Hendrik  du 
Plessis,  M.F.  Titus,  Wium  van 

Gedigte  73 

Etienne  Leroux  word  65:  Hettie 
Scholtz  78 
Etienne  Leroux  79 
Vertaling  van  Na  die  ge/iefde  /and 
herdruk  80 

la  van  Zyl:  Die  jaar  nul  (P.J.  Haas- 
broek)  81;  Kroniek  van  sonde 
(Engela  Linde  en  D.H. 

Steenberg)  84;  Om  'n  laaitie  te 
maak  (Theunis  Engelbrecht)  87; 
Elsabe  Steenberg:  Beste  mnr.  Hen- 
shaw  (Beverly  Cleary)  90;  Grobbe- 
laartjie  van  Velskoendorp  (Oskar 
Prozesky)  91 ; My  kat  word  herfs 
(Barrie  Hough)  92 
Nuwe  Afrikaanse  boeke:  Januarie  — Maart  1987; 

April  — Junie  1987  95 
Voorgeskrewe  boeke  vir  matriek  103 


Zyl 

Literêr-aktueel 


Boekbesprekings 


Digitized  by  the  Internet  Archive 
in  2017  with  funding  from 
University  of  Pretoria,  Library  Services 


https://archive.org/details/tydskrifvirletteOOunsJls 


George  Weideman 
Homo  Faber* 

portret  van  'n  alchemis  en  sy  werkplek 

vir  Floris  Johannes  Weideman  (16.2.1903  — 23.5.1986) 


1.  (wyding) 


aan  pa  se  werkplaas  durf  ek  my  verstom: 
hier  kon  hy  hom  so  volledig  terugtrek 
uit  die  straatgeraas.  verheel  kon  hy  hom 
in  die  neweligheid  van  die  vertrek 
aan  die  profane  gepraatpraat  rondom. 
kruidjie-roer-my-nie.  miskien  verbeel  ek 
my  die  order  teen  die  mankolieke  deur: 
strict/y  private.  moet  asseblief  nie  steur 
nie.  eintritt  verboten.  en  dan  beloof 
nog  ondubbelsinniger  'n  doodshoof 
duister  dreigemente.  inglip  kon  ek 
darem  as  ek  wou  in  dié  heiligdom: 
diskreet  my  doofstom  hou  vir  sy  gesprek 
met  dinge.  wag  en  toekyk  hoe  hy  hom 
reinig  vir  wat  sig  gaan  voltrek. 
asof  wywater  uit  die  koperkraan  kom. 


2.  (interieur) 

pa  floreer  as  nag  oor  dag  begin  kom  — 
of  andersom.  want  in  die  basbruin  waas 
van  stapels  en  stapels  hout  word  alles 
opgehef:  tyd-  en  landgrens  word  verplaas 
deur  wát  ook  al  aangekarwei  kan  word. 
in  die  halflig  wen  jou  oë  hul  oplaas 
aan  vreemde  vorme:  deurgesaagde  stamme 


*Hierdie  reeks  gedigte  vorm  'n  afdeling  in  George  Weideman  se  nuwe  digbundel,  Uit  hierdie 
grys  verblyf;  dit  verskyn  binnekort  by  Tafelberg-uitgewers. 

waaruit  pa  my  leer  van  groei:  van  voorjaars- 
vreugde  en  die  kromvingerseer 
van  skraal  seisoene;  hier  en  daar  'n  skaars 
stukkie  swartbruin  ebbenhout  of  ligte  olien 
wat  op  die  draaibank  wag.  meestal,  helaas, 

'n  mengelmoes  wat  toegespin  met  stof 
vermolm  tot  nieshout.  swam  en  larwe  verhaas 
die  einde.  maar  pa  trek  sy  stofjas  aan 
of  dit  'n  py  is.  heilige  en  klaas. 


3.  (transmutasie) 


as  hy  in  die  halflig  'n  peerboommik 
kom  aandra,  onthou  ek:  waar  ek  gespeel 
het  in  die  boord  langsaan,  kom  'n  snelweg. 
die  geheue  moet  verduursaam  word:  heel 
wees  wanneer  webbe  oor  die  oë  waai. 
iets  kom  in  beroering:  pa  streel  en  streel 
oor  die  tweelingvlamme  in  die  hout,  knyp 
dit  lossies  in  die  skroef  en  bestudeer 
die  grein.  knak  die  lampgewrig  en  laat  lig 
soos  witgoud  deur  die  werkplek  kaats.  fluweel 
van  lig  wat  die  warboel  met  midasvingers 
raak.  dan  neurie  hy  seremonieel, 
haal  'n  saaglem  van  die  rak  en  vergeet 
skoon  van  sy  leerjonge.  stof  sif  soos  meel 
oor  die  stapels  goed.  spinnekoppe  slink 
weg  van  die  lem  se  furie.  min  kan  pa  skeel. 


4.  (phoínix) 


tussen  duim  en  duim  oor  die  saagvlym  stuur 
pa  die  peerboommik,  totdat  delikaat 
twee  helftes  vlammend  op  sy  handpalms  val. 
'n  vleugie  vreugde  groei  oor  sy  gelaat 
wanneer  hy  vermoed  dat  iets  weer  uit  niets 
aan  't  kom  is:  'n  vlinder  wat  vrygelaat 
word  uit  die  winterslaap  om  fleurig 
tussen  blomme  deur  te  wip.  wyl  pa  daad 

by  droombeeld  voeg,  maak  ek  inventaris: 
tel  die  bondels  laaghout  wat  maat  op  maat 
omheen  lê,  skeie  en  stroppe  gestring 
aan  dakbalke,  dryfhout  en  kiaat 
oorhoeks  en  deurmekaar,  stange,  ratte, 
skroewe,  moere,  'n  duisternis  apparaat. 
en  oor  die  draaibank  gebuig,  al  krommer 
wordend,  my  monnik-pa  aan  't  vonke  slaat. 


5.  (konjunktief) 


— ja,  pa  het  soos  'n  hamerkop  vergaar 

en  goete  nes  toe  aangedra;  gesjou 

en  aangesleep  wat  nie  uit  vrye  wil 

wou  kom  nie.  niks  sou  hy  ontsien  of  blou-blou 

laat  nie:  neurieënd  in  'n  vonkereën 

sou  hy,  oplaas  berooid,  verheug  aanskou 

hoe  alles  voeg.  hy  sou  portrette  raam 

van  hans  van  rensburg,  'n  stoel  met  bal-en-klou 

herstel,  yster  by  yster  voeg,  en  weet: 

aan  óns  is  niks  te  heel  nie.  besig  hou 

met  knutselwerk  en  hoop  iets  vlieg  daaruit! 

maar  as  oom  fanie  sê  jy  wH  mos  nou 

van  kak  'n  preekstoel  maak,  steek  pa  praaimus 

op  en  lag  wysneusig  in  sy  mou. 

/aat  dit  so  sy,  sê  hy.  vanaand  blaai  pa, 
my  hardekop-pa,  deur  job  of  defoe. 


6.  (sublimasie) 


wat  vergaar  kon  word  teen  die  ouderdom: 
vragte  onvoltooide  take  wat  vreug 
en  frustrasie  bring:  hier  'n  keteltrom 
wat  bespan  moet  word,  daar  'n  af-oor  kat 
van  porselein;  roesemoesig  rondom 
allerlei  'bestellings'.  óók  van  God,  want  pa 
het  metterjare  mak  geword  en  kom 
vandag  'n  lit  kort  aan  ou  fielafooi. 
maar  as  die  praaimus  pers  soos  'n  lisblom 

staan,  en  die  houtgees  oor  hom  vaardig  word, 
stuit  pa  vir  niks.  met  'n  stofbril  vermom 
word  pa  — onmiddeleeus  — merlyn.  hy 
pomppomppomp  die  blaaslamp  en  boosaardig  brom 
mieteens  'n  geelwit  vlam.  met  die  gesis 
van  salmejak  wag  ek,  oblaat,  dat  pa 
glimmend  uit  die  fornuis  te  voorskyn  kom. 


7.  (slot) 


uit  die  grys  verblyf  durf  'n  feniks  kom: 

aanvanklik  dryf  nog  net  die  moontlikheid 

daar  rond  — iets  soos  die  osoon  of  xenon 

van  die  oerbegin,  of  soos  in  'n  abdy 

die  muwwigheid  van  'n  monniksel. 

daar  was  die  tinteling  van  terpentyn 

en  die  geur  van  hars  en  houtlym  wat  bruingeel 

op  die  praaimus  prut.  en  prewelend  wy 

pa  hom  aan  wat  voorhande  is:  die  mik 

uit  die  peerboom  word  gestadig  berei 

met  skuurpapier  — totdat  die  goudbruin  glans 

rondom  die  vlamme  lê.  dan  word  die  lyf 

ligweg  tussen  die  vlerk  ingeskuif 

en  vasgeheg.  en  florissant  verskyn 

pa,  weliswaar  gehawender,  triomfantlik 

uit  die  hoogoond.  hy  laat  die  vlinder  vry. 

N.J.  Swart 
Die  terugkoms 


Agt! 

Sy  begin  haar  hand  versigtig  terugtrek,  dan  al  hoe  vinniger  tot  teen  haar 
bors.  So  sit  sy  'n  sekonde  of  twee  met  ingehoue  asem  en  wag.  Die  kort  rof- 
felklank  van  tuimelende  blokkies,  kondig  haar  soveelste  mislukking  aan. 

'n  Paar  oomblikke  sit  sy  doodstil,  bene  gekruis,  haar  hande  in  haar  skoot 
gevou.  Dan  begin  sy  die  houtblokkies  op  die  mat  voor  haar  stadig 
bymekaarkrap. 

"Aanhouer  wen."  Dis  wat  Paul  altyd  sê.  "Probeer  is  die  beste  geweer." 
Tog  begin  sy  naderhand  moed  verloor.  Nie  een  van  haar  moeisaam  opge- 
stapelde  torings  word  ooit  meer  as  sewe  blokkies  hoog  nie,  soms  net  vier  of 
vyf,  af  en  toe  sewe,  maar  agt  is  haar  perk.  Paul  het  eendag  'n  toring  gebou 
wat  net  so  hoog  soos  sy  was  — vyf-en-dertig  blokkies!  Dorothy  sê  Paul  bou 
sulke  hoë  torings  oor  hy  kan  sien  wat  hy  doen.  Sý  pak  die  blokkies  nie  mooi 
opmekaar  nie,  dan  staan  die  toring  skeef. 

Sy  sit  en  luister.  Andries  en  Dorothy  gesels  in  die  kombuis.  Hulle  stemme  is 
hard  maar  sy  hou  daarvan.  As  hulle  nie  daar  is  nie,  word  die  huis  baie  stil 
sodat  sy  die  groot  horlosie  bo  in  die  gang  by  Mammie  se  kamerdeur  kan 
hoor  tik.  Hulle  praat  in  hulle  taal.  Sy  kan  nie  verstaan  wat  hulle  sê  nie,  maar 
dit  klink  vir  haar  mooi.  Een  van  hulle  tap  water  in  die  wasbak.  Sy  dink  dis 
Andries;  Dorothy  raas  baie  meer  met  die  skottelgoed.  Sy  hoor  hoe  sy  hande 
in  die  water  tussen  die  messegoed  werskaf. 

Andries  se  hande  is  grof  en  hard.  Dorothy  s'n  ook  nogal.  Sy  dink  aan 
Dorothy  se  hande  wat  om  haar  enkels  vat  as  sy  haar  bad.  Mammie  se  hande 
voel  heeltemal  anders,  baie  sagter  en  lekker  warm.  Partykeer  as  Dorothy 
siek  of  af  is,  bad  Mammie  haar  self.  Dis  so  lekker.  Miskien  vanaand.  Sy 
wonder  watter  dag  dit  is.  Sy  sal  netnou  vir  Andries  vra. 

"Hier's  vir  jou  tee,  Stientjie." 

Sy  draai  haar  gesig  na  hom  toe.  "Dankie  Andries."  Hy  buk  stadig  af  na  haar 
toe.  Die  klein  wit  gesiggie,  die  glansende  byna  pikswart  hare,  die  donker- 
bruin  oë  wat  so  helder  lyk  en  so  doelloos  dwaal  en  draai  ...  Hy  maak  sy  eie 
oë  vinnig  toe  en  sien  die  donker. 

Sy  vat  die  koppie  tee  versigtig  by  hom,  een  hand  onder  die  piering.  "Is  dit 
Vrydag  vandag  Andries?" 

"Ja  Stientjie,  dis  Vrydag.  Oppas  jy  nie  op  jou  rok  mors  nie." 

"Dis  goed.  Ek  is  bly."  Sy  vat  ingedagte  'n  slukkie  tee.  "Andries,  sal  jy 
vanaand  dat  ek  vroeg  eet?  Sommer  vroeg-vroeg?  Nog  voor  Mammie  kom?" 
"Hoekom  Stientjie?  Jy  sal  mos  weer  honger  kry." 

"Want  as  Mammie  kom,  moet  ek  klaar  wees." 

Vrydagaande  gaan  Mammie  en  Pappie  gewoonlik  nêrens  heen  nie.  Pappie 


5 


sê  hy's  moeg.  Dan  sit  hulle  baie  keer  almal  saam  in  die  sitkamer,  sy  en 
Mammie  en  Pappie  en  Paul  en  Carla.  Sý  sit  meesal  langs  Mammie  op  die 
rusbank.  Dis  lekker.  Partykeer,  as  Mammie  nie  'n  duur  rok  aan  het  wat  sal 
kreukel  nie,  laat  sy  haar  op  haar  skoot  sit.  Mammie  sê  altyd:  "Dorothy, 
gaan  bad  tog  gou  vir  Stientjie,  dan  bring  jy  haar  so  'n  rukkie  hier  na  ons 
toe." 

Pappie  en  Paul  kyk  altyd  TV.  Mammie  en  Carla  kyk  nie  eintlik  nie;  hulle 
gesels.  Hulle  praat  van  Carla  se  skool  en  die  mooi  nuwe  klere  wat  Mammie 
vir  haar  wil  koop  en  haar  dramaklas.  Sý'gesels  nie  eintlik  saam  nie  want  die 
goed  wat  sy  sê  klink  nooit  slim  nie,  nie  soos  wanneer  Carla  praat  nie. 
Carla  is  baie  slim,  en  mooi.  Almal  sê  altyd  so.  Sy  wens  sy  kan  eendag  sien 
hoe  mooi  sy  is.  Sy  sit  maar  liewer  net  en  luister.  Na  die  weervoorspelling 
moet  sy  gaan  slaap.  As  die  nuus  begin,  weet  sy  daar's  nog  net  'n  bietjie  tyd 
oor.  Dan  praat  niemand  juis  veel  nie  en  sý  luister  baie  hard  om  te  probeer 
hoor  hoe  Mammie  asemhaal.  Partykeer  is  die  TV  te  hard  en  dan  kry  sy  dit 
nie  reg  nie. 

"Oppas,  Stientjie.  Jy  hou  jou  koppie  skeef.  Jy  gaan  mors.  Wat  droom  jy 
so?" 

Sy  drink  die  koppie  vinnig  leeg.  "Ek  gaan  vir  Everest  roep.  Hy  moet  kom 
speel."  Andries  vat  die  koppie  by  haar  en  stap  stadig  terug  kombuis  toe. 
Sy  gaan  staan  op  die  terras  en  skree  so  hard  as  wat  sy  kan:  "Everest!  Kom 
speel!"  Oor  en  oor  totdat  sy  dink  dis  genoeg.  Sy  hoor  hom  nooit  antwoord 
nie,  maar  baie  gou  klink  die  "sjlap-sjlap"  van  sy  kaalvoete  op  hulle  inrypaad- 
jie.  Andries  sê  hy  dra  nooit  skoene  nie. 

Andries  gooi  vir  hulle  'n  ou  kombers  op  die  terras  oop  sodat  hulle  in  die  son 
kan  speel.  Hy  sê  vir  Everest  iets  in  sy  eie  taal  wat  sý  nie  kan  verstaan  nie. 
Everest  sê:  "Éêê." 

Hulle  speel  met  die  blokkies.  Hulle  probeer  kyk  wie  die  hoogste  toring  kan 
bou.  Everest  se  torings  is  hoër  as  hare  maar  hulle  val  ook  partykeer  om.  Sy 
hou  op  met  bou  en  sit  vir  hom  en  luister.  Hy  fluit  saggies  tussen  sy  tande 
terwyl  hy  werskaf.  Sy  hoor  hoe  sy  hande  tussen  die  blokkies  op  die  kom- 
bers  vroetel  en  dan  die  sagte  skuifgeluidjies  soos  hy  die  nuwe  blokkie  ver- 
sigtig  bo-op  die  toring  regskuif. 

"lelebben!"  skree  hy  skielik. 

Sy  wil  versigtig  naderkom  om  te  voel,  maar  as  sy  beweeg  roer  die  kombers 
en  Everest  se  toring  stort  eensklaps  in  duie. 

Hy  blêr  van  teleurstelling.  Dan  spring  hy  op  en  begin  die  hoop  blokkies  uit- 
mekaarskop. 

Sy  spring  ook  op  en  probeer  hom  van  die  kombers  af  wegstoot.  "Moenie 
my  blokkies  skop  nie!" 

Hy  stamp  haar  weg  sodat  sy  bo-op  die  kombers  en  die  blokkies  neersak.  Sy 
begin  huil,  sy  weet  nie  eintlik  hoekom  nie.  "Ek  gaan  vir  Mammie  sê!" 

Die  deur  gaan  oop  en  Andries  kom  uit.  Hy  raas  met  Everest,  so  hard  dat  sy 
voel  sy  wil  haar  ore  toedruk.  Sy  verstaan  nie  wat  hy  sê  nie,  maar  die  een 

woord  wat  sy  goed  ken,  hoor  sy  'n  hele  paar  keer,  "Aboni,"  of  so  iets.  As 
sy  dit  hoor,  weet  sy  altyd  hulle  praat  van  haar. 

Everest  hardloop  huis  toe.  Tussen  die  verontwaardigde  huilkrete  deur,  hoor 
sy  sy  kaal  voete  "Sjlap,  sjlap,  sjlap"  op  hulle  inrypaadjie,  tot  daar  onder 
waar  hy  oor  die  straat  gaan.  Sy  voel  jammer  vir  Everest  en  begin  hom  terug- 
roep,  maar  Andries  sê:  "Laat  hom  maar  los,  Stientjie.  Kom,  ek  bring  jou 
driewiel  vir  jou  in  die  jaart.  Ek  maak  so  lank  iets  vir  jou  om  vanmiddag  te 
eet." 


***** 

Die  nuweling  sit  haar  koppie  neer.  Sy  voel  darem  nou  'n  bietjie  meer  ont- 
spanne.  Tog  wonderlik  wat  'n  koppie  tee  kan  doen.  Maar  sy  bly  nog  versig- 
tig  vir  dié  deftige  klomp:  twee  dokters,  'n  advokaat  en  'n  rekenmeester  se 
vrouens  en  haar  Pieter  maar  net  'n  onderwyser.  Nou  ja,  hy  sal  wel  seker 
mettertyd  bevordering  kry.  Die  advokaat  se  vrou  maak  aanstaltes  om  te 
loop. 

"Ag,  Amanda,  moet  jy  nou  al  loop?  Engel,  jy't  dan  nog  skaars  gesit.  Bly  vir 
middagete  toeee.  En  onthou,  jy't  my  nog  die  resep  vir  daardie  hemelse 
suurlemoentert  belowe." 

"Moenie  dink  ek  sou  nie  graag  wou  nie,  hoor.  Hierdie  leeskringoggende 
doen  wondere  vir  'n  mens  se  gees.  Maar  jy  weet  hoe  dit  is:  huis  en  kinders 
en  bediendes  en  als.  'n  Mens  is  net  altyd  aan  die  hardloop.  Terloops,  as  jy 
nou  van  'hemelse  suurlemoenterte'  praat,  wat  van  die  fees  wat  jy  vanmóre 
hier  vir  ons  opgedis  het?  Jy  laat  my  skoon  minderwaardig  voel  met  my  ou 
suurlemoentertjie.  En  nou't  ek  nog  gaan  reël  om  vir  middagete  by  mevrou 
Visagie  íe  wees.  Sy  sê  ons  kry  deesdae  nooit  meer  ons  potjie  brug  in  nie  en 
sy't  so  aangehou  neul  ...  nou  ja." 

"Gaan  dit  darem  nog  goed  met  die  kinders,  Amanda?"  (Die  rekenmeester 
se  vrou;  sy  praat  nie  veel  nie.) 

"Dank  Vader,  baie  goed  dankie,  Elsabe.  Hou  'n  mens  net  besig.  Ek  moet 
juis  sorg  dat  ek  vanmiddag  betyds  is  om  Paul  by  sy  rugby  te  gaan  haal  en 
dan  moet  Carla  weer  dramales  toe.  Maar  dis  'n  onvermengde  vreugde.  Jy 
het  Carla  nog  nie  gesien  nie,  në,  Elsabe?  Mense,  ek  moet  nou  loop.  Duisend 
dankies  vir  alles,  hoor." 


Om  en  om  die  klein  sementvierkantjie  — om  en  om  en  om  en  om,  met  die 
voorwiel  wat  soos  'n  klein  voëltjie  fluit  en  'n  effense  winterswindjie  in  haar 
hare.  Sy  is  op  pad  Amerika  toe,  in  'n  groot  vliegtuig,  saam  met  Mammie!  Sy 
bestuur  die  vliegtuig  en  Mammie  sit  langs  haar.  Mammie  kyk  by  die  venster 
uit.  Hoër  en  hoër  ry  hulle,  vinniger  en  vinniger.  In  Amerika  laat  sy  die  groot 
vliegtuig  land.  Mammie  word  'n  bietjie  bang  en  hou  haar  oë  toe.  Dan  klim 
hulle  uit. 

"Luister,  julle  mense  van  Amerika:  vandag  het  ek  weer  vir  julle  kom  kuier. 
Julle  ken  my,  maar  julle  ken  nog  nie  vir  Mammie  nie.  Vandag  het  ek  vir 
Mammie  saamgebring.  Dis  Mammie.  Pappie  en  Carla  en  Paul  is  by  die  huis. 
Ek  het  hulle  nie  vandag  saamgebring  nie,  net  Mammie.  Ja,  dankie.  Ons  sal 
graag  iets  neem.  Mammie  hou  van  'n  koppie  flou  tee  met  suurlemoen." 
Andries  staan  voor  die  kombuisvenster.  Hy  sien  haar  op  die  onderste  trap- 
pie  staan,  pennetjieregop,  haar  gesig  half  na  bo  gedraai,  regterhand  op  die 
heup  en  linkerarm  uitgestrek  asof  sy  beduie.  Die  skril  stemmetjie  klink  ver 
en  verdwaal  anderkant  die  ruit.  Hy  maak'die  venster  versigtig  oop,  want  sy 
skrik  maklik. 

"Kom,  Stientjie,  dis  al  amper  eenuur.  Jy  moet  kom  eet." 

As  sy  klaar  is,  is  dit  Andries  en  Dorothy  se  beurt.  In  die  winter  vat  hulle  hulle 
kos  agterplaas  toe.  Dan  sit  hulle  plat  op  die  warm  sement  in  die  son  en  eet. 
Soms  gaan  sit  sy  by  hulle,  maar  nie  vandag  nie.  Sy  dink  aan  vanaand  as 
Mammie  kom.  Daar's  iets  wat  sy  wil  doen.  Sy  stap  na  die  studeerkamer  toe 
en  begin  boeke  van  die  onderste  rakke  af  op  die  mat  pak. 

***** 


Sy  maak  die  pakkies  behendig  bymekaar.  Dis  nie  nodig  om  te  tel  nie.  By  die 
opponente  lê  net  een. 

"Nee  wat,  Amanda,  jy's  nou  maar  eenmaal  ons  moses.  Hoe  kry  jy  dit  reg? 
Ons  sit  met  al  die  kaarte  en  jy  wen  al  die  pakkies!" 

" 'Always  cover  an  honour  with  an  honour.'  Gesonde  ou  beginsel.  Dit  help 
nie  om  te  probeer  slim  wees  nie." 

"Skommel  so  lank;  ek  skink  gou  nog  'n  koppie  tee."  Aarselend,  met  die 
porseleinteepot  reeds  in  die  hand,  "of  wil  iemand  miskien  'n  bietjie  sjerrie 
hê?  Miskien  draai  die  geluk." 

"Ja  dankie,  dit  sal  gaaf  wees.  Maar  net  'n  baie  kleintjie.  Ek  kan  werklik  nie 
veel  langer  bly  nie.  Ek  moet  na  my  kroos  gaan  omsien.  Carla  maak  sesuur 
klaar  met  haar  dramales." 

"Toe  maar,  ons  sal  'n  plan  maak.  Werner  is  ook  hier  met  die  motor." 
"Jou  dogter  word  seker  al  groot,  në,  Amanda."  Hettie,  wat  nooit  kan 
onthou  om  troewe  te  trek  nie.  "Ek  het  haar  seker  'n  jaar  gelede  laas  gesien. 
Een  van  die  mooiste  kinders  wat  ek  ooit  gesien  het!" 

"Jy  moet  haar  nou  sien.  Sy't  verlede  maand  sestien  geword.  Die  seuns  hou 
jy  nie  daar  weg  nie,  al  sê  Hugo  hy  maak  hulle  dood.  En  die  telefoon!  Jy 
moet  my  tog  nooit  in  die  aand  probeer  bel  nie,  mevrou  Visagie;  dis  geheel- 
enal  onmoontlik." 

"Asseblief  tog,  Amanda!  'Mevrou  Visagie'  jy  my  nog  altyd?  Jy  ken  mos  my 
naam." 

"Ekskuus,  Charlotte;  ek  hou  aan  vergeet.  Ek  wou  sê,  Carla  is  by  dit  alles  so 
'n  verfynde  mens.  Jy  kan  haar  nie  om  die  bos  lei  nie.  Met  klere!  Sy  ken  kwa- 
liteit." 

"U  het  mos  nog  'n  ander  dogter  ook,  nie  waar  nie,  Mevrou?"  Weer  die  een 
wat  nie  kan  onthou  om  troewe  te  trek  nie. 

"Dis  reg  ja,  Stientjie.  Sy's  nog  maar  baie  klein." 

"Ja,  Stientjie!"  Die  gasvrou  sit  die  sjerriebottel  eers  neer.  "Vertel  my  tog 
hoe  gaan  dit  met  klein  Stientjie?"  Dan  gedemp:  "Sê  my,  Amanda:  wat  sê 
die  dokters?  Is  daar  glad  geen  hoop  vir  haar  arme  ou  ogetjies  nie?" 

"Nee,  ek  vrees  daar's  niks  wat  hulle  kan  doen  nie.  Die  retinas  is  destyds  kort 
na  haar  geboorte  beskadig.  Retinale  weefsel  is  soos  sentrale  senuweefsel; 
dit  groei  nie  weer  nie." 

'n  Stiltetjie.  Dan  sê  die  gasvrou:  "Tog  is  daar  seker  baie  om  voor  dankbaar 
te  wees.  Ek  bedoel  as  'n  mens  na  haar  huislike  omstandighede  kyk.  'n  Mens 
hoor  deesdae  van  sulke  nare  dinge  wat  aangaan,  soveel  ongelukkigheid  en 
ellende  binne  huisgesinne  — verwaarlosing  en  mishandeling.  Ek  voel  baie 
dae  of  ek  nie  eers  die  koerant  wil  oopmaak  nie." 

"Dis  waar,  ja.  Ons  kan  maar  net  sê  goddank  ons  het  genoeg  om  behoorlik 
vir  haar  te  sorg.  Terwyl  ek  of  Hugo  leef,  sal  sy  nooit  gebrek  ly  nie.  Ek  koop 
vir  haar  feitlik  alles  wat  sy  wil  hê.  Klere  altyd  net  die  beste.  En  sy't  meer  sto- 
riekassette  as  waarna  sy  ooit  kan  luister.  Ek  weet  nie  hoe  lewe  so  'n  kind  in 
'n  huis  waar  daar  nie  geld  is  nie." 


Sy  sit  op  die  mat  in  die  studeerkamer,  omring  van  boeke.  As  Mammie  kom, 
wil  sy  haar  vertel  van  die  boeke,  maar  sy  weet  nie  mooi  hoe  nie.  Sy  het 
Andries  eendag  probeer  wys,  maar  sy  glo  nie  hy  het  eintlik  verstaan  nie. 
Paul  ook  nie. 

Sy  slaan  die  boek  oop  wat  naaste  aan  haar  lê.  Elke  boek  is  anders.  Elke  boek 
het  sy  eie  klank.  As  'n  mens  die  blaaie  een  vir  een  vinnig  omslaan,  hoor  jy 
dit.  Sy  verstaan  hoekom  elke  boek  anders  klink  as  al  die  ander  — dis  die 
soort  papier  waarop  hulle  geskryf  is.  Elke  soort  papier  klink  anders.  Sy  hoef 
net  aan  'n  bladsy  te  voel,  dan  weet  sy  al  hoe  hy  gaan  klink. 

Eintlik  is  daar  vier  soorte  papier  wat  belangrik  is:  Dun  growwe  papier  en  dik 
growwe  papier,  dun  gladde  papier  en  dik  gladde  papier.  Natuurlik  is  daar 
allerhande  tussenin-soorte  ook  nog,  maar  hulle  het  sulke  tussenin-klanke 
wat  nie  baie  belangrik  is  nie.  Jy  kry  papier  wat  so  glad  is  soos  die  glasblad 
op  Mammie  se  eetkamertafel.  Dis  die  heel  beste  soort,  as  dit  lekker  dik  en 
swaar  is,  maar  ook  darem  nie  té  dik  nie.  Sy  begin  die  blaaie  in  die  boek  met 
skerp  sekuur  bewegings  omslaan,  reëlmatig,  die  een  na  die  ander.  Dis  die 
lekkerste  boek  in  die  hele  huis.  Daar's  darem  party  wat  glad  nie  mooi  klink 
nie,  soos  die  groot  swares  met  die  dun  ou  bladsytjies.  En  dan  kry  jy  party- 
keer  boeke  met  bladsye  wat  amper  so  styf  en  dik  soos  karton  is.  Hulle  maak 
omtrent  nie  eers  'n  geluidjie  nie,  net  so  "sjoesj-sjoesj".  Maar  hierdie  een! 
Elke  keer  so  'n  lekker  swaar  klapgeluid  en  dan  kan  jy  na  die  tyd  nog  hoor 
hoe  bewe  dit  om  jou  ore.  Op  elke  bladsy,  weet  sy,  is  daar  stories  en  prente. 

Dit  bly  vir  haar  snaaks.  Sy  voel  versigtig  oor  die  heel  laaste  bladsy  in  die 
boek.  Haar  vingers  voel  net  gladde  papier  maar  tog  weet  sy  daar  is  aller- 
hande  goed  op  die  bladsy.  Sy  weet  presies  wat  op  daardie  een  is.  Andries 
het  haar  gesê. 

"Daar  sit  'n  groot  leeu,  Stientjie,  en  daar  staan  'n  man  voor  hom.  Hy  dra  so 
'n  ander  soort  klere,  amper  soos  'n  rok.  Maar  die  leeu  tel  sy  voet  op  en  die 
man  hou  hom  vas.  Ek  verstaan  nie  mooi  wat  doen  hulle  nie." 

Hy  kon  ook  nie  eintlik  lees  wat  by  die  prent  geskryf  staan  nie.  "A-n  ...  A-n- 
d-r  ...  Nee,  ek  weet  nie.  Dit  lyk  amper  soos  my  naam  maar  daar's  nog  ander 
goed  by." 

Baie  keer  dink  sy  hoe  'n  boek  gaan  klink  voor  sy  hom  oopmaak.  Sy  kry  dit 
nie  altyd  reg  nie.  Partymaal  is  die  omslag  verkeerd  vir  die  boek  se  klank.  Sy 
wens  sy  kon  vir  hulle  sê  watter  omslae  hulle  moet  gebruik. 

"Mense,  julle  moet  eers  na  die  boeke  luister  voor  julle  die  omslae  kies.  Of 
anders  sal  ek  dit  vir  julle  doen!" 

Sy  skrik.  Andries  is  al  weer  in  die  kombuis  en  sy  het  nog  baie  werk  voor 
Mammie  kom.  Sy  moet  al  die  boeke  wat  dieselfde  klink,  in  pakkies  byme- 
kaar  sit.  Dan  sal  sy  nie  Mammie  se  tyd  mors  as  sy  haar  wys  nie.  Sy  weet 
Mammie  is  baie  besig.  Haar  gunsteling  hou  sy  eenkant,  heeltemal  weg  van 
die  ander  af.  Hy's  die  koning  van  al  die  boeke.  Sy  wonder  of  sy  hom  eerste 
vir  Mammie  moet  wys  of  laaste.  Miskien  liewer  eerste,  want,  as  daar  nie 
genoeg  tyd  is  nie,  sal  Mammie  nie  hoor  hoe  klink  hy  nie. 

Sy  klassifiseer  en  herklassifiseer,  rangskik  en  herrangskik,  pak  en  herpak. 
Die  ure  skuif  stil  verby. 

"Kom,  Stientjie,  jy  moet  nou  kom  eet." 

"Maar  ek  is  dan  nog  nie  klaar  nie!  Ek  moet  klaar  wees  met  die  boeke  voor 
Mammie  kom." 

"Jy't  dan  gesê  jy  wil  vroeg  eet.  Dis  al  amper  sesuur.  Paul  sal  nou-nou  hier 
wees." 

Sy  staan  op  en  loop  agter  Andries  aan.  Sy  sal  vinnig  eet  en  bad  en  dan  kan 
sy  miskien  nog  klaarmaak  voor  Mammie  kom. 


"Daar,  sien  jy  nou.  Alles  kant  en  klaar  gereël.  Werner  gaan  haal  vir  Paul  by 
die  rugby  en  vat  hom  huis  toe.  Dan  bring  hy  vir  Carla  hiernatoe.  Hy  sal  ook 
dankbaar  wees  vir  'n  blaaskansie.  Die  arme  kinders  leer  hulle  dood.  Bel  jy 
nou  net  vir  Hugo  en  sê  vir  hom  hy  moet  reguit  hiernatoe  kom." 

"Ek  sal  vir  Andries  ook  moet  bel  om  nie  verder  vir  ons  te  kook  nie." 

"Nou  toe.  Jy  sien  altyd  so  swarigheid  vir  alles.  Ek  en  Marius  wag  so  lankal 
dat  julle  een  aand  by  ons  moet  kom  eet.  Daar's  hope  kos.  En  nou  kry  ons 
Carla  sommer  by  vir  'n  bonus."  Sy  lag  vrolik. 

Terwyl  Dorothy  met  Stientjie  in  die  badkamer  doenig  is,  lui  die  telefoon. 
Andries  gaan  antwoord.  Hy  sukkel  so  effens  om  al  die  onverwagse  nuwe 
reëlings  in  te  neem,  maar  hy  hou  darem  min  of  meer  by. 

''Gee  vir  Paul  kos  as  hy  kom.  Hy  sal  seker  netnou  daar  wees.  En  luister 
Andries,  as  Stientjie  nie  so  vroeg  wil  gaan  slaap  nie,  laat  sy  maar  'n  rukkie 
lank  TV  kyk.  En  kyk  daar  bo  in  my  hangkas  sal  jy  van  daardie  klapperlekkers 
kry  waarvan  sy  so  hou.  Gee  vir  haar  maar  daarvan  en  vir  Paul  natuurlik  ook 
as  hy  wil  hê.  Hou  maar  vir  my  'n  ogie,  asseblief,  my  ou  Andries,  hoor.  Ek 
weet  nie  hoe  laat  ons  sal  terugwees  nie." 

Hy  stap  stadig  met  die  lang  gang  af  om  die  lekkers  te  gaan  haal.  Die  badka- 
merdeur  gaan  agter  hom  oop  en  hy  hoor  hoe  die  pantoffelvoetjies  haastig 
die  trappies  af  draf. 

Hy  kry  haar  in  die  studeerkamer  op  die  punt  om  haar  eindelose  gewerskaf 
met  die  boeke  te  hervat. 

"Raai  wat  het  ek  vir  jou." 

"Ek  het  al  klaar  geruik."  Sy  steek  haar  hand  uit.  "Wie't  netnou  gebel  toe  ek 
in  die  bad  was?" 

Hy  gee  vir  haar  twee  lekkers,  maar  sê  niks.  Dis  al  klaar  genoeg. 

Haar  hand  steek  vas  op  pad  na  haar  mond  toe  en  bly  roerloos  daar  wag,  die 
wit  lekker  tussen  duim  en  voorvinger  vasgedruk.  Sy  praat  baie  stadig! 
"Andries,  Mammie  kom  nie  vanaand  nie,  në?" 

Hy  voel  soos  'n  aangeklaagde  voor  die  hof.  Buite  dreun  'n  kar.  Dit  sal  nou 
iemand  wees  wat  vir  Paul  huis  toe  bring. 

"Dit  was  Mammie  wat  netnou  gebel  het  toe  ek  in  die  bad  was.  Om  te  sê  sy 
kom  nie  vanaand  huis  toe  nie." 

Hy  hoor  'n  kardeur  buite  toeklap  en  'n  vrolike  seunstem.  Sy  staan  nog  net 
so  roerloos  voor  hom.  Die  oë  kyk  nie  na  hom  nie,  kyk  na  niks  nie.  Waar  kyk 
dié  oë?  Hy  voel  of  sy  bors  van  die  spanning  gaan  toetrek. 

"Jou  ma  se  kar  het  gebreek.  Sy  is  ver  van  hier  af.  Jou  pa  het  haar  gaan 
help,  maar  dit  sal  lank  vat  om  hom  reg  te  maak.  Hulle  sal  eers  baie  laat  van- 
nag  kan  terug  wees." 

Hy  weet  nie  of  sy  hom  glo  nie.  Dit  maak  ook  nie  saak  nie.  Paul  is  al  by  die 
voordeur  en  dit  sal  tog  niks  help  nie.  Hy  haal  sy  skouers  op;  hy  weet  nie 
hoekom  hy  dit  gedoen  het  nie. 

"Jou  ma  het  gesê  jy  kan  'n  bietjie  TV  kyk  as  jy  wil.  Saam  met  Paul.  Toe, 
kom  saam." 

Sy  kou  stadig  aan  die  lekker. 

"Mammie  weet  ek  hou  nie  van  TV  nie.  Ek  wil  liewers  in  my  bed  gaan  lê.  Sê 
vir  Paul  hy  moet  met  my  kom  gesels." 

Later  begin  sy  lekker  lomerig  en  warm  onder  haar  verekombers  voel.  Haar 
gedagtes  begin  met  móre  werskaf.  Saterdagoggende  gaan  sy  altyd  na  haar 
tannie  Alida-hulle  toe  om  met  Rina  en  Heleentjie  te  speel.  Mammie  gaan 
gewoonlik  haarkapster  toe.  Miskien  as  sy  vir  tannie  Alida  vra  om  haar  'n 
bietjie  vroeër  huis  toe  te  bring,  kan  sy  hier  wees  as  Mammie  van  die  haar- 

kapster  af  terugkom.  Dan  kan  sy  haar  alles  wys  van  die  boeke.  Sy  kom  met 
'n  skok  orent,  helder  wakker.  Sy  is  nog  nie  klaar  met  die  boeke  nie!  Sy  het 
nog  nie  almal  in  die  regte  pakkies  gedeel  nie.  Hulle  moet  reg  wees  as  sy  vir 
Mammie  wil  wys. 

Andries  stap  deur  die  huis  om  seker  te  maak  dat  alles  in  orde  is.  Dis  dood- 
stil,  net  die  horlosie  wat  tik.  Die  kinders  slaap  natuurlik  lankal.  Hy  gaan  na 
die  studeerkamer  toe  om  te  kyk  dat  al  die  vensters  toe  is.  Stientjie  is  lief  om 
die  vensters  oop  te  maak,  selfs  in  die  winter. 

Toe  hy  die  lig  aanskakel,  ruk  hy  van  die  skrik. 

Daar  is  skaars  'n  boek  op  'n  rak  oor.  Almal  is  in  netjiese  stapeltjies  op  die 
vloer  uitgepak.  En  te  midde  van  dit  alles,  haar  helderblou  japon  en  rooi  pan- 
toffels  fraai  in  die  elektriese  lig,  lê  die  kind  met  haar  linkerarm  op  'n  stapeltjie 
boeke  en  haar  donker  kop  op  haar  arm,  vas  aan  die  slaap. 

Hy  staan  'n  oomblik  en  kyk.  Dan  buk  hy  en  tel  haar  met  geoefende  hande 
op.  Sy  kreun  effens. 

"Kom,  Stientjie,  jy  moet  nou  gaan  rus.  Dis  al  verby  middernag." 

Terwyl  hy  haar  die  trap  opdra  sê  sy  vakerig;  "Ek  het  almal  klaargemaak, 
Andries.  Al  die  boeke.  Móremiddag  as  Mammie  kom,  kan  ek  haar  laat  luis- 
ter  hoe  klink  die  boeke,  al  die  boeke." 

Hy  lê  haar  saggies  op  haar  bed  neer,  trek  die  japon  en  pantoffels  uit  en  trek 
haar  toe  met  die  verekombers. 

Mariana  Venter 
Die  afspraak 


Hulle  was  lank  laas  as  familie  bymekaar  en  tog  wil-wil  die  drukte  in  die  huis 
haar  irriteer:  eetgerei  wat  kletter  waar  die  dogters  tafeldek,  koppies  wat 
teenmekaar  stamp  in  die  opwasbak,  die  kleinkinders  wat  kort-kort  in  die 
gang  afstorm  en  met  skynbare  behae  die  hol  plankvloer  onder  hulle  stam- 
pende  voetjies  laat  dreun.  Die  doenigheid  voel  vanoggend  byna  na  'n 
inbreuk  op  haar  privaatheid. 

"Wil  Ma  gou  tee  drink  voor  ons  gaan?"  hoor  sy  Marie  in  die  gang  vra. 
"Dankie,  nie  nou  nie,  my  kind,"  en  vinnig  druk  sy  die  kamerdeur  weer  toe. 
Versigtig  trek  sy  die  lipstiffie  oor  haar  mond,  klad  haar  lippe  en  merk  byna 
goedkeurend  haar  eie  weerkaatsing  in  die  spieël:  die  rok  met  sy  eenvoudige 
lyne,  die  gedempte  pers  wat  haar  grys  haarstrepe  vlei.  Tot  in  die  donker  bin- 
neplek  van  haar  gedagtes  kaats  die  spieëlbeeld,  bevestig  onteenseglik:  tyd 
en  jare  het  haar  tot  dusver  met  'n  sagte  hand  aangeraak.  Onwillekeurig 
dwaal  haar  oë  na  haar  en  Stefaans  se  trouportret  bokant  die  bed:  jonk,  lag- 
gend  bymekaar,  oë  wat  die  lewe  onbevrees  tegemoetkyk. 

Toe  haar  kinders  laat  weet  het  dat  hulle  almal  vir  'n  paar  dae  sou  kom,  was 
sy  dankbaar  en  tog  byna  paniekerig.  Onverwags  het  soveel  uiteenlopende 
dinge  aanspraak  op  haar  aandag  gemaak;  los  gedagtes  het  in  haar  skedel 
gemaal,  gedreig  om  êrens  vasgeknoop  te  bly  vassteek.  Maar  net  momen- 
teel.  Sy  het  'n  koppie  tee  gaan  maak  en  toe  doelgerig  met  'n  notaboek  en 
pen  gaan  sit  en  beplan.  Metodies  alles  neergeskryf  wat  gedoen  moes  word. 
En  soos  sy  sistematies  al  die  groter  en  kleiner  takies  later  afgehandel  het, 
kon  sy  item  na  item  op  haar  beplanningslysie  deurhaal.  Klaar,  afgehandel ... 
Soos  dinge  maar  gebeur,  was  daar  natuurlik  onderbrekings:  'n  paar  tele- 
foonoproepe,  'n  buurvrou  wat  vir  haar  'n  bossie  pronk-ertjies  gebring  het, 
van  Stefaans  se  kollegas  wat  laatmiddag  'n  draai  kom  maak  het.  Gelukkig 
het  niemand  lank  gebly  nie.  Teen  gisteraand  was  sy  gereed. 

Haar  twee  dogters  het  nou  wel  vooraf  laat  weet  dat  sy  haar  tog  nie  oor  kos 
moes  bekommer  nie.  Hulle  sou  sommer  koue  vleis  koop  en  'n  slaaitjie  of 
twee  maak.  En  wat  die  kleintjies  betref  — sy  moet  tog  nie  beddens  regmaak 
nie;  hulle  kan  sommer  in  hul  slaapsakke  in  die  woonkamer  slaap.  Sy  het 
gelykmatig  dankie  gesê,  maar  self  dadelik  'n  groot  stuk  vleis  in  die  oond 
gesteek  en  'n  bak  aartappelslaai  gemaak. 

Voor  haar  geestesoog  sien  sy  weer  Marie  se  ongeordende  huishouding:  die 
kinders  wat  vroegoggend  soos  opgejaagde  hasies  deur  die  huis  skarrel, 
ongestrykte  hempies  uit  die  droër  pluk  en  op  'n  bakkie  Rice  Krispies  moet 
skool  toe.  Ook  Estelle,  gladde  loopbaanvrou,  wie  se  gesin  gereeld  moet  reg- 
kom  met  'n  paar  visvingers,  mikrogolfaartappels  en  'n  vinnige  slaai.  Altyd 
opgejaag,  haastig.  Dis  behoorlik  of  sy  haar  kon  hoor  sê:  "Maar,  Ma,  waar- 

om  die  gedurige  gesukkel  met  kos?  Vir  veel  minder  moeite  kan  'n  mens  ook 
genoeg  en  gebalanseerd  eet.  Dink  net  aan  al  die  kosbare  tyd  ..." 

Sy  kyk  weer  eens  vinnig  in  die  spieël,  lig  naar  pluiskam  en  trek-trek  liggies 
aan  haar  kapsel.  Netjies  genoeg.  Gelukkig  was  dit  vir  Jolene  moontlik  om 
haar  vroeg  vanoggend  tussen  twee  kliënte  in  te  pas. 

Die  wysters  van  haar  polshorlosie  stel  haar  gerus  — sy  is  nog  op  skedule  en 
bowendien  is  daar  nog  genoeg  tyd.  Sy  wens  soms  Marie  en  Estelle  wil 
insien  dat  om  in  beheer  van  'n  situasie  te  bly,  ook  'n  huisvrou  deeglik  moet 
beplan.  Gister  reeds  was  die  beddens  netjies  oorgetrek  en  sy  het  gesorg  dat 
daar  ekstra  melk  en  broodrolletjies  in  die  huis  is.  In  die  supermark  het  sy 
impulsief  twee  pakke  aartappelskyfies  vir  die  kleinkinders  geneem.  Prakties 
soos  sy  is,  het  sy  dit  egter  vinnig  omgeruil  vir  'n  groot  pak  malvalekkers: 
sag,  maklik  om  te  hanteer  — geen  fyn  stukkies  wat  in  die  mat  vertrap  sal 
word  nie. 

Sy  strik  die  lilapers  serpie  nonchalant  om  haar  nek  en  tel  die  klein  handsak- 
kie  van  die  bed  af  op.  Wonderlik  dat  'n  mens  met  so  'n  modekleur  so  maklik 
en  vinnig  die  regte  bykomstighede  in  die  hande  kon  kry.  Sy  gee  haar  rok  'n 
laaste  plukkie,  skud  ouder  gewoonte  haar  skouers  af  en  kyk  weer  op  haar 
horlosie.  Kwart  voor.  Sy  is  meer  as  betyds.  Soos  gewoonlik. 

Haar  kinders  en  kleinkinders  staan  reeds  saamgebondel  op  die  voorste  gras- 
perk  en  wag.  Sy  sien  hoe  'n  onverskillig  oopgetrekte  gordyn  heen  en  weer 
fladder  voor  die  te  groot  oop  gangvenster.  So  in  die  verbygaan  sit  sy  die 
venster  op  knip,  skik  die  gordynplooie  liggies,  kyk  na  buite.  Meteens  regis- 
treer  dit  by  haar  hoe  blinkhelder  die  son  op  die  voorste  motor  skyn. 

Vir  'n  oomblik  voel  dit  of  al  die  bloed  uit  haar  gesig  wegstroom,  dit  dreun  in 
haar  ore  en  'n  kilte  kom  lê  om  haar  hart.  ...  Betyds  vir  die  afspraak,  ja  ...  en 
tog  het  iets  belangriks  haar  ontgaan:  Stefaans  sal  haar  nie  hierdie  keer  kan 
vergesel  nie. 

Met  bestudeerde  hoflikheid  hou  die  swartmanelmannetjie  die  deur  van  die 
roukoets  vir  haar  oop. 

Sarina  Dónges 


buite  stort  die  donker  in  reën 
blomme  verdrink  hulleself 
om  nie  gepluk  te  word  nie 
dis  'n  aand  vir  selfmoord  binne 
vir  don  pedro's  en  chopin 
geen  kerse  brand 
in  geen  katedrale  nie 
want  woorde  doof  gou  uit 
'n  mens  vlam  ook  nie  lank  nie 
want  soos  ek  gesê  het 
dis  'n  aand  vir  selfmoord 
as  jy  nie  gepluk  wil  word  nie 


Rooikappie 


angelica 

jou  arme  donner 

op  12  het  hulle  jou  ghoen-oë 

in  weskoppies  afgesonder 

(rooikappie  het  deur  die  bos  geloop 
met  haar  ouma  se  melk  en  brood 
wolf  het  toe  al  haar  kleertjies  gestroop 
nou  is  klein  rooikappie  groot) 

al  lê  al  die  berge  vir  jou  bloublasieblou 
sedoos  het  jou  strooihuisie  omgewaai 
moet  jy  weet  dat  ek  baie  van  jou  hou 
son  het  sy  nartjielyfie  weggedraai 

(rooikappie 

jou  arme  donner 

nou  sal  jy  altyd 

oor  oumas  bly  wonder) 

ek  sal  vir  jou  'n  kerk  preek  van  liefde 
waar  pannekoekligte  uit  die  dak  krummels 
lig  huil  oor  'n  houtchristus  se  gesig 
vol  skaaptapyte  vir  voete  wat  bloei 
van  die  ver  pad  wat  pyn  loop 

ek  sal  laggeel  sonneblomgesiggies 
in  die  leë  kanselpotte  stop 
en  ruitjies  prentglas  vir  jou  kerf 

ek  sal  vir  jou  'n  altaar  bou 
vir  offers  wit  duiwe  van  oë 

Chris  Engelbrecht 
Die  Web 


Miskien  moes  ek  die  verhaal  met  die  verkragting  begin  het.  Of  'n  bliksemse 
kragwoord.  Dan  kon  ek  my  daaraan  troos  dat  dit  ten  minste  die  kritici  se 
aandag  sou  trek.  En  ook  ou  Koos  Boepens  wat  so  teen  tienuur  — na  hy  sy 
vrou  tradisioneel  met  die  vuis  geslaan  het  — homself  in  die  toilet  toesluit,  en 
kopkrap  of  hy  hom  in  die  stuk  kan  vermei  of  nie. 

Of  dalk  met  iets  in  dier  voege: 

Cas:  "Los  my!  ..."  (snik) 

Maria:  "Alles  is  tog  nie  verlore  nie,  my  manl  Ons  het  getrou  uit  liefde,  ons 
kan  nog  steeds  in  lyn  met  dié  gebod  lewe!" 

Cas:  "Dis  'n  vals  liefde,  Maria!  Jy  weet  dit  tog!" 

Maria:  "Maar  dis  tog  beter  as  níks,  Cas  ..." 

Cas:  (Ruk  die  laken  oor  sy  onderlyf  oop.  Hy's  nakend.)  "Dít!  Is  dít  beter  as 
niks?!  God!" 

Maar  dit  sal  oneerlik  wees. 

Ná  jare  se  samewroeging  in  die  huwelik  is  daar  nie  meer  plek  vir  emosionele 
labiliteit  nie:  Die  wisselwerkinge  slyt  stelselmatig  uit  in  'n  onverbiddelike 
patroonmatigheid:  Voorregte  ontpop  in  verpligtinge;  verwagtinge  word 
vanselfsprekend. 

Cas  het  hom  progressief  in  die  astrologie  verdiep;  Maria  het  die  jare  wat 
verbygesloer  het  in  fyn  groefies  onder  haar  oë  en  eelte  in  haar  hande  opge- 
vang:  Hout,  papier,  porselein  ... 

Daar  is  niks  om  te  herdenk  nie. 

Net  droë  grond.  Blou  hemel.  En  die  valskermspringers  van  gister. 

Die  speldekoppe  ontplof  in  helderrooi  en  -geel  sonne  teen  die  suigwit  hemel 
— lekkende  vlamme  bo  hangstil  voete.  Dryf  dan  sweefsag  na  onder,  ont- 
neem  die  hemel  van  sy  ydele  hoogmoed.  Ontbloot  sy  omvattende 
ongekunsteldheid. 

"Die  Drie  Susters,"  prewel  hy  ingedagte.  En  later:  "Aries  — die  Ram." 
Maria  kyk  verby  sy  woorde  na  die  blink  swaan  wat  ver  sirkel  en  dan  dalende 
die  aanloopbaan  nader:  'n  Vlieënde  vis  wat  kom  om  weer  klein  groepies 
waterhondjies  op  te  slurp,  dan  ver  bo  geboorte  te  skenk  aan  spikkelklein 
papies  — wat  gou  poppend  ontluik  in  helderkleurige  skoenlappers. 

"Die  lug  is  wensskoon,"  sê  hy,  en  sluk.  Hy  trek-trek  aan  die  knellende 
bande  om  sy  bo-bene.  Vat  dan  sy  helm  by  haar  en  skuif  dit  oor  sy  kop.  Die 
vlamrooi  beklemtoon  sy  ligte  hare  en  traanblou  oë. 

Maria  kyk  af  na  sy  gebarste  lippe  bo  die  kenstut.  Aarsel.  "Voel  ...  Dink  jy  jy 
sal  dit  ka  ..." 

Sy  ruk  as  sy  spiere  regop  spring  onder  haar  hand.  "Ons  het  gesê  ons  sal  nie 
daaroor  praat  nie!"  sê  hy  bitsig.  Sug  dan  vies  as  hy  sien  hoe  pyn  in  haar  oë 
opdam. 

"Ek  ...  ek  het  goed  bedoel,  Cas,  rêrig  ...  Ek  is  maar  net  bang  ..." 

Die  616  kom  in  'n  stofkombers  tot  stilstand,  die  motore  lui-lispelend  soos  'n 
ver  sirene.  Die  ander,  wat  eenkant  in  'n  groepie  gestaan  en  gedagtes  ruil 
het,  begin  geselsende  nader  aan  die  blikgans  beweeg. 

Maria  druk  teen  die  rolstoel,  beweeg  agter  die  groepie  aan.  Een  blik  verras 
terug,  beduie  dan  met  lewendige  vingers,  waarna  almal  stom  oor  hul 
skouers  loer. 

Cas  swets. 

Die  vlieënier  glip  by  die  sydeurtjie  van  die  kajuit  uit.  "Pollux!  Wat  'n  aange- 
name  verrassing!"  roep  hy  opgewonde,  skud  laggend  blad. 

"En  die  valskerm?" 

Cas  trek  sy  skouers  selfbewus  op.  "Ek  is  déél  van  die  lug,  vriend." 

Die  glimlag  vries  op  die  vlieënier  se  gesig.  Hy  trap  skielik  onseker  rond,  vee 
met  sy  voorarm  oor  sy  voorhoof.  Die  tatoeëermerk  blink  in  die  son.  'n  Skaal. 
"Bull!"  roep  hy. 

'n  Groot  man  met  'n  dik  nek  loer  by  die  kajuit  uit,  beduie  dan  'n  duim-op  as 
antwoord  op  die  vraende  gebare. 

Cas  sug  verlig,  kyk  om-op  na  Maria;  sy  glimlag  stil-bly. 

"En  jy,  mevrou?" 

Sy  skud  haar  hoof  vir  die  vlieënier.  "Ek  is  nog  nie  volledig  ingewy  nie,  dan- 
kie." 

Twee  mans  gryp  Cas  aan  die  kieliebakke  en  swaai  hom  tot  in  die  gapende 
agterkant  van  die  616.  Hy  sit  effens  geboë,  sy  stompies  twee  lang  boude, 
hande  plat  op  die  vloer.  'n  Hand  haak  die  rooi  lint  van  sy  valskerm  aan  'n 
pen  teen  die  dak. 

"Bid  vir  my,"  oorrond  hy  met  sy  lippe. 

Dan  trippel  die  vliegtuig  al  vinniger  na  vore  en  op,  op,  op.  Al  kleinerwor- 
dende. 

Maria  spoeg  die  grashalmpie  uit  haar  mond  uit.  Sug  senuweeagtig.  Cas  het 
so  uitgesien  na  dié  vlug.  Daarom  sy  uitgelatenheid  en  welsprekendheid  as 
die  vlug  ter  sprake  gekom  het.  Maar  saans  het  die  onsekerheid  weer  kop  uit- 
gesteek;  sy  blinde  stompies  telkens  teen  haar  sterk  vel  gestamp  as  hy 
onrustig  om  en  om  en  om  gerol  het. 

Nes  vroeër.  Maar  toe  was  daar  nog  die  friemelende  hoop  dat  nuwe  lewe  sal 
opstaan.  Hy  met  kroos  sal  kan  rondhardloop.  Dat  sy  naam  sal  vasbrand  in 
die  geskiedenis. 

"MarialMariaaalMariaaaaaaa!" 

Sy  het  haar  kop  soekend  gelig,  die  bloed  wat  warm  uit  haar  een  oogbank 
gepols  het  met  haar  handpalm  probeer  stuit.  Die  dak  was  ingeduik  en  glas- 
stukke  het  oor  haar  rok  gelê.  Stof  het  in  die  wit  skryfverf  op  die  enjinkap  ge- 
klont. 

Cas  was  nie  in  sy  sitplek  nie.  Sy  deur  was  oop,  half  afgeruk.  Hy  het  agter 
die  blikkies  agter  die  kar  gelê,  sy  bene  twee  papperye  bloedvleis,  sy  Spring- 
bokbaadjie  swart  van  die  bloed. 

Die  motore  van  die  616  stol  in  die  lug.  Dan  spoeg  hy  twee,  drie,  vier  eiland- 
jies  uit,  wat  gou  ontplof  in  groeiende  embrio's.  Twee  is  kleiner  as  die  ander: 
'n  Dun  balk  met  twee  vol  mandjies  daarlangs;  'n  neus  met  ronde  oë  daarbo; 
'n  brug  tussen  twee  sonne. 

"'n  Ruit,"  dink  sy  onwillekeurig.  En  later:  "Libra  — die  Weegskaal." 

Soos  die  valskerms  laer  sypel,  begin  sy  Cas  onderskei:  Sy  twee  stompies 
wys  soos  verwytende  vingers  na  die  aarde,  'n  onderstebo  V in  die  lug.  Sy 
kan  sy  gejodel  van  hoog  af  hoor,  sien  hoe  sy  potloodpunte  uitroeptekens 
teen  die  wit  daaragter  teken. 

Sy  besef  dat  hy  te  laat  teen  die  wind  gaan  draai,  roep  daarom  in  'n  skril  stem 
'n  waarskuwing  uit.  Hy  reageer  nie.  Die  wind  swiep  hom  teen  die  grond 
vas.  Sy  kort  lyfie  hop  in  'n  boog  deur  die  lug,  rol  dan  teen  'n  skuinste  tot 
stilstand. 

Sy  spring  op,  hardloop  gillend  na  waar  hy  lê.  Die  grasse  skuur  teen  haar 
bene,  maar  sy  voel  dit  nie.  "Cas!"  Sy  kan  hom  nie  mooi  sien  nie,  voel  dan 
hoe  'n  golf  van  verligting  oor  haar  spoel  as  hy  stadig  opbeur.  Dan  is  sy  by 
hom,  met  hom.  Sy  vee  die  bloed  van  sy  gesig  af,  druk  hom  styf  teen  haar 
vas.  Sy  valskerm  bol  — wapper  impotent  in  die  lug. 

Cas  lag  saggies.  Plaas  sy  arm  om  haar  skouer,  streel  troostend  haar  rug. 
"Ek  het  dit  gedoen,  Marial  Alles  sal  weer  wees  soos  voor  ons  troue!" 
"Jou  bene  het  seergekry." 

Hy  druk  met  sy  hande,  probeer  die  bloedvloei  keer.  Hoes.  Vee  die  bloed- 
spoortjies  in  sy  mondhoeke  weg,  terwyl  sy  oë  hare  soek. 

Sy  staar  stil  na  sy  bene,  opsommend.  Dan  neem  sy  sy  hand,  druk  dit 
soekend-troostend . 

Twee-en-twintig  uur  later  stoot  sy  hom  by  die  voordeur  van  hul  huis  in, 
draai  hom  ouder  gewoonte  na  die  venster  wat  na  die  vliegveld  staar.  Sy 
bene  twee  wit  stompies,  voorkop  en  arms  vol  pleisters  en  verbande. 
"Skerpioen,"  hoor  sy  hom  prewel.  En  later:  "Pisces  — die  Vis." 

Marlena  Bruwer 
Noodtoestand 


'n  Witte  en  'n  swarte  was  besig  om  mekaar  met  mening  te  slaan.  Saterdag- 
oggend  op  die  sypaadjie  reg  voor  OK.  Ek  en  Sanli  het  net  by  Woolworths 
uitgekom  op  pad  Jet  Stores  toe.  Op  soek  na  'n  paar  madonnas  vir  haar: 
"Swartes,  ma,  dit  moet  swartes  wees.  Swart  is  in  die  jaar." 

Ons  het  soos  al  die  ander  vasgesteek  om'te  kyk  wat  aan  die  oorkant  van  die 
hoofstraat  aan  die  gang  was.  Dit  het  gevoel  soos  iets  op  televisie  of  in  'n 
film.  Die  brute  krag.  Die  haat.  Rondom  die  worstelendes  het  'n  klein  skare- 
tjie  ontwikkel.  Die  swartes  jillend  aanmoedigend  en  die  wittes  stil  en  ver- 
wonderd. 

Skielik  kry  die  swarte  die  oorhand.  Hy  pen  die  witte  op  die  grond  vas. 
Grypende  swart  kloue  om  'n  wit  keel.  Die  skare  sidder.  Twee  witmans  maak 
hulle  uitmekaar.  Ons  stap  verder,  kry  gelukkig  die  madonnas,  swartes,  in 
Jet. 

Eenuur  kom  Piet  hongermoeg  van  die  Saterdagse  klasgee  by  die  huis  en  val 
onmiddellik  weg  aan  sy  bord  kos. 

Ek  vertel  hom  van  die  oggend,  maar  hy  lyk  nie  of  dit  hom  eintlik  skok  nie. 
"Hoe  het  die  wit  ou  gelyk?" 

"Wel  ...  ordentlik.  Nou  nie  na  dié  soort  nie." 

"Hmm."  Hy  eet  verder.  Ek  wil  my  eers  vererg,  maar  toe  onthou  ek  Donder- 
dagaand  toe  hy,  sigaret  in  die  hand,  by  die  huis  gekom  het. 

"Ai,  ek  het  darem  nou  'n  lelike  ding  gesien." 

"Ja?"  terwyl  ek  tussendeur  aangaan  om  vir  Jobert  woordeskat  te  vra  vir  sy 
Tswanatoets  van  móre. 

"Skat,  by  die  robot  net  voor  Checkerssentrum  sien  ek  aan  die  regterkant 
van  die  pad  so  teen  die  skuinste  'n  bussie  vol  skoolkinders  of  studente.  Kon 
nie  mooi  sien  nie,  dit  was  al  'n  bietjie  donker.  Maar  toe  ek  so  aankom,  kom 
'n  groot  swartvrou  oor  die  pad  met  'n  dogtertjie,  seker  hare,  wat  sy  so  agter 
haar  aansleep.  Die  kind  lyk  omtrent  so  groot  soos  Sanli.  Maar  dit  lyk  so 
snaaks,  asof  die  kind  dood  is.  Dit  lyk  soos  ...  soos  'n  stuk  vleis  wat  sy  agter 
haar  aankarwei.  En  die  se  gesig  toe  sy  na  die  bussie  kyk  ..." 

"Hmm." 

Later  die  middag  bel  Lydia  op  van  Oshakati.  "Johan  het  nou  vir  ons  'n 
bomskuiling  aan  die  hoofslaapkamer  aangebou.  Die  kinders  slaap  elke  aand 
daar.  Dis  beter  so,  want  ons  kry  nou  omtrent  elke  aand  'n  aanval  en  jy  weet 
ons  huis  is  reeds  twee  keer  getref  ..." 

"Hoekom  kom  julle  nie  terug  nie?  Julle  maak  vir  ma-hulle  dood!" 

"Johan  sê  dis  gevaarliker  daar  by  julle.  En  hier  word  ons  ten  minste  betaal 
vir  die  gevaar." 

Die  aand  gaan  ons  uit.  'n  Byeenkoms  van  plaaslike  FAK-lede.  Inderhaas  reël 
ek  dat  die  kinders  by  iemand  bly.  Sedert  die  afkondiging  van  die  nood- 

toestand  en  veral  ná  die  moord  helder  oordag  op  die  ou  tannie  daar  in  suid- 
dorp  weet  mens  nie  meer  nie  ...  dinge  kom  al  hoe  nader. 

Ons  kom  laat  in  die  bed.  Ek  rol  rusteloos  rond.  Net  voor  die  finale  wegraak, 
kom  die  beeld:  Een  keer  op  die  plaas.  Ek  was  nog  klein.  Oupa  en  die  swarte. 
Albei  woedend.  Toe  begin  Oupa  te  slaan  ...  En  vandag  het  die  swarte  terug- 
geslaan. 


Susan  Roets 
Klein  siklus 

1.  SONLIG 

Sonlig  skuil  in  blomme 
lê  otn  koeltes  wagtend 
spieël  uit  veldspaat 
en  verbleik  die  roos 
van  kwarts 
en  ek  verstaan 
son 
sekel 
die 

maan  ... 

Hoe  sal  dit  tog  met  my  voortaan 
sonder  sý  warmte  gaan? 

2.  VROEÉ  HERFS 

'n  Vroeë  herfs  het  blad  vir  blad 
ons  heuninggroentjie  bruin  gevat 
en  ek-en-jy  probeer  vergeet 
dat  ek  en  jy  dit  weet 

3.  VLINDER 

Los  dan  tog  my  vlerke 
kyk: 

die  kleur  kom 
stuifmeel  af 

jy 

vat 

my 

oud 

4.  SESUUR 


Sesuur  waai  jou 
teen  die  ruit 

my  hart  lê 
nat  koerant 

my  hande 
meeuwit 
fladder  hoog 
die  oggend  in 

en  In  my 

groei  die  wanhoop 
laag  op  laag 

5.  VLAKVOËLTJIE 

My  leef  is  'n  vlakvoëltjie: 
diep  in  die  gras 
hou  haar  spikkeltjiesdoppe 
my  sonkinders  vas! 

6.  ROOIBIER 

Gee  my  rooibier 
'n  kleipotjie  warmte 
vir  die  nag 

gee  my  die  vuurtjie 
van  jou  hart 
die  deurnagstomp 

die  liedjie 

van  jou  naam 

vir  die  alleenpad  saam: 

Hang  om  my  skouers 

die  karos 

van  jou  verlang 

7.  MOKKABY 


Jy  is  die  mokkaby 
se  nessie  teen  die  rooiwal; 

Jy's  die  vleiloerie 
se  helder  druppel-roep; 

Jy  is  kiepersol  uit  klip, 
soetgras  en  stofnat  grond; 

Jy  is  'n  malse  ryp 
maroela  in  my  mond! 

8.  BLOEISELS 

Wat  sal  my 
nog-nie  kleingoed  sê 
as  ek  hulle  raasblaar 
vertel  van  jou? 

Hulle  sal  bloeisel-lag 
en  weet 

en  in  die  rantjies 
stroopsoet  wag  . . . 

Roelf  van  Rensburg* 

Kroniek  van  'n  kennismaking 


"Uys  Krige  is  hier,"  sê  Jan  van  Schaik  op  'n  oggend. 

Hiér,  in  Pretoria?  Jou  hartslag  versnel  effens  en  jy  wonder  of  jy  reg  gehoor 
het.  Dié  man  is  mos  'n  Kapenaar  en  kuier  nie  graag  in  Transvaal  nie. 

"Hy  was  glo  oorsee,"  bevestig  Jan,  "en  hy  kuier  'n  rukkie  hier  by  sy  broer 
voordat  hy  teruggaan  Kaap  toe.  Hy  het  gebel;  hy  sê  hy  wil  kom  groet." 
Dan  gaan  jy  hom  waarskynlik  van  aangesig  tot  aangesig  sien,  warrel  jou 
gedagtes,  hierdie  letterkundig  konvensielose  man.  Jy  dink  aan  jou  plakboek 
by  die  huis  met  die  tydskrif-  en  koerantknipsels  van  die  hoeveelste  weerga- 
wes  van  'n  klompie  van  sy  verse.  Ek  skryf  die  goed  totdat  huHe  reg  is,  het  hy 
in  'n  brief  verduidelik  toe  jy  gevra  het  waarom.  Maar  jy  onthou  ook  die 
enkele  nuwe  verse  en  vertalings  in  die  plakboek  — ook  vondse  uit  nywer- 
heidstydskrifte  en  selfs  Sondagkoerante  — en  jy  besef  dié  ou  plakboek  kan 
dalk  meehelp  om  'n  ou  onreg  reg  te  stel.  "Net  'n  halfdosyn  of  wat  nuwe 
verse  in  'n  bundel,"  het  die  hoofbestuurslid  van  die  Akademie  'n  week  of 
wat  tevore  tydens  'n  Skrywerskring-byeenkoms  vir  jou  gesê,  "sal  genoeg 
wees.  Die  Akademie  wil  graag  vergoed  vir  sy  fout  van  die  verlede.  Maar  dan 
moet  daar  'n  publikasie  wees  wat  nuwe  verse  bevat,  al  is  dit  ook  vertalings. 
'n  Keur  uit  sy  werk  of  versamelde  verse  dalk,"  het  hy  voorgestel. 

Maar  jy  weet  ook  uit  hoofde  van  jou  werk  dat  twee  literatore  besig  is  om  'n 
bloemlesing  van  Afrikaanse  gedigte  saam  te  stel,  iets  wat  moontlik  plek  sal 
kan  inneem  langs  Opperman  se  Groot  Verseboek,  dalk  selfs  effens  vóór 
Verseboek,  want  Verseboek  gee  nie  leiding  nie,  en  dis  'n  leemte  wat  dié 
nuwe  bundel  wil  vul,  sê  die  samestellers.  Maar  die  twee  Louws,  Opperman 
en  Krige  wou  nie  toestem  dat  van  hulle  werk  opgeneem  word  nie.  En  onder- 
tussen  is  Van  Wyk  Louw  oorlede.  Maar  as  'n  mens  nou  persoonlik  met 
Krige  kon  praat,  kon  hoor  wáárom  nie,  kon  jy  dalk  makliker  besluit  hoe  om 
voort  te  gaan,  indien  wel. 

Jan  van  Schaik  het  ander  verpligtinge  teen  die  middel  van  die  dag  en  vra  of 
jy  nie  asseblief  vir  Uys  Krige  sal  gaan  middagete  koop  nie.  Jan  waarsku  jou 
dat  dié  man  se  wil  nie  buig  nie,  maar  indien  jy  'n  saak  het,  sal  hy  luister  — as 
jy  hom  kan  oorreed  om  lank  genoeg  stil  te  bly  sodat  hy  kan  luister. 

Toe  jy  hom  'n  ruk  later  voor  jou  het,  is  jy  verbaas  dat  'n  mens  so  presies  kan 
lyk  soos  jy  hom  altyd  voorgestel  het;  dis  net  die  twee  helder  oë  wat  tegelyk 
sag  en  skerp  is  wat  jou  ietwat  onverhoeds  vang  en  ontsenu.  Maar  hy 
beweeg  reeds  en  sê:  "As  ons  nog  moet  gaan  eet,  moet  julle  gou  maak, 
want  ek  wil  vroeg  terug  na  my  broer  toe  in  Hatfield.  Die  bus  ry  mos  sommer 
hier  voor  julle  deur  verby." 


*Roelf  van  Rensburg  is  'n  jeugverhaalskrywer  en  uitgewer  van  Pretoria.  Hy  was  indertyd 
verbonde  aan  die  firma  J.L.  van  Schaik. 

"Nee,  verdomp,  man!"  protesteer  hy  heftig  toe  jy  voorstel  om  hom  later  per 
motor  weg  te  bring  Hatfield  toe.  "Ek  het  half  en  half  op  trams  grootgeword. 
Ek  het  mos  een  van  my  bekende  gedigte  oor  'n  tram  geskryf.  En  'n  kar  is 
gevaarlik.  Hulle  ry  'n  mens  opsetlik  raak  hier  in  Pretoria." 

En  daar  trek  julle  by  die  voordeur  uit,  met  Kerkstraat  af,  op  die  besige 
sypaadjie  langs,  hy  vooruit  en  jy  soms  skarrelend  agterna  terwyl  jy  weet  hý 
weet  glad  nie  waarheen  julle  op  pad  is  nie  en  dat  hy  maar  toevallig  in  die 
regte  rigting  beweeg. 

Hy  gesels,  vra  'n  dosyn  vrae  waarop  hy  sonder  onderbreking  self  dertien 
antwoorde  verskaf  en  jy  besef  sommer  gou  daar  is  geen  toekoms  in  'n 
poging  om  te  probeer  om  sy  gedagtegang  te  volg  nie.  Uys  Krige  skiet  van 
die  heup  af  met  donshael,  laai  teen  'n  verbysterende  vaart  en  hy  mik  iewers 
in  die  bondel  in.  Dis  moeilik  om  sy  teikens  vooraf  te  identifiseer,  maar  jy  het 
tog  voortdurend  die  gevoel  hy  skiet  altyd  meer  as  een  ding  op  'n  slag  raak. 
"Maar  Jan  lieg  mos  nou!"  konstateer  hy  onverwags  so  in  die  loop,  sy  kop 
skuins  gedraai  om  jou  half  van  onder  te  kan  takseer.  "Hy  sê  jy's  'n  uitgewer. 
Vir  wie?" 

"Vir  hom,"  probeer  jy  verduidelik.  "Vir  Van  Schaik." 

"Kan  nie  wees  nie.  Hy  leef  dan  nog.  Wat  is  hý  dan  nou?" 

Jy  probeer  weer  verduidelik,  maar  jy  besef  hy  luister  nie,  want  hy  het  al 
weer  begin  vertel,  reeds  voordat  jy  jou  tweede  sin  kon  formuleer. 

Hy  steek  skielik  vas  en  beduie  na  die  oorkant  van  die  straat.  Die  fasade  van 
'n  gebou  is  half  bedek  deur  steiers  en  werkers  wat  besig  is  met  'n  restoura- 
sietaak.  'n  Voetganger  loop  hom  half  raak  van  agter,  swenk  met  'n  frons  om 
julle  verby,  maar  Uys  Krige  is  onbewus  van  die  man. 

"Dis  mos  'n  nuwerige  gebou  daardie  — ek  kén  hom.  Lyk  my  nou  val  hy 
klaar  inmekaar."  Hy  stryk  weer  aan  en  knik  instemmend:  hy  het  bevestiging 
gekry  vir  'n  ou  vermoede.  "Mens  hoef  nie  eers  te  stamp  aan  vandag  se 
geboutjies  nie,  hulle  val  sommer  self  onderstebo."  Die  oë  swaai  weer  'n 
oomblik  jou  kant  toe.  "Was  jy  al  in  Rome?  Of  in  Athene?  Herre,  man,  dáár's 
geboue  wat  ouer  is  as  alles  in  hierdie  land  en  wat  vandag  nog  staan.  Hulle 
kon  die  goed  nie  eers  in  die  oorloë  omstamp  nie.  Ek  het  nou  juis  weer  gaan 
kyk." 

Jy  hou  hom  liggies  aan  die  arm  terug,  anders  loop  hy  verby,  en  jy  sorg  dat  jy 
voor  loop  toe  julle  by  die  eetplek  ingaan. 

Toe  julle  tot  sit  kom  by  'n  tafel,  word  hy  meteens  stil,  sy  oë  lewendig  en 
speurend  na  die  mense  om  hom  heen.  Jy  besef  skielik  dat  jy  jou  prate  sal 
moet  praat  as  hierdie  man  kwart  oor  twee  die  bus  wil  haal  Hatfield  toe:  'n 
gesprek  met  hom  maak  nie  voorsiening  vir  veel  meer  as  tien  persent  van  jou 
eie  stem  nie. 

Jy  moet  darem  eers  beleef  wees  en  na  die  reis  en  verblyf  in  die  buiteland 
navraag  doen,  besef  jy,  en  daarom  vra  jy  na  die  doel  daarvan. 

"Vir  my  seun  Tai  in  Rome  gaan  kuier,"  verduidelik  hy.  "Ken  jy  hom?  Het  jy 
geweet  hy  het  'n  paar  wedstryde  vir  Transvaal  senter  gespeel?  Dêm  goed. 

man!  Ons  Kriges  was  mos  almal  senters  — en  ons  het  almal  gesukkel  met 
beserings.  Tai  moes  toe  ook  maar  ophou.”  Die  sug  is  klein  maar  vol  emosie. 
"En  ek  het  regtig  gedink  hy  gaan  vir  Suid-Afrika  speel." 

Jy  let  daarop  dat  hy  sê  vir  Suid-Afrika,  nie  vir  die  Springbokke  nie.  Suid- 
Afrika  is  hierdie  man  se  land,  sy  trots. 

"Wat  doen  hy  nou  in  Rome?"  vra  jy  maar. 

"Hy  maak  films  vir  televisie.  Hy  was  juis  in  Israel  besig  met  'n  film  toe  ek 
nou  daar  was.  Hy  werk  vir  mense  in  Rome." 

Jy  wonder  of  jy  reg  gehoor  het  en  vra:  "Maar  julle  het  mekaar  darem  gesien 
in  Rome?" 

"Nee,  ek  het  nie  geweet  hy's  nie  daar  nie  en  hy't  nie  geweet  ek  kom  nie." 
Daar  is  geen  verleentheid  in  die  verduideliking  nie. 

"En  toe?"  Kan  dit  wérklik  wees? 

"Toe  bly  ek  maar  in  sy  woonstel.  Die  opsigter  het  vir  my  oopgemaak.  Toe 
kon  ek  weer  op  baie  van  die  ou  plekke  uitkom.  Het  ek  vir  jou  gesê  hoekom 
kan  julle  nie  my  verse  gebruik  in  daardie  nuwe  bloemlesing  van  julle  en 
Tafeíberg  nie?" 

Dis  'n  emosionele  en  serebrale  stukkie  akrobatiek  wat  nie  dadelik  in  woorde 
omskep  kan  word  nie,  want  die  antwoord  op  sy  vraag  het  veel  meer  as  'n 
eenwood-antwoord.  Tafelberg  het  boonop  ondertussen  besluit  om  hulle 
aan  die  projek  te  onttrek.  Daarom  skud  jy  maar  net  jou  kop  ontkennend. 
"Vir  'n  ander  samesteller,  ja,  maar  nie  vir  hierdie  een  nie,"  sê  hy  nadruklik 
en  jy  probeer  nie  eers  om  hom  daaraan  te  herinner  dat  daar  twee  samestel- 
lers  is  nie,  want  jy  weet  sommer  hy  gaan  vertél  waarom  nie.  "Toe  ek  in  die 
oorlog  in  die  woestyn  gelê  het  met  bomme  wat  om  my  bars  en  ek  byna  my 
broek  bedinges  het,  toe  sit  hy  op  Potchefstroom  by  die  dam  en  skryf  dat  my 
oorlogsverse  oppervlakkige  stukkies  rymelary  is." 

Hierdie  keer  is  daar  nie  'n  saak  uit  te  maak  nie,  besef  jy. 

"Wat  neuk  julle  dan  met  nóg  'n  verseboek?"  wil  hy  weet,  sy  stem  baie  rusti- 
ger  as  sy  woorde,  en  met  sy  oë  iewers  skuins  agter  jou  gevestig. 

"Die  samestellers  sê  die  moderne  digters  se  werk  kan  nie  behoorlik  op  skool 
en  universiteit  behandel  word  sonder  'n  paar  aantekeninge  om  die  bepaalde 
gedigte  verstaanbaar  te  maak  — " 

"Die  vrou  daar  agter,"  val  hy  jou  in  die  rede  sonder  om  sy  blik  te  verskuif. 
"Ek  ken  haar  mos.  Ek  het  haar  sommer  nou  die  dag  nog  iewers  ontmoet.  By 
'n  lughawe,  dalk.  Rome  ...  of  Parys.  Ken  jý  haar?  Sy's  'n  Suid-Afrikaner. 
Die  tafel  daar  by  die  pilaar." 

Jy  kyk  rustig  om,  probeer  dit  onopsigtelik  doen. 

Daar  is  drié  vroue  by  dié  tafel,  sien  jy.  Twee  ouerige  dames  en  'n  jonger 
vrou  met  swart  hare,  'n  wit  langbroek  en  'n  donkerbril.  Maar  jy  ken  nie  een 
van  hulle  nie. 

"Die  een  met  die  bril,"  identifiseer  hy  haar. 

Jy  kyk  weer  vlugtig  en  draai  dan  terug.  Die  kelner  daag  terselfdertyd  op  met 
die  kos  en  jy  kan  maar  net  jou  kop  ontkennend  skud  vir  jou  gas,  want  hy  het 

pas  weer  begin  vertel  van  die  Afrikaanse  vertalings  wat  hy  gedoen  het  van 
'n  Spaanse  digter  wat  vir  jou  heeltemal  onbekend  is.  Jy  luister  met  'n  halwe 
oor  en  kyk  gou  horlosie  toe  om  te  sien  hoe  ver  die  spertyd  na  die  Hatfield- 
bus  toe  nog  lê  — en  jy  kan  dit  hierdie  keer  openlik  doen,  want  hy  kyk  weer 
na  die  vrou  met  die  donkerbril  terwyl  hy  'n  strofe  van  die  vertaling  vir  jou 
voordra.  Uys  Krige  síng  poësie;  hy  sê  dit  nie  en  hy  lees  dit  nie,  besef  jy 
terwyl  jy  luister. 

"Dis  pragtig,  soos  musiek,"  bevestig  hy  jou  gedagtes  en  begin  met  entoe- 
siasme  eet. 

Nóú  moet  jy  praat,  weet  jy.  Nou,  terwyl  hy  eet  en  self  stil  is. 

Jy  val  met  die  deur  in  die  huis  en  vertel  hom  vlugtig  wat  die  Akademie-man 
gesê  het.  En  jy  wonder  of  hy  weet  van  die  klein  polemiek  wat  reeds  plek- 
plek  opgeslaan  het  terwyl  hy  nou  in  die  buiteland  was.  Breyten  Breytenbach 
verdien  dit!  was  die  een  standpunt.  Hy's  'n  verraaier  wat  as  mens  nie  aan 
die  prys  se  reglemente  voldoen  nie!  was  die  ander  kreet.  "Terwyl  ék  lid  van 
die  Akademie  is,  sal  Breyten  dit  nie  kry  nie,"  het  die  Akademie-man  dié 
aand  aan  jou  gesê  en  dit  Anglisisties  beklemtoon:  "Oor  my  dooie  liggaam!" 
Maar  hier,  met  Uys  Krige  wat  oorkant  jou  sit,  'n  stukkie  brood  breek  en  dit 
tussen  sy  kieste  indruk  met  'n  genot  wat  onmiskenbaar  na  sy  gesig  toe  oor- 
gedra  word,  weet  jy  dat  jy  nie  kan  oordeel  nie,  al  wonder  jy  vlugtig  of  mense 
van  hierdie  man  'n  speelbal  wil  maak,  of  hy  gebruik  gaan  word  as  'n  pion 
tussen  dié  wat  glo  die  kuns  is  groter  as  die  skepper  daarvan  en  ander  wat 
oortuig  is  dat  "goeie"  kuns  slegs  kan  voortkom  uit  "goeie"  kunstenaars. 
Maar  moontlik  sal  redelikheid  en  suiwer  meriete  tóg  seëvier,  hoop  jy,  en  as 
dit  so  is,  dan  moet  hierdie  man  minstens  'n  deelnemer  aan  die  wedloop 
wees.  As  'n  mens  nie  deelneem  nie,  kan  jy  nie  wen  nie. 

"Jy  weet  mos  ek  wou  eers  niks  met  hulle  pryse  te  doen  hê  nie,"  praat  hy  na 
'n  rukkie.  "Maar  toe  bel  Danie  van  Niekerk  se  vrou  my  mos  een  aand  en  sê 
ek  moet  ja  sê.  Ek  sê  toe  vir  haar  ek  gaan  soos  'n  bobbejaan  lyk  as  ek  nou 
skielik  ja  sê.  Sy  sê  toe  ons  lyk  maar  almal  een  of  ander  tyd  soos  bobbejane." 
Hy  lag  'n  klein  laggie.  "Toe  sê  ek  maar  ja.  Maar  ek  moet  vir  jou  sê  die  ding 
van  die  prys  vir  drama  is  heeltemal  'n  ander  ding.  Ek  is  mos  eintlik  'n  digter, 
man." 

"En  hulle  praat  nou  juis  van  die  prys  vir  poësie."  Jy  begin  verduidelik  van 
die  enkele  nuwe  verse,  van  produksietyd  by  'n  uitgewer,  van  iemand  wat  sal 
moet  help  om  'n  keur  uit  sy  werk  saam  te  stel,  en  van  'n  sperdatum  om  nog 
vir  die  prys  in  aanmerking  te  kan  kom. 

Jy  weet  nie  hoeveel  hy  hoor  nie,  want  sy  oë  is  weer  agter  jou;  die  vrou  met 
die  donkerbril. 

"Ek  moet  nog  eers  Die  wit  muur  oorskryf,"  bereken  hy  terwyl  hy  weer  'n 
stukkie  brood  breek,  "en  die  dokter  sê  my  oumansklier  moet  uit  — sommer 
gou  ook.  Jy  weet  ek  is  al  twee  en  sestig." 

Jy  knik  instemmend,  probeer  in  sy  oë  kyk  om  te  sien  wat  ágter  die  woorde 
lê,  woorde  wat  eintlik  'n  draai  loop  om  die  ding  waaroor  julle  móét  praat  en 

góú  praat.  Maar  sy  oë  is  weer  agter  jou  en  jy  besef  sy  gedagtes  is  waarskyn- 
lik  ook  daar.  Die  vrou  gaan  hom  pla  totdat  ... 

"Stap  en  gaan  vind  uit  wie  sy  is,"  stel  jy  half  in  desperaatheid  voor. 

Hy  skud  sy  kop. 

"Nie  sommer  so  nie." 

"Nee,  natuurlik  nie."  Genade,  hy  weet  mos  hoe!  "Stap  na  haar  toe,  vra  hoe 
gaan  dit  en  waarom  sy  hier  in  Pretoria  is.  Dan  haal  sy  waarskynlik  haar  bril 
af  en  herken  jy  haar  makliker.  Kyk  maar  wat  gebeur  as  jy  eers  by  haar  is, 
meneer  Krige." 

"My  naam  is  Uys,"  sê  hy  terwyl  hy  opstaan  sonder  om  sy  blik  te  verskuif. 
Jy  beweeg  jou  stoel  so  effens  sodat  jy  makliker  kan  sien  sonder  om  te  staar. 
Jy  hou  hom  dop  terwyl  hy  op  die  tafeltjie  by  die  pilaar  afstuur. 

Sy  kyk  rustig  op  toe  hy  by  die  tafeltjie  tot  stilstand  kom.  Hy  druk  met  een 
hand  op  die  rugleuning  van  die  leë  stoel  en  dis  duidelik  dat  hy  praat.  Sy  luis- 
ter  met  'n  glimlag,  maar  hulle  skud  nie  hand  nie  en  die  bril  bly  op  haar  gesig. 
Hy  begin  beduie  en  is  na  'n  rukkie  verplig  om  die  stoelleuning  te  los  om  sy 
handgebare  te  kan  uitvoer.  Die  vrou  met  die  bril  en  die  twee  ouer  dames 
luister  met  strak  gesigte. 

Hy  kom  skielik  teruggestap  en  jy  swaai  jou  stoel  weer  na  sy  oorspronklike 
posisie  toe  om. 

"Dis  my  blêrrie  buurvrou  van  Clifton!"  brom  hy  toe  hy  weer  kom  sit.  "Ek 
het  haar  nie  herken  met  die  bril  op  nie.  En  jy  sê  net  'n  paar  nuwe  verse  sal 
genoeg  wees?"  wil  hy  weet,  terwyl  hy  die  mes  en  vurk  netjies  neerlê  op  sy 
bord. 

Jy  is  opnuut  begogel  deur  die  man  se  verbluffende  vermoë  om  sy  gedagte- 
gang  te  laat  swenk  sonder  om  asem  te  skep  of  momentum  in  te  boet.  Jy 
knik  egter  net  bevestigend  in  antwoord  op  sy  vraag  en  gryp  die  rekening- 
strokie,  want  hy  moet  nog  eers  terug  kantoor  toe  om  vir  Jan  van  Schaik  te 
gaan  groet  voordat  jy  hom  bushalte  toe  kan  vergesel. 

En  terwyl  julle  uitstap,  besef  jy  dat  niemand  hom  skynbaar  herken  het  nie; 
nie  hier  in  die  eetplek  nie  en  ook  nie  op  die  sypaadjie  op  pad  hierheen  nie. 
Dan  onthou  jy  Bill  de  Klerk  het  gesê  dit  lyk  asof  popsterre  belangriker  is  as 
skrywers  in  vandag  se  wêreld.  As  Uys  Krige  dieselfde  bekendheid  as  pop- 
ster  gehad  het,  sou  die  jillende  aanhangers  hom  lankal  verskeur  het.  Dis  'n 
klein  hartseer  wat  byt  aan  jou  terwyl  julle  terugstap  en  hy  eenstryk  vertel 
van  die  vragte  manuskripte  in  sy  laai  wat  na  hoeveel  herskrywings  nog  nie 
gereed  is  vir  'n  uitgewer  se  oë  nie  — en  van  nóg  'n  paar  eenbedrywe  wat 
lankal  verskyn  het,  maar  wat  darem  nog  nie  heeltemal  klaar  is  nie.  Húlle 
gaan  hy  op  'n  keer  ook  weer  bykom. 

By  Van  Schaik  se  gebou  loer  jy  vlugtig  weer  na  jou  horlosie:  nog  vier 
minute.  Maar  gelukkig  is  die  halte  net  oorkant  die  eerste  straathoek,  Kerk- 
plein  se  kant  toe.  Dit  kan  nog,  maar  dan  moet  die  groetery  nie  sloer  nie. 
Jan  is  bewus  van  die  haas  en  op  sy  openhartig-vriendelike  manier  sê  hy  met 
'n  glimlag:  "Jy  sal  moet  draf,  Uys,  anders  ry  die  bus  sonder  jou  weg." 

Hulle  groet  en  ons  stap  deur  toe.  Drie  minute  is  voldoende,  méér  as  vol- 
doende,  om  die  bushalte  te  haal. 

Maar  by  die  deur  onthou  hy:  ''Ek  het  nie  vir  Hans  van  Schaik  gegroet  nie. 
Sy  kantoor  is  mos  die  een  links  in  die  hoek." 

En  daar  trek  Uys,  weer  die  winkel  binne. 

Jy  wil  huil,  want  jy  weet  hier  kom  'n  ding,  maar  jy  roep  net  agterna:  "Ek 
wag  by  hierdie  deur  vir  jou!" 

Miskien  hoor  hy  nie,  besef  jy,  want  daar  is  geen  uiterlike  tekens  daarvan  nie 
en  hy  het  reeds  tussen  die  klante  in  die  boekwinkel  verdwyn.  Jy  besluit  om 
maar  reg  oorkant  die  deur  op  die  sypaadjie  stelling  in  te  neem.  Van  daar  af 
kan  jy  die  bus  twee  straatblokke  ver  om  Kerkplein  sien  aankom.  As  dit  dan 
moet,  kan  jy  instorm,  hom  by  Hans  se  kantoor  uitsleep  en  aanjaag  tot  by  die 
bushalte.  Maar  jy  probeer  terselfdertyd  dié  onheilsmoontlikheid  uit  jou 
gedagtes  weer. 

Uys  kom  nie  te  voorskyn  nie  en  die  bus  kom  wel  om  Kerkplein  straat  af.  Jy 
storm  by  die  deur  in  en  steek  weer  vas.  Hans  se  kantoor  is  nader  aan  die 
ander  ingang;  dalk  kom  hy  dáár  uit.  Om  die  eerste  boek-eiland  in  die  winkel 
swaai  jy  links,  maar  hy  is  nie  daar  nie:  dié  gangetjie  is  leeg  tot  op  die  sypaad- 
jie.  Dan  by  Hans  se  kantoor  in,  maar  Hans  beduie:  "Hy's  nou  nét  hier  uit," 
sonder  dat  jy  vra.  Dan  weer  terug  om  die  eiland  — en  hier  loop  julle  met  'n 
hik  in  mekaar  vas.  Jy  gryp  hom  en  laat  spaander  straat  toe,  bus  toe. 

Maar  dié  het  reeds  van  die  halte  af  begin  wegry  — hy's  sommer  hier,  treë 
van  jou  af,  in  die  straat,  besig  om  brullend  momentum  te  kry. 

Te  laat!  skree  jou  gedagtes  en  jy  weet  nie  of  jy  dalk  hardop  gepraat  het  nie. 
Jy  draai  na  hom  toe  om  te  sê  dit  maak  nie  saak  nie:  hy  kan  hier  by  julle  op 
kantoor  kuier  totdat  daar  weer  'n  bus  opdaag,  of  jy  sal  hom  tóg  maar  per 
motor  na  sy  bestemming  toe  neem.  Julle  het  boonop  nog  nie  heeltemal 
klaar  gepraat  nie. 

Maar  hy  is  nie  meer  langs  jou  nie.  Hy  is  reeds  besig  om  van  die  sypaadjie  af 
te  stap,  die  straat  in,  reg  voor  die  aankomende  bus  in.  Die  vrees  ruk  'n  oom- 
blik  aan  jou  asem,  maar  jy  weet  ook  intuïtief:  hierdie  man  is  anders;  daar  sit 
'n  engel  op  sy  skouer.  Want  hy  staan  daar,  bene  wyd,  hande  omhoog,  en 
daar  kan  geen  twyfel  wees  oor  sy  gebaar  nie:  die  bus  moet  stilhou. 

Die  bus  doen  dit  nie  heeltemal  nie,  maar  Uys  stap  flink  langs  die  inklimtrap 
totdat  die  groot  voertuig  se  snelheid  na  sy  smaak  is.  Toe  gryp  hy  die  hand- 
reling  vas  en  hys  hom  sonder  inspanning  tot  op  die  trap,  asof  hy  hierdie 
toertjie  daagliks  uitvoer  — terwyl  die  bus  dadelik  weer  versnel  in  Kerkstraat 
af  in  die  rigting  van  die  oostelike  voorstede. 

Jy  knipper  jou  oë  'n  keer  of  wat  om  dié  stukkie  onwerklike  werklikheid  beter 
te  kan  sien  en  jy  beweeg  nader  aan  die  rand  van  die  sypaadjie. 

Julle  het  mekaar  nie  eens  gegroet  nie,  besef  jy  met  'n  gevoel  van  verlies.  Nie 
met  'n  woord  nie  en  nie  met  'n  handdruk  nie. 

Dan  sien  jy  die  bus  weer  duidelik,  byna  'n  straatblok  verder.  En  hý  staan 
steeds  op  die  trap.  Hy  leun  na  buite  en  wuif  vir  jou.  Jy  beantwoord  die  groet 

met  jou  eie  wuif  en  jy  weet:  hierdie  beeld  sal  julle  groet  bly  tot  in  jou  eie 
ewigheid. 

Tot  siens,  Uys. 


Die  Hertzogprys  vir  Poësie  is  in  1974  aan  Uys  Krige  toegeken  vir  Uys  Krige:  'n  Keur  uit  sy 
gedigte. 

Die  Redakteur 

Peter  Snyders 
Dood  van  verrotting 

Wanneer  visies  verdwyn, 
drome  ontwaak, 
wanneer  alles  wat  ontwikkel  het 
tot  hier  en  nou 
neer  opgesien  word 
as  outyds,  ongeldig 
en  gevoelens  belet  word 
om  te  voel  — 

dan  begin  verrotting, 

en  skoonheid  etter, 

en  die  dood  ruik, 

en  wurms  eet  sorgvuldigheid  ... 

en  vanuit  die  gemengde  bemesting  en  ghwano 
kom  die  sappigste  tamatie. 

Ek  skryf  'n  gedig 

Ek  skryf  'n  gedig, 

'n  gedig  wat  almal  kop  laat  staan, 
ek  wys  dit  vir  my  vriende: 

Dié  poem  kan  jou  famous  maak. 

Ek  tik  hom  netjies, 

onderteken  my  naam, 

vakmanskap  verskrik 

stuur  ek  hom  toe  na  elke  redakteur 

wat  waag  om  goeie  vers  te  druk. 

Drie  jaar  het  verbygegaan 
aanmekaar  hoor  ek  hierdie  wysie: 

Nog  nie  famous  nie? 

My  verwysingsveld  — 
dit  is  wat 

daai  redakteurs  ontwrig; 
ek  sal  hulle  wys, 
ek  sal  my  eie  uitgewery  stig. 

Hier  sit  ek  met  gevoude  arms, 

'n  belangrike  mens,  sê  die  uithangbor» 
my  vriende  wat  verbygaan  sê: 

Nóú  gaan  hy  famous  word. 

My  naam  verskyn  in  drufí, 
op  rekenings  vir  dit  of  dat; 
maar  as  ek  bankrotstraat  afstap 
gaan  my  ondersteuners  voort: 

'n  Mens  raak  famous  ná  jou  dood. 


Lennox  is  huis  toe 


Lennox  is  huis  toe, 
onmagtig  om  teen  die  grap  te  spook, 
te  besig  om  onnatuurlik  te  huil 
in  dampe  traangas  en  wolke  rook. 

Lennox  is  huis  toe, 

die  musiek  het  sy  hart  gebreek, 

te  veel  maestro's  met  te  veel  stok 

wat  'n  verwoestende  kunssimfonie  dirigeer. 

Lennox  is  huis  toe 
oplaas  is  hy  vry 

van  kragdadigheid. 

Hy  ken  sy  plek, 

hy  was  verstandig  om  te  trek 

na  waar  hy  nou  wag 

vir  die  uiteindelikheid. 

W.F.  Jonckheere 

Enkele  oorpeinsings  by  die  werk  van  'n 
^'jubilaris" 


I 

Meer  as  'n  paar  oorpeinsings  of  dalk  kanttekeninge  by  die  fenomeen  Van 
Melle  — ruim  twintig  jaar  nadat  ek  my  vir  die  eerste  maal  intensief  met  sy 
werk  begin  besighou  het  — wil  hierdie  klein  bydrae  tot  die  honderdste  ver- 
jaardag  van  die  skrywer  nie  wees  nie.  Daarna  probeer  ek  die  bibliografie  by 
die  studie  van  1968  op  datum  bring,  hoewel  ek  nie  vir  volledigheid  verant- 
woordelik  gehou  wil  word  nie.  Ek  eindig  met  'n  paar  suggesties  vir  moont- 
like  verdere  navorsing. 

Wat  enigiemand  opval  wat  hom  of  haar  tans  met  Van  Melle  se  werk  besig- 
hou,  is  dat  die  belangstelling  in  die  outeur  se  prosa  — of  tog  die  kern- 
gedeelte  daarvan  — oor  die  jare  konstant  gebly  het.  Ek  dink  dan  veral  aan  sy 
romans  Bart  Ne/  en  Verspeelde  lente  en  'n  kleinerige  groepie  kortverhale 
wat  hoofsaaklik  in  Krige  se  Keur  voorkom.  Dié  gedeelte  van  sy  werk  het 
beslis  klassiek  geword  én  gebly  in  die  Afrikaanse  letterkunde,  maar  helaas 
pas  na  die  outeur  se  dood,  sodat  hy  self  skaars  iets  van  die  verdiende  roem 
en  latere  lofbetuigings  verneem  het.  Dalk  het  die  feit  dat  hy  nie  'n  gebore 
Afrikaner  was  nie,  iets  daarmee  te  doen.  Ek  dink  eerder  dat  dit  die  onbe- 
kwaamheid  van  die  destydse  iiterêre  kritici  was  wat  hulle  te  veel  op  die  tooi 
van  literêre  werke  blindgestaar  het  en  nie  die  kern  in  'n  meer  eenvoudige 
"omhulsel"  kon  waardeer  nie. 

Sake  het  intussen  drasties  verander  en  die  toentertyd  opgehemelde  werke 
van  Malherbe  en  Van  den  Heever  het  die  tand  van  die  tyd  minder  goed 
deurstaan  as  die  beste  van  Van  Melle.  'n  Hedendaagse  leespubliek  word 
glad  nie  of  minder  aangespreek  deur  die  heroica  van  eersgenoemdes  se  pro- 
sahelde,  as  deur  die  "understatements"  en  die  innige,  maar  gelaaide 
woorde  en  dialoë  van  Van  Melle-karakters  en  die  sobere  styl  van  sy  vertel- 
lers  nie.  Die  mees  pateties-heroïese  uitspraak  in  sy  prosa  is  waarskynlik  dié 
van  Bart  Nel  na  sy  afstropingsproses,  en  die  word  dan  nog  in  monoloog- 
vorm  gesê,  met  die  leser  as  enigste  begrypende  luisteraar,  aangesien  Maritz 
wat  by  hom  sit  nie  meer  verstaan  wat  hy  sê  nie  en  die  kommunikasie  opge- 
hou  het.  Die  meeste  van  sy  "helde"  is  dan  ook  meestal  anti-helde,  gefrus- 
treerdes  wat  nie  by  hulle  doel  uitkom  nie  of  wat  iets  bereik  wat  hulle  nie  ver- 
lang  nie  of  wanneer  dit  te  laat  is.  Sy  verhaalhandelinge  is  dikwels  soos 
skuiwe  op  'n  skaakbord:  meestal  word  daar  swaar  verliese  gely  voordat  'n 
"oorwinning"  behaal  word,  maar  oorwinnings  as  sodanig  is  in  elk  geval 
skaars  of  niksbeduidend. 

Van  Melle  se  sterkte  as  skrywer  was  dan  ook  dat  hy,  in  ooreenstemming 

met  die  ware  Hollandse  realistiese  tradisie,  in  sy  beste  verhale  sy  camera 
obscura  gefokaliseer  het  op  mense  en  toestande  wat  sy  literêre  tydgenote 
te  onbenullig  gevind  het.  Kenmerkend  was  ook  'n  handeling  waarin  intense 
frustrasie  die  hoofklemtoon  kry.  Is  dit  die  rede  waarom  die  na-oorlogse 
generasie  nog  steeds  aansluiting  by  hom  kan  vind?  Meer  as  die  Malherbes 
en  die  Van  den  Heevers  slaág  hy  daarin  om  die  tydruimtelikheid  van  die  der- 
tigerjare  te  transendeer  en  die  besondere  van  origens  nie-besondere  mense 
te  belig,  of,  in  die  woorde  van  T.T.  Cloete  (1970:115)  "die  wonder  van  die 
doodgewone"  voor  te  stel,  sodat  alledaagse  boere  en  ooms  of  enigiemand 
onvergeetlike  verhaal-karakters  kon  word.  Sy  verhalende  prosa  — ten 
minste  die  beste  deel  daarvan  — moes  om  dié  en  nog  baie  ander  redes,  tot 
die  "kanon"  van  die  Afrikaanse  literatuur  gaan  behoort. 

Dit  is  ook  redelik  veelseggend  dat  'n  aantal  van  Van  Melle  se  tekste  reeds 
vier  dekades  op  die  lys  van  voorgeskrewe  boeke  in  skole  en  universiteitsde- 
partemente  staan.  Baie  is  natuurlik  te  danke  aan  die  onlangs-oorlede  Uys 
Krige  — die  meester-gouddelwer  van  die  Afrikaanse  literatuur  — wat  die 
verhaleskat  "ontdek"  en  gelouter  het:  in  die  blywend  waardevolle  inleiding 
van  sy  Keur  het  hy  meer  as  watter  kritici  van  sy  tyd  ook  op  die  besondere 
kwaliteit  van  hierdie  verhale  gewys.  Die  gevolg  was  van  tweevoudige  aard: 
verdiende  roem  vir  en  konsolidering  van  die  beperkte  aantal  verhale,  maar 
ook  'n  einde  aan  die  herdrukmoontlikhede  van  die  afsonderlike  verhalebun- 
dels  waarin  hulle  eers  verskyn  het,  sodat  hulle  tans  slegs  in  gespesialiseerde 
biblioteke  gevind  kan  word.  En  selfs  daar  tref  mens  dikwels  nie  eers  die  vol- 
ledige  reeks  bundels  aan  nie. 

Verhaalskrywer  was  Van  Melle  "par  excellence",  maar  dit  sou  ook  dwaas 
wees  om  te  ontken  dat  baie  van  sy  verhale  ook  erg  gedateer  het  en  in  hulle 
trivialiteit  skaars  tot  die  Afrikaanse  literatuur  gereken  kan  word.  Ook  sy 
romans  was  eintlik  die  produk  van  'n  verhaalskrywer,  aangesien  hulle  uit 
reekse  sketse  (Dawid  Booysen)  of  novelles  (Bart  NeD  of  tydskrifaflewerings 
(Verspeelde  lente)  opgebou  is.  Mens  kan,  terloops,  'n  groot  vraagteken  oor 
Verspeelde  lente  plaas.  Soos  ons  die  Afrikaanse  uitgawe  nou  ken,  is  dit  nie 
heeltemal  getrou  aan  die  oorspronklike  teks  van  Van  Melle  in  Die  Huisge- 
noot  (1941  — 1943)  nie,  waar  dit  destyds  as  vervolgverhaal  gepubliseer  is. 
Jan  Scannell  het  met  die  oog  op  'n  boekuitgawe  heelwat  knip-  en  plakwerk 
verrig,  sodat  die  vervolgverhaal  die  voorkoms  van  'n  roman  gekry  het.  Die 
resultaat  was  as  sodanig  nie  sleg  nie,  maar  dit  is  tog  nie  meer  wat  dit  was 
nie.  Mens  wonder  of  dit  uit  piëteit  teenoor  Van  Melle  nie  gepas  sou  wees 
om  dié  roman  nou  in  'n  nie-geredigeerde  vorm  te  laat  verskyn  nie.  Watter 
uitgewer  daarvoor  te  vinde  sal  wees,  weet  ek  egter  nie.  Die  naaste  wat 
mens  nou  aan  die  oorspronklike  boekvorm  kom  is  die  Nederlandse  vertaling 
van  die  teks,  nl.  Een  lente  verspeeld  (1949)  wat  Van  Melle  self  versorg  het, 
maar  tans  reeds  meer  as  dertig  jaar  uit  druk  is. 

Verspeelde  lente  het  in  sy  huidige  vorm  tog  'n  redelike  sukses  geken,  wat 
bewys  word  deur  die  herdrukke  van  die  roman  en  die  televisiereeks  onder 

regie  van  Manie  van  Rensburg  (1984),  wat  gestimuleer  is  deur  die  Afrikaner 
se  romantiese  soektog  na  sy  plattelandse  wortels.  Van  Rensburg  het  in  dié 
lofwaardige  reeks  egter  sekere  aksente  verskuif  ten  opsigte  van  die  Van 
Melle-teks  en  byvoorbeeld  emosies  (veral  Pop  s'n)  op  die  spits  gedryf,  wat 
"onkarakteristiek"  is,  hoewel  aanvaarbaar  in  'n  film.  Mens  moet  toegee  dat 
Van  Melle  se  Van  Schendelagtige  karakters  moeilik  herskepbaar  is  in  films 
vir  'n  publiek  van  die  jare  tagtig.  As  verfilming  van  'n  roman  was  Verspeelde 
/ente  in  elk  geval  geslaagder  as  die  bewërking  van  Bart  Nel  (1979)  met  Karel 
Trichardt  en  Sandra  Prinsloo.  Ook  die  toneelbewerking  van  Bart  A/e/ deur 
Pieter  Fourie  was  nie  'n  sukses  nie.  Van  Melle  het,  merkwaardig  genoeg, 
self  'n  toneelbewerking  van  sy  roman  gemaak.  Dit  is  egter  nooit  uitgegee  of 
opgevoer  nie. 

Die  generiek  van  die  film  Verspee/de  lente  as  eindproduk  van  'n  reeks  tekste 
wat  sy  oorsprong  het  in  een  van  Van  Melle  se  Zuid-Afril<aanse  schetsen 
(1921)  en  groei  tot  'n  drama,  nl.  Die  huwelil<  van  Pop  /e  Roux  (1935),  'n 
vervolgverhaal  in  Die  Huisgenoot  (1941  — 1943),  'n  novelle  in  een  van  sy 
verhaalbundels  (1941),  'n  Nederlandse  roman  (1949)  en  'n  geredigeerde 
Afrikaanse  roman  (1961),  moet  uniek  wees  in  die  hele  Afrikaanse  en  Neder- 
landse  letterkunde. 

Minder  uniek  én  minder  bekend,  maar  tog  tipies  van  Van  Melle  is  die  feit  dat 
sy  faam  as  kortverhaalskrywer  berus  op  15%  van  sy  totale  verhaal- 
produksie,  terwyl  slegs  een  van  sy  vier  (resp.  vyf)  romans,  nl.  Bart  Nel,  kop 
en  skouers  bokant  die  orige  werk  uitsteek  en  ook  bekend  staan  as  die  eerste 
moderne  roman  in  Afrikaans.  Daar  is  dus  baie  meer  onbekende,  mediokere 
(of  vergete)  werke  van  hom  as  andersom.  Met  dié  handjievol  het  hy  egter  'n 
blywende  plek  verower  onder  die  grotes  in  Afrikaans  en  daarmee  sal  hy  ook 
steeds  boei  en  onderwerp  wees  van  navorsing.  Vanaf  Kannemeyer  se  Die 
stem  in  die  literêre  kunswerk  (1965)  tot  Brink  se  onlangse  Vertelkunde 
(1987)  word  Bart  Ne/  byvoorbeeld,  herhaaldelik  onder  die  loep  gelê  en 
fasette  van  die  werk  in  'n  nuwe  lig  geplaas  (sien  ook  Van  der  Walt,  1969; 
Botha,  1975;  Brink,  1976;  Jonckheere,  1978;  Venter,  1984).  Die  verhale  kry 
ook  steeds  aandag,  byvoorbeeld  in  die  inleidings  by  nuwe  versamelings  van 
A.  P.  Grové,  1982  ( Oom  Kare! neem  sy  geweer  saam  en  ander  verha/e)  en  H . 
Aucamp,  1 983  (Mense  wat  maar  eenmaa/ Hefhet  en  ander  liefdesverhale)  en 
natuurlik  in  talle  artikels,  skripsies  en  blokboeke. 

Sedert  Uys  Krige  se  Keur  het  daar  drie  ander  seleksies  van  Van  Melle- 
verhale  verskyn,  maar  volgens  my  het  Woorde  wat  saamvloei  (1972)  en 
Grové  se  keuse  (1982)  — ek  praat  nie  van  sy  inleiding  nie  — niks  nuuts  belig 
nie.  Aucamp  se  keur  wel,  omdat  hy  vir  die  eerste  maal  konsentreer  op  die 
liefdesverhale  wat  so  tipies  is  van  Van  Melle  en  omdat  hy  die  lesers  se  aan- 
dag  eis  vir  dié  relatief  onbekende  tekste.  Veral  'n  verhaal  (novelle?)  soos 
"Ou  Vorster"  kry  verdiende  belangstelling;  dis  een  van  die  mees  onder- 
skatte  tekste  van  die  outeur.  Aucamp  se  inleiding  getuig  ook  van  'n  groot 
sensitiwiteit  in  sy  benadering  van  Van  Melle  se  prosa.  Dis  altyd  insiggewend 

om  'n  skrywer  oor  'n  vakgenoot  te  beluister. 

Ek  het  self  vroeër  daaroor  nagedink  om  'n  versameling  van  Van  Melle- 
verhale  uit  te  gee  maar  ek  kon  nooit  daartoe  oorgaan  nie,  omdat  ek  gevoel 
het  dat  Uys  Krige  se  Keur  moeilik  verbeter  kon  word.  Dit  sou  dalk  wel  uitge- 
brei  kon  word  met  "In  die  tronk"  en  "Ou  Vorster",  wat  dan  in  die  plek  sou 
kom  van  een  of  twee  wat  wel  opgeneem  is  en  swakker  is  as  die  genoemde 
verhale.  Eintlik  sou  dit  beter  wees  om  al  die  gebundelde  verhale  weer  'n  slag 
uit  te  gee  — byvoorbeeld  in  'n  dundrukuitgawe  — sodat  hulle  weer  beskik- 
baar  sou  wees  vir  'n  groter  publiek  vir  wie  hulle  nou  as't  ware  nie  bestaan 
nie.  Dit  sou  moontlik  ook  tot  'n  herwaardering  van  die  verhale  kon  lei,  maar 
myns  insiens  nie  voordat  bepaalde  kriteria  drasties  verander  het  nie. 
Volgens  die  tans  geldende  kriteria  is  mens  geneig  om  te  sê  dat  Van  Melle  te 
veel  geskryf  het  en  te  onkrities  teenoor  'n  groot  aantal  van  sy  tekste  gestaan 
het.  Dit  sou  my  nie  verbaas  dat  hy  hom  meer  tot  kwaliteitsverhale  sou 
beperk  het  as  hy  nie,  vanweë  sy  lae  onderwyssalaris,  gedwing  was  om  geld 
by  te  verdien  met  die  skryf  van  verhale  in  gewilde  tydskrifte  soos  Die  Huis- 
genoot  en  Die  Brandwag  nie. 

Mens  kan  natuurlik  ook  redeneer  dat  die  triviale  tydskriflektuur  ook  aandag 
verdien  en  dat  dié  soort  Van  Melle-tekste,  byvoorbeeld  op  'n  vergelykende 
basis,  'n  interessante  onderwerp  van  ondersoek  sou  kon  wees.  Aan  oorsese 
universiteite  word  heelwat  tyd  bestee  aan  die  studie  van  dié  soort  lektuur. 
Dit  sal  interessant  wees  om  te  sien  of  ons  in  hierdie  land  'n  soortgelyke  ont- 
wikkeling  sal  kry.  Dalk  lei  dit  tog  tot  'n  totaal  hersiene  visie  op  Van  Melle  se 
werk. 

II 


Die  hiernavolgende  bibliografie  is  bedoel  om  die  bibliografie  wat  in  my 
monografie  Johannes  van  Melle  (1968)  voorkom,  aan  te  vul.  Ek  maak  hierin 
nie  aanspraak  op  volledigheid  nie.  Enkele  tekste  wat  ek  destyds  oor  die  hoof 
gesien  het,  word  hier  ook  bygevoeg. 


Afsonderlike  studies 

Anoniem.  1968.  Aantekening  oor  J.  van  Melle  se  Verspeelde  Lente.  Kaapstad:  College  of 
careers  (Studiehulpreeks  nr.  154). 

Anoniem.  1974.  Aantekeninge  oor  Keur  uit  die  verhale  van  J.  van  Melle.  Kaapstad;  College  of 
careers  (Studiehulpreeks  nr.  907). 

J.  Botha.  1975.  Bart  Nel  — 'n  Interpretasie.  Univ.  van  Kaapstad:  Ph.D.-skripsie. 

W.F.  Jonckheere.  1974.  Van  Melle  se  kortverhale  en  Dawid  Booysen.  Kaapstad:  Academica 
(Blokboek  19). 

W.F.  Jonckheere.  1974.  Bart  Ne!  en  Verspeelde  Lente.  Kaapstad:  Academica  (Blokboek  20). 

W.F.  Jonckheere.  1978.  Bart  Nel.  Kaapstad:  Academica.  (Blokboek  20). 

W.F.  Jonckheere.  1978.  Van  Melle  se  kortverhale.  Kaapstad:  Academica.  (Uitgebrei  in  1982 
tot  Reuse-blokboek  19). 

L. J.  van  Rensburg.  1976.  Johannes  van  Mel/e  (1887—1953):  BibHografie.  Univ.  van  Stellen- 

bosch:  Dept.  Biblioteekkunde. 

A.L.  Venter.  1962.  Die  verteltegniek  van  J.  van  Meiie  met  verwysing  na  die  roman  Verspeelde 
Lente.  Pretoria:  UNISA  M.A.-skripsie. 

Artikels  in  tydskrifte  of  bundels 

J.  Botha.  1979.  Opmerkings  in  die  kantlyn  oor  'Bart  Nel'.  Tydskrif  vir Letterkunde  17,  4,  Nov., 
p.  112-119. 

E.  Botha.  1983.  Verspeelde  Lente:  'n  teks  uit"'n  'Vroeg're  Boereparadys'?  Die  dosent  as 

leser.  Intreerede.  P.etoria:  UNISA,  p.  14—20. 

A.P.  Brink.  1985.  Algaande  na  die  ver  ruim  lig.  Waarom  /iteratuur?  Kaapstad:  Human  & Rous- 
seau,  p.  97—109.  (Eers  in  Tydskrif  vir  Letterkunde  14,  3,  Aug.  1976,  p.  35  — 45.) 

T.T.  Cloete.  1964.  'n  Kanp  kortverhaal  van  Van  Melle.  Tydskrif  vir  Letterkunde  12,  3,  Auq., 
p.  37-39. 

T.T.  Cloete.  1970.  Die  wonder  van  die  doodgewone.  Kaneei.  Opstelle  oor  die  letterkunde. 

Kaapstad:  Nas.  Boekhandel,  p.  115—116.  (Eers  \n  Koers,  Sept./Okt.  1961.) 

T.T.  Cloete.  1978.  Die  parabole  in  Van  Melle  se  'Oom  Karel  neem  sy  geweer  saam'.  Tydskrif 
vir  Letterkunde  16,  4,  Nov.,  p.  69  — 73. 

A.H.  de  Vries.  1983.  J.  van  Melle:  In  die  tronk.  Tyd.  Kortom.  Gids  by  die  Afrikaanse  verhaal- 
boek.  Pretoria,  ens.:  Academica,  p.  23  — 28. 

A.P.  Grové.  1983.  "In  die  bosveld",  in  Omgang  met  die  literatuur:  teks  en  uitleg;  in  L.  Eksteen 
en  R.  Pretorius  (red.)  Afrikaans:  objek  en  metode.  Pretoria:  Van  Schaik. 

F.  Lowe.  1976.  Bart  Ne/  — agtergrond,  karakteristiek  en  kontekstuele  vrae.  K/asgids  10,  4, 

Feb.,  p.  26-30. 

G. F.  Marais,  1981.  'n  Vergelyking  van  die  outsider  Bart  Nel  (Jan  van  Melle)  met  Versfeld 

in  Die  Son  Struike!  van  Dolf  van  Niekerk.  Klasgids  16,  3,  Okt.,  p.  58  — 63. 

H.  Ohlhoff.  1978.  Van  Melle  se  kortverhale.  Klasgids  13,  3—4  Nov.,  p.  11  — 14. 

H.  Ohlhoff.  1979.  Ruimte  in  enkele  kortverhale  van  Van  Melle.  Tydskrif  vir  Letterkunde  17,  3, 
Aug.,  p.  81—84. 

G.  Olivier.  1981.  D.F.  Spangenberg  se  ander  'Bart  Nel'.  Standpunte  153,  jg.  34,  3,  Junie, 

p.  54  - 56. 

E.  Pienaar.  1978.  Die  idee  van  skuld  en  versoening  in  'Die  joiner'  en  'Oom  Daan  en  die 
dood'.  Klasgids,  13,  1,  Maart,  p.  10—12  en  21—22. 

J.P.  Smuts.  1984.  Bart  Nel:  Van  Melle  se  beste.  Klasgids  19,  4,  Okt.  p.  39—42. 

J.P.  Smuts.  1985.  Burgerband.  Beskouings  oor  die  nuwer  Afrikaanse  prosa.  Kaapstad:  Tafel- 
berg.  (Eers  in  Die  Burger,  9 Sept.  1982,  p.  14) 

M.  Snyman.  1979.  Die  spel  van  teenstellings  in  "n  Pattatalander'  van  J.  van  Melle. 

K/asgids  14,  3,  Nov.  1979,  p.  32  — 34. 

D. F.  Spangenberg.  1980.  'n  Ander  perspektief  op  'Bart  Nel'.  Standpunte  145,  jg.  33,  1, 

Feb.,  p.  24-28. 

E.  Steenberg.  1975.  Annekie  se  rol  in  Bart  Nel.  Tydskrif  vir Letterkunde,  13,  2,  Mei,  p.  34  — 38. 
E.A.  van  der  Elst.  1984.  Godsdiensgegewe  in  enkele  hoogtepunte  in  die  prosa  van  J.  van 

Melle.  Literator  5,  1,  p.  55  — 64. 

P.D.  van  der  Walt.  1969.  Die  wye  eensaamheid  in  Bart  Nel.  Mené  Tekél,  Letterkundige  studies 
en  kritieke.  Kaapstad:  Nasionale  Boekhandel.  (Eers  in  Standpunte  68,  jg.  XX,  2,  Des., 

p.  16-18.) 

L.S.  Venter.  1984.  Die  topologiese  verhaalruimte  in  Bart  Nel;  in  H.  Viljoen  e.a.  (red.), 
In  teen  die  groot  vergeet.  Potchefstroom:  PU  vir  CHO. 

D.M.  Wybenga.  1984.  Die  tuiskoms  van  J.  van  Melle.  Literator,  5,  1,  p.  88  — 93. 

Nuttige  bronne  vir  die  Van  Melle-studie 

H.  Aucamp.  1986.  Die  blote  storie.  'n  Werkboek  vir  kortverhaalskrywers.  Kaapstad:  Tafelberg. 

E.  Botha  en  N.J.  Snyman.  1979.  Hoogtepunte  in  die  Afrikaanse  verhaalkuns.  Kaapstad:  Aca- 
demica.  Reuseblokboek  4 (Hers.  uitg.  1987) 

A.P.  Brink,  1987,  Vertelkunde.  'n  Inleiding  tot  die  lees  van  verhalende  tekste.  Pretoria  en 
Kaapstad:  Academica. 

T.T.  Cloete,  e.a.  1985.  Gids  by  die  literatuurstudie.  Pretoria:  H A U M. 

A.P.  Grovéen  P.J.  Nienaber.  1973.  Die  Afrikaanse  letterkunde  in  beeld.  Kaapstad  en  Pretoria: 
Tafelberg  Et  Van  Schaik. 

J.C.  Kannemeyer.  1968.  Prosakuns.  Kaapstad:  Nasou  Bpk. 

J.C.  Kannemeyer.  1978.  Geskiedenis  van  die  Afrikaanse letterkunde.  Band2.  Kaapstaden  Pre- 
toria:  Academica. 

E.  Lindenberg  e.a  1980.  Inleiding  tot  die  Afrikaanse  letterkunde.  Pretoria  en  Kaapstad:  Acade- 
mica. 

J.  Senekal  en  E.  Engelbrecht,  1984.  Bronne  by  die  studie  van  Afrikaanse  prosawerke.  Johan- 
nesburg:  Perskor. 

J.P.  Smuts,  1975.  Karakterisering  in  die  Afrikaanse  roman.  Pretoria:  HAUM  (Oorspronklik 
Univ.  van  Kaapstad:  Ph.D.-skripsie.) 

Koerantresensies  oor  verhalebundels 

Woorde  wat  saamvloei.  Kaapstad:  Tafelberg,  1972 
H.  Aucamp,  Die  Burger,  16  Mei  1972,  p.  10 
Anon.,  Die  OosterHg,  25  Mei  1972,  p.  1 
J.K.,  Die  Vaderland,  16  Junie  1972,  p.  13 
J.C.  Kannemeyer,  Rapport  (Tydskrifj,  25  Junie  1972,  p.  10 
Anon.,  Kaapse  Bibliotekaris,  September  1972,  p.  28 
A.P.  Grové,  Hoofstad,  10  November  1972,  p.  16 
M.J.M.,  Die  Volksblad,  10  November  1972,  p.  19 

A.P.  Grové  (samesteiler).  Oom  Kare! neem  sy  geweer  saam  en  ander  verhale  van  J.  van  Melle, 

Kaapstad:  Tafelberg,  1982 

H.  Aucamp,  Die  Vaderland,  20  Augustus  1982,  p.  33 
J.P.  Smuts,  Die  Burger,  9 September  1982,  p.  14 
J.P.  Smuts,  Die  Beeld,  20  September  1982,  p.  6 
A.  van  Zyl,  Die  Volksblad,  13  November  1982,  p.  7 
H.  Ester,  Zuid-Afrika,  Maart  1983,  p.  46 
A.P.  Brink,  Rapport,  14  Augustus  1983,  p.  31 

H . Aucamp  (samesteller) . Mense  wat  maar  eenmaal  Hefhet  en  ander  liefdesverhale  van  J.  van 

Melle.  Pretoria:  Van  Schaik 

A.  van  Zyl.  Die  Volksblad,  16  Julie  1983,  p.  8 
A.P.  Brink.  Rapport,  30  Oktober  1983,  p.  44 


Verhale  van  Van  Melle  in  Afrikaanse  bloemlesings 

J.C.  van  Schaik,  1964.  Vyftig  jaar.  Gedenkbundel.  Pretoria:  Van  Schaik 

A.P.  Grové,  1971.  Hoogtepunte  in  die  Afrikaanse  verhaalkuns.  Kaapstad:  Tafelberg 

A.  de  Vries,  1978.  Die  Afrikaanse  kortverhaalboek.  Pretoria  en  Kaapstad:  Human  en  Rousseau 


Films  gebaseer  op  romans  van  Van  Melle 

Bart  Nel.  1979.  Draaiboek:  Chris  Barnard.  Regie:  Flip  Nel.  Vernaamste  spelers:  Carel 
Trichardt  en  Sandra  Prinsloo. 

Verspeelde  lente.  1984.  Draaiboek:  Johan  van  Jaarsveld.  Regie:  Manie  van  Rensburg. 
Vernaamste  spelers:  Elize  Cawood  en  lan  Roberts. 

Tot  slot  nog  'n  paar  suggesties  vir  verdere  studie. 

— Die  Nederlandse  bronne  en  stilistiese  modelle  van  Van  Melle  se  ouer  werk. 

— 'n  Stilistiese  studie  oor  die  vergelyking  in  Van  Melle  se  Afrikaanse  prosatekste. 

— Die  ontwikkeling  van  die  Pop  le  Roux-skets  tot  roman  aan  die  hand  van  narratologiese 
leesstrategieë. 

— Die  resepsiegeskiedenis  van  Van  Melle  se  werk. 

— 'n  Ondersoek  van  die  nog  bewaarde  manuskripte  van  onuitgegewe  werke  soos  bewer- 
kings,  vertalings  van  eie  werk,  beplande  boeke,  ens. 

— Die  epifanie  as  belangrike  struktuurmiddel  van  Van  Melle  se  verhalende  tekste. 

— "Mens  sou  graag  'n  keer  Van  Melle  se  werk  intensief  betrag  wou  sien  in  die  lig  van  bv. 
sy  ontginning  van  ruimte;  sy  hantering  van  metaforiese  en  metonimiese  strukturering; 
die  voorbereiding  en  verwesenliking  van  'n  "epiphany".  (Brink,  Rapport  14.8.1983) 

Henriette  Roos 

Die  keur  van  Johannes  van  Melle 


1 . Vir  die  meeste  lesers  kan  dit  'n  stigtelike  ervaring  wees  om  by  die  her- 
lees  van  'n  ouer  teks  opnuut  met  die  relatiewe  waarde  van  literêre  insigte, 
uitsprake  en  oordele  gekonfronteer  te  word.  Só  'n  ervaring  bied  die 
eerste  uitgawe  van  Uys  Krige  se  versameling  van  Van  Melle-verhale,  'n  Keur 
uit  die  verha/e  van  J.  van  Melle,  (1949)  sy  hedendaagse  leser  wel  deeglik. 
Hierdie  bloemlesing  betrek  die  tydperk  tussen  1935  tot  1950  wanneer  Van 
Melle  se  verspreide  verhale  in  verskillende  bundels  byeengebring  word  en 
wanneer  Krige  nie  net  as  skeppende  kunstenaar  nie  maar  ook  as  literêre  kri- 
tikus  aktief  raak.  Dit  is  dan  ook  die  periode  waartydens  albei  — vandag  vol- 
gens  algemene  en  offisiële  oordeel  uitnemende  woordkunstenaars  — deur 
die  tydgenootlike  literêre  establishment  óf  geïgnoreer  óf  geringskat  word. 

2.  'n  Beperkte  seleksie  van  uitsprake  (of  die  afwesigheid  daarvan!)  deur 
die  destyds  gevestigde  literatore  bied  reeds  stof  tot  nadenke.  Terwyl  F.E.J. 
Malherbe  die  werk  van  Van  Melle  heeltemal  verswyg,*  vermeld  Schoonees 
dit  by  wyse  van  één  paragraaf  (in  'n  boek  van  212  bladsye)  en  besluit  dit  is 
"so  vlak,  so  kil,  so  emosieloos  dat  die  leser  selde  tot  innige  meelewe  gedwing 
word".2  Waar  Dekker  in  die  tweede  uitgawe  van  die  Afrikaanse  Litera- 
tuurgeskiedenis  in  1937  ook  slegs  een  paragraaf  aan  Van  Melle  en  sy  "stilis- 
tiese  gebreke"  afstaan,  kom  hy  blykbaar  in  1966  in  die  12e  uitgawe  tot  'n 
herwaardering  van  hierdie  oeuvre,  distansieer  homself  dan  van  die  "ver- 
blinde  kritici  van  destyds"  maar  oordeel  nog  steeds  dat  Van  Melle  "nie  'n 
waaksame  gevoel  vir  klank  en  ritme  (het  nie,  en  dikwels)  verval  in  horterige 
sinne  (met  'n)  wanklank  van  stamperige  woordherhaling"  (bl.  319).  Selfs 
die  begrip  wat  dan  later  wel  vir  Van  Melle  se  verhale  kom,  klink  veral  by  die 
ouer  kritici  maar  halfhartig;  in  Februarie  1961  verwys  Van  Wyk  Louw  op 
patroniserende  toon  na  die  "dwarssit  van  die  gemoedelikheid"  in  En  ek  is 
nog  hy  (elf  jaar  nadat  dié  klassieke  werk  onder  die  titel  Bart  Ne/  verskyn 
het?!)  terwyl  hy  die  kortverhale  onvermeld  laat.^  Dit  is  opvallend  dat  dit  die 
meer  Europees-georiënteerde  akademici,  Antonissen  en  H.A.  Mulder,  is 
wat  in  hierdie  spesifieke  "vroeë"  periode  'n  positiewe  waardebepaling  van 
Van  Melle  doen.  Veral  Mulder  (met  versigtige,  self-relativerende  formule- 
rings  soos  "dit  lyk  vir  my",  "mens  kan  amper  praat"  ens.)  kom  met  'n  be- 
skouing  van  strukturering,  motiewe  en  tematiek  wat  vandag  nog  boei  én 
oortuig.'* 

Wanneer  die  wending  in  die  middel  vyftigs  begin  (Van  Melle  sterf  in  1953), 
is  A.P.  Grové  een  van  die  eerste  Afrikaanse  literatore  wat  Van  Melle  opnuut 
bekyk.  Sy  oorsigtelike  beskouing  van  die  romankarakters  in  Van  Melle  se 
werk  is  positief  en  insiggewend.  Dis  egter  vreemd  dat  Grové  in  sy  inleidings- 
paragraaf  oor  die  "suinige  kommentaar"  van  vroeëre  kritici  nie  alleen  die 

bestaande,  uitgebreide  besprekings  van  Antonissen  en  Mulder  nie  noem  nie 
maar  ook  Krige  se  beskouings  afmaak  met  twee  frases  klaarblyklik  aange- 
haal  uit  die  1949  Inleiding  tot  'n  Keur  Waar  Krige  self  gemeen  het  dat  sy 
skeppende  werk  nie  in  die  toe-heersende  smaak  geval  het  nie,®  blyk  dus  dat 
ook  sy  kritiese  oordeel  in  dié  tyd  negeer  is.  Vandag  word  hierdie  Van  Melle- 
inleiding  saam  met  die  voorwoord  tot  Jan  Rabie  se  Een-en-twintig  wel  as 
"belangriker  werk"  erken,  maar  word  sy  destydse  bedrywighede  as 
letterkunde-redakteur  en  iemand  wat  heeltemal  buite  die  akademiese  opset 
werk,  beoordeel  as  "die  aanmoediging  van  enkele  (meestal  swak) 
skrywers".^  Dit  is  dan  juis  gedurende  hierdie  tydperk  wat  Krige  die  eerste 
keer  Van  Melle  se  verhale  lees  en  loof. 

3.  Wat  sê  hierdie  twee  "ou  vriende"®  vir  mekaar  en  vir  die  hedendaagse 
leser?  Die  oorheersende  indruk  wat  Krige  se  16  bladsye  lange  (bl.  7—22) 
inleiding  laat,  is  dié  dat  op  'n  subjektief-informele  toon  daar  insigte  getoon 
en  uitsprake  gemaak  word  wat  besonder  kundig  en  relevant  is.  Basies  word 
op  drie  aspekte  van  Van  Melle  se  verhaalkuns  gefokus:  die  toon-,  die  vertel- 
tegniese  en  die  tematiese  aard.  Op  'n  byna  standaard  formalistiese  wyse 
beoordeel  Krige  die  verhale  as  goed  omdat  "alles  hier  met  mekaar  verweef 
en  verstrengel  (is),  'n  volmaakte  organiese  eenheid"  — onthou,  dis  'n  uit- 
spraak  wat  kom  lank  voor  die  verwysingsraamwerk  van  die  New  Critics  deur 
die  Afrikaanse  literêre  wêreld  oorgeneem  is.  Net  so  innoverend  klink  dit  as 
(a  la  Stanzel  van  die  sestigerjare)  hy  die  besondere  vertelwyse  hier  beskryf 
as  "'n  soort  alomteenwoordigheid",  "afsydig,  meervoudig"  en  boweal 
objektief.  Ook  die  toe  geykte  aanname  van  'n  voorskriftelike  kortverhaal- 
vorm  word  deur  Krige  ondergrawe,  o.a.  deur  sy  hele  uitgebreide  argument 
op  entoesiastiese  wyse  só  in  te  lei  "die  lewe  is  duisendvoudig,  menigvuldig, 
oneindig  ryk,  en  die  kuns  is  die  lewe  self  ...  nêrens  is  daar  net  een  patroon 
nie".  Eers  dertig  jaar  later  sou  Hennie  Aucamp  dieselfde  insig  met  groter 
sukses  versprei.®  Benewens  sy  aanduiding  van  die  essensieel  klassiek- 
tragiese  patroon  van  Van  Melle  se  karakterisering,  gebruik  Krige  ook  Cer- 
vantes  se  Don  Quijote  om  'n  bepaalde  struktuurverskynsel  te  illustreer  — en 
weer  eens  moes  'n  bekendstelling  deur  Krige  wag,  hierdie  keer  vir  Brink  se 
Aspekte  van  die  prosa  in  1969,  om  in  Afrikaans  literêre  gemeengoed  te 
word.  Deur  die  hele  inleiding  kom  daar  dan  aanprysing  van  die  ironiese 
humor  en  veral  van  die  politieke  betrokkenheid  en  die  humanitêre,  sosiale 
bewussyn  wat  uit  die  vertellings  spreek. 

4.  Krige  gee  nêrens  'n  motivering  vir  sy  keuse  van  dié  spesifieke  twee-en- 
twintig  verhale  nie,  en  ter  stawing  van  'n  argument  oor  Van  Melle  se  sg. 
"stylloosheid"  word  juis  na  'n  hele  aantal  verhale  wat  nié  opgeneem  is  nie, 
verwys.  By  die  lees  van  die  bundel  kan  gemeenskaplike  verskynsels  egter 
duidelik  aangetoon  word;  dis  asof  'n  oorkoepelende  patroon  gevorm  is  deur 
die  vertelwyse,  verteltoon,  gebeure,  karakters  en  tematiek.  Mulder  het 

alreeds  die  ''tipiese''  en  die  "hooftema"  in  Van  Melle  se  werk  opgemerk  — 
kenmerke  wat  weer  deur  Krige  beklemtoon  word  en  vir  die  huidige  leser 
deur  die  hele  versameling  sigbaar  raak.  By  herhaling  word  daar  vanuit  'n 
spesifieke,  uiterlike  stryd  (die  rebellie,  armoede,  arbeidsonrus,  'n  gods- 
dienstwis,  huweliksonmin)  na  'n  intens-persoonlike  en  innerlike  konflik 
beweeg,  maar  waardeur  dan  juis  'n  universele,  algemeen-menslike  ervaring 
belig  word.  Dit  is  basies  dieselfde  soort  gegewe  waarmee  sy  tydgenote  (en 
t.s.v.  Van  Wyk  Louw  se  versugting  na  vernuwing,  ook  maar  die  meeste 
skrywers  van  latere  generasies)  gewerk  het,  maar  Van  Melle  se  mense 
bevolk  'n  spesiale  soort  wêreld.  Hulle  is  soms  net  so  ongeleerd,  dikwels  net 
so  arm  en  meestal  nog  meer  godsdienstig  as  Van  Bruggen  se  Ampie  of 
Lambertus  Bredenhand  of  Oom  Lood  Prinsloo,  maar  hulle  is  oneindig  meer 
komplekse  figure.  Arbeiders  en  geleerdes,  boere  en  hulle  werkers,  Afrika- 
ners  en  Hollanders,  almal  is  boeiende  karakters  wat  vrae  vra,  wat  twyfel, 
wat  in  wisselende  mate  insig  verwerf  en  soms  tot  inkeer  kom  — omtrent 
altyd  is  dit  outsiders,  maar  nooit  is  hulle  kleinlik  of  potsierlik  nie,  maar  eerder 
byna  adellike  figure.  En  soos  Krige  dit  stel:  in  alle  gevalle  is  daar  die  "vast 
immanent  presence"  van  die  alomteenwoordige  verteller  wat  objektiewe 
dog  deernisvolle  waarnemer  is.  Sy  uitbeelding  van  die  huweliksverhoudings 
is  genuanseerd  en  dikwels  onkonvensioneel  — van  die  patriargale  struktuur 
soos  by  Laat  vrugte  of  Die  burgermeester  van  Slaplaagte  is  geen  teken  nie; 
die  visie  op  die  kind  is  nooit  patroniserend  nie  maar  eerder  een  van  toegeneë 
verwondering  (vgl.  "Oom  Daan  en  die  dood",  "Drusse"  en  "Verjonging"). 
Die  karakters  se  godsdienstige  ervarings  spreek  van  nadenke,  onsekerheid, 
teleurstelling  én  vreugde,  hulle  politieke  belewenisse  is  van  dieselfde  veel- 
vlakkige  aard. 

5.  "Die  tuiskoms"  en  "Die  Joiner"  is  seker  die  twee  bekendste  verhale 
waardeur  bogenoemde  elemente  geillustreer  kan  word.  Verskillende  ander 
lesers  na  1949  het  al  in  hulle  besprekings  Krige  se  oordeel  dat  hier  "van  die 
sterkste  prosa  (is)  wat  nog  by  ons  geskryf  is",  beaam.io  'n  Nadere  be- 
skouing  van  "Die  Joiner",  een  van  die  korter  vertellings  in  die  bundel,  kan 
aantoon  hoe  daardie  "volmaakte  organiese  eenheid"  (Krige)  inderdaad  tot 
stand  kom. 

Die  historiese  gegewe  van  die  einde  van  die  Rebellie  na  die  laaste  vrylatings 
in  1916  en  spesifiek  die  individuele  belewenis  daarvan  vorm  die  verhaalge- 
beure.  In  hierdie  wêreld  beweeg  "Heel  agter,  alleen  ...  Frans  Nortjee,  die 
joiner"  (bl.  54).  Reeds  hierdie  beskrywing  dui  die  konflikte  aan  waaruit  die 
intrige  opgebou  word.  Weens  sy  skuldgevoel  omdat  hy  in  die  Driejarige 
Oorlog  'n  joiner  was,  leef  Nortjee  veertien  jaar  lank  'n  afgesonderde  lewe  en 
dan  sien  hy  die  opstand  as  die  langbegeerde  geleentheid  om  homself  te 
rehabiliteer:  "'n  man  soos  ai  die  ander"  (bl.  55)  te  word.  Wanneer  die  meer- 
derheid  egter  die  regering  ondersteun  en  die  meeste  rebelle  uiteindelik  oor- 
gee,  voeg  Nortjee  hom  by  die  laaste  oorblywende  vegtendes,  word  gekon- 

fronteer  met  'n  ou  joiner-vriend  wat  nou  as  regeringsman  sneuwel,  raak  self 
gewond,  word  gevange  geneem  en  keer  as  "'n  ander  man"  (bl.  58)  terug 
huis  toe  waar  sy  vrou  en  eersteling  hom  inwag.  Die  fycysopsef  waarbinne  dié 
verhaalgegewens  ontplooi,  kom  ietwat  brokkelrig  voor:  die  gebeure  is  nie 
streng  chronologies  aangebied  nie.  Eers  is  daar  die  toneel  van  die  groep 
rebelle  wat  gaan  oorgee,  dan  'n  retrospeksie  wat  die  veertien  jaar  van  Nor- 
tjee  se  "veragtelikheid"  (bl.  55)  beskryf  en  daarna  'n  voorwaartse  beweging 
wat  eindig  by  Nortjee  se  weiering  om  saam  met  die  ander  oor  te  gee.  'n 
Tydsprong  volg  — "dis  'n  drie  weke  later  ..."  (bl.  56)  — waarna  die  sker- 
mutseling  o.l.v.  Jopie  Fourie  direk  gedramatiseer  word,  en  na  nog  'n 
tydsprong  ("'n  Week  daarna  ..."  bl.  57)  word  die  verblyf  van  agt  maande  in 
die  hospitaal  en  tronk  in  'n  enkele  paragraaf  saamgevat.  Die  vertelling  sluit 
af  op  'n  spesifieke  tydstip;  "Dis  tienuur  in  die  móre  ...  dis  'n  helder  winter- 
dag"  (bl.  58).  Hierdie  afwisseling  van  versnelde,  vertraagde  en  selfs  ver- 
sweë  tydstukke  en  die  isolasie  van  bepaalde  tydbakens  is  egter  baie  funksio- 
neel.  Wanneer  die  verwysings  na  die  Driejarige  Oorlog  so  opsigtelik  in  die 
vertelhede  van  die  Rebellie  ingevoer  word,  word  struktureel  aangetoon  dat 
Nortjee  se  huidige  lewe  en  visie  beheers  en  bepaal  word  deur  sy  ervarings  in 
die  verlede.  Deurdat  daar  so  ligweg  gekaats  word  oor  lang  periodes  binne 
die  vertelhede  — die  drie  weke  tussen  die  oorgawe  en  die  skermutseling, 
die  week  voor  die  verwonding,  die  maande  in  hospitaal  en  tronk  — terwyl 
enkele  kortstondige  momente  weer  so  skerp  in  reliëf  staan  — die  weiering 
om  oor  te  gee,  die  skermutseling,  die  terugstap  huis  toe  — word  die  kern 
van  die  vertelling  blootgelê.  Dit  is  Frans  Nortjee  se  innerlike  konflik  en  die 
krisisoomblikke  van  daardie  konflik,  dít  is  waarop  die  fokus  gebring  word. 
Ten  spyte  van  die  reële  historiese  konteks  is  hierdie  geen  dokumentêre 
verslag  nie,  maar  die  toespitsing  op  'n  persoonlike  probleem;  'n  uitbeelding 
deur  die  alwetende  verteller  wat  tyd  en  geskiedenis  só  herstruktureer  dat  hy 
die  menslike  aksentueer. 

Die  situering  van  die  verhaal  binne  'n  bepaalde  ruimte  steun  op  sowel  'n 
reële  topografie  as  op  daardie  "Van  Melle-wêreld"  reeds  bekend  uit  sy 
ander  vertellings:  "Op  die  pad  tussen  Lagersdrif  en  Middelburg  ry  vyftig 
gewapende  perderuiters  twee-twee  in  die  pad"  (bl.  54).  Wanneer  twee 
groepe  later  slaags  raak,  word  die  gevegsterrein  duidelik  voorgestel  en 
tydens  Nortjee  se  terugstap  is  daar  herhaaldelike  verwysings  na  die  omge- 
wing  waarin  hy  beweeg.  Dieselfde  verskynsel  wat  by  die  tydsopset  bemerk 
is,  kan  ook  hier  aangedui  word:  tydens  die  belewing  van  krisistye  is  die 
ruimtebeelding  baie  prominent  — so  asof  Nortjee  se  intense  emosie  saam- 
gaan  met  'n  intense  bewuswees  van  die  wêreld  waarin  hy  leef.  Maar  hierdie 
ruimtebeelde  funksioneer  ook  op  'n  ander  vlak;  daar  blyk  'n  verband  te 
wees  tussen  die  aard  van  die  gebeure  en  die  aard  van  die  ruimte- 
waarneming.  Kyk  maar  net  na  die  tweede  paragraaf  waar  vertel  word  van 
die  aarselende  houding  van  die  groep  rebelle  — onseker  of  hulle  moet  oor- 
gee  of  nie.  Die  beskrywing  van  die  landskap  waardeur  hulle  beweeg,  roep  'n 

begeleidende  toon  van  traagheid,  weifeling  en  onsekerheid  op:  "Na  alle 
kante  lê  die  groen  bulte  uitgestrek  onder  die  blou  hemel,  en  die  klompie 
opstandelinge  ry  oor  bulte  en  deur  laagtes  ..."  (bl.  54).  Daar  is  ook  die 
gevegstoneel  waar  Nortjee  se  begeerte  om  "pyne  en  ontbering  (te  ly)"  (bl. 
58)  verwesenlik  word  in  "die  posisie  in  'n  diep  sloot  ...",  "'n  Sagte  reën  val 
(wat  lei)  tot  'n  klein  stroompie"  waar  hy  "tot  aan  sy  knieë  papnat  van  die 
water"  (bl.  56)  is.  En  dan  kom  uiteindelik  die  terugkeer,  wanneer  dit  lyk  asof 
die  "ander  man"  nou  ook  deur  'n  "ander  wêreld"  beweeg:  "Dis  'n  helder 
winterdag  ...  geel  en  pers  lê  die  rustige  bulte  ...,  hoe  mooi  is  die  wêreld  ... 
hoe  ontroerend mooi die  veld,  die  gras,  die  ruimte.  Hy  strek  sy  arms  uit  asof 
hy  die  veld,  die  lug  wil  omarm.  Alles  is  goed"  (bl.  58).  Wanneer  Nortjee  met 
homself  versoen  raak,  beleef  hy  en  beskryf  die  verteller  hierdie  versoening 
ook  in  harmonie  met  die  ruimte. 

So  word  dan  telkens  die  fokus  ingestel  op  Frans  Nortjee  — 'n  strukturele 
proses  waardeur  die  karakter  en  sy  probleem  die  sentrum  van  die  hele 
verhaalteks  vorm.  Die  verloop  van  hierdie  proses  word  primêr  deur  die  aard 
van  die  vertelinstansie  bepaal.  In  'n  verhaal  wat  so  spesifiek  oor  'n  indivi- 
duele  konflik  gaan,  is  dit  moontlik  juis  die  objektiewe  weergawe  van  daardie 
ervarings  waardeur  lesersempatie  wel  tot  stand  kom.  Die  rebelle  wat  besluit 
om  oor  te  gee  word  nie  as  lafharte  of  verraaiers  beoordeel  nie;  die  eertydse 
joiner  wat  nou  as  regeringsman  sneuwel,  is  nie  veragtelik  nie;  Nortjee  is 
nooit  'n  heldefiguur  nie  maar  iemand  wie  se  oorweldigende  begeerte  om  te 
"vergoed"  soms  as  'n  irrasionele  daad  voorgestel  word.  Vgl.  sy  "hewige 
vreugde",  die  gebrek  aan  vrees  as  die  koeëls  agter  hom  inslaan  en  die  waar- 
neming  dat  hy  "amper  histeries  is  van  blydskap"  (bl.  57)  tydens  doodsge- 
vaar.  Hierdie  opvallend  nie-partydige  beskouing  van  sowel  'n  kontrover- 
siële,  emotiewe  historiese  gebeure  as  van  'n  karakter  se  intens-emosionele 
belewing  daarvan,  bepaal  die  toon  van  die  hele  relaas. 

Die  objektiewe  vertelperspektief  van  waaruit  die  verhaalwêreld  waarge- 
neem  word,  is  sigbaar  in  die  organisasie  van  'n  hele  aantal  vertelelemente. 
In  die  eerste  plek  is  die  alwetende  vertellersoptrede  besonder  funksioneel: 
die  optrede  en  motiewe  van  verskillende  newekarakters  word  beskryf  en 
dien  as  'n  soort  korrektief  op  die  subjektiewe  insigte  van  die  joiner.  'n  Essen- 
siële  relativering  vind  dus  plaas:  helde  en  verraaiers,  reg  en  verkeerd,  sonde 
en  straf  is  konvensionele  begrippe  wat  in  hierdie  verhaalwêreld  nie  meer  gel- 
dig  is  nie  omdat  dramaties  getoon  word  hoedat  dit  ineenvloei  en  vervaag. 
Maar  ook  deur  sy  beskouende  kommentaar  op  karakters  en  gebeure  wat 
soos  'n  leidraad  deur  die  hele  vertelling  loop,  openbaar  die  alwetende  vertel- 
ler  sy  bepaalde  perspektief.  Vergelyk  maar:  "En  so  het  hy  geword  'n  stille, 
eenselwige  man,  goedhartig  en  vriendelik  vir  elkeen  ...",  "Jou  vyand  is 
egter  jou  vyand,  hy  mag  Boer  wees  of  Engelsman",  ens.  Hierdie  direkte 
intrede  van  die  verteller  word  egter  gestaak  wanneer  die  krisissituasies 
ervaar  word  en  onthullende  bewussynsbeelding  (ble.  55  en  57)  of  direkte 
dialoog  (ble.  56,  57  en  59)  dan  die  oorsigtelike  beskrywing  verplaas.  So 

word  die  kernmomente  ook  deur  die  veranderende  vertelwyse  struktureel 
geïsoleer. 

'n  Ander  insiggewende  aspek  van  die  vertelperspektief  is  die  voorkoms  van 
'n  betekenisvolle  patroon  van  woordherhalings  wat  kumulatief  ontwikkel.  In 
die  eerste  paragrawe  is  die  voorkoms  van  hierdie  betekeniskettings  baie 
opvallend  sigbaar.  Nadat  begin  is  met  'n  verwysing  na  die  ry  perderuiters 
wat  twee-twee  voortbeweeg,  word  direk  daarna  só  van  Nortjee  vertel: 
"Heel  agter,  alleen  ry  Frans  Nortjee  ...  Hy  was  die  enigste  onder  al  die 
manne  ...  Nou  ry  hy  somber  agter  die  ander  ...  Sy  maat  is  moeg  van  die 
somber  swye"  en  daarom  is  hy  "geheel  en  alleen  gelaaf'  (bl.  54).  "(Hy)  voel 
...  homself  steeds  meer  afgeskeie,  ...  (hy)  worstel  daar  alleen  om  tot  'n  be- 
sluit  te  kom  ...  en  so  het  hy  geword  'n  stille,  eenselwige  man  ...  afgesonder 
...  'n  mens  wat  graag  alleen  is  en  groot  geselskappe  vermy.  Langsamer- 
hand  raak  hy  agter''  (bl.  55);  uiteindelik  besluit  hy  "Dan  gaan  ek  maar 
alleen"  (bl.  56).  Die  opeenstapeling  van  hierdie  verwante  woorde  beklem- 
toon  Nortjee  se  probleem  duideliker  as  wat  enige  direkte  stelling  kan  doen. 
Deur  die  ooreenstemming  tussen  die  man  se  emosionele  situasie  en  sy 
ruimtelike  plasing  kom  'n  besondere  atmosfeer  van  vervreemding  en  isola- 
sie  tot  stand.  In  die  slotgedeelte  vind  op  omgekeerde  simmetriese  wyse  'n 
soortgelyke  kumulatiewe  proses  plaas.  Nou  is  dit  egter  'n  Nortjee  wat  die 
wandeling  "genief'  en  "vrolik  stap"  wat  die  terugkeer  as  'n  "besondere 
fees"  en  "feesviering"  beskou;  hy  "loop  en  sing"  omdat  "alles  goed  (is)" 
(bl.  58).  Dié  wending  is  blykbaar  al  in  die  middeltoneel  voorspel  toe  Nortjee 
die  geveg  meegemaak  het  met  'n  "glimlag" , "gelukkig" , vol  "hewige 
vreugde"  en  amper  "histeries  van  blydskap"  (bl.  5).  Die  paradoksale  effek 
wat  hierdie  reeks  'vreugdewoorde'  bereik,  kom  weer  'n  keer  voor  wanneer 
by  die  beskrywing  van  die  blye  terugkeer  'n  mineurtoon  intree  as  ons  lees 
dat  hy  die  wandeling  alleen  aanpak. 

Die  volgehoue  ironiese  verteltoon  kleur  dan  ook  die  hele  vertelperspektief. 
Vanuit  die  titelmotief  ontwikkel  die  meerduidige  situasie  van  'n  joiner, 
gedoem  tot  'n  eensame  bestaan,  wat  rebel  word  om  juis  soos  al  die  ander  te 
kan  wees,  maar  al  hoe  meer  geïsoleer  word  totdat  hy  stoksielalleen  huis  toe 
kom.  Daar  is  ook  die  slotepisode  wanneer  Nortjee  sy  baba  as  simbool  van 
die  nuutgevonde  Boerskap  beskou  ('n  baba  wat  vreemd  teenoor  hom  voel 
en  huilend  wegrukl),  maar  haar  dan  die  familienaam  "Maria"  ontneem  en 
herdoop  met  die  Engelse  naam  "Hope".  Die  ideaal  om  'n  nuwe  mens  te 
wees,  word  in  die  hartstogtelike  nastrewe  en  moeitevolle  verwesenliking 
daarvan  deurspek  met  ironiese  teenstrydighede. 

6.  Dieselfde  samehangende  struktuur  en  die  karakteristieke  Van  Melle- 
wêreld  kan  ook  in  "Versoening"  deur  'n  formalistiese  analise  aangetoon 
word.  Hierdie  verhaal  van  net  meer  as  15  bladsye  word  tipografies  in  6 ver- 
skillende  afdelings  verdeel,  maar  val  eintlik  in  3 fases  uiteen.  Gedurende  die 
ongeveer  3 jaar  waarin  die  verhaalgebeure  afspeel,  is  daar  'n  eerste,  voor- 

spoedige  periode  wanneer  Paul  Visage  en  sy  vrou  Sya  as  bywoners  by  oom 
Ben  Viljoen  werk.  Dit  is  egter  ook  'n  politiek-woelige  tydperk  van  arbeidson- 
rus  net  voor  die  uitbreek  van  die  Eerste  Wêreldoorlog,  en  Visage  wat  die 
saak  van  die  stakende  spoor-  en  mynwerkers  steun,  weier  militêre  diensplig 
wanneer  daar  teen  die  stakers  opgetree  word.  Wanneer  oom  Ben  terugkeer 
van  so  'n  strafkommando  is  hy  hewig  verontwaardig  oor  sy  bywoner  se 
standpunt  en  steek  vir  Visage  — 'n  besonder  goeie  en  betroubare  werker  — 
summier  in  die  pad.  Die  tweede  fase  vang  aan  na  'n  onderbreking  van  'n 
anderhalf  jaar;  intussen  het  'n  rebellie  uitgebreek,  is  dit  onderdruk  en  is  die 
rebelle  — waarvan  oom  Ben  ook  een  was  — gevang  en  gestraf.  Die  Visages 
is  nou  bywoners  op  'n  Hoëveldse  plaas,  die  lewe  is  moeilik  en  armoedig, 
maar  oom  Ben  se  versoeningspogings,  ook  die  vanuit  die  tronk,  word 
steeds  verwerp.  Die  laaste  verhaalfase  begin  saam  met  'n  nuwe,  reënryke 
jaar,  waarskynlik  1917.  Oom  Ben  is  terug  op  die  plaas  waar  dinge  heeltemal 
verkeerd  loop.  'n  Derde  keer  vra  hy  die  Visages  om  hom  te  vergewe  en 
terug  te  keer,  wat  Paul  Visage  dan  ook  doen,  want  "nou  is  dit  nie  ek  wat 
hom  nodig  het  nie,  maar  hy  het  my  nodig"  (bl.  53).  Al  daardie  kenmerkende 
elemente  waarna  in  paragraaf  4 verwys  is,  is  duidelik  in  hierdie  vertelling 
teenwoordig.  Die  alomteenwoordige  verteller  val  op:  daar  is  die  direkte 
kommentaar  en  veralgemenende  uitsprake  reeds  in  die  aanvangsparagraaf 
maar  ook  verder  deur  die  hele  verhaal  (vgl.:  "Sy  oë  is  ligblou  en  kyk  jou 
skerp  aan,  asof  hy  wil  uitvind  wat  daar  agter  jou  woorde  verborge  lê"  — bl. 
43).  So  ook  oorheers  sy  visie  as  hy  reeds  in  die  tweede  paragraaf  met  'n 
byna  almagtige  blik  van  buite  op  die  klein-kern  binne  die  verhaalwêreld 
fokus:  "'n  Huis  staan  daar,  klein,  by  hoë  bloekombome,  hulle  swart  groen 
krone  onduidelik  sigbaar.  In  een  venster  en  die  bo-helfte  van  die  voordeur  is 
die  flou  skynsel  van  'n  kers  wat  daar  binne  brand.  Uit  die  huisie  kom  die 
geluid  van  'n  klein  orrel"  (bl.  38).  Ook  deur  beurtelings  eers  Paul  en  dan 
oom  Ben  se  innerlike,  handeling  en  dialoog  weer  te  gee,  en  deur  die  beson- 
dere  organisasie  van  die  tydstruktuur,  wys  hierdie  alwetende  verteller  sy 
ordenende  hand.  Hiermee  gaan  saam  die  objektiewe,  genuanseerde  uit- 
beelding  van  menslike  verhoudings,  en  veral  dié  tussen  Paul  en  Sya.  Ook 
word  menslike  gebreke  blootgelê  — die  belangrikste  oom  Ben  se  selfverse- 
kerde  hoogmoed  en  Paul  se  onversetlike  trots.  Albei  hierdie  hardkoppige 
figure  doen  selfondersoek,  kry  insig  en  kom  in  'n  mate  tot  inkeer.  Die  titel 
dui  dan  ook  in  die  eerste  plek  op  die  versoening  wat  in  en  tussen  mense  met 
konflikterende  strewes  kan  plaasvind.  Deur  middel  van  situasies  wat  baie 
dieselfde  is  as  dié  in  "Staan  jou  man"  (bl.  153—161),  maar  wat  ook  aan  die 
tussen  Bart  en  Fransina  in  Bart  Nel  herinner,  word  trots  en  hoogmoed  as 
struikelblok  vir  wedersydse  begrip  en  aanvaarding  voorgestel.  Soos  in 
soveel  ander  verhale  loop  die  ruimtebeelding  weer  eens  parallel  met  die 
gebeurelyn;  in  die  eerste  fase  oorheers  die  somerse  onweer,  dit  is  'n  bar 
winterswêreld  wanneer  die  tweede  fase  afspeel,  en  as  die  versoening  plaas- 
vind,  is  dit  'n  pragtige  Januariedag  met  "ver  uitsigte  van  groen  bulte,  blou- 

groen  onder  uitgestrekte  mielielande  en  kort  sappige  gras"  (bl.  51).  Die 
twee  teenstanders  word  dan  ook  van  die  begin  af  deur  die  natuur  verbind: 
direk  na  oom  Ben  se  afdankingsbrief  sien  hy  hoe  Paul  die  bruin  lande  oop- 
ploeg  en  voel  hy  reeds  die  eerste  keer  oor  sy  optrede  berou. 

Dis  egter  die  uitbeelding  van  konflik  tussen  sosiale  klasse,  tussen  politieke 
standpunte  en  tussen  botsende  ideologieë  wat  hierdie  verhaal  so  'n 
boeiende  illustrasie  van  sekere  Krige-gitsprake  maak.  Alhoewel  spesifieke 
datums  of  plekke  nie  vermeld  word  nie,  dui  die  deurlopende  verwysings  na 
spoor-  en  mynstakings,  na  die  onderdrukking  van  onluste  deur  generaal 
Beyers,  na  Botha  en  Smuts,  na  gedeporteerde  leiers,  na  'n  oorlogstyd,  'n 
rebellie  en  regeringshulp  aan  behoeftige  boere,  op  die  aktuele  gebeure  van 
die  tydperk  Januarie  1914  tot  Januarie  1917.  Al  hierdie  opmerkings  deur  die 
verhaalkarakters  is  histories  juis:  op  13  Januarie  1914  is  'n  algemene  staking 
uitgeroep  wat  hoofsaaklik  deur  spoorweg-  en  mynwerkers  ondersteun  is  en 
wat  alle  rassegroepe  betrek  het.  Kommando's  onder  leiding  van  generaal 
Beyers  het  'n  groot  aantal  leiers  en  gewone  stakers  gearresteer  — o.a.  lede 
van  die  destydse  Arbeidersparty,  twee  van  wie  later  ministers  in  die  Hert- 
zogkabinet  en  een  wat  uiteindelik  leier  van  die  Suid-Afrikaanse  Kommunis- 
teparty  sou  wees.  Dit  was  dus  inderdaad  'n  werkersopstand  oor  baie  grense 
heen!  Nege  van  die  stakers  is  op  30  Januarie  gedeporteer,  een  daarvan  (vol- 
gens  oom  Ben  se  oordeel)  die  "opruier,  daardie  Hollander  Poutsma".  Toe 
direk  hierna  die  wet  op  oproerige  byeenkomste  uitgevaardig  is,  is  (ook  vol- 
gens  oom  Ben)  "die  teenstand  meteens  gebreek  ...  Nee,  Botha  en  Smuts 
was  vir  hulle  te  slim"  (bl.  44).  Binne  hierdie  afgebakende  historiese  konteks 
ontwikkel  die  persoonlike  griewe  tussen  Paul  en  oom  Ben,  en  juis  die  gevolg 
van  daardie  historiese  gebeure  lei  weer  tot  die  bylegging  van  die  twis.  Oom 
Ben  kom  tot  inkeer  in  die  tronk  en  sy  gesondheid  verswak;  sy  seun  Manie 
het  sy  voet  gedurende  die  Rebellie  verloor;  die  hele  boerdery  gaan  dus  agter- 
uit.  Daarteenoor  is  Paul  meer  vergewensgesind  soos  wat  sy  finansiële 
vooruitsigte  verbeter  het  — 1915  en  1916  is  die  jare  wanneer  die  SAP- 
regering  met  doelbewuste  pogings  kom  om  die  verarmde  Afrikaner  te 
ondersteun  en  op  die  plase  te  hou.  Van  Melle  sien  sy  karakters  dus  as  ten 
nouste  verstrengel  met  die  besondere  omstandighede  van  hulle  tyd;  hulle 
individuele  ervarings  die  gevolg  van  politieke  besluite,  hulle  lotgevalle  ook  'n 
indirekte  kommentaar  op  aktuele  toestande. 

Maar  daar  word  ook  ander  en  nog  groter  botsende  magte  in  hierdie  verhaal 
byeengebring;  dit  kom  implisiet  ter  sprake  in  die  hele  histories-maatskaplike 
konteks  van  grondbesitters  en  bywoners,  en  van  rebellie  en  stakings,  maar 
dit  word  ook  eksplisiet  verwoord  deur  die  uitgesproke  standpunte  van  die 
twee  hoofkarakters  en  deur  die  ontwikkeling  van  daardie  botsing  van  stand- 
punte.  Paul  en  Sya  se  leefwyse  van  armoede  en  weerloosheid  t.o.v.  hulle 
werkgewers  illustreer  'n  klasseteenstelling  wat  alle  (arm)  werkers  en  (ryk) 
werkgewers  betrek.  So  praat  Paul  telkens  van  die  kontras  tussen  die 
"rykes"  en  die  "verontregte  klas",  en  van  die  "werkmense  wat  nie  (hul) 


regmatige  loon  vir  (hulle)  werk  kry  nie''  (bl.  40);  sy  leefomstandighede  in  die 
"huisie"  met  die  "klein  orrel",  die  "klein  boord"  en  later  in  die  "armoedige 
platdakhuisie"  word  direk  teenoor  die  grondbesitters  se  "ruim  sitkamer", 
die  "nuutgeboude  boerehuis"  en  die  "groot,  grysgepleisterde  huis"  gestel. 
Dit  blyk  gou  dat  al  hierdie  kontraste  verwys  na  die  konflik  tussen  twee  ideo- 
logieë  — die  sosialisme  en  die  strewes  van  die  kapitalistiese  staat.  Weer 
eens  is  dit  Paul  wat  meen  dat  arm  boere  opgeoffer  word  om  "die  maat- 
skappy  van  vandag  te  hou  soos  hy  is,  sodat  rykes  en  slimmes  in  weelde  kan 
leef  en  die  armes  en  dommes  vir  hulle  kan  werk",  wat  reken  dat  die  be- 
staande  wette  die  arm  man  onderdruk,  wat  sê  dat  hy  geen  regeringsoptrede 
teen  opstandige  werkers  sal  steun  nie.  Volgens  hom  is  die  besittersklas 
almal  eners,  almal  maak  van  die  arm  man  'n  slaaf,  almal  vereis  dat  die  werk- 
nemer  "moet  saamgaan  en  mense  gaan  skiet  wat  swaarkry"  (bl.  42). 

Dit  is  juis  hiérdie  idees  wat  oom  Ben  so  ontstel.  Hy  weer  sien  die  arbeiders 
as  'n  "spul  (wat)  ...  'n  hele  omwenteling  wou  bewerkstellig;  dit  is  positief 
bewys,  hulle  wou  die  land  met  geweld  oorrompel  en  hulle  sosialistiese  idees 
toepas",  hulle  wil  "die  bestaande  maatskappy  omkeer;  die  myne  vir  die 
arbeiders  vat  en  die  plase  onder  arm  mense  verdeel"  (bl.  44).  Wanneer  sy 
vrou  sy  tirade  onderbreek  en  sê  dat  "Elkeen  moet  darem  sy  eie  opinie  kan 
hê",  kom  hy  met  die  finale  argument  om  Visage  te  laat  loop.  "Hulle  is  god- 
loënaars  en  hulle  wil  gelykstelling  met  die  kaffers  en  ander  se  goed  vat,  ... 
Kan  jy  verstaan  dat  'n  Boer  so  is?"  (bl.  45).  Dat  Paul  dus  die  voorgeskrewe 
konvensies  omtrent  gesag,  gedrag  en  groepsverbondenheid  bevraagteken, 
is  eintlik  sy  grootste  misstap. 

Dit  wil  voorkom  asof  die  verteller  hierdie  twee  standpunte  objektief  weergee 
— o.a.  deur  die  verskuiwing  in  die  vertelfokus  — en  die  titelmotief  impliseer 
dan  ook  so  'n  versoening  van  idees.  Die  ironiese  verhaalafloop  ondersteun 
die  objektiewe  blik;  skaars  'n  jaar  na  sy  geesdrif  en  lojaliteit  rebelleer  oom 
Ben  teen  daardie  selfde  regering  en  word  nou  op  sy  beurt  gestraf.  Paul 
weer,  kom  na  sy  radikale  teenstand  tot  versoening  met  die  regering.  In  sy 
vrou  se  tevrede  woorde:  "Dis  darem  goed  dat  die  regering  mense  soos  ons 
wil  help"  (bl.  52).  Die  "versoening"  is  dus  ook  'n  daad  wat  ironiese  kom- 
mentaar  op  mense  se  wisselvalligheid  en  hulle  pragmatiese  nastrewe  van 
eie  voordeel  lewer. 

Daar  is  egter  verskillende  strukturele  aanduidings  dat  t.s.v.  die  objektiewe 
verteltoon,  hierdie  verhaalwêreld  een  bepaalde  ideologie  voorop  stel. 
Tydens  die  eerste  vertelfase  — wanneer  die  stryd  tussen  sosialisme  en  kapi- 
talisme  konkreet  vorm  kry  — word  Paul  opvallend  "positief"  gekarakteri- 
seer.  By  herhaling  word  sy  werkywer  en  betroubaarheid  vermeld:  deur  die 
verteller  se  beskrywings,  deur  'n  weergawe  van  sy  gedagtes  én  sy  hande- 
linge,  selfs  deur  opmerkings  van  oom  Ben  en  tant  Martiena.  Die  openings- 
toneel  met  die  gesin  by  die  orreltjie  dramatiseer  hierdie  bywoners  se  kultu- 
rele  rykdom  en  liefdevolle  verkeer  — oom  Ben  daarenteen  word  as  "aarts- 
vaderlik"  outokraties  teenoor  sy  "eerbiedige  gesin"  beskryf.  Deur  innerlike 

onthulling  word  Visage  se  sosiale  bewussyn  teenoor  oom  Ben  se  egoïsme 
gestel.  Van  oom  Ben  word  gesê  dat  hy  "vergenoegd,  tevrede  en  hoogmoe- 
dig"  van  die  kommando  se  optrede  teenoor  die  arbeiders  vertel;  enkele  sin- 
snedes  waarmee  sy  uiterlike  beskryf  word,  klink  opmerklik  negatief:  "Sy 
kop  is  klein  en  sy  dik  net  te  kort  vir  sy  groot  lyf"  (bl.  43).  Dat  hy  die  bywoner 
geen  eie  opinie  gun  nie  en  hom  sonder  oorleg  of  kans  op  verweer  ontslaan, 
spreek  vanself.  Die  verhaalafloop  dui  ook  implisiet  'n  'oorwinnaar'  aan:  oom 
Ben  is  aan  die  einde  fisies  afgetakel  en  geestelik  geknou;  Visage  is  nou  die 
een  met  goeie  vooruitsigte  wat  kan  gunste  bewys  en  op  versoening  besluit. 
Hierdie  intense  betrokkenheid  by  'n  aktuele  situasie  en  die  ideologiese  kon- 
flikte  van  die  tyd  is  ook  in  ander  verhale  teenwoordig;  "Die  pad  van  Afrika" 
(bl.  29),  "Dinge  wat  rus  gee"  (bl.  134)  en  "'n  Nuwe  verwagting"  (bl.  146) 
belig  elk  'n  ander  faset  van  die  historiese  realiteit. 

Met  die  lees  van  beide  "Die  Joiner"  en  "Versoening"  het  die  relativerende 
proses  wat  in  hierdie  vertellings  plaasvind,  weer  eens  opgeval.  Nie  net  lei 
die  gebeure  daartoe  dat  konvensionele  absolutismes  soos  'Volk'  en  'ver- 
raad',  Boer  en  rebel,  staker  en  soldaat  vloeibare  veranderlikes  word  nie, 
maar  die  strukturering  van  daardie  verhale  demonstreer  dat  die  individuele, 
die  aktuele  en  die  universele  oortuigend  in  een  teks  geVntegreer  kan  word. 

7.  Dat  Van  Melle  se  skrywerskap  in  essensie  veelvlakkig  en  veelsoortig  is, 
terwyl  die  leser  telkens  juis  onder  die  indruk  van  die  tipiese  patrone  binne 
die  oeuvre  kom,  is  'n  paradoks  wat  hierdie  1949-bloemlesing  duidelik  tuis- 
bring.  Teenoor  die  titelblad  word  'n  aantal  werke  gelys,  "ander  boeke  van 
dieselfde  skrywer"  onder  aparte  hofies  aangedui.  Die  "kortverhale"  en 
"romans"  word  streng  onderskei  van  kategorieë  soos  "godsdienstig", 
"brosjures",  "toneelstukke"  en  "fantasie".  Terwyl  dit  lyk  asof  die  skrywer 
en/of  sy  uitgewers  die  'literêre'  prosa  van  die  'ander'  skryfwerk  wou  skei, 
word  dit  vir  die  nuuskierige  leser  'n  openbaring  om  na  te  gaan  hoe  heg  die 
verbintenis  tussen  die  verskillende  vorme  wel  is.  As  deel  van  Van  Schaik  se 
Monument-reeks  van  1938,  "'n  serie  populêr-wetenskaplike  boekies  oor  al 
die  aspekte  van  ons  Afrikaanse  Kultuurlewe",  verskyn  Oom  Gideon  ont- 
moet  die  Voortrekkers.  Ook  hierdie  amper  kinderverhaal-agtige  werkie  (38 
bladsye)  vertoon  — soos  wat  die  titel  t.o.v.  inhoud  en  formulering  reeds 
suggereer  — 'n  duidelike  Van  Melle-sfeer:  "Oom  Gideon  trek  bosveld-toe. 
Hy  trek  met  die  wa.  Dis  lank  gelede  dat  hy  met  sy  wa  bosveld-toe  getrek 
het,  want  dinge  is  nie  meer  soos  vanmelewe  nie"  (aanvangsparagraaf).  In 
hierdie  eenvoudige  storie  met  sy  tablo-agtige  struktuur,  sy  simplistiese  lesse 
en  dikwels  eensydige  blik,  lê  egter  kerne  van  die  skrywer  se  beste  kortver- 
hale  opgesluit.  Die  sterkste  assosiasie  is  dié  met  "Oom  Karel  neem  sy 
geweer  saam"  (bl.  73)  waar  t.o.v.  die  milieu,  die  soort  karakter  en  die  situa- 
sie  soms  woordelikse  ooreenstemming  is.  Maar  die  sedeles  wat  oom 
Gideon  wil  leer,  betrek  ook  die  tema  van  "Die  pad  van  Afrika"  (bl.  129), 
daardie  verhaal  met  sy  oproep  tot  'n  inbeweeg  in  Afrika  om  die  Christelike 

leer  deur  'n  suiwer  Christelike  leefwyse  oor  te  dra.  Nog  een  van  hierdie 
'ander'  boeke,  die  "wysgerige  reisverhaal"  Denker  kom  kyk  (Unieboekhan- 
del,  1944)  lyk  asof  dit  t.o.v.  karakters,  gebeure  en  tema  van  dieselfde 
gegewe  as  dié  in  die  kortverhale  in  Keur  gebruik.  Die  verhaalbasis  van  die 
sedeles  in  die  eerste  reisverhaal,  "Die  land  van  die  Vrekke",  lei  die  leser 
direk  na  die  ervarings  en  gevolgtrekkings  van  die  hoofkarakter  in  "Verdoke 
Skoonheid"  (Keur,  bl.  105);  fragmente  uit  die  tweede  reisverhaal  "Die 
mammondienaars"  herinner  weer  aan  episodes  en  uitsprake  in  "'n  Pattata- 
lander"  en  "Dinge  wat  rus  gee"  (Keur,  ble.  116en  134).  Wat  die  herlees  van 
hierdie  Van  Melle-werk  so  boeiend  maak,  is  die  waarneming  van  die  stile- 
rende  vertelproses.  Dieselfde  materiaal  wat  in  die  'alternatiewe  prosa'  tot 
uitgesproke  lering  en  moralisering  lei,  word  in  die  kortverhale  klaarblyklik 
geselekteer,  georden,  en  tot  'n  nuwe  geheel  gestruktureer. 

Die  veelvlakkigheid  en  veelsoortigheid  waarna  in  die  inleidingsin  van  hierdie 
paragraaf  verwys  is,  betrek  ook  ander  en  soms  byna  verstommende  ideolo- 
giese  paradokse.  In  1941  word  'n  versameling  Bybelinterpretasies,  Uit  die 
groot  skatkamer  vir  die  CSV  geskryf  waarin  onder  andere  'n  beskouing  van 
die  huweliksverhouding  verskyn  (bl.  71—75).  Die  aandrang  op  die  leierskap 
van  die  man  en  die  onderdanige  liefde  by  die  vrou  in  hierdie  betoog,  hou 
kwalik  verband  met  die  geëmansipeerde  perspektief  (veral  in  Bart  Nel  maar 
ook  duidelik  aanwesig  in  verhale  soos  "Versoening"  en  "'n  Nuwe  verwag- 
ting").  Aan  die  ander  kant  is  daar  onkonvensionele  uitsprake  oor  burgerplig 
en  gehoorsaamheid  aan  die  staat  (bl.  17),  oor  naasteliefde  (bl.  68)  en  oor 
Christenskap  in  die  opstel  "Wie  sal  salig  word"  op  bl.  81—83.  Hierdie  laas- 
genoemde  stuk  verwoord  'n  standpunt  wat  in  vergelyking  met  die  getem- 
perde,  mensliewende  perspektief  in  die  kortverhale  opgeneem  in  Keur,  radi- 
kaal  mag  klink  — die  gedagtes  sou  heeltemal  gepas  wees  in  hedendaagse 
tydskrifte  met  as  tema  die  Bevrydingsteologie”:  "Wie  Christus  liefhet,  sal 
ook  Sy  dissipels  liefhê,  en  wie  Sy  dissipels  liefhet,  sal  aan  hulle  goeddoen. 
Jy  sal  hom  klee  as  hy  nakend  is  al  sou  jy  self  arm  wees;  jy  sal  hom  kos  gee  al 
het  jy  self  geen  oorvloed  nie;  jy  sal  hom  besoek  as  hy  siek  is,  al  is  jou  tyd 
beperk;  en  jy  sal  hom  troos  as  hy  in  die  gevangenis  is  al  sou  jy  jouself  verdag 
maak,  al  sou  jy  onder  verdenking  kom  dat  jy  van  sy  party  is  en  gekant  teen 
hulle  wat  hom  gevang  het ...  Jy  sal  al  die  vooroordeie  van  stand,  nasie,  ras 
en  politiek  vergeet  ..."  Vir  die  lesers  wat  dink  dat  dié  woorde  nog  veralge- 
menend  en  naïef  klink,  is  daar  egter  'n  ander  en  meer  spesifieke  program.  In 
'n  Volstrekte  demokrasie  (Voortrekkerpers,  sonder  datum,  31  bladsye)  kom 
opstelle  oor  onder  meer  diensplig,  diensweiering  en  patriotisme  voor.  Een 
van  die  bydraes,  "Demokrasie  in  die  Nywerheid"  lees  soos  'n  politieke 
beleidsverklaring  en  vorm  klaarblyklik  die  ideologiese  konteks  van  kortver- 
hale  soos  "Versoening"  en  "'n  Nuwe  verwagting".  Met  die  vermelding  van 
werkerskomitees,  winsdeling,  medeseggenskap,  werkerinspraak  by  beplan- 
ning,  ens.  ens.,  lyk  hierdie  stuk  na  die  oorspronklike  bron  vir  'n  heden- 
daagse  referaat  oor  arbeidswetgewing  en  die  "bedryfsonderhandeling  met 

gepolitiseerde  werkers"  gedurende  die  afgelope  vyf  jaar.^^ 

8.  Die  hele  voorgaande  beskouing  is  op  informele  wyse  gedoen;  dit  was 
'n  subjektiewe  verkenning  van  'n  besondere  literêre  fenomeen  eerder  as  'n 
teoreties-gerigte  ondersoek.  Maar  met  die  telkense  bybring  van  die  heden- 
daagse  lesersperspektief  — veral  in  diejoop  van  paragraaf  sewe  hierbo  — is 
dit  vanpas  om  ook  te  dink  oor  hoe  (en  óf)  die  literatuur-wetenskaplikes  hulle 
vandag  met  Van  Melle  kan  besig  hou.  Dit  wil  tog  voorkom  asof  hier  'n  fassi- 
nerende  ondersoekveld  ooplê. 

In  die  eerste  plek  is  'n  resepsie-gerigte  studie  byna  vanselfsprekend;  'n  stu- 
die  wat  met  die  nodige  teoretiese  onderbou  die  veranderende  reaksies  op 
die  hele  oeuvre  betrek.  So  kan  dan  'n  insiggewende  beeld  van  die  aard  en 
impak  van  die  Afrikaanse  prosakritiek,  en  van  die  verwagtinge  van  die 
leserspubliek  gevorm  word.  Net  so  'n  natuurlike  onderwerp  is  die  verhou- 
ding  van  konkrete  skrywer  — implisiete  outeur  — verteller  — abstrakte 
outeur;  'n  uiters  gekompliseerde  verhouding  binne  'n  korpus  werke  waar 
deur  die  vergelyking  van  die  "literêre"  prosa  met  die  meer  beskoulike 
skryfwerke,  sulke  opsigtelike  paradokse  blyk.  In  hierdie  selfde  gebied  kan  'n 
histories-materialistiese  ondersoeker  meer  as  genoeg  materiaal  vind.  Daar  is 
bv.  Van  Melle  se  selektiewe  betrokkenheid  by  die  politieke  kwessies  van  sy 
tyd  (die  hewige  konflik  tussen  die  regering  en  die  Asiërs  word  onvermeld 
gelaat);  die  verstommende  jukstaposisie  van  'n  relatief  geëmansipeerde 
visie  op  die  swart  werkersklas  (vgl.  die  uitsprake  in  "Versoening",  maar 
selfs  ook  die  (patroniserende)  karakterisering  in  "Oom  Daan  en  die  dood") 
met  frases  wat  by  herhaling  voorkom  en  waardeur  die  plaaswerker  byna 
vanselfsprekend  as  'n  besitting  — soos  'n  huisdier  — aangedui  word.  (Vgl. 
"Weerskante  van  hom  lê  sy  twee  honde  opgerol.  Sy  twee  kaffers  lê  onder 
die  wa  en  slaap."  Oom  Gideon  ontmoet  die  Voortrekkers,  bl.  35.)  Deur  'n 
indringende  ondersoek  van  hoe  sulke  literêre  tekste  met  hulle  omringende 
sosiale  konteks  skakel,  kan  hierdie  klassieke  oeuvre  nuwe  perspektiewe  op 
die  Afrikaanse  prosageskiedenis  bring. 

Die  probleem  van  hersiening  en  literêre  "kuising"  lyk  ook  hier  ter  sake. 
Waar  daar  in  die  1949-uitgawe  na  die  plaasarbeiders  as  "kaffers"  en  "swart 
werkers"  verwys  is,  word  in  die  latere  uitgawes  terme  wat  as  pejoratief  be- 
skou  is  met  (niksseggende)  alternatiewe  soos  "naturelle"  of  "bediendes" 
verplaas.  Hierdie  hersiening  is  blykbaar  nie  net  op  histories-maatskaplike 
basis  gedoen  nie,  want  ook  omskrywings  soos  "ou  vrou"  en  "ou  Karel 
Stone"  (uit  "Oom  Karel  neem  sy  geweer  saam",  maar  ook  uit  etlike  ander 
verhale)  is  verander  tot  "vrou"  of  "oom  Karel  Stone".  Waar  hersiening 
t.o.v.  verouderde  spelling  of  argaïese  segswyse  moontlik  geregverdig  kan 
wees,  lyk  dit  my  nodig  dat  in  ander  gevalle  op  'n  meer  bedagte  en  gemoti- 
veerde  wyse  "gekuis"  moet  word.  In  hoe  'n  mate  die  teks  se  individuele  en 
unieke  sfeer  deur  latere  lesers  op  hierdie  wyse  aangetas  en  verbreek  mag 
word,  is  'n  ope  vraag. 

Dit  is  ironies  dat  Van  Melle  wie  se  werk  so  weinig  impak  op  die  tydgenoot- 
like  letterkunde  gemaak  het,  soveel  skrywers  van  latere  geslagte  beïnvloed 
het.  'n  Studie  van  intertekstuele  verbande  soos  die  eksplisiete  transforma- 
sies  in  Cloete  se  "Dr.  Diederichs  leer  om  te  lag",  die  eggo's  van  scéne  en 
tema  in  Strachan  se  'n  Wêreld  sonder  grense  en  Joubert  se  Die  swerfjare 
van  Poppie  Nongena,  maar  ook  van  die  gelyksoortige  toonaard  in  Schoe- 
man  se  hele  oeuvre,  wag  om  gedoen  te  word. 

9.  Die  herontmoeting  met  Van  Melle  se  prosa  beteken  vir  die  leser  ont- 
dekking  en  verwondering  — "dit  gaan  soos  met  'n  skuitjie  tussen  rietei- 
lande:  jy  kom  elke  maal  in  nuwe  gange  uit"  (bl.  16).  Die  onkonvensionele  en 
relativerende  blik  op  bekende  en  oënskynlike  aanvaarde  begrippe  — die  kri- 
tiek,  die  teorie,  die  ideologie;  die  hele  groot  gedagte  van  die  letterkunde  as 
vertolking  van  die  menslike  lot  — maak  van  die  verhale  uitsonderlike  lek- 
tuur.  Mulder  het  in  Twee  wêrelde  (bl.  81)  al  hierdie  aanhaling  uit  'n  kenmer- 
kende  Van  Melle-teks  gebruik:  'n  jong  seun  stap  in  die  laat  namiddag  alleen 
deur  die  veld,  en  "om  elke  bos  verander  die  uitsig  plotseling  asof  'n  mens 
deur  deure  gaan".  Só  'n  ervaring  word  die  leser  deur  die  keur  van  Johannes 
van  Melle  gebied. 

Elize  Botha 

Oor  armoede  in  Verspeelde  /ente  — 'n  aantekening* 


Die  datum  1961  op  die  titelblad  van  Verspeelde  lente,  die  roman  van  Van 
Melle  wat  na  sy  dood  in  1953  by  Nasioriale  Boekhandel  Beperk  verskyn  het, 
is  'n  soort  begogeling.  W.F.  Jonckheere  (1969:  19)  het  aangetoon  dat  die 
kern  van  die  roman  reeds  te  vinde  is  in  een  van  die  stukke  ("Pop's  huwelik") 
in  Zuid-Afrikaanse  Schetsen  van  1921 . Dit  word  as  toneelstuk  (Die  huwelik 
van  Pop  /e  Roux)  bewerk  en  gepubliseer  in  1935;  in  1929  is  dit  reeds  as  deel 
van  'n  manuskrip  genoem  "Drie  treurspele"  voorgelê  aan  die  Hertzogprys- 
kommissie  van  die  Suid-Afrikaanse  Akademie  vir  Taal,  Lettere  en  Kuns 
("Loutering";  "Die  huwelik  van  Pop";  "Bart  Nel"  — vgl.  P.J.  Nienaber 
1965:  58).  Tussen  25April  1941  en2April  1943  word  dit,  in  drie  aflewerings- 
reekse,  'n  vervolgverhaal  in  Die  Huisgenoot  {f\n\ot\\ssen  1965:  298).  In  1949 
publiseer  Van  Melle  dit  as  roman  in  Nederlandse  vertaling,  Een  lente  ver- 
speeld.  Hieruit  word  Jan  Scannell  se  verwerking  gedoen  wat  sou  uitloop  op 
die  (beknopter)  Verspeelde  lente  in  Afrikaans. 

Verspeelde  lente  van  1961  het  veel  wat  dit  uitdruklik  bind  aan  'n  vroeëre, 
hoofsaaklik  landelike  bestel  — iets  van  die  "vroeg're  Boereparadys"  is  daar- 
in,  hoe  belangrik  die  tema  van  armoede  ook  al  van  die  begin  af  is.  Dit  is 
opmerklik  hoe  die  landskap,  die  natuur  in  sy  mooiste  seisoene,  lente,  vroeg- 
somer,  steeds  weer  die  aksent  kry;  al  is  daar  aan  die  begin  van  die  boek 
soveel  sprake  van  die  warmte  en  van  mense  wat  tam  is  van  harde  werk,  is 
die  natuur  geen  vyand  van  die  mens  in  hierdie  boek  nie.  Dis  'n  landskap  wat 
enersyds  oop  en  wyd  om  die  mense  lê:  andersyds  is  die  lewens  van  die 
mense  beperk  tot  'n  klein  geografiese  ruimte  êrens  tussen  Middelburg  en 
Pretoria.  Johannesburg  met  sy  myne  word  eers  teen  die  einde  van  die  boek 
enigsins  genoem,  maar  dit  word  nooit  deel  van  die  beskrewe  ruimte  nie.  Al 
is  daar  spore  van  'n  soort  vreemde  invloed  in  hierdie  Boerewêreld,  in  die 
Engelse  woorde  wat  in  die  dialoog  voorkom,  die  foxtrots  wat  gedans  word 
(en  die  temaliedjie  vir  Pop  en  Manie  is  "I  am  coming  back  to  you,  Honolulu, 
Honolulu")  is  die  inrigting  van  die  huise  van  Pop  se  mense,  én  van  die  ryk 
oom  Jan  Greyling,  volgens  boerestyl  — as  Pop  se  ma  vir  haar  kom  kuier  na 
haar  troue,  bewonder  hulle  saam  die  huis  van  die  ryk  man,  met  "die  prag- 
tigste  stoele  en  kaste,  alles  boeremaaksel". 

Tog  is  die  vermelding  van  die  myne,  die  spore  van  'n  vreemde  kultuur  se 
insypeling  in  hierdie  landelikheid  nie  sonder  spesifieke  betekenis  nie.  Ver- 
speelde  lente  soos  Somer  in  1935,  vertel  van  tye  wat  aan  die  verander  is,  van 
die  ou  agrariese  bestel  wat  ekonomies  nie  meer  lewensvatbaar  is  nie.  As 


*Gewysigde  gedeelte  uit  Elize  Botha,  1983,  Die  dosent  as  leser.  Pretoria:  Universiteit  van 
Suid-Afrika,  pp.  14—20. 

Pop  van  haar  arm  vryer  Manie  sê  dat  hy  darem  “werksaam"  is,  bars  haar  pa 
uit:  "Wat  help  dit  as  jy  niks  het  om  mee  te  werk  nie?  Jy  kan  jou  maar  half- 
dood  werk,  jy  kan  werk  dat  dit  bars,  maar  as  jy  arm  is,  bly  jy  arm."  Maar  al  is 
die  verandering  oral  merkbaar,  is  die  argetipiese  beeld  van  die  "ware  Afrika- 
ner"  as  boer  met  'n  plaas  van  sy  eie,  nog  oorheersend:  die  seun  wat  in  die 
winkel  gaan  werk,  is  'n  tou-opgooier;  die  armmanskind  wat  op  die  myne 
gaan  werk,  doen  dit  om  geld  te  verdien  om  eindelik  sy  eie  stukkie  grond  te 
kan  hê.  Vir  die  leser  van  1987  sal  dit  ook  by  Verspeelde  /ente  nodig  wees  om 
te  weet  van  die  tyd  "Toe  witmense  arm  was",  soos  prof  Dian  Joubert  sy 
samevatting  van  die  Verslag  van  die  Carnegie-Kommissie  van  Ondersoek  na 
die  Armblankeprobleem  in  Suid-Afrika,  gepubliseer  in  1932,  noem:  die  teks 
is  so  klaarblyklik  van  vóór  die  dertigerjare. 

Maar  dit  sou  op  'n  uiters  beperkte  lesing  van  hierdie  roman  uitloop  as  'n 
mens,  op  grond  van  'n  rekonstruksie  van  die  sosio-kulturele  konteks,  dit 
ongeveer  op  dié  manier  gaan  vertolk:  die  ondraaglike  armoede  wat  Pop 
ervaar  as  gevolg  van  die  verval  van  die  agrariese  bestel  in  Suid-Afrika  in  die 
vroeë  twintigste  eeu,  laat  haar  besluit  om  liewer  met  'n  ryk,  veel  ouer  man 
te  trou,  as  met  die  arm  jongkêrel  Manie  wat  sy  liefhet,  en  die  armoede  laat 
sy  letsel  op  haar  hele  geskiedenis,  want  al  trou  sy  wel  later  wanneer  sy 
weduwee  word  met  Manie,  al  is  hulle  saam  ryk  en  voorspoedig  en  betreklik 
gelukkig,  kan  hulle  nooit  die  verlore  liefde  van  hul  jeug  volkome  terugvind 
nie. 

Om  dié  soort  armoede  gaan  dit  slegs  ten  dele  in  Verspeelde  /ente.  Uit  leeser- 
varing  van  Van  Melle  se  vroeër  gepubliseerde  werk,  die  beroemde  Bart  Ne! 
en  die  pragtige  gestaltes  van  oom  Karel,  oom  Daan  en  oom  Diederik,  weet 
'n  mens  dat  die  mens  in  Van  Melle  se  werk  besondere  aandag  van  die  leser 
verdien,  en,  nie  net  omdat  dit  in  'n  roman  uiteraard  so  is  dat  mense  in  hul 
verhouding  tot  ander  hul  definisie  as  karakters  verkry  nie,  maar  omdat  Van 
Melle  vir  die  nuanserings,  die  ironiese  spannings  in  die  mens  se  wesentlike 
aard  soveel  besondere  aandag  toon.  (Soveel  besondere  aandag,  kan  ek  hier 
terloops  opmerk.  dat  hv  in  die  beplanning  en  uitleq  van  sv  roman  nie  altvd 
raad  weet  met  die  hiërargie  waarin  hy  sy  karakters  plaas  nie.)  En  gaan  kyk  'n 
mens  nou  in  Verspeelde  lente  na  die  uitbeelding  van  Pop,  sien  jy  gou  dat  sy 
nie  net  met  oom  Jan  gaan  trou  om  van  die  armoede  in  Sagrys  le  Roux  se 
huis  weg  te  kom  nie,  maar  vanuit  'n  sekere  liefdesarmoede  wat  eie  is  aan 
haar,  en  wat  haar  verhouding  met  mense  dwarsdeur  die  boek  sal  aantas. 
Hierdie  ander  soort  armoede  is  nie  net  kenmerkend  van  Pop  alleen  nie;  in 
talle  ander  menslike  verhoudings  wat  in  die  roman  ingebou  is,  selfs  tussen 
die  mees  terloopse  bykarakters  blyk  dit,  en  neem  die  vorm  aan  van  misver- 
stand,  van  wanbegrip  tussen  mense;  of  van  verlies  van  hoop  op  geluk  of 
voorspoed.  Die  woorde  van  Pop  se  pa  Sagrys  wat  hy  vroeg  in  die  boek 
uitroep  "in  plotseling  opkomende  woede":  "0  die  armoede;  die  armoede" 
vind  sy  weerklank  in  die  deftige  huis  van  oom  Jan,  in  die  wanhoop  van  die 
weduwee  Minnaar  wat  nie  Manie  se  liefde  kan  wen  nie,  in  Hendriena 

Snyman  se  hunkering  na  mooi  goed  en  in  Manie  se  onvermoë  om  sy  troue 
vrou  Lenie  op  haar  sterfbed  te  troos  deur  te  sê  dat  hy  Pop  vergeet  het.  Is  dit 
nie  in  meer  as  een  opsig  vanpas  nie,  dat  ons  hier  sal  dink  aan  die  beroemde 
woorde  uit  Ina  Boudier-Bakker  se  roman  Armoede  van  1909:  "Er  schuilt  een 
armoede  in  ieder  menschenbestaan.  En,  die  armoede  scheidt  ze  in  verbitte- 
ring  van  onbegrepenheid,  of  drijft  zenaar  elkaar  toe  in  hulpeloosheid  van 
verlangen,  maar  alle  liefde  vermag  niet  de  leemte  te  vullen  — eenzaam  blijft 
ten  slotte  een  ieder,  naast  dengene  die  hem  't  liefst  is."  In  meer  as  een 
opsig:  want  Van  Melle,  Nederlander  van  geboorte  en  opvoeding,  wat  sy 
vormingsjare  nog  in  sy  geboorteland  deurgebring  het,  sou  sekerlik  dié  werk 
van  die  Nederlandse  skryfster  wat  soveel  sukses  gehad  het  in  die  eerste 
kwart  van  hierdie  eeu,  baie  goed  geken  het.  ('n  Mens  sou  trouens  ook  Pop 
se  sterftoneel  kan  vergelyk  met  die  sterftoneel  van  die  hoofkarakter  in  EHne 
Vere  van  Louis  Couperus.) 

Soos  die  tema  van  die  armoede  'n  onverwagte  betekenisverruiming  in  die 
loop  van  die  roman  ondergaan,  so  verkry  ook  die  titel  gaandeweg,  en  juis  in 
samehang  met  hierdie  tema,  meerduidige  waarde.  Sekerlik  dui  die  titel  in 
die  eerste  plek  op  die  vervulling  van  hul  jeugliefde  wat  Pop  en  Manie  nooit 
gesmaak  het  nie.  Al  kom  hul  later  wel  bymekaar  uit,  bly  dié  ontbering,  dié 
verlies  altyd  op  die  een  of  ander  manier  tussen  hulle.  Maar  die  roman  vertel 
ook  op  ander  maniere  van  verspeelde  kanse,  van  moontlikhede  wat  nie  ver- 
werklik  en  beloftes  wat  nie  vervul  word  nie.  Die  beperkinge  van  die  mens, 
die  armoede  in  sy  gees:  juis  dit  maak  dit  feitlik  onvermydelik  dat  hy  sy  "len- 
tes"  sal  verspeel.  Ek  dink  'n  mens  sou  dié  gedagtegang  selfs  kan  voortsit  tot 
by  die  aktuele  (en  dus  tydgebonde)  problematiek  van  die  boek:  die  mate- 
riële  armoede  van  die  boere,  wat  onoorwinlik  heers  in  die  land  wat  in  die 
roman  as  mooi  en  vrugbaar  en  geseënd  vir  ons  voorgestel  word.  So  vorm 
titel  en  tema  'n  sinryke  eenheid  wat  op  'n  hele  aantal  verskillende  vlakke  tot 
stand  gebring  word. 

G.A.  Jooste 

Bart  Nel:  die  spel  van  relativering 


Van  Melle  se  goeie  werk  is  bekend  vir  die  sorg  wat  daarin  bestee  word  aan 
besonderhede  van  agtergrond,  situering  en  situasie.  Hierdie  kenmerk  van 
Bart  Nel  noodsaak  ewe  sorgvuldige  analise  (vgl.  bv.  L.S.  Venter  1982). 
Hierdie  opstel  wil,  met  inagneming  van  tradisionele  én  moderner  kritiek, 
kortliks  ingaan  op  'n  patroon  of  motief  in  Bart  Ne!  wat  nie  deur  die  kritiek 
oopgeboor  is  nie.i 

1 . Die  storie 

Die  grondplan  vir  die  verloop  van  die  storie  word  in  terme  van  lig  en  donker 
op  p.  147^  van  die  teks  gegee  in  een  van  die  visioene  van  die  profeet:  "Hy  sê 
mos  hy  sien  'n  donker  wolk  oor  die  land  trek  en  dit  word  al  donkerder,  maar 
die  wolk  trek  verby  en  dit  word  weer  lig."  Die  verandering  in  donker 
veronderstel  die  bestaan  van  'n  toestand  van  lig,  vandaar  die  stelling  van 
hierdie  patroon  as  'n  verandering  van  lig  na  donker,  en  dan  weer  van  donker 
na  lig. 

Hierdie  patroon  is  in  die  storie  ingebed,  en  verloop  weens  die  sikliese  aard 
daarvan  parallel  met  'n  ander  storiepatroon,  naamlik  die  nuwe  begin.  Die 
nuwe  begin  is  'n  gebeurtenis  wat  Bart  altesaam  drie  maal  ervaar,  hoewel 
slegs  een  daarvan  in  die  verhaal  meegedeel  word.' 

Die  eerste  was  die  begin  van  Bart  en  Fransina  op  Kafferkraal.  Hoewel  hier- 
die  begin  nie  vertel  word  nie,  word  die  aanvanklike  fase  van  hul  huwelik 
soms  terugskouend  opgeroep,  vir  die  doel  van  funksionele  kontras  met  die 
misverstand  en  struwelinge.  Hierdie  fase  van  Bart-hulle  se  lewe  eindig  met 
die  egskeiding  en  die  verkoop  van  die  plaas. 

Na  sy  jarelange  verblyf  in  die  tronk  moet  Bart  opnuut  begin,  sonder  Fran- 
sina,  met  Annekie  as  'n  soort  plaasvervanger.  Hulle  twee  se  tydjie  saam 
bevat  iets  van  die  idille,  maar  ook  hierdie  fase  eindig  vir  Bart  in  verlies. 

Die  einde  van  hierdie  fase  val  saam  met  die  einde  van  die  storie;  hierdie  punt 
beteken  vir  Bart  egter  geen  einde  nie  maar  wel  die  begin  van  'n  nuwe 
lewensfase,  soos  o.a.  A.P.  Brink  (1985)  aantoon.  Hy,  glo  hy,  is  hiervandaan 
op  pad  na  die  "ver  ruim  lig"  in  besit  van  die  geestelike  heelheid  en  selfken- 
nis  wat  hy  met  baie  smart  verwerf  het. 

Laasgenoemde  nuwe  begin  word  subtiel  en  implisiet  ondersteun  deur  die 
dikwels  aangehaalde  Job-parallel.  Ná  sy  geding  met  God  word  Job  in  veel 
ryker  mate  geseën  met  geluk  en  voorspoed  as  ooit  tevore.  Moontlik  wag 
daar  vir  Bart  'n  seënryker  vervolg  op  die  derde  nuwe  begin  as  met  die  vori- 
ges. 

Hoewel  Bart  se  eerste  twee  beginne  (soos  hierbo  gestel)  vir  hom  in  'n  toe- 
stand  van  verduistering  eindig,  is  die  uiteinde  van  die  hele  proses  'n  aankoms 

by  'n  ander  soort  lig  as  die  lig  van  die  begin  van  die  storie.  Die  een  soort  is 
die  lig  van  die  storieruimte,  dit  is  die  visualiseerbare  verbesondering  van  die 
vertelde  wêreld;  hiernaas  staan  die  metaforiese  lig,  'n  lig  wat  'n  leser  in  die 
konteks  van  die  verhaalruimte  beskou  (in  Chatman  se  terme,  'n  realisering 
van  die  "grid  of  possibilities",  1978.18). 

In  baie  breë  trekke  sou  'n  mens  hierdie  lig/donker-patroon  as  'n  basis  vir  die 
vertelde  lewensloop  van  Bart  Nel  kon  beskou.  Aan  die  begin  van  die  storie 
heers  'n  ligtoestand,  en  hierdie  lig  word  primêr  verteenwoordig  deur  die  in- 
kleding  van  die  ruimte  (op  die  besonderhede  word  aanstons  gelet).  Aan  die 
hand  van  verskeie  epiese  middele  word  die  verdonkering  in  Bart  se  lewe  vol- 
trek:  die  handelingsverloop,  begelei  deur  parallelle  in  die  ruimte.  Die  oor- 
winning  oor  hierdie  duister  lei  Bart  tot  'n  geestelike  verruiming,  en  die 
bewuswording  van  'n  ander^  duursamer  soort  lig  as  die  ruimtelike  lig.  Hier- 
die  proses  loop  saam  met  die  ontwikkeling  van  die  kyk  na  bo  wat  deur  Ven- 
ter  (1982.149)  onderskei  word.  Hierdie  artikel  wil  kortliks  nagaan  hoe  die 
verskillende  soorte  lig  deur  'n  relativerende  spel  van  integrasie  van  epiese 
middele  aan  modifiserende  moontlikhede  blootgestel  word. 

2.  Die  personasies  en  voëls 

As  'n  mens  die  personasies  groepeer  volgens  hul  voorkomste,  blyk  die 
moontlikheid  dat  hierdie  groepering  aansluit  by  ander  aspekte  van  die 
lig/donker-patroon.  Daar  is  'n  groep  ligte  mense,  met  ligte  hare  en  blou  oë: 
Fransina,  Ferdinand,  Ferdinand  se  dogtertjie,  Fransina  se  pa,  klein  Boet, 
oom  Giel,  Kort  Magiel,  Pieter,  oom  Gawie.  Met  die  opvallende  uitsonde- 
ringe  van  laasgenoemde  drie  is  hulle  die  mense  wat  kies  teen  die  opstand, 
wat  dus  pragmaties  lewe.  Die  kinders  kan  natuurlik  nie  kies  nie,  maar  binne 
die  storieverband  word  hulle  wel  duidelik  geassosieer  met  die  ouers  wat 
gekies  het.  Hierteenoor  is  daar  'n  groep  donker  mense:  Bart,  Annekie,  Fran- 
soois,  Fransina  se  moeder  en  die  mooi  Van  der  Hovenmeisie  wat  vir  Bart  vra 
of  die  rebelle  helde  word.  Bart  is  duidelik  dominant.  Ook  hier  is  daar  geen 
strak  patroon  nie:  Fransina  se  moeder  hoort  nie  hier  nie,  en  die  Van  der 
Hovenmeisie  neem  geen  deel  aan  die  storie  nie.  Verder  word  hierdie  groep 
gekenmerk  deur  die  keuse  vir  die  Rebellie.  Hoewel  Annekie  nie  rebelleer  nie, 
laat  blyk  sy  tog  'n  duidelike  voorkeur  vir  Bart,  en  skep  die  verloop  van  die 
storie  sterk  bande  tussen  hulle  twee. 

Uit  hierdie  groepering  sou  'n  mens  (met  die  gestelde  voorbehoude)  kon  aflei 
dat  die  ligte  mense  'n  pragmatiese  en  menslike  groep  is,  terwyl  die  donker 
groep,  en  dan  veral  Bart,  kies  teen  die  gemak  en  samesyn,  en  dus  kies  vir 
die  eensaamheid  en  isolasie.  Behalwe  die  dominante  trek  in  die  voorkoms 
word  elke  groep  gekenmerk  deur  'n  duidelike  houding  t.o.v.  'n  sentrale 
moment,  nl.  die  keuse  vir  of  teen  Rebellie.  Vanweë  'n  opvallende  parallel 
met  ruimtelike  gegewens  kan  die  ligte  trek  beskryf  word  as  'n  teken  vir  opti- 
misme  en  pragmatisme  (hoewel  laasgenoemde  gerelativeer  word  in  bv.  die 

slot  van  die  vierde  hoofstuk),  terwyl  die  donker  trek  staan  vir  pessimisme 
(isolasie  en  kompromisloosheid,  'n  stand  van  sake  wat  ook  aan  relativering 
onderwerp  word,  bv.  in  die  slot  van  die  roman). 

Hierdie  lig/donker-patroon  in  die  personasiegroepering  word  baie  subtiel 
geresoneer  in  die  aanbod  van  sekere  voëls  en  diere.  Die  vinke  wat  die  koring 
verniel,  kan  gesien  word  as  'n  parallel  vir  die  ander  vernielers  (vgl.  Bart  se 
gedagtes  oor  die  vinke,  p.  11).  Hierbenewens  is  die  hoenders  ter  sake,  'n 
moontlikheid  wat  nie  heeltemal  so  evident  soos  die  vinkegeval  voorkom  nie. 
Botha  (1976.135)  noem  dat  die  kuikentoneel  (p.  9)  teen  die  agtergrond  van 
die  dreigende  rebellie  "meer  as  terloopse  geldigheid"  kry,  hoewel  hy  onge- 
lukkig  nalaat  om  hierdie  moontlikheid  na  te  speur.  Dat  hierdie  toneel  om 
ondersoek  vra,  blyk  al  uit  Botha  se  erkenning  dat  dit  meer  as  slegs  comic 
relief  bied.  As  ondersteuning  is  daar  die  parallel  wat  hy  ontdek  tussen  'n 
hoendertoneel  (p.  10)  en  Ferdinand  Basson  se  bepeinsing  van  die  wrieme- 
lende  insekte  in  die  kuil  (p.  167;  vgl.  Botha  1976.319  en  verder):  albei  word 
deur  hom  gelees  as  ironiese  en  relativerende  kommentaar  op  die  lewe,  op 
die  problematiek  van  menseverhoudinge  wat  die  personasies  ervaar.  'n  Ver- 
dere  voorbeeld  van  die  mens/voël-parallel  is  Bart  se  vergelyking:  "Hy  dink 
daaraan  hoe  Fransina  daar  was;  hulle  twee  dikwels  soos  'n  paar  duiwe  op 
mekaar  verlief"  (p.  144).  Dié  kuikentoneel  is  dus  deel  van  'n  motief.  Mens 
en  hoender  word  eksplisiet  gelyk  gestel:  "Die  Boere  (...)  is  so  wakker  soos 
'n  trop  hoenders  waaroor  'n  valk  gevlieg  het"  (p.  17).  Die  uitwisselbaarheid 
van  rolle  word  terloops  deur  die  valk  se  implisiete  aanwesigheid  gesugge- 
reer:  die  vyand  is  die  valk,  maar  ook  die  Boere  vertolk  soms  die  valk  se  rol, 
en  wel  teenoor  die  vinke,  naamlik  wanneer  hulle  die  vinkneste  in  die 
broeityd  verniel  (p.  21).  Terselfdertyd  bestaan  die  moontlikheid  dat  Bart- 
hulle  soms  in  die  vinke  se  posisie  gestel  word,  naamlik  wanneer  'n  vyand  of 
omstandighede  hulle  huis  en  haard  vernietig.  Nog  'n  rede  waarom  die  kui- 
kentoneel  ondersoek  vra,  is  die  feit  dat  dit  ter  aanvang  die  enigste  (en  daar- 
om  des  te  treffender)  verteenwoordiging  is  van  die  spesiale  verhouding 
tussen  Bart  en  sy  dogter. 

Hierdie  toneel  bied  moontlikhede  van  parallelisme  tussen  mens  en  hoender, 
binne  die  konteks  van  die  lig/donker-kontraspatroon.  Dié  relativering  van 
mens  deur  die  aanwesigheid  en  aard  van  die  voëls  en  hoenders  skep 
komiese  moontlikhede,  veral  vanweë  die  kontras  tussen  die  doodgewoon- 
heid  van  die  plaashoenders  en  die  veronderstelde  buitengewoonheid  van 
die  groot  figuur  Bart.  Die  kleurverskil  voorkom  gelukkig  'n  direkte  en  dus 
ongenuanseerde  ooreenkoms:  die  haan  waarvan  Bart  en  Annekie  praat,  is 
naamlik  wit,  en  die  hen  is  swart,  presies  die  omgekeerde  van  die  ware  toe- 
drag  (indien  Bart  met  die  haan  gelyk  gestel  sou  word,  en  Fransina  met  die 
hen).  Wat  wel  moontlik  ter  sake  is,  is  die  feit  dat  aan  kleur  'n  oorheersende 
karakter  toegeken  word,  soos  wit  aan  die  haan,  en  die  erflikheid  speel  in 
hierdie  toneel  én  in  die  roman  'n  rol  (soos  Botha  1976.135  suggereer).  Die 
dominansie  van  die  haan  en  sy  kleur  word  eksplisiet  gemaak,  en  ook  die 

ooreenkoms  in  voorkoms  tussen  Bart  en  Annekie  (albei  is  naamlik  donker, 
met  donker  oë).  Hierdie  dominante  trek  strook  met  die  voorkoms,  word 
selfs  deur  die  voorkoms  uitgedruk  (vgl.  die  verteller  se  weergawe  van  Fran- 
sina  se  waarneming  van  Bart,  p.  7:  "sy  byna  swart  onversaagde  oë").  Hier- 
die  diep  gevoelde  verwantskap  tussen  Bart  en  Annekie  aksentueer  ten 
slotte  die  graad  van  sy  verlies  wanneer  hy  van  haar  afskeid  neem:  hy  laat 
vaar  as  't  ware  'n  aspek  van  homself. 

Die  feit  dat  die  dominante  trek  by  die  haan  met  wit  verbind  word,  gekon- 
trasteer  met  die  moontlike  dominansie  van  donker  by  Bart,  skep  'n  soort 
rangorde.  Die  mens  is  immers  minder  verganklik  as  'n  hoender,  en  in  die 
terme  van  hierdie  vergelyking  sou  gesuggereer  kon  word  dat  die  dominan- 
sie  van  die  donker  duursamer  is.  Hierdie  moontlikheid  word  egter  teëge- 
spreek,  bv.  deur  die  feit  dat  Bart  se  seun  lig  is.  Lig  en  donker  werk  afwisse- 
lend  en  aanvullend,  nie  wedersyds  uitsluitend  nie. 

Deur  middel  van  'n  suggestiewe  spel  met  patroonmatige  gegewens  wat  met 
die  kontras  tussen  lig  en  donker  te  doen  het,  word  die  moontlikheid  geskep 
dat  lig  sowel  as  donker  geassosieer  word  met  die  gang  van  die  hooffiguur  in 
die  rigting  van  die  uiteindelike  eensaamheid.  Die  toedrag  van  sake  wat  ten 
slotte  heers,  word  ook  gekenmerk  deur  'n  samespel  van  lig  en  donker,  op 
storie-  sowel  as  verhaalvlak. 

3.  Ruimtelike  gegewens 

Die  besonderhede  wat  die  storiepatroon  van  verduistering  gevolg  deur  ver- 
ligting  ondersteun,  word  in  die  ruimtelike  gegewens  van  die  storie  gevind. 
Die  aanvanklike  toestand  van  lig  word  geassosieer  met  die  kleure  groen  en 
silwer,  in  die  koring  en  in  die  natuur.  In  sy  amper  uitbundige  natuurskilde- 
ring  (pp.  2 en  3)  meld  die  verteller  die  skoonheid  van  die  nuwe  groen  van  die 
landskap,  en  ook  die  "silwer  glinstering"  van  die  groen  koring.  Hierdie 
kleure  word  meermale  pertinent  onder  die  leser  se  aandag  gebring  (vgl.  bv. 
ook  pp.  1 1 en  17),  en  telkens  word  die  belofte  van  groei  in  die  nuwe  seisoen 
daarby  inbegryp.  Namate  die  Rebellie  vorder,  en  Bart-hulle  se  saak  skeef- 
loop,  word  daar  kontrasterende,  verdonkerende  kleure  ingewerk.  Baie 
bekend  is  die  gebeure  tydens  die  Rebellie  en  die  daarmee  gepaardgaande 
verdonkering  in  die  ruimtelike  elemente  wat  die  handeling  relativerend 
begelei.  Dit  is  die  gebeure  wat  vertel  word  van  die  rit  deur  die  "groen  veld" 
wat  glinster  in  die  dou  wanneer  Bart-hulle  hul  poging  begin  (p.  38)  tot  by  die 
uiters  donker  dieptepunt,  naamlik  wanneer  hulle  besluit  om  oor  te  gee  (p. 
66),  en  die  rebelle  later  in  die  skemering  in  huis  toe  beweeg  (p.  74). 

4.  Verhaalruimte:  lig  en  donker  in  simbiose 

In  die  lig  wat  aanvanklik  heers,  verskyn  daar  al  subtiele  donker  tone,  sodat 
die  geheelbeeld  een  is  van  oorwegende  lig  wat  hier  en  daar  deur  'n  donker 

element  gerelativeer  word.  In  hierdie  gevalle  bied  die  vertelling  elemente 
wat  oor  die  verskillende  epiese  kategorieë  heen  sny,  wat  nie  noodwendig 
in  die  aanbod  van  die  storieruimte  gesinjaleer  word  nie.  Dié  verduistering 
van  die  lig  is  dus  moontlik  'n  implisiete  sisteem  van  binêre  teenstelling,  en  as 
sodanig  'n  kenmerk  van  die  verhaalruimte.  Relativering  is  'n  diskursiewe 
tegniek.  'n  Verdonkerende  element  is  byvoorbeeld  die  verteller  se  verwy- 
sings  na  die  tyd:  vroeër  het  Bart  op  Kafferkraal  gewoon  (in  'n  ongespesifi- 
seerde  vertelhede  is  hy  dus  nie  meer  daar  nie);  Oktober  1914  was  'n  mooi 
somer,  maar  "teenswoordig"  is  daardie  tyd  van  die  jaar  "een  van  die  onaan- 
genaamste  maande"  (p.  2).  Op  p.  3 word  daar  na  die  sonop  verwys  (die 
onbelemmerde  uitsig),  en  'n  sonop  veronderstel  'n  sononder.  Die  sterkste 
element  van  potensiële  verdonkering  is  natuurlik  die  situasie  self,  naamlik 
die  onmiskenbare  aanwesigheid  van  broeiende  onheil,  so  onontkenbaar 
soos  die  hardnekkigheid  van  die  vinke  in  die  koring. 

Na  die  aanvanklike  fase  van  groen,  lig  en  optimisme  vorder  die  verdonke- 
ring  om  die  personasies  baie  vinnig.  Verdonkering  tree  byvoorbeeld  in  as 
onheldhaftige  optrede  (uitgewys  deur  Du  Randt  in  Bart  Nel  — Pelgrim  of 
heldP,  ongedateer).  Brink  (1985.102  e.v.)  konsentreer  op  Bart  se  ietwat 
onindrukwekkende  rol  as  rebelleleier,  maar  sonder  om  in  te  gaan  op  die  rol 
van  Kort  Magiel,  wat  met  sy  willewragtag-vuurvreter-houding  baie  eerder 
die  kragdadigheid  vertolk  wat  Bart  met  sy  vroeëre  optrede  (die  verbranding 
van  die  protret,  die  aandrag  om  te  rebelleer,  die  noodsaak  van  sy  deelname) 
in  die  vooruitsig  stel,  maar  nie  realiseer  nie.  In  naastenby  dieselfde  deel  van 
die  vertelde  tyd  ervaar  ook  Fransina  'n  soort  verdonkering:  "Ondanks  die 
lekker  weer  en  die  fris  groenigheid  van  die  veld,  het  die  stil,  wye  ruimtes  iets 
wat  neerdruk"  (p.  94).  In  haar  geval  het  die  verdonkering  die  gehalte  van  'n 
gedempte  en  gelate  stemming  van  pessimisme,  waarby  natuurlik  die 
materieële  teenspoed  (die  bedreiging  van  die  oes)  en  geldelike  probleme 
aansluit  as  verswarende  omstandighede.  Synde  'n  abstraheringsmoontlik- 
heid  wat  die  leser  gebied  word,  word  hierdie  donker  nie  tekstueel  pertinent 
genoem  nie. 

In  sy  kort  ontleding  van  die  pro  en  kontra  van  standpunte  wys  Jonckheere 
(1978.19)  daarop  dat  elke  standpunt  geldigheid  het.  Hy  laat  egter  na  om  te 
konstateer  dat  die  sin  van  die  teenstellende  standpunte  (Bart  en  Fransina 
s'n)  in  die  konteks  van  die  storie  juis  in  die  teenstellende  aard  geleë  is.  Dit  is 
nie  'n  geval  dat  Bart  maar  net  anders  optree  nie;  juis  sy  skynbaar  opsetlike 
isolering  van  homself  ('n  duidelik  "verdonkerende"  optrede,  want  dit  lei  tel- 
kens  tot  donker  én  "donker")  lei,  paradoksaal,  tot  sy  unieke  lig  en  sy  nuwe 
begin  met  sy  siel  in  hom.  Fransina,  daarteenoor,  tree  so  op  dat  sy  haarself 
nie  isoleer  nie,  en  deur  Bart  (die  figuur  wat  "donker"  word)  te  verlaat  en  na 
Ferdinand  toe  te  gaan,  kies  sy  vir  die  lig  soos  sy  dit  sien.  Haar  keuse  is 
teenstellend  met  Bart  s'n,  maar  kan  nie  los  daarvan  gesien  word  nie,  want 
dit  word  geïnspireer  deur  Bart  se  keuse  vir  die  "donker"  (nl.  die  Rebellie, 
wat  lei  tot  die  tronk). 

Die  ruimtelike  besonderhede  wat  die  gebeure  op  storievlak  begelei  en  die 
innerlike  bestaan  van  party  personasies  word  met  mekaar  in  verband 
gebring.  Die  verteller  maak  byvoorbeeld  'n  stelling  soos:  "Al  daardie  liewe 
dinge  was  daar  gewees  en  dit  alles  lê  daar  en  staan  daar,  gegroei  soos  gras 
en  bome  in  die  grond"  (p.  145).  Die  dinge  van  die  innerlike  lewe  is  so  reëel 
soos  die  plante  in  die  natuur.  In  di?  bogenoemde  voorbeeld  is  dit  egter 
opvallend  dat  die  verteller  Bart  se  gedagtegang  rapporteer,  en  hierdie  relati- 
vering  van  binnelewe  deur  ruimte  dus  vir  'n  deel  aan  Bart  se  karakter  toe- 
geskryf  kan  word.  Soos  hy  in  hierdie  roman  gekarakteriseer  word,  lê  dit  in 
sy  aard  om  die  ruimtelike  sake  (soos  ook  die  pad)  te  vergeestelik,  en 
sodoende  word  sy  eie  karakter  geïndividualiseer. 

Wanneer  Bart  en  oom  Gawie  tronk  toe  geneem  word,  kyk  hulle  deur  die 
treinvenster  "oor  die  groen  veld  wat,  pragtig  in  die  laaste  sonstrale,  soos  'n 
land  van  vrede  en  voorspoed  by  hulle  verbydraai"  (p.  137).  Direk  hierop  tree 
die  werklike  verdonkering  van  die  tronk  in,  'n  toestand  gepredestineer  deur 
die  donker  ruimtelike  elemente  wat  tydens  die  Rebellie  se  gebeure  ingewerk 
is. 

Lig  en  donker  bestaan  in  samehang,  soos  blyk  uit  die  beelding  van  die 
ruimte.  Die  groen  gras  groei  uit  die  swart  brande;  die  koring  groei  uit  die 
vrugbare  swart  grond.  Sowel  die  gras  as  die  koring  is  seisoengebonde,  en 
dus  is  die  siklus  van  groei  en  vervanging  voorbestem.  Die  soort  lig  wat  aan 
die  begin  van  die  storie  heers,  en  die  optimistiese  stemming,  is  dus  ewe  fra- 
giel,  soos  die  handelingsverloop  spoedig  wys.  Omgekeerd:  in  die  duister  is 
die  potensiaal  vir  lig.  Juis  in  die  tronk,  tydens  die  ervaring  van  die  diepste 
reële  én  geestelike  duisternis,  kom  Bart  tot  die  geroemde  insig:  "ek  loop 
met  my  eie  oë  by  die  lig  wat  ek  het"  (p.  147).  In  hierdie  sin  kan  'n  mens  lig 
stellig  aan  insig  of  opinie  gelyk  stel,  en  die  formulering  beklemtoon  die  sub- 
jektiewe  aard  daarvan.  Hierdie  soort  lig  is  'n  geestelike  lig,  en  dus  te  onder- 
skei  van  die  ruimtelike  lig  en  donker  wat  deur  die  veronderstelde  visie  of 
fokalisering  "waargeneem"  word,  en  dit  is  ook  anders  as  die  met  laasge- 
noemde  lig  en  donker  gepaardgaande  stemming  van  optimisme  of  pessi- 
misme. 

Lig  en  donker  bestaan  in  samehang,  dus  is  die  verbygaan  van  die  donker  en 
die  verplasing  daarvan  deur  lig  in  selfs  die  diepste  donker  ingebou.  Die  lig 
wat  Bart  uiteindelik  verwerf,  is  syne  en  uniek,  en  word  vooruit  in  die  donker 
fase  aangedui  deur  die  klem  op  "alleen"  (p.  149).  Die  lig  bestaan  nie  uitslui- 
tend  en  slegs  as  sodanig  nie,  die  donker  ewe  min.  Binne  die  konteks  van  die 
storie,  wat  tydens  die  tronkverblyf  nog  nie  verby  is  nie,  is  die  vooruitsig  van 
lig  sowel  'n  vooruitbepaling  van  'n  geassosieerde  stemming  van  optimisme 
as  'n  voorspelling  van  karakterontwikkeling  by  Bart. 

E.A.  van  der  Elst  (1984)  wys  op  twee  opponerende  bewegings  in  Bart  se 
lewensgang:  'n  afstroping  (wat  hom  verlos  van  belemmerende  geestelike 
bagasie)  en  'n  geestelike  groei  na  daardie  "ver  ruim  lig".  Die  uiteindelike  lig 
in  Bart,  die  geloof  soos  Van  der  Elst  dit  sien,  is  egter  van  die  begin  van  die 

storie  daar  ("Ek  sweer  nie  by  'n  mens  nie",  p.  13  en  "Daar  is  hoër  bevele  as 
dié  van  jou  regering",  p.  35),  dus  in  die  tyd  wanneer  sy  binnewêreld  in 
terme  van  geloof  nog  taamlik  donker  is  van  die  onsuiwerheid  van  die  trots. 
Die  geleentheid  by  Steenkoolbank  bied  vir  Bart  'n  nuwe  begin,  en  soos 
almal  weet,  die  verwesenliking  van  sy  ware  self  wanneer  hy  uiteindelik  daar- 
die  duursame  lig  sien  en  begryp.  Steeds  word  die  ruimtelike  gegewens  van 
die  storie  aangewend  om  hierdie  vordering  te  begelei.  Wanneer  vertel  word 
hoe  hy  en  Annekie  op  pad  is  na  "'n  nuwe  toekoms",  word  die  reeds 
genoemde  kleure  genoem,  in  samespel  met  die  reeds  bekende  assosiasies 
van  optimisme  en  verwagting;  "Die  son  sak  laer.  Die  wolke  wat  eers  wou 
saampak,  dryf  weer  uitmekaar.  Opgestapelde  ronde  hope,  wit  en  goud.  Die 
groen  veld  blink"  (p.  159).  Hierdie  kleure  stem  grotendeels  ooreen  met  dié 
in  die  reeds  gevestigde  patroon  (soos  ook  op  p.  167),  met  die  opvallende 
byvoeging  van  die  goud,  wat  in  die  storieruimtelike  konteks  verstaanbare 
verbesondering  is  van  die  omgewing  waarin  die  son  sak,  maar  as  verhaal- 
ruimtelike  aspek  dui  op  die  moontlikheid  van  intensivering  van  die  reeds 
gevestigde  assosiasie  van  nuwe  lewe  wat  met  die  groen  en  die  silwer  lig 
saamgaan.  Die  moontlike  karakterontwikkeling  word  begelei  deur  'n  pro- 
gressiewe  verandering  in  die  lig/donker-patroon. 

Oor  die  geestelike  triomf  waarvoor  daardie  beroemde  "ver  ruim  lig"  vir  Bart 
staan,  al  is  dit  'n  bitter  triomf,  is  al  baie  geskryf.  Dit  is  'n  lig  wat  die  gewone 
lig  heeltemal  oortref,  en  dit  is  'n  oorwinning,  selfs  wanneer  die  regte  son  sak 
en  die  veld  donker  word.  Die  leser  onthou  minstens  twee  ander  storiege- 
valle  waartydens  die  beweging  van  die  mens  uit  die  lig  in  die  duister  van  die 
toenemende  nag  in  die  suggestie  van  verlies  gedra  het.  Vanweë  die  spesiale 
aard  van  die  lig  wat  Bart  "sien",  is  hierdie  "beweging"  ten  slotte  vir  baie 
lesers  die  teendeel  van  verlies.  In  aansluiting  by  daardie  sleutelwoorde  van 
Bart  in  die  tronk  ("ek  loop  met  my  eie  oë  by  die  lig  wat  ek  het",  p.  147),  be- 
staan  hierdie  lig  van  die  slot  uitsluitlik  vir  Bart  en  in  Bart.  Dit  is  wel  so  dat  hy 
die  beperktheid  van  die  vroeëre  lig  verbreek  het.  Die  verteller  meld  egter 
baie  duidelik  dat  Bart  homself  "in  verbeelding"  sien  "loop  oor  die  donker 
veld"  (p.  200).  Die  vrugte  van  sy  enkelingskap  is  dus  vir  hom  alleen  beskore. 
Die  kwaliteit  van  hierdie  vrugte  word  onderstreep  deur  die  verwysing  na  die 
"goud-wit  einder  van  die  westerhemel"  (p.  200),  waarin  die  goud  as  storie- 
ruimtelike  verbesondering,  soos  op  p.  159,  'n  suggestie  lewer  van  die 
rykdom  van  die  triomf  en  die  nuwe  lewe,  met  sy  siel  in  hom.  Soos  in  die  lig- 
fase  waarmee  die  storie  wegtrek,  staan  die  lig  vir  optimisme,  hier  uitgebrei 
in  oorwinning,  want  al  sak  die  son,  al  word  die  veld  donker  en  al  lyk  Bart  vir 
homself  "swaar  en  swart",  is  daar  die  ver  ruim  lig  met  baie  simboliese 
moontlikhede.  Dit  is  'n  triomf  wat  Fransina  nie  met  hom  kan  deel  nie,  en  die 
verskil  tussen  die  reële  lig  van  haar  slot  en  Bart  s'n  bevestig  hierdie  feit. 
Daar  is  maar  min  lig  in  haar  donker.  Die  mate  waarin  die  einde  van  hoofstuk 
4 Fransina  se  ware  gevoelens  baie  suggestief  verswyg,  en  slegs  Basson  s'n 
weergee,  beklemtoon  die  kontras  tussen  haar  slot  wat  'n  nuwe  begin  uit- 

sluit,  en  Bart  s'n.  Dit  is  uiters  ironies  dat  hy  en  Fransina  vir  Basson  "lyk  soos 
twee  jong  mense  wat  opsit"  (p.  185);  die  vooruitsigloosheid  van  hulle  situa- 
sie  word  hierdeur  geïntensiveer,  eerder  as  beredder.  Deur  gekompliseerde 
patrone  van  lig  in  donker  en  donker  in  lig  word  die  verwikkelde  situasie  van 
mens  in  wêreld  voorgestel.  Die  aanwesigheid  van  lig  in  die  donker  skep  die 
moontlikheid  van  redding,  verligtende.verandering;  donker  in  die  lig  dui  op 
'n  spel  van  ironiese  moontlikhede. 

5.  Die  slot:  visioen  of  visie? 

Die  tradisionele  kritiek  (byvoorbeeld  A.P.  Grové  in  Oordee! en  vooroordee!) 
lê  klem  op  die  statuur  van  Bart  aan  die  einde  van  die  roman:  'n  "forse  per- 
soonlikheid  met  diep  in  'n  onaantasbare  kern  van  verset"  (Grové  1958.32). 
Hy  staan  teenoor  hulle;  hy  gaan  nie  saam  met  hulle  uit  die  lig  in  die  nag  nie 
(Jonckheere  1978.17).  Tog  is  daar  in  hierdie  laaste,  skynbaar  grootste 
ligfase  'n  verhaalelement  wat  die  glans  en  sekerheid  omtrent  Bart  se  oor- 
winning  en  verwerwing  van  die  lig  relativeer,  moontlik  selfs  ironiseer.  'n  Ele- 
ment  wat  die  lig  enigsins  verdonker  (donker  metafories,  verhaalmatig 
begryp)  in  die  slottoneel  is  die  aanbod  daarvan  as  Bart  se  gedagtes,  waar- 
deur  die  uiteindelike  ver  ruim  lig  gerelativeer  word  (eintlik:  gereduseer 
word),  tot  sy  subjektiewe  siening  van  homself.  Hierdie  verteltegniek  kan 
geredelik  van  die  gewone  soort  fokalisering  op  die  storieruimte  onderskei 
word.  Die  storieruimte  word  in  verreweg  die  meeste  gevalle  anoniem  en 
ekstern  gefokaliseer  (vgl.  bv.  die  anonieme  verteller  se  beskrywing  van  Kaf- 
ferkraal  en  omgewing  op  die  eerste  paar  bladsye,  ook  'n  lukraak  gekose 
voorbeeld,  soos  die  beskrywing  van  die  bosveld  op  p.  55).  Die  verteller 
gebruik  egter  'n  tegniek  wat  hiervan  onderskei  kan  word,  naamlik  'n  aanbod 
van  'n  personasie  se  opinie  of  siening  as  'n  gebeurtenis  wat  hy  of  sy  innertik 
beleef.  Vgl.  Bart  se  gerapporteerde  gedagtes  op  p.  66:  "Dit  was  asof  hy  dit 
sien  gebeur,  profeties  soos  in  beeld;  manne,  'n  volk,  'n  hele  nasie,  die  Boe- 
renasie,  loop;  hulle  loop  eers  hoog  en  seker  en  dan  al  verwarder  en  swak- 
ker.  'n  Agteruitgaande  nasie,  'n  volk  van  wag  en  oorlê,  bereken.  'n  Paar 
loop  soos  vroeër,  trots  en  beslis,  maar  die  groot  menigte  loop  skuifelend  en 
onseker.  So  sien  hy  hulle  gaan  uit  die  lig  in  die  nag".  Wanneer  Bart  in  die 
tronk  sy  plig  teenoor  sy  kinders  bedink,  gebruik  die  verteller  dieselfde 
tegniek:  "Voor  hom  uit,  soos  iemand  wat  'n  lang  reguit  pad  afkyk,  sien  hy 
sy  plig"  (p.  150).  Hierdie  voorbeelde  toon  hoe  Bart  se  gedagtegang  onthul 
word  ten  einde  te  demonstreer  dat  hy  loop  met  sy  eie  oë  by  die  lig  wat  hy 
het  (p.  147).  Die  leser  begryp:  wanneer  die  verteller  in  hierdie  geval  meld  dat 
die  personasie  "sien",  is  daar  van  die  gewone  soort  fokalisering  op  die  sto- 
rieruimtelike  gegewens  geen  sprake  nie.  Dit  is  waarneming  gelaai  met  en 
gekleur  deur  opinie,  en  as  sodanig  'n  onderdeel,  'n  perspektief  in  die  groter, 
breër  opset  soos  die  ideestramien  van  die  roman. 

Die  leser  het  hier  te  doen  met  'n  karakteriseringstegniek.  Fransoois  se  foka- 

lisering  van  Fransina  (p.  21)  word  op  hierdie  manier  uitgebrei.  Wanneer  die 
verteller  rapporteer:  "Haar  kleur  is  blank  soos  'n  deurgesnyde  appel"  is  dit 
gewone  fokalisering,  en  karakteriserende  verbesondering  van  Fransina  se 
voorkoms.  Maar  wanneer  die  verteller  voortgaan  met  'n  onthulling  van 
Fransoois  se  gedagtes:  "maar  ongemaklik,  lyk  dit  my,  as  dit  nie  gaan  soos 
sy  dit  wil  hê  nie",  dan  stempel  daardie  "lyk  dit  my"  dié  eksplisiete  stukkie 
karakterisering  as  Fransoois  se  subjektiewe  opinie  wat  die  waarneming  rela- 
tiveer.  Die  implisiete  outeur  dra  sorg  dat  hierdie  inligting  by  die  groot  geheel 
inpas.  Die  gebruik  van  hierdie  tegniek  is  nie  tot  Bart  en  Fransoois  beperk 
nie;  ook  Fransina  "sien"  op  'n  keer  baie  meer  as  wat  neutrale  waarneming 
sou  kon  regkry.  Nadat  Bart  uit  die  tronk  gekom  het,  en  sy  hom  die  eerste 
keer  op  straat  sien,  begryp  sy  sy  smart.  "Toe  hulle  die  hoek  omgegaan  het 
en  Bart  daar  aankom,  het  sy  hom  meteens  gesien  as  'n  man  wat  veel  moei- 
like  en  gevaarlike  paaie  geloop  het  en  wat  verdriet  het,  verdriet  oor  haar.  Sy 
het  dit  meteens  gesien  asof  hy  self  haar  dit  met  woorde  gesê  het"  (p.  166). 
Hierdie  soort  karakterisering  is  relatief  tot  die  standpunt  en  opinie  van  die 
waarnemer;  vanselfsprekend  sou  Ferdinand  se  siening  van  Bart  op  dieselfde 
oomblik  in  die  storie  heeltemal  van  Fransina  s'n  verskil.  As  'n  tegniek  van 
eksplisiete  karakterisering  is  hierdie  gebruik  heeltemal  ingeburger  in  die  pro- 
sakuns,  maar  dit  verminder  niks  aan  die  feit  nie  dat  die  leser  moet  rekening 
hou  met  die  kykende  subjek  se  aard  en  rol  in  die  storie.  As  subjektiewe  opi- 
nie  is  so  'n  kyk  beperk;  vanselfsprekend  beperk  in  kykwydte  (een  kykende 
subjek,  een  waargenome  objek)  en  beperk  t.o.v.  die  groter  visie  op  die 
menslike  toestand.  As  potensieel  geldige  kyk  kan  dit  hoogstens  die  waarde 
van  'n  onderdeel  hê.  Universele  geldigheid  is  nie  vanselfsprekend  nie. 

Bart  verklaar  self  (p.  147)  dat  interpretasie  teenstellings  aktiveer  en  'n  hoogs 
subjektiewe  saak  is  wanneer  hy  verwys  na  die  uitlê  van  visioene:  "ons  lê 
hulle  so  uit  dat  dit  goed  is  vir  ons  kant  en  dis  juis  alles  andersom".  Smuts 
(1975.46)  en  Van  der  Elst  (1984)  aanvaar  Bart  se  slotvisie  as  'n  visioen,  maar 
dit  sal  waarskynlik  onlogies  en  oordrewe  wees  om  alle  vertellersmedede- 
linge  van  hierdie  soort  personasiegebonde  fokalisering  na  binne  as  visioene 
te  oorweeg.  Die  genoemde  voorbeelde  (en  daar  is  stellig  meer)  het  'n 
gemene  element:  as  gedagtes  en  opinies  is  hulle  volkome  subjektief,  relatief 
tot  'n  enkele  perspektief. 

Hierdie  argument  lei  'n  mens  natuurlik  na  die  slotparagraaf  van  die  roman, 
en  die  kwessie  van  projeksie.  Word  Bart  deur  die  implisiete  outeur  teen  die 
ruimte  geprojekteer  sodat  hy  "die  ganse  ruimte  kan  oorheers"  (Brink 
1985.108,  vgl.  ook  Jonckheere  1978.17  en  Venter  1982.165),  of  kan  'n  leser 
in  die  plek  van  hierdie  siening  van  grootheid  en  oorwinning  bloot  'n  subjek- 
tiewe  opinie  van  Bart  oor  homself  sien?  Kannemeyer  (1978.327)  herformu- 
leer  die  verteller  se  woorde  so  dat  dit  voorkom  asof  Bart  inderdaad  oor  die 
veld  loop.  Dit  is  egter  juis  nie  die  geval  nie:  Bart  sien  homself  "in  verbeel- 
ding"  loop.  Word  daar  iets  omtrent  'n  groter  geldigheid  vir  Bart  se  posisie 
aan  die  einde  gesuggereer,  naamlik  'n  simboliese  groei  wat  Bart  in 

"ewigheidsperspektief  stel”?  (Smuts  1975.46).  Of  is  die  dinge  "juis  alles 
andersom"?  Word  die  moontlikheid  van  universele  grootheid  en  die  suiwer- 
heid  in  die  slotparagraaf  uitgeskakel  omdat  die  visie  bloot  Bart  se  opinie  van 
homself  is?  In  daardie  paragraaf  is  die  sleutelwoorde  "in  verbeelding":  dáár 
heers  hy. 

Soos  Henry  van  Eeden  ontdek  Bart  dat  'n  mens  alleen  kan  bestaan  as  jy  jou 
toegewing  aan  die  onsienlike  maak.  Dit  is  die  essensie  van  geloof  en  van 
geestelike  heelheid.  Hierdie  moontlikheid  verminder  natuurlik  nie  die  kwali- 
teit  van  die  roman  Bart  Nel  nie.  Dit  verskaf  m.i.  'n  gesonde  herstel  in  die  kyk 
op  Bart  Nel  as  die  argetipiese  held.  Volgens  hierdie  redenasie  word  Bart  — 
om  Du  Randt  se  formulering  te  leen  — veel  eerder  'n  pelgrim  as  'n  held.  Hy 
neem  gewoner,  mensliker  proporsies  aan;  wat  hy  verwerf  het,  is  so  ver- 
ganklik  soos  die  lig  van  die  dag  en  sal  weer  en  weer  verwerf  moet  word. 


Voetnote 

1 . Die  idee  vir  hierdie  artikel  het  ontstaan  uit  'n  bespreking  tydens  'n  honneursklas  oor  die 
Afrikaanse  roman  in  Julie  1985  aan  die  UPE.  Ek  erken  graag  insette  deur  mnre.  Johan 
Smit  en  Joe  Cloete,  asook  inspirerende  gesprekke  met  prof.  W.S.H.  du  Randt. 

2.  Hierdie  artikel  verwys  na  die  tweede  uitgawe,  veertiende  druk  van  die  teks. 

Dietloff  van  der  Berg 
Spraakweergawe  in  Van  Melle  se  werk 

Wanneer  'n  mens  in  hierdie  eeufeesjaar  terugkyk  oor  Van  Melle  se  werk  en 
die  letterkundige  beoordeling  daarvan,  word  jy  opnuut  getref  deur  sy  opval- 
lende  styl.  Aanvanklik  was  dit  juis  sy  styl  waarteen  kritici  soos  P.C.  Schoo- 
nees  besware  geopper  het,  maar  reeds  in  1949  wys  Uys  Krige  (1973.9)  Oom 
Kare!  neem  sy  geweer  saam  uit  as  voorbeeld  van  "styl  op  sy  suiwerste". 
Jonckheere  (1978.6)  sien  Van  Melle  as  "die  eerste  Afrikaanse  skrywer  wat 
bewus  in  'n  soberder  styl  en  nugterder  verteltrant  geskryf  en  sodoende  'n 
heilsame  effek  op  sy  tydgenote  se  literêre  prosa  uitgeoefen  het".  Ook  Kan- 
nemeyer  (1978.332)  wys  op  Van  Melle  se  "sierlose,  byna  naakte  prosa  wat 
'n  welkome  korrektief  op  die  liriese  sierstyl  van  skrywers  soos  Malherbe  en 
Van  den  Heever  was  ...". 

Hierdie  realisme  van  Van  Melle  kan  van  ander  skrywers  s'n  onderskei  word. 
"Zijn  belangstelling  voornamelijk  in  de  psychologische  problematiek  van 
zijn  hoofdfiguren  bracht  Van  Melle  ertoe,  bepaalde  structurele  elementen 
van  zijn  verhalen  ten  koste  van  andere  uit  te  bouwen.  Zo  wordt,  in  tegen- 
stelling  met  wat  bij  de  meeste  realisten  het  geval  is,  bij  Van  Melle  schaars 
met  milieubeschrijvingen  omgesprongen."  (Jonckheere  1968.204).  Van 
Melle  plaas  sy  karakters  ruimtelik  wel  noukeurig,  maar  slaan  sy  eie  koers  in 
"door  telkens  juist  de  psychologische  wezensmerken  van  een  individu  te 
laten  uitkomen  — het  gedachtenspel  en  de  inwendige  spanningen"  (Jonck- 
heere  1968.205).  Verskille  t.o.v.  karakters  deur  die  "opbou"  (die  "paradig- 
matiese  konstruksies")  van  personas  via  alles  wat  omtrent  hulle  in  die  teks 
te  kenne  gegee  word  (Brink  1987:21 ) bestaan  dus  wel,  maar  hoe  verskil  Van 
Melle  se  opeenvolgende,  sintagmatiese  aanbieding  van  daardie  gegewens 
met  dié  van  ander  realiste?  Hierdie  uitbou  van  sy  karakters  se  sielkundige 
kenmerke  word  m.i.  veral  bewerkstellig  deur  sy  weergawe  van  spraak  en 
gedagtes. 

Probeer  'n  mens  nou  'n  tipologiese  raamwerk  soek,  waaraan  spraakweer- 
gawe  gekoppel  kan  word,  bevind  jy  jou  baie  gou  in  'n  bos.  Feitlik  elke 
skrywer  oor  die  onderwerp  soos  McHale  (1978),  Page  (1984)  en  McKenzie 
(1986)  het  sy  eie  model  wat  soms  reeds  grondliggende  verskille  vertoon, 
omdat  sommiges  spraak  en  gedagtes  saam  groepeer  terwyl  ander  dit  weer 
as  twee  heeltemal  verskillende  kategorieë  beskou.  So  sê  McKenzie  (1986: 
37)  bv.  die  model  waarvan  hy  gebruik  maak  "maintains  a rigorous  distinc- 
tion  between  the  presentation  of  speech  and  the  presentation  of  thought,  a 
distinction  not  consistently  adhered  to  by  other  writers  in  the  field  but 
necessary  because  the  communication  contexts  of  speech  and  thought  are 
fundamentally  different  (the  addresser  and  addressee  always  being  identical 
in  the  case  of  thought  presentation)". 

Hierdie  stelling  openbaar  eintlik  pragtig  die  wesentlike  vraag  vir  die  onder- 
soeker  van  spraakweergawe  nl.  of  kommunikasie  in  'n  roman  essensieel 

kommunikasie  tussen  karakters  of  tussen  verteller  en  leser  is.  Die  onsinnig- 
heid  van  die  stelling  ten  opsigte  van  die  verskil  in  die  kommunikatiewe  kon- 
teks  tussen  spraak  en  gedagtes  word  in  hierdie  lig  dan  ook  gou  duidelik, 
want  as  met  kommunikasie  hier  kommunikasie  tussen  karakters  bedoel 
word,  is  dit  tog  onmoontlik  dat  een  karakter  kan  weet  wat  'n  ander  dink 
(tensy  mens  aan  ESP  glo)  en  kan  daar  nie  sprake  van  kommunikasie  wees 
nie.  As  met  kommunikasie  egter  die  oordrag  van  'n  boodskap  deur  die  ver- 
teller  aan  die  leser  bedoel  word,  is  die  sender  en  ontvanger  in  beide  die 
geval  van  spraak  en  gedagtes  presies  dieselfde  nl.  verteller  (sender)  en  leser 
(ontvanger),  en  nie  verskillend  soos  McKenzie  beweer  nie.  Dit  lyk  egter 
(vanselfsprekend?)  dat  die  basiese  kommunikasieproses  in  die  roman  dié 
tussen  verteller  en  leser  is. 

Wanneer  ons  nou  ook  die  verteller  by  'n  tipologie  van  spraakweergawe 
betrek,  beland  jy  werklik  in  'n  turksvybos,  want  die  spraakkategorie  'erlebte 
Rede'  of  'free  indirect  discourse'  word  in  Stanzel  (1979)  se  model  byvoor- 
beeld  ook  gebruik  as  'n  kategorie  in  die  vertelsituasie,  hoewel  dit  streng  ge- 
sproke  net  'n  verteltegniek  is  (Stamperius  1985.289).  Eintlik  kan  'n  mens  nie 
die  verteller  in  'n  tipologie  van  spraakweergawe  buite  rekening  laat  nie. 
Page  (1984)  en  McKenzie  (1986)  se  laaste  kategorieë  wat  "slipping"  en 
"switching"  behels,  is  bv.  immers  kombinasies  van  karakters  en  die  vertel- 
ler  se  spraak.  Die  pogings  om  spraakweergawe-indelings  tot  die  karakters 
se  spraak  en/of  gedagtes  te  beperk,  neem  dus  nie  genoegsaam  van  die  ver- 
tellersrol  kennis  nie  en  gee  maklik  soos  by  McHale  (1978.258)  aanleiding  tot 
'n  vermenigvuldiging  van  kategorieë  soos  Diegetic  summary  en  Summary, 
/ess  'pure/y  diegetic  wat  net  gradueel  verskil.  Die  indeling  van  vertelsituasies 
in  net  drie  tipes  (Snyman  1985.77)  onderskei  weer  nie  fyn  genoeg  om  ver- 
teltegnieke  daaraan  te  koppel  nie  of  het  wesenlike  gebreke  soos  Stamperius 
(1985.285—7)  t.o.v.  Chatman,  Dolezel  en  Cohn  se  modelle  aantoon. 

Om  'n  minder  verwarrende  en  nuttiger  tipologie  van  spraakweergawe  in  die 
roman  daar  te  stel,  sou  die  ideaal  dus  'n  model  wees  wat  taalkundig  geba- 
seer  is  en  met  die  vertelsituasie  verbind  kan  word.  Om  dit  te  probeer  bereik, 
kan  'n  mens  dan  begin  by  Bloomfield  (1953.54)  se  stelling:  "Writing  is  not 
language  but  merely  a way  of  recording  language  by  recording  visible 
marks."  Enige  roman  is  dus  reeds  spraakweergawe,  maar  wie  se  spraak 
word  weergegee?  Volgens  Chatman  (1978.151)  se  model  vir  die  verhalende 
kommunikasiesituasie  is  die  implisiete  outeur  essensieel  en  die  verteller  nie. 
Stranzel  laat  weer  die  klem  op  die  "bemiddeling"  van  die  verteller  val  (Brink 
1987.18)  wat  wys  dat  hy  die  verteller  as  essensieel  beskou.  Rimmon-Kenan 
(1983.88)  stel  dit  duidelik  dat  Chatman  verkeerd  is:  "...  the  notion  of  the 
implied  author  must  be  de-personified,  and  is  best  considered  as  a set  of 
implicit  norms  rather  than  as  a speaker  or  a voice.  It  follows,  therefore,  that 
the  implied  author  cannot  literally  be  a participant  in  the  narrative  communi- 
cation  situation." 

Die  naaste  wat  'n  mens  dus  in  die  roman  aan  direkte  spraak  kom,  is  die 

skrifweergawe  van  die  verteller  se  woorde.  Die  aanvangsin  van  Bart  Nel 
(Van  Melle  1969:  1);  Bart  Ne/  het  vroeër  op  Kafferkraa/  gewoon,  ...  noem 
ons  dan  die  direkte  rede.  Dit  is  opvallend  hoe  dikwels  Van  Melle  skitterende 
verhale  soos  "Die  Tuiskoms"  of  "In  die  Bosveld"  feitlik  of  heeltemal  op 
hierdie  manier  aanbied.  Soos  Grové  (1983:  195)  aantoon,  word  die  spraak- 
lose  natuur  in  hierdie  verhale  die  protagonis  en  waarskynlik  omdat  die 
spraak  van  'n  karakter  daar  nie  weergegee  word  nie,  of  slegs  enkele  kere 
weergegee  word,  word  die  struktuur  van  die  geheel  misgelees  en  die 
verhaal  as  'n  skets  beskryf.  Daar  is  dus  wel  verhale  wat  net  uit  'n  weergawe 
van  die  verteller  se  spraak  bestaan  en  hy  en  sy  spraakweergawe  moet  dus  'n 
essensiële  deel  van  die  kommunikatiewe  situasie  in  die  prosa  wees. 

Omdat  soos  Genette  (1980:  244)  reeds  getoon  het,  alle  vertelling  uiteraard 
in  die  eerste  persoon  aangebied  word,  is  dit  foutief  om  tussen  'n  "ek"-  en  'n 
derdepersoonsverteller  te  onderskei.  Maar  wat  dan  van  die  sg.  ek-verteller, 
al  kom  dit  nie  by  Van  Melle  voor  nie?  Dit  is  ook  'n  direkte  vertelwyse,  maar 
daardeur  word  gepoog  om  die  werklikheid  na  te  boots  en  dus  kan  ons  dit  op 
grond  van  die  funksie  in  die  roman  as  die  direkte  mimetiese  rede  bestempel, 
terwyl  die  temporeel  en  deikties,  verhalend  gemerkte,  Bart  A/e/-sin  dan  die 
direkte  diëgetiese  rede  is. 

Hoe  interessant  die  normatiewe  debat  tussen  voorstanders  van  diëgese  en 
mimese  ook  al  is,  is  dit  eintlik  irrelevant  vir  die  beskrywing  van  verhalende 
werke.  Vanuit  dié  standpunt  is  daar  inherent  niks  goeds  of  slegs  aan  "tel- 
ling"  of  "showing"  nie.  Soos  enige  ander  tegniek  het  elk  sy  voor-  en  nadele 
en  hul  relatiewe  sukses  of  mislukking  hang  af  van  die  funksionaliteit  daar- 
van  in  die  gegewe  werk.  Dit  word  dus  slegs  as  beskrywende  kategorie 
gebruik. 

Die  tweede  tipe  spraakweergawe  wat  ons  in  Bart  Nel  aantref  is  die  vol- 
gende:  As  iemand  hom  soms  gevra  het:  "Hoe  /eef  jy  tussen  die  Vermake?" 
of  "Hoe  geva/  dit  jou  tussen  die  k/omp  Le  Rouxs?"  dan  sê  hy:  "Lekker.  Ek 
/eef  /ekker  tussen  huHe.  Hul/e  is  goeie  mense;  ek  kom  goed  met  hu/le  k/aar. 
Hul/e  is  nie  vo/maak  nie,  maar  dit  is  ek  ook  nie"  (bl.  1 ) . Volgens  die  tradisio- 
nele  indelings  sou  hierdie  aanhaling  as  die  "direkte  rede"  bestempel  word, 
omdat  daar  dan  'n  karakterteks  "direk"  aan  die  leser  oorgedra  word. 

Die  splitsing  van  'n  roman  in  'n  vertellers-  en  karakterteks  is  egter  problema- 
ties.  "Het  splitsen  van  een  tekst  in  een  vertellersteks  en  een  personentekst 
doet  het  voorkomen  alsof  er  ooit  twee  teksten  hadden  bestaan  die  zijn 
samengesmolten  — ook  Schmids  'tekstinterferentie'  heeft  deze  genetische 
bijsmaak"  (Stamperius  1985:  289).  Uit  die  Bart  Nel-sin  kan  ons  aflei  dat  hier 
nie  'n  werkllike  ontmoeting  uit  die  verhaalwerklikheid  weergegee  word  nie, 
maar  'n  veralgemenende  samevatting  van  talle  moontlike  ontmoetings  en 
antwoorde,  want  dis  tog  onmoontlik  dat  Bart  altyd  by  etlike  verskillende 
geleenthede  ("soms")  dieselfde  lang  antwoord  sou  kon  gegee  het  op  die 
verskillende  vrae.  Die  verteller  gebruik  dit  net  om  Bart  se  standvastigheid  en 
ewewigtigheid  te  illustreer. 

Dieselfde  meesterlike  hantering  van  iteratiewe  tydsverdigting  deur  karakters 
se  spraakweergawe  te  benut  om  die  vertellersrol  te  verdoesel  en  wat  so 
uniek  is  aan  Van  Melle,  kom  reeds  kort  hierna  weer  voor:  Speen  tog  die 
kind, ''  sê  Bart  dikwels.  "Hy  hou  jou  brandmaer.  " "Nee  wat,  /aat  ek  hom 
maar  nog  'n  rukkie  se/f  voed,  hy  is  miskien  my  laaste, " sê  sy  dan.  ( 1 969:  4) . 
Dit  is  dus  duidelik  dat  die  verteller  die-gedeelte  tussen  hakies  kan  manipu- 
leer  soos  dit  hom  pas  om  'n  herhaalde  gesprek  in  een  gestileerde  uitings- 
vorm  saam  te  vat  en  dat  dit  nóg  iemand  anders  se  werklike  teks,  nóg  direk 
is.  Die  gedagte  dat  die  verteller  nie  met  die  handelingswerkwoorde  (ipsis- 
sima)  kan  lol  nie  (McKenzie  1986:  40),  word  dus  weerspreek. 

'n  Verdere  bewys  van  die  verteller  se  inwerking  op  die  karakters  se  woorde 
is  geleë  in  die  wyse  waarop  die  verteller  die  karakter  se  woorde  kan  kleur 
deur  die  ongemerkte  seggingswerkwoorde  (dicendi)  sê  of  het  gesê  te  veran- 
der,  soos  wanneer  Bart  en  Fransina  dieselfde  sê  wanneer  hulle  mekaar  na 
hulle  eerste  woordewisseling  weer  groet,  maar  wat  hulle  sê  sterk  verskil- 
lende  lesersreaksies  tot  gevolg  het  as  gevolg  van  die  vertellersoptrede: 
"Naand, " sê  hy. 

"Naand,"  antwoord  sy  ha/fhartig.  (Van  Melle  1969:  14). 

Die  feit  dat,  soos  McKenzie  (1986:  40)  self  sê,  die  karakter  se  woorde  "in 
narrative  fiction  have  no  existential  reality  external  to  that  fiction"  dien  as 
verdere  motivering  daarvoor  om  die  weergawe  van  karakters  se  spraak  as 
ingebedde  deel  van  die  vertellersteks  en  nie  as  iets  selfstandigs  te  sien  nie. 
Soos  Bal  (1980:  140)  dit  stel:  "Uitgangspunt  blijft  wel  steeds,  dat  de  vertel- 
lerstekst  primair  is.  Dat  houdt  geen  uitspraak  in  over  'belang'  of  'waarde' 
van  de  teksten  ten  opzichte  van  elkaar.  Het  betekent  alleen,  dat  de  verbin- 
ding  hiërarchisch  is.  Uiteindelijk  vormt  de  narratiewe  tekst  een  geheel  ..." 
Hierdie  oorwegend  indirekte  spraakweergawe  wat  knap  deur  Van  Melle 
gebruik  word  om  die  werklikheid  deur  middel  van  die  verteller  na  te  boots  en 
afwisseling  in  die  verhaalaanbod  te  bring,  kan  ons  dan  die  indirekte  mime- 
tiese  rede  noem.  Dit  sou  immers  'n  teenspraak  in  terme  wees  om  vol  te  hou 
met  die  term  "direkte  rede"  as  'n  mens  aanvaar  het  dat  die  vertellersteks 
primêr  en  dus  tussen  die  karakters  se  woorde  en  die  leser  is. 

Dit  bly  egter  'n  vermenging  van  verteltegnieke;  gedeeltelik  direkte  diëge- 
tiese  rede  en  gedeeltelik  indirek  mimeties.  As  gevolg  van  die  ingebedde  indi- 
rekte  rede  wat  altyd  taalkundig  en  deur  die  aanbod  verskil  van  die  direkte 
rede  kan  'n  skrywer  besondere  ironiese  en  ander  effekte  bereik  omdat  die 
fokus  verskuif  en  daar  tydruimtelike  verskille  kan  wees.  By  Van  Melle  is  dit 
egter  opvallend  hoe  neutraal  die  verteller  en  die  karakters  se  spraakweer- 
gawe  in  hierdie  verteltegniek  met  mekaar  gekombineer  word,  sonder  enige 
werklike  spanninge  daartussen.  Daardeur  word  die  verteller  minder  opsigte- 
lik  en  word  die  objektiwiteit  wat  so  kenmerkend  van  Van  Melle  se  styl  is, 
bevorder. 

Die  tweede  paragraaf  van  Bart  Ne/  begin  met:  "Om  jou  die  waarheid  te  sê: 
woon  ek  /iewer  hier  as  by  my  skoonvader,"  dink  hy  dan  daarby.  Hier 

gebruik  Van  Melle  die  verteller  om  Bart  se  gedagtes  aan  die  leser  oor  te  dra. 
Hoewel  hierdie  oordrag  van  gedagtes  gewoonlik  as  "direct  discourse", 
"direkte  innerlike  monoloog"  of  "interieure  monoloog"  bestempel  word,  is 
dit  onmoontlik  om  gedagtes  direk  oor  te  dra.  Behalwe  deur  die  "dink"  wat 
dit  geloofwaardiger  en  objektiewer  maak,  verskil  hierdie  verteltegniek  taal- 
kundig  ook  geensins  van  die  indirekte  mimetiese  rede  nie.  Dit  lyk  dus  onno- 
dig  om  'n  afsonderlike  kategorie  daarvoor  te  skep.  Van  Melle  maak  egter 
veelvuldig  van  hierdie  indirekte  mimetiese  rede  gebruik  wat  wys  dat  hy  "in 
die  karakterisering  van  sy  figure  na  die  grootste  objektiwiteit  gestreef  het" 
(Jonckheere  1978b:  18)  en  dit  kenmerk  hom  as  realistiese  skrywer. 

McHale  se  sewende  kategorie  "Free  direct  discourse"  sluit  direk  hierby  aan, 
want  dit  word  gedefinieer  as  "Direct  discourse  shorn  of  its  conventional 
orthographic  cues.  This  is  the  typical  form  of  first  person  interior  monolo- 
gue."  (Rimmon-Kenan  1983;  110)  Om  'n  afsonderlike  kategorie  te  skep  net 
op  grond  van  die  afwesigheid  van  die  ortografiese  tekens  lyk  vir  my  egter 
heeltemal  onregverdigbaar,  omdat  hierdie  spraakweergawe  deur  die  inbed- 
ding  daarvan  in  die  verteller  se  spraakweergawe,  met  verskillende  deïktiese 
merkers,  altyd  onderskeibaar  is,  selfs  al  word  die  aanhalingstekens  wegge- 
laat. 

Die  laaste  kategorie  wat  m.i.  fundamenteel  genoeg  is  om  dit  van  die  ander 
te  onderskei,  is  dié  waar  die  direkte  diëgetiese  rede  verbind  word  met  die 
weergawe  in  die  derde  persoon  van  karakters  se  spraak  of  gedagtes.  Dit  is 
opvallend  dat  Van  Melle  feitlik  nooit  die  sg.  "indirekte  rede"  wat  so  saam- 
gestel  is,  gebruik  nie.  Hy  maak  egter  veelvuldig  gebruik  van  die  soortgelyke 
verteltegniek  wat  gewoonlik  as  die  "erlebte  Rede"  of  "vrye  indirekte  rede" 
bekend  staan  om  daardeur  'n  hegter  eenheid  tussen  verteller  en  karakter  te 
bewerkstellig.  Hierdie  eenheid  is  dikwels  so  heg  dat  dit  dikwels  moeilik 
onderskeibaar  is:  "Juist  omdat  het  tweede  kenmerk  van  de  indirecte  rede 
ontbreekt  — het  expliciete  teken  dat  er  een  indirecte  rede  is  — weten  we 
niet  in  alle  gevallen  helemaal  zeker  of  er  vrije  indirecte  rede  is  of  gewone, 
'pure'  vertellerstekst.  Het  derde  kenmerk  is  immers  relatief.  We  onderschei- 
den  de  vrije  indirecte  rede  dan  ook  alleen  van  de  vertellerstekst,  wanneer  er 
positieve  aanwijzingen  zijn  dat  er  werkelijk  woorden  van  een  acteur  worden 
weergegeven."  (Bal  1980:  138).  Dit  lyk  dus  verstandig  om  die  "indirekte" 
en  "vrye  indirekte  rede"  weens  die  oorwegende  vertellersrol  saam  te  groe- 
peer  as  die  indirekte  diëgetiese  rede. 

Die  verskillende  verteltegnieke  word  gewoonlik  afwisselend  gebruik.  Tipies 
van  Van  Melle  se  dramatiese  inslag  gebruik  hy  soms,  soos  Jonckheere 
(1978b:  18)  aantoon  verskeie  verteltegnieke  naas  mekaar.  Op  grond  van 
watter  verteltegniek  oorwegend  in  'n  roman  voorkom,  sou  ons  dan  die 
"rede"  met  "verteller"  kon  vervang  om  die  vertelsituasie  aan  die  spraak- 
weergawe  te  koppel  met  'n  direkte  diëgetiese  verteller,  'n  direkte  mimetiese 
verteller,  'n  indirekte  mimetiese  verteller  en  'n  indirekte  diëgetiese  verteller. 
'n  Mens  sou  nog  veel  fyner  kon  onderskei  deur  byvoorbeeld  aspekte  soos 

fokalisasie  aan  die  basiese  kategorieë  toe  te  voeg,  maar  deur  net  vier  kate- 
gorieë  te  gebruik,  word  heelwat  verwarring  uitgeskakel  en  het  ons  tog  'n 
stewige  raamwerk  om  'n  woordkunstenaar  soos  Van  Melle  se  werk  te  ont- 
leed  en  waardeer. 

Daniel  Hugo 

Die  Afrikaanse  Skrywersgilde  en  sensuur  — 'n 
persoonlike  beskouing* 


In  die  grondwet  van  hierdie  Gilde  staan  daar  dat  hy  hom  sal  beywer  vir  die 
afskaffing  van  enige  vorm  van  sensuur  op  letterkunde.  Niemand  mag  dus 
lid  van  die  Gilde  word  wat  nie  hierdie  oortuiging  deel  nie.  So  ver  my  kennis 
strek  is  daar  geen  persoon  in  die  Gilde  wat  pro  sensuur  is  nie  — beslis  ook 
nie  die  twee  lede  wat  op  die  Appélraad  se  Komitee  van  Deskundiges  dien  en 
wie  se  lidmaatskap  verlede  jaar  in  Windhoek  gekondoneer  is  nie.  Terloops, 
dié  kondonering  was  nie  strydig  met  die  grondwet  van  die  Gilde  soos  wat 
Coenie  Slabber  in  verlede  week  se  Rapport  berig  het  nie.  Mnr.  Slabber  is 
tog  sekerlik  bewus  van  die  advies  wat  by  adv.  De  Villiers  ingewin  is  oor  die 
saak.  Die  grondwet  van  die  Gilde  skryf  naamlik  nêrens  voor  op  watter  wyse 
sensuur  beveg  moet  word  nie.  Dit  laat  die  vryheid  aan  Gildelede  om  ook  van 
die  sensuurstelsel  gebruik  te  maak  om  boeke  vrygespreek  te  kry. 

In  die  twaalf  jaar  van  die  Gilde  se  bestaan  het  dit  baie  duidelik  geword  dat  sy 
doelwit  om  sensuur  in  hierdie  land  afgeskaf  te  kry  'n  onbereikbare  een  is,  vir 
sover  dit  die  voorsienbare  toekoms  betref.  Sensuur  is  een  van  die  magtigste 
hefbome  in  die  hand  van  'n  diktatuur.  En  dit  geld  vir  sowel  die  huidige  witte 
as  vir  'n  toekomstige  swarte.  Skrywers,  joernaliste,  rolprentmakers,  akade- 
mici,  uitgewers,  teatermense  sal  nog  baie  lank  met  sensuur  te  kampe  hê  in 
Suid-Afrika. 

Hoewel  alle  regdenkende  mense  prinsipieel  teen  sensuur  op  die  kunste 
gekant  sal  wees,  bestaan  daar  verskillende  maniere  waarop  dit  bestry  kan 
word.  En  dit  is  op  hierdie  punt  dat  daar  'n  hewige  meningsverskil  by  verlede 
jaar  se  beraad  ontstaan  het.  'n  Joernalis  en  gewese  lid  van  hierdie  Gilde  het 
dit  goed  gedink  om  te  praat  van  'n  linkse  en  regse  vleuel.  Dit  is  'n  uit- 
spraak  waarin  die  woorde  "links"  en  "regs"  hulle  verwysende  funksie  na 
iets  reëels  totaal  verloor  het.  In  dié  opsig  verskil  dié  stukkie  joernalistiese 
taalgebruik  nie  veel  van  ons  bewindhebbende  politici  s'n  nie. 

Die  meningsverskil  binne  die  Gilde  sou  korrekter  aangedui  kan  word  met  die 
terme  "idealisties-prinsipiële  denke"  en  "pragmaties-prinsipiële  denke".  Die 
idealiste  wil  hulle  hande  rein  hou  van  sensuur,  maar  hulle  monde  groot  oop- 
maak  daaroor.  Dié  groep  ly  myns  insiens  nog  aan  die  Sestiger-sindroom. 
Hulle  glo  regtig  dat  die  huidige  regering  gaan  skrik  vir  die  jaarlikse  windla- 
waai  van  'n  klompie  skrywers  teen  sensuur,  net  omdat  die  meerderheid  van 
dié  skrywers  toevallig  Afrikaans  is.  Dertig  jaar  gelede  was  die  optrede  van 
die  Sestigers  een  van  die  eerste  tekens  dat  die  Afrikanerhegemonie  (dié 
woord  het  ek  op  die  vorige  Gordonsbaaiberaad  geleer)  aan  die  verbrokkel  is 


*Praatjie  gehou  voor  die  Afrikaanse  Skrywersgilde  op  Gordonsbaai,  15—17  Julie  1987. 

en  die  regering  hét  geskrik  — toe  — en  onder  meer  met  sensuur  gereageer. 
Vandag  is  die  Afrikanereenheid  onherroeplik  daarmee  heen  en  steur  die 
regering  hom  glad  nie  meer  aan  die  skadeloosste  van  die  dissidente  stemme 
nie.  Dit  kan  hom  hoogstens  'n  bietjie  irriteer.  'n  Bewys  daarvan  is  die 
Staatspresident  se  antwoord  op  die  mosie  wat  verlede  jaar  eenparig  aan- 
vaar  is  en  waarin  ons  ons  kommer  uitspreek  oor  die  effek  wat  die  noodmaat- 
reëls  op  kreatiwiteit  in  die  land  kan  hê.  Die  grootste  fout  wat  hierdie  Gilde 
kan  maak,  is  om  sy  politieke  impak  te  oorskat  en  hom  sodoende  self  te  bluf. 
By  die  Windhoekberaad  het  die  idealiste  by  monde  van  die  vorige  voorsitter 
wel  oor  'n  plan  van  optrede  begin  praat.  Daar  is  voorgestel  dat  die  Gilde  uit- 
gewers  moet  boikot  wat  om  redes  van  sensuur  nie  boeke  wil  publiseer  nie. 
Die  voorbeeld  van  Koos  Prinsloo  se  kortverhaalbundel  wat  deur  Tafelberg 
(en  nou  ook  deur  HAUM-Literêr)  geweier  is,  was  ter  sprake.  Buiten  die  pro- 
bleem  dat  'n  mens  nooit  konsekwent  kan  boikot  nie  — d.w.s.  dat  dit  altyd 
selektief-lukraak  en  daarom  onregverdig  is  — lyk  dit  vir  my  besonder 
bedenklik  dat  skrywers  kans  sien  om  mede-skrywers  se  broodwinning  in 
gevaar  te  stel.  By  Tafelberg-uitgewers  is  daar  na  my  wete  ten  minste  vier 
skrywers  in  diens.  Ook  die  ander  uitgewers  het  skrywers  wat  vir  hulle  werk. 
Vir  die  idealisties-prinsipiële  denkers  binne  die  Gilde  lê  daar  nog  baie  dink- 
werk  voor. 

Die  pragmaties-prinsipiële  denkers  is  teen  sensuur  gekant  en  doen  daarom 
wat  hulle  hand  vind  om  te  doen.  Hulle  stel  vas  watter  boeke  nog  op  die  lys 
van  verbode  publikasies  is  en  lê  hulle  deur  bemiddeling  van  die  Gilde  aan  die 
Appélraad  vir  heroorweging  voor.  Hulle  is  nie  vies  daarvan  om  op  die  Komi- 
tees  van  Deskundiges  te  dien  om  die  literêre  meriete  van  boeke  uit  te  wys  en 
daarmee  die  boeke  te  help  vry  kry  nie.  Hulle  is  beslis  nie  sensors  nie,  aange- 
sien  hulle  nie  in  die  Publikasieraad  dien  nie.  Dit  is  op  hierdie  mense  wat  die 
idealiste  heimlik  reken  as  daar  van  hulle  boeke  verbied  word,  want  wat  'n 
skrywer  ook  al  mag  beweer:  hy  skryf  om  gelees  te  word;  nie  om  verbied  te 
word  nie.  Die  strewe  van  die  Gilde,  soos  in  die  grondwet  geformuleer,  is  om 
die  belange  van  die  Suid-Afrikaanse  literatuur  te  bevorder.  Mense  wat  mee- 
werk  om  verbanne  boeke  vry  te  kry,  bevorder  myns  insiens  hierdie  strewe 
uitmuntend  en  op  'n  praktiese  wyse.  Die  tyd  toe  die  verbod  op  'n  Afrikaanse 
boek  as  'n  mylpaal  in  ons  kortasem  literatuurtjie  beskou  is,  is  dankvader 
verby. 

Ek  pleit  dat  hierdie  Gilde  hom  in  die  toekoms  sal  weerhou  van  leë  gebare, 
holle  slagspreuke  en  ondeurdagte  dade  teen  sensuur,  terwyl  hy  in  die  ver- 
lede  tog  al  meegewerk  het  aan  die  stelsel  deur  boeke  vir  heroorweging  voor 
te  lê  aan  die  Appélraad  oor  Publikasies.  Laat  ons  aanvaar  dat  ons  aimal  slag- 
offers  is  van  die  sisteem.  Niemand  kan  met  'n  rein  gewete  sê  dat  hy  'n  onbe- 
vlekte  buitestaander  is  nie.  Ons  almal  verafsku  sensuur.  Kom  laat  ons  dit 
prakties  en  effektief  beveg. 

andré  letoit 
stellenbosch 


koffie  en  bruce  springsteen 
in  die  middel  van  die  aand 
verdryf  die  wanklanke 
van  verraad  in  vreemde  stede, 

my  tuiskoms 

word  gevier  met  croissants 
en  politieke  betogings  en 
ingeruilde  liefdesverklarings, 
om  elke  hoek  en  draai  'n  nuwe  gedig 
— 'n  ry  asbakkies  strek  die  ewigheid  in  — 

thérëse  bring  glimlagte  en  grappe, 
jóette  dop  elke  tesis, 
ek  vinger  elke  kwartier 
my  pakkie  camel  plains 

wintersdae,  nat  gesigte, 
bandopnemers  met  pap  batterye 
en  op  koeëlbaai: 

vir  oulaas  'n  joint  langs  'n  geparkeerde  volkswagen 
terwyl  stemme  al  verder  wegdryf  in  die  mis 

hangups  en  sendups,  piesangblare  en  beedies 
gerookte  verhoudings  bo-op  die  debris  van  tradisie. 


Tom  de  Wet 


koffieblertse  op  die  vloer 
folio's  verstrooi,  wat  spreek 
van  gevegte  deur  die 
propagandastryd 
amiebootse  onder  die  bed 
webbing  met  stof  bedek 
'n  vuil  overall 
wat  spreek  van  obstacle 
en  in  die  boonste  rakkie 
die  Bybel  wat  rugskuur 
met  'n  rol  toiletpapier. 


Dirk  J.  Coetzee 
(skemeruur) 


Skemeruur  — 

'n  stofwolk  in  die  verte 
wat  afsluip 
teen  die  grou-grys 
dag 

en  soos  'n  honger  wolf 
die  blou  lug  gryp 
en  dit  verslind 

Hilde  Ferreira 
Sabbat 


Die  laatmiddagskaduwees 

lê  vasgevries 

en  donker 

oor  die  stad 

(Om  die  saadjie 

in  hul  harte  te  kan  plant, 

moet  die  stad  immers  sterf) 

Maar  4.30  nm 

in  die  sonkamer 

hang  'n  vrou 

met  'n  tou 

om  haar  nek 


E.J.  Malherbe 
legkaart 
(vir  j) 


deur  die  gebarste  glas 
van  my  venster 
is  die  verlede 
'n  onvoltooide  legkaart 
waarvan  ek  die  verlore  stukkies 
nie  kan  vind. 

dwalend  soek  ek  soos  'n  kind 
maar  jou  mosaïekgesig 
bly  my  ontwyk  — 
vlug  voor  my  uit. 

dan  draai  ek  my  rug 
sonder  om  ooit  weer 
terug  te  kyk. 

Hendrik  du  Plessis 
versus  damaskus 


ek  het  na  my  hande 
gestaan  en  staar 
pienk  hande 

ek  het  opgekyk  na  die  son 
twee  geel  breinaalde 
het  in  my  kykers  kom  staan 


M.F.  Titus 
Die  Master  se  tou 


Die  Master  het  drie  toue  gevat, 
tesame  gevleg:  wit,  bryn  en  swat. 

Ennie  tou  was  goet,  ennie  tou  was  stêk, 
ennie  tou  het  blêrrie  goet  gewêk. 

Maa'  toe  kó  djy  moet  djou  simpel  planne, 
en  bogger'ie  tou  op  moet  djou  hanne. 

Hoekom  het  djy  die  Master  se  tou 
soe  losgemaak  en  oepgevou? 

Wium  van  Zyl 
Die  watervrou 


Die  witkop  watervrou 
verban  in  die  Groot  Karoo 
luister  soms  nog  skelm  in  'n  skulp 
en  saans 
as  die  donker 

oor  bultjies  en  die  dorp  kom  spoel 

hoor  sy  iets  soos  borrels 

in  die  waterpype  kla 

en  voel  sy  tevrede  hoe  kalk 

die  are  met  die  tye  digter 

tot  alles  verstop  en  stop 

tot  sout  en  damp 

en  sy  kan  terugstroom 

tot  blonde  anemoon 

wat  weer  wieg 

in  die  Moederwieg  se  loom  gety 


Literêr-aktueel 


Etienne  Leroux  word  65 

By  'n  dagseminaar  gehou  by  die  Univêrsiteit  van  die  Oranje-Vrystaat  op  die 
skrywer  se  65e  verjaardag,  13  Junie  1987,  is  'n  bunde!  besprekings  van 
Etienne  Leroux  se  romans  Vanweë  die  onbewuste,  onder  redaksie  van  H.P. 
van  Coller  en  Charles  Malan  aan  hom  oorhandig.  Hettie  Scholtz  van  die 
uitgewers  HAUM-Literêr,  Pretoria  het  die  woord  gevoer. 


Vandag  is  daar  gepraat  oor  dinge  wat  groots  is.  En  vanaand  is  dit  my  beurt 
...  Maar  oor  die  grootse,  sê  Nietzsche,  moet  'n  mens  of  stilbly  óf  met 
grootsheid  praat.  By  eie  nadenke  oor  die  grootsheid  van  Etienne  Leroux  se 
denk-  en  geesteswêreld,  dekonstrueer  my  armsalige  uitgewersiel  sommer  in 
my  ... 

Dit  is  bekend  dat  lofuitinge  dié  groot  kunstenaar  ongemaklik  laat  voel.  Maar 
HAUM-Literêr  se  lof  wou  ons  ook  graag  toeswaai  vanaand  — en  ook  op  'n 
grootse  manier.  Terwyl  dit  nou  so  is  dat  "only  some  are  born  to  greatness", 
moet  ek  eers  'n  bietjie  nadink  oor  hoe  grootsheid  in  die  verlede  "geëer"  is, 
en  kom  toe  af  op  'n  unieke  idee.  'n  Verskriklike  eerbetoon,  om  die  waarheid 
te  sê. 

In  sy  werk  oor  die  Renaissance  in  Italië  vertel  Jacob  Burckhardt  die  vol- 
gende  staaltjie:  Die  burgers  van  die  stad  Siena  het  'n  condotiere  in  diens 
gehad  wat  'n  totale  aanslag  van  buite  afgeweer  en  so  die  stad  van  onder- 
gang  gered  het.  Dae  lank  het  die  burgers  beraadslaag  oor  'n  gepaste  vorm 
van  eerbetoon  aan  hulle  bevryder;  selfs  al  sou  hulle  hom  die  heerser  van  die 
stad  maak,  sou  dit  nie  beloning  genoeg  wees  nie.  Ten  einde  laas  het  een 
van  die  burgers  op  die  skitterende  idee  gekom  om  die  man  dood  te  maak  en 
hom  as  beskermheilige  van  die  stad  te  laat  aanbid.  So  gesê,  so  gedaan. 
Dames  en  Here,  indien  ons  sou  besluit  het  op  dié  verskriklike  eerbetoon, 
sou  ek  vanaand  (op  grootse  wyse)  vir  u kon  sê:  Vriende,  lettereliefhebbers, 
wees  nie  bevrees  nie.  Ek  is  nie  hier  om  Etienne  Leroux  aan  te  prys  nie,  maar 
om  hom  te  stenig.  Sou  ek  dan  ook  nou  die  eerste  steen  werp  as  aanvoor- 
werk  tot  die  saligverklaring  van  'n  beskermheilige  van  die  Afrikaanse  letter- 
kunde  — dié  van  Sint  Stephanus.  Ek  sou  vir  u sê:  Gooi  hom  met  klippe 
dood  en  eerbiedig  hom.  Geen  ander  eerbewys  is  dié  diepsinnige  Uilspieël 
waardig  nie. 

Maar  toe  besluit  ons  om  eerder  vir  hom  'n  boek  te  maak.  Want  'n  boek, 
soos  prof.  Elize  Botha  tereg  sê,  is  immers  óók  vir  tyd  en  ewigheid. 

Dis  dan  nou  vir  my  baie  aangenaam  om  vir  mev.  Marietjie  Coetzee,  hoof- 
uitgewer  van  HAUM-Literêr,  te  vra  om  saam  met  Stephen  na  vore  te  kom 
om  sy  boek  in  ontvangs  te  neem. 

Etienne  Leroux  antwoord 


Geagte  Mnr  die  Rektor  en  Vise-rektor, 

Baie  dankie  vir  die  dinee  wat  die  universiteit  hiermee  aanbied;  baie  dankie 
Charles  Malan  en  Hennie  van  Coller  vir  die  Lerouxprojek  wat  nou  tien  jaar 
oud  is  en  nou  gevaarlik  word,  want  jou  sondes  word  ná  tien  jaar  volgens 
kinderlegende  in  die  hemel  opgeskryf;  baie  dankie  vir  die  ruim  finansiële 
bystand  van  HAUM-Literêr  en  Nasboek  vir  die  Leroux-dagseminaar;  baie 
dankie  vir  almal  wat  aan  die  seminaar  deelgeneem  het  van  heinde  en  vérre 
en  aldus  meehelp  om  die  padblokkade  in  my  kreatiewe  kop  te  verwyder 
sodat  ek  weer  op  'n  snelweg  kan  gaan  en  weer  eens  dankie  vir  'n  universiteit 
wat  eintlik  'n  vreemdeling  sy  alma  mater  gemaak  het  en  hierdie  Leroux- 
dagseminaar  onder  sy  vlerke  geneem  het.  En  baie  dankie  Hettie  en  Marietjie 
van  HAUM-Literêr  wat  'n  huldigingspublikasie  op  my  verjaarsdag  aan  my 
skenk. 

Hierna  sal  ek  my  toespits  soos  'n  dominee  en  my  bedankingspreek  in  drie 
verdeel.  Die  Universiteit,  die  deelnemers  aan  die  Leroux-seminaar,  en 
HAUM-Literêr  vir  die  pragtige  geskenk. 

HAUM-Literêr 

Die  feit  dat  julle  Die  Eerste  Siklus  uitgegee  het  lê  vars  in  my  geheue,  asook 
die  uitstekende  royalties  wat  my  bank  met  sy  rorschachboom  binne  die 
kader  van  mý  bydrae  met  plesier  ontvang  het.  Ek  verneem  dat  Charles 
Malan  en  Hennie  van  Coller  op  die  redaksie  van  die  huldigingsbundel  was. 
Ek  sien  die  boek  vanaand  vir  die  eerste  keer,  en  dus  blindweg  ook  baie  dan- 
kie  vir  almal  wat  daaraan  deelgeneem  het.  Ek  verneem  dat  dit  nuwe  opstelle 
is.  Eintlik  wil  ek  dankie  sê  vir  my  vriendinne  Hettie  en  Marietjie  wat  'n  vonk 
in  die  uitgewerybedryf  gebring  het,  net  soos  my  vriend  Koos  Human  dit 
gedurig  doen,  en  ook  destyds  my  liewe  vriend  Bartho.  Aan  HAUM-Literêr, 
Hettie,  baie  dankie  om  in  die  laat-herfs  van  my  lewe  met  so  'n  gebaar  te 
kom;  en  nie  te  wag  totdat  die  dekade  voltooi  is  nie.  Baie  skrywers  het  'n 
nare  manier  om  te  sterf  (letterlik  en  geestelik)  op  'n  onskematiese  manier  in 
terme  van  lewensjare.  Ek  is  op  65  nog  in  julle  midde,  en  hierdie  boek  spoor 
my  aan  om  minstens  70  te  haal. 

Die  deelnemers  aan  die  Leroux-seminaar 

Ek  het  julle  vandag  beluister  en  ek  het  weer  eens  daarvan  bewus  geword  dat 
die  skrywer  en  die  literator  'n  siamese  tweeling  is;  skei  die  een,  en  dan  vrek 
die  ander.  Baie  dankie  vir  almal  wat  aan  die  seminaar  deelgeneem  het:  ou 
vriende  van  my,  en  nuwe  vriende,  wat  my  tot  'n  beter  begrip  van  my  eie 
werke  gebring  het.  Ek  ken  nie  die  literêre  teorieë  nie,  maar  ek  weet  dat  'n 
roman,  in  watter  vorm  ook  al,  'n  komplekse  storie  is  — 'n  weergawe  van  die 

skrywer  se  eie  lewe,  sy  siening  van  die  gemeenskap,  sy  poging  tot  'n  kos- 
miese  begrip,  'n  worsteling  met  tegniek,  'n  worsteling  met  God,  'n  sekere 
mate  van  hubris,  en  'n  helse  klomp  bloedsweet  om  net  'n  storie  te  vertel  wat 
eenvoudig  en  kompleks  ewe  ingewikkeld  is.  Daar  is  'n  storie  en  'n  storie  en 
'n  storie  en  'n  storie  wat  in  die  héél  primitiewe  setel  en  ons  is  almal  betrokke 
in  hierdie  vertelling  waaraan  die  skrywer  hom  waag.  Dit  is  geen  wonder  nie 
dat  omtrent  alle  skrywers  in  biografieë  blootgestel  word  aan  'n  soort  relaas 
van  sy  lewe  en  'n  psigoanalise  daarvan. 

Baie  dankie  dat  julle  op  hierdie  stadium  van  my  lewe  steeds  my  werke 
beoordeel,  goed  of  sleg. 

Ek  wil  graag  nog  'n  roman  skryf.  Goed  of  sleg. 

Die  Universiteit  van  die  Oranje-Vrystaat 

Ek  het  hierdie  Universiteit  lief  gekry  alhoewel  ek  eintlik  'n  Stellenbosser  is  en 
dit  dateer  uit  die  jare  toe  Gerhard  Beukes  met  'n  Silberstein-chaos  'n  kamp- 
vegter  vir  my  was;  en  toe  het  ek  deurlopend  bevriend  geraak  met  verskeie 
lede  van  die  Departement  Afrikaans-Nederlands  tot  op  hede.  Ek  het  dikwels 
die  voorreg  gehad  om  hulle  op  Janee  te  ontvang,  vergesel  deur  skrywers  en 
letterkundiges  en  taalkundiges  van  Holland,  België,  Amerika,  en  so  meer. 
Elke  besoek  was  'n  avontuur,  'n  verryking.  En  dan  dink  ek  ook  aan  stu- 
dente,  Ronelle  en  Johan  Johl,  en  wie  almal  van  destyds? 

Ek  probeer  eintlik  sê  dat  hierdie  Departement  van  die  UOVS  vir  my  as 
skrywer  baie  beteken  het  in  my  afsondering  op  die  plaas  genaamd  Janee. 
'n  Skrywer  het  hierdie  soort  geestelike  stimulus  nodig  en  dit  het  julle  my 
gegee.  Daarvoor  is  ek  julle  ewig  dankbaar,  en  sal  ek  hierdie  dag  nie-vergeet 
nie. 


Vertaling  van  Na  die  geliefde  iand  herdruk 

Promised  land,  die  Engelse  vertaling  van  Karel  Schoeman  se  roman  Na  die 
geiiefde  iand  deur  Marion  V.  Friedmann,  word  in  September  herdruk  deur 
Summit  Books,  'n  afdeling  van  Simon  £t  Schuster  in  die  VSA.  Promised 
land  het  reeds  in  die  laat  sewentigerjare  in  Brittanje  en  die  VSA  in  harde- 
band  en  sagteband  verskyn.  Dit  is  ook  in  Russies  vertaal. 

Die  sesde  druk  van  die  Afrikaanse  uitgawe,  wat  in  1972  by  Human  & Rous- 
seau  verskyn  het  en  in  dieselfde  jaar  met  die  CNA-Letterkundetoekennlng 
bekroon  is,  het  ook  pas  verskyn. 

Boekbesprekings 


Nuwe  prosa 

Die  jaar  nul  deur  P.J.  Haasbroek,  HAUM-literêr,  1986,  128  pp.,  R12,50  -t- 
AVB. 

Dit  wil  my  voorkom  of  Haasbroek  se  roman  aansluiting  vind  by  — of  dan  in 
groot  mate  gegrond  is  op  die  Oosterse  konsep  van  mandale  waarin  die  sirkel 
gesien  word  as  simbool  van  eenheid  waarin  die  individu  in  harmonie  verkeer 
met  die  res  van  die  skepping.  In  hul  boek  getitel  Manda/a  skryf  José  en 
Miriam  Argúelles  o.m.  soos  volg:  "In  a world  that  is  split,  divided  by  the 
"Civil  War  of  Man,"  healing  is  needed  to  make  a whole.  Mandala  is  a 
whole-ing  technique  (...)  It  is  a vision,  it  is  a song,  it  is  a story  and  a dance 
— the  infinitely  renewed  seed  that  contains  in  its  nucleus  the  collective 
dream  of  its  kind  (...)  And  so  with  man,  who  is  but  the  seed  of  Divine 
Energy,  the  plant  of  which  is  mankind  mandalized.  (...)  Man  must  remake 
himse/f  within  the  eternity  of  his  own  body.”  (p.  20)  Verderaan  (p.  126) 
skryf  hulle:  "In  the  full  process  of  the  Mandala  there  is  a return  to  the  point 
of  origin",  en  (p.  127):  "The  mandalic  attitude  is  neither  egocentric  nor 
necessarily  anthropomorphic.  Nothing  is  excluded;  everything  finds  its 
place  and  is  understood  as  an  integral  aspect  of  a whole  process.  And 
because  everything  is  interrelated  and  derives  meaning  only  through  rela- 
tionship,  things  in  themselves  are  seen  to  be  void  of  any  self-nature.  This 
openness  is  the  basis  of  all  things  and  is  at  the  very  center  of  the  Mandala.  It 
is  what  makes  the  mandalic  attitude  a perpetually  transformative  vision,  for 
it  is  rooted  in  no-thing,  and  can  adopt  itself  to  whatever  configurations  the 
life-flow  presents." 

In  Die  jaar  nu/  is  daar  herhaaldelike  verwysings  na  die  begrip  eenheid  en  die 
bestaan  as  'n  kringloop.  In  sy  gesprek  met  sy  leerling  Krishmi  hou  die 
onderwyser  in  die  skrifkuns  Ton  lon  Jin  aan  haar  die  volgende  reëls  voor: 

"Die  een  hoogste  godheid 
is  in  alles, 

en  leef,  ook  as  dit  sterf. 

Wie  dit  sien,  is  siende, 

want  wie  in  alles  wat  is  die  hoogste  godheid  gevind  het, 
dié  mens  sal  hom  nie  self  verwond  nie." 

Terselfdertyd  dink  hy  dat  sy  in  haar  haastigheid  nie  die  leidraad  in  die  reëls 
van  die  Vedanta  raakgesien  het  nie: 

"Die  groot  Eenheid: 

Alles  is  een,  en  een  is  alles"  (7). 

By  'n  volgende  geleentheid  sê  hy  vir  haar:  "Die  hoogste  vryheid  is  om  een 
te  wees  met  alles.  Vryheid  is  om  niks  wat  bestaan  het,  of  nog  kom,  van  jou 
weg  te  hou  nie"  (9). 

Later  gee  hy  aan  haar  'n  vel  papier  waarop  hy  "van  die  Groot  Eenheid" 
geskryf  het,  en  in  'n  denkbeeldige  gesprek  met  haar  sê  hy  o.m.:  "Alles  is 
een  (...)  ewig  en  onveranderlik,  in  alles  wat  lewe  (...)"  (19). 

Die  harmonie  van  Ton  lon  Jin  se  bestaan  as  onderwyser  aan  die  Skool  van 
Skone  Kunste  in  die  Kambodjaanse  stad  Phnom  Penh  en  die  eenheid  van  sy 
gesin,  met  wie  hy  in  volkome  harmonie  in  die  Laan  van  Groen  Koelte  leef, 
word  versteur  tydens  die  inval  van  die  revolusionêre  Khmer  Rouge  in  Kam- 
bodja  in  1975.  Hy  verloor  alles  — sy  rustige  bestaan,  sy  gesin,  Krishmi.  Die 
teks  beklemtoon  dit  telkens  dat  alles  vernietig  is.  'n  Offisier  van  die  Rooi 
Leër  stel  dit  so:  "Ons  het  alles  vernietig.  Ons  het  vandag  heeltemal  van  voor 
af  begin.  Vandag  was  die  eerste  dag  van  die  jaar  nul  en  julle  is  nou  heelte- 
mal  in  'n  ander  wêreld  (...)"  (35). 

Wat  nou  vir  Ton  lon  Jin  begin,  is  'n  lewe  van  ontbering  waartydens  hy  ken- 
nis  maak  met  die  onmenslikheid  van  die  Khmer  Rouge.  Uit  hierdie  wêreld, 
"divided  by  the  Civil  War  of  Man",  moet  Ton  lon  Jin  vir  homself  'n  nuwe 
eenheid  probeer  opbou.  Dit  word  ook  vir  hom  'n  jaar  nul,  hoewel  in  'n  ander 
sin  as  wat  die  Khmer  Rouge  dit  bedoel.  Hy  besef  dat  hy  "die  vrede  van  die 
eenheid  van  alles  nodig  het  om  hom  van  homself  te  red"  (34). 

Dat  die  ideaal  van  eenheid  deur  verskillende  mense  op  onversoenbaar 
teenstellende  wyse  gesien  word,  blyk  uit  die  Khmer  Rouge-kapteirúse  sie- 
ning  van  hierdie  eenheid,  soos  gekontrasteer  met  dié  van  Ton  lon  Jin.  Wan- 
neer  hy  sy  outobiografie  aan  Ig.  dikteer,  sê  die  kaptein  o.m.:  " (...)  ons  wil 
juis  die  gemeenskap  dien  deur  alles  só  basies  en  eenvoudig  te  maak,  dat  ons 
dit  almal  kan  verstaan.  Hierdie  hervorming  sal  ons  saambind  in  'n  nuwe  een- 
heid  sonder  enige  fieterjasies.  (...)  Daar  word  (...)  van  ons  verwag  om  alles 
prys  te  gee  wat  ons  ongelyk  maak,  sodat  ons  weer  kan  terugkeer  na  'n  toe- 
stand  van  volslae  gelykheid  (...)  (D)an  sal  ons  weer  van  voor  af  'n  nuwe,  sui- 
werder  orde  kan  opbou  waarin  almal  mekaar  soos  broers  sal  verstaan.  Waar 
ingewikkeldheid  ons  samelewing  verdeel,  sal  eenvoud  broederskap  skep. 
Ter  wille  daarvan  word  die  Nuwe  Mense  gedwing  om  dinge  prys  te  gee. 
Hulle  pas  moeilik  daarby  aan  ..."  (61). 

In  sy  gedagtes  wonder  Ton  lon  Jin:  "Sou  dit  nie  beter  gewees  het  as  ons 
almal  eners  geword  het  in  ons  ingewikkeldheid  nie,  ánders  as  gelykes  in 
eenvoudigheid?"  (61). 

Dat  die  revolusionêre  ideaal  en  die  revolusionêre  metode  om  eenheid  te 
probeer  bewerkstellig,  waarskynlik  'n  mistasting  is,  lyk  my  na  'n  belangrike 
aspek  van  die  boek  se  abstrakte  tema.  "'n  Beter  orde",  dink  Ton  lon  Jin, 
"hoeveel  misdaad  is  daar  nie  al  teen  die  mens  gepleeg  in  die  naam  van  'n 
beter  orde  nie?"  (37). 

Krishmi  gee  nóg  'n  perspektief  op  die  ideaal  van  eenheid  en  orde  wanneer 
sy  aan  Ton  lon  Jin  sê:  "As  jy  sê  daar  is  eenheid  en  harmonie  van  alles  (in  die 
hemel)  dan  word  dit  mos  'n  orde.  'n  Volmaakte  orde  (...)  daar  was  nog  altyd 
mense  wat  die  orde  wou  verbeter.  Hulle  het  gedink  hulle  sal  so  'n  hemel  hier 
op  aarde  skep  (...)  In  die  naam  van  die  nuwe,  beter  orde  slaan  hulle  mense 
en  word  die  tronke  vol.  Duisende  is  al  doodgemaak  uit  ywer  vir  een  of  ander 
ideale  orde.  Dit  lyk  my  byna  onvermydelik  dat  elke  nuwe  orde  sy  eie  drag 
lyding  bring  (...)  Daarom  dink  ek  die  hel  is  juis  orde,  'n  groot,  ysige  orde  van 
mense  wat  in  rye  staan  soos  bome  in  'n  plantasie,  roerloos  vas  op  een  plek. 
In  die  hemel  sing  en  dans  hulle  ...  Jy  maak  my  bang  as  jy  so  van  'n  groot 
Eenheid  praat,  Ton  lon  Jin"  (38). 

Deur  hierdie  siening  word  sowel  die  kaptein  as  Ton  lon  Jin  se  eenheids- 
ideaal  gerelativeer. 

Dwarsdeur  die  tydperk  van  sy  gevangenskap  word  Ton  lon  Jin  gedra  deur 
aan  die  een  kant  sy  geloof  dat  hy  weer  sy  gesin  sal  terugvind  en  die  vroeëre 
harmonie  sal  terugwen  en  aan  die  ander  kant  sy  verlange  na  die  steeds  ont- 
wykende  ideaal  — die  danseressie  Krishmi.  Lg.  word  m.i.  'n  mandalise- 
rende  simbool  in  die  sin  van  die  definisie  hierbo:  "Mandala  is  a whole-ing 
technique.  It  is  a vision  (...)  and  a dance  — the  infinitely  renewed  seed  that 
contains  in  its  nucleus  the  collective  dream  of  its  kind".  In  die  sin  dat  hy 
haar  kort-kort  terugvind  net  om  haar  weer  te  verloor,  word  Krishmi  'n  soort 
visioen,  'n  droom  van  eenheid  wat  die  mens  steeds  ontwyk,  maar  wat  hom 
in  staat  stel  om  te  oorleef.  Aan  die  einde  van  die  roman,  wanneer  Ton  lon 
Jin  Krishmi  weer  vind,  net  om  onmiddellik  van  haar  te  moet  afskeid  neem, 
sê  Sin  Kiang:  "Almal  ken  haar  (...)  Sy  en  haar  dans  is  deel  van  ons,  soos  ons 
met  ons  begeertes  deel  is  van  haar.  So  moet  dit  wees".  Wanneer  Ton  lon 
Jim  hierop  vra:  "Is  dit  genoeg?",  antwoord  Sin  Kiang:  "Dit  is  genoeg"  (126). 
Hierna  voltooi  Ton  lon  Jin  die  mandala-proses  wanneer  hy  na  die  "point  of 
origin"  terugkeer  met  die  besef  dat  hy  die  vleeslike  Krishmi  wel  verloor, 
maar  hierdeur  juis  die  droom-Krishmi  behou:  "Ek  het  'n  groot  sirkel 
geloop,"  sê  hy,  "en  is  byna  weer  terug  waar  ek  begin  het.  Só  kom  die  een- 
heid,  meneer  Sin  Kiang.  Die  nuwe  herken  jy  uit  jou  herinneringe,  want  niks 
gaan  ooit  verlore  nie.  Al  word  dit  net  deur  'n  bamboesblaar  op  die  kabbeling 
van  'n  stroom  geskryf,  bly  dit  bewaar"  (127). 

Ook  sy  verhouding  met  Mitheary  en  sy  latere  bereídheid  om  haar  aan  Jay 
Keo  af  te  staan,  sluit  m.i.  aan  by  die  "mandalic  attitude  (as)  a perpetually 
transformative  vision  (which)  is  rooted  in  no-thing,  and  can  adopt  itself  to 
whatever  configurations  the  life-flow  presents"  (vgl.  hierbo).  In  hierdie  sin 
word  dan  selfs  Ton  lon  Jin  se  verhouding  met  Krishmi  en  met  Mitheary 
versoenbaar  met  sy  liefde  vir  sy  gesin. 

Ek  meen  die  probleem  met  hierdie  roman  is  enersyds  dat  sy  teikenpubliek, 
die  Afrikaanse  leser,  dit  moeilik  sal  vind  om  die  Oosterse  verwysingsfeer 
daarvan  te  begryp,  en  tweedens  dat  dit  terselfdertyd  leesbare  vertelling  én 
simboliese  roman  wil  wees.  In  die  strewe  na  leesbaarheid  word  daar  m.i.  te 

veel  klem  gelê  op  die  bloot  sensuele  in  Ton  lon  Jin  se  verhouding  met  sowel 
Krishmi  as  Mitheary.  Dit  kom  m.i.  in  botsing  met  veral  Krishmi  se  aard  as 
mistieke  simbool  en  met  die  onderliggende  gees  van  die  roman. 

Die  deurlopende  gebruik  van  die  verledetydsvorm,  die  eendersheid  van  die 
dialoog  in  die  sin  dat  al  die  personasies  eenders  praat,  en  die  aanwesigheid 
van  bloot  informatiewe  gedeeltes  (vgl.  pp.  107—8  en  124)  is  nog  dinge  wat 
hinder.  Die  basiese  probleem  lyk  my'egter  dat  die  eenheidsideaal  as  tema 
enersyds  te  uitdruklik  en  te  herhaaldelik  gestel  word  en  dat  'n  groot  deel  van 
die  verhaalgebeure  my  voorkom  as  nie  volkome  geïntegreer  by  hierdie  tema 
nie.  Dit  is  veral  die  personasie  Krishmi  wat  deur  haar  uitbeelding  nie  die  sim- 
boliese  drakrag  kry  wat  oënskynlik  (vgl.  veral  die  slot  van  die  roman)  van 
haar  verwag  word  nie. 


la  van  Zyl 


Kroniek  van  sonde  deur  Engela  Linde  en  D.H.  Steenberg,  Departement 
Sentrale  Publikasies,  PU  vir  CHO,  1986,  215  pp.,  prys  R10,00. 

Die  boek  bevat  "'n  literêre  ondersoek  na  die  beelding  van  sonde  in  Kroniek 
van  Perdepoort  (Anna  M.  Louw)"  — aldus  die  subtitel.  In  die  probleem- 
omskrywing  word  die  doel  van  die  studie  soos  volg  geformuleer:  "(...)  om 
aan  te  toon,  gerig  op  die  teks  volgens  my  realisering  van  die  artefak,  hoedat 
die  onvolmaakte  as  struktuurmoment  in  hierdie  roman  voorkom  en  om  te 
bepaal  hoedanig  die  verskillende  romanelemente  en  stylmiddele  aangewend 
word  om  die  sonde  te  beeld.  (...)  (en  om  te)  ondersoek  (...)  hoe  die  houding 
van  die  implisiete  outeur  teenoor  die  sondebegrip  gestalte  vind  en  of  daar 
skrywersmanipulering  is  om  die  leser  se  verwagte  standpunt  ten  opsigte 
van  sonde  in  die  vertelde  situasie  te  versterk"  (1). 

Volgens  hierdie  doelstelling,  waarin  'n  enkelvoudige  skrywer  aan  die  woord 
is,  is  dit  nie  duidelik  wat  die  bydrae  van  die  afsonderlike  skrywers  is  nie.  Nie- 
temin,  hoewel  die  boek  min  werklik  nuwe  insigte  lewer  en  hoofsaaklik 
voortbou  op  bestaande  uitsprake,  word  dit  'n  baie  deeglike  en  indringende 
dieptestudie  wat  elke  moontlike  aspek  van  Kroniek  grondig  navors.  In  die 
toekoms  sal  elkeen  wat  oor  Perdepoort  wil  praat,  wel  deeglik  met  Linde  en 
Steenberg  moet  rekening  hou! 

'n  Verblydende  aspek  van  die  boek  is  dat  die  ondersoek  nie  bloot  struktura- 
listies  van  aard  is  nie.  Uitsprake  deur  die  konkrete  skrywer  (hier  "biografiese 
outeur"  genoem)  word  bv.  sonder  skroom  — en  m.i.  met  reg  — bygehaal. 
In  'n  hoofstuk  getitel  "Intertekstualiteit"  word  'n  vergelykende  studie  t.o.v. 
romans  van  Thomas  Mann,  Fjodor  Dostojefski  (hier  slegs  Dostojewski 
genoem),  William  Faulkner  en  Patrick  White  gedoen,  en  in  'n  slothoofstuk 
word  die  roman  krities  geëvalueer  volgens  die  kritiese  model  van  Boonstra. 
Hiervolgens  word  die  teks  agtereenvolgens  geweeg  t.o.v.  sy  verhouding  tot 

die  waarneembare  werklikheid,  t.o.v.  sy  verhouding  tot  die  skrywer,  as 
selfstandige  teksgeheel,  gesien  in  verhouding  tot  die  leser  en  gesien  in 
verhouding  tot  ander  tekste. 

Veral  interessant  vind  ek  in  hierdie  studie  die  deeglike  omskrywing  van  die 
mistiek  wat,  soos  bekend,  baie  van  Anna  M.  Louw  se  werk  ten  grondslag 
lê.  Ook  die  verband  wat  tussen  die  mistiek  en  die  eksistensialisme  aangedui 
word,  is  waardevol.  Dit  is  jammer  dat  die  lyn  in  hierdie  verband  nie  deurge- 
trek  word  na  Op  die  rug  van  die  tier  nie  — wat  al  beskryf  is  as  'n 
"antwoord"  op  Kroniek  en  waarin  die  eksistensiële  vraag:  "Wie  is  ek?" 
voorop  staan.  Hierdie  leemte  sluit  aan  by  'n  belangrike  leemte  in  die  afdeling 
oor  intertekstualiteit,  waar  'n  deeglike  selfstandige  plasing  van  Kroniek 
binne  die  totale  oeuvre  van  Anna  M.  Louw  opvallend  ontbreek.  So  'n  pla- 
sing  sou  op  belangrike  verbande  tussen  Kroniek  en  die  ander  romans  kon 
wys  t.o.v.  deurlopende  motiewe  soos  die  godesnarmotief,  die  determinis- 
tiese  rol  van  die  erfsonde,  die  verlange  na  illuminasie,  die  onvermoë  tot 
aflegging  van  die  eie-ek,  ens.  Daar  word  hier  en  daar  vlugtig  na  enkele 
ooreenkomste  verwys  — gewoonlik  by  monde  van  ander  resipiënte. 

Ek  vind  die  slotopmerking  van  die  studie  ietwat  oorbodig:  "Vir  die  doel  van 
hierdie  studie  kan  daar  met  bevrediging  verklaar  word  dat  die  sonde  'n  sin- 
volle  hoek  bied  om  Kroniek  van  Perdepoort  te  benader.  'n  Geïntegreerde, 
verwikkelde,  deurleefde  beeld  van  die  sonde  vorm  skering  en  inslag  van  die 
roman,  in  so  'n  mate  dat  dit  meer  as  moontlik  is  om  die  roman  vanuit  dié 
motief  te  evalueer."  Dit  spreek  tog  seker  vanself? 

Die  afdeling  oor  ironie,  humor  en  satire  (6.1)  stel  teleur  omdat  nie  behoorlik 
tussen  hierdie  terme  onderskei  word  nie  en  omdat  gesteun  word  op  defini- 
sies  wat  in  bestaande  studies  oor  die  ironie  uitgewys  is  as  nie-adekwaat.  Ek 
kan  ook  nie  saamstem  met  die  siening  dat  Kroniek  eintlik  'n  bekeringsroman 
is  nie  (128).  Myns  insiens  laat  die  bewysplase  (90,  112  en  116)  buite  reke- 
ning  dat  Klaas  hom  ten  slotte  waarskynlik  juis  wil  was  van  die  aanraking  met 
sy  vrou  (Kroniek  260)  en  dat  wat  hy  — ná  die  begrafnisdiens  — weer  wil 
probeer  (59),  m.i.  nie  verwys  na  'n  toenadering  tot  God  nie,  maar  juis  na  'n 
poging  om  op  sy  eie  — sonder  hulp  van  buite  — reg  te  kom. 

Daar  kom  gevalle  van  oorteoretisering  voor.  Dit  geld  m.i.  die  ontleding  van 
die  simboliek  van  bepaalde  motiewe,  wat  m.i.  te  ver  gevoer  word.  Die  ver- 
gelykende  studie  van  tekste  van  veral  Faulkner,  Mann  en  White  toon  amper 
ongemaklike  ooreenkomste  van  passasies  uit  hierdie  boeke  met  passasies 
uit  Kroniek.  Linde  en  Steenberg  bring  dit  tereg  in  verband  met  'n  uitspraak 
van  Louw  dat  sy  'n  "nare  geheue"  het  wat  veroorsaak  dat  sy  onthou  wat  sy 
gelees  het,  en  hulle  beskou  dit  as  'n  geval  van  vrugbare  kruisbestuiwing. 
Hulle  laat  hier  m.i.  egter  'n  belangrike  geleentheid  verlore  gaan  om  die  post- 
strukturalistiese  teorieë  oor  die  aard  van  elke  teks  as  interteks,  wat  'n 
palimpses  van  spore  uit  ander  tekste  is,  ter  sprake  te  bring.  Ons  het  hier 
waarskynlik  te  doen  met  'n  baie  interessante  geval  van  'n  fotografiese 
geheue  wat  daartoe  lei  dat  die  werk  van  skrywers  met  wie  Louw  'n  sterk 

verwantskap  voel  onvermydelik  in  haar  werk  ingeskryf  word  en  waardeur 
hierdie  teorie  deur  en  deur  bewys  word.  Die  skrywers  sou  ook  kon  verwys 
na  verwante  gevalle.  So  maak  Leroux  — waarskynlik  onbewustelik  — uit- 
gebreid  gebruik  van  T.S.  Eliot  se  gedig  The  Waste  land  in  sy  roman  /s/s, 
/s/s,  /s/s,  terwyl  Eliot  self  weer  in  sy  gedig  "Ash  Wednesday"  steun  op 
Dante  se  Divina  Commedia. 

Ek  haal  interessantheidshalwe  aan  uit  korrespondensie  wat  ek  met  die 
skryfster  oor  hierdie  aangeleentheid  gevoer  het.  Sy  skryf;  "Op  skool  het  ek 
dit  altyd  uiters  moeilik  gevind  om  'n  précis  te  maak  omdat  ek  die  teks  woord 
vir  woord  onthou  het  en  bv.  die  posisie  van  'n  woord  of  paragraaf  in  my 
geestesoog  kon  sien.  As  'n  mens  oor  'n  leeftyd  baie  gelees  het,  word  jy 
seker  in  'n  mate  'n  versameling  van  baie  boeke.  En  snaakse  dinge  gebeur. 
Ek  onthou  bv.  dat  ek  Hemingway  se  Oid  man  and  the  sea  gelees  het 
waarskynlik  kort  na  dit  verskyn  het  en  baie  beïndruk  was.  Toe  ek  dit  seker 
tien  jaar  later  weer  lees,  ontdek  ek  tot  my  ontsetting  dat  ek  'n  hele  sin  uit 
hierdie  boek  net  so  in  die  Onverdeeide  uur  ingeskryf  het.  Patrick  White  het 
ek  gelees  omdat  ek  die  belangstelling  in  die  mistisisme  met  hom  gedeel  het. 
Dit  was  'n  wonderbaarlike  ontdekking  dat  daar  'n  skrywer  is  wat  jou  eie 
geestelike  ervarings  so  presies  kan  beskryf.  Beskuldigings  van  beïnvloeding 
deur  hom  het  ek  wel  verwag,  maar  was  werklik  verstom  oor  die  Faulkner- 
ooreenkomste.  Toe  ek  Kroniek  feitlik  klaar  had,  het  ek  vir  die  eerste  keer 
kennisgemaak  met  Faulkner." 

Sy  sê  dat  toe  sy  by  die  lees  van  The  sound  and  the  fury  agterkom  Faulkner 
het  ook  'n  Kolie  en  'n  Adriana,  het  dit  haar  "'n  bietjie  geruk",  maar  "ek  het 
gedink  Kolie  is  my  eie  maaksel,  'n  hibride  van  'n  Sederbergse  swaksinnige 
bokwagtertjie  en  'n  vent  hier  in  Mowbray  (...).  Adriana  was  geskoei  op  my 
eie  tweeling  in  hulle  vroeë  tienderjare.  Later  het  ek  gehoor  dat  Koos  Nek  ook 
uit  Faulkner  afkomstig  is.  Nee,  hy  stam  uit  my  eie  voorgeslag."  Wat  betref 
die  duiwel,  sê  sy:  "Ek  dink  Goethe,  Mann,  dalk  Dostojefski  ook  en  ek  het 
almal  iets  te  danke  aan  Dante  se  Inferno  (...)".  Sy  verwys  ook  na  die  feit  dat 
sy  agtergekom  het  dat  T.S.  Eliot  in  sy  "Four  quartets"  groot  stukke  uit 
Dame  Julian  van  Norwich,  Johannes  van  die  Kruis  en  veral  die  Bhagavid 
Gita  net  eenvoudig  gemetriseer  het.  (Dalk  ook  onbewus?)  Sy  sê  ten  slotte 
dat  daar  wel  ooreenkomste  bestaan  tussen  verskeie  groot  werke  uit  die 
wêreldletterkunde  en  haar  eie  "nederige"  Kroniek,  "maar  anders  kon  of 
wou  ek  nie". 

Ek  vind  dit  jammer  dat  Linde  en  Steenberg  nie  ook  in  hierdie  geval  meer 
moeite  gedoen  het  om  hul  studie  aan  te  vul  met  'n  uitspraak  deur  die  kon- 
krete  skrywer  self  — soos  hulle  dit  in  ander  opsigte  wel  gedoen  het  nie. 
Hierdeur  kom  'n  interessante  skrywers-  en  skryfverskynsel  nie  tot  sy  reg  in 
die  studie  nie. 

Oor  terminologiese  kwessies  gaan  ek  my  hier  nie  uitgebreid  uitlaat  nie.  Ek 
kan  darem  nie  nalaat  nie  om  te  verwys  na  die  feit  dat  wanneer  die  skrywers 
voorgee  om  die  "fabel"  te  rekonstrueer,  hulle  juis  'n  beskrywing  van  die  sg. 

"sujet"  gee.  So  lui  hulle  rekonstruksie  van  die  "fabel":  "Anna  M.  Louw 
begin  haar  verhaal  vyftien  jaar  ná  Koos  Lotriet,  bygenaamd  Koos  Nek,  se 
dood;  by  die  makabere  toneel  van  sy  herbegrafnis.  Van  daar  af  laat  sy  met 
'n  interessante  hantering  van  tydtegniek  en  perspektief  die  verhaal  terug 
beweeg  (...)",  ens.  Hierdie  soort  verwarring  sal  m.i.  slegs  end  kry  as  ons 
begin  om  meer  verstaanbare  en  logiese  terme  in  hierdie  verband  te  gebruik. 
Wat  van  basiese  verhaa/  teenoor  gestrul<tureerde  verhaaR  En  is  geïmpH- 
seerde  s/<rywer  nie  ook  'n  meer  korrekte  én  logiese  vertaling  van  Wayne 
Booth  se  imp/ied  author  as  imp/isiete  outeur  nie? 

Dit  is  jammer  dat  die  studie  deur  talle  drukfoute  en  deur  'n  onaantreklike 
stofomslag  ontsier  word.  In  die  geheel  gesien  egter  'n  deeglike  werk  wat  die 
moeite  werd  is  om  aan  te  skaf. 


la  van  Zyl 


Om  'n  /aaitie  te  maat<  deur  Theunis  Engelbrecht,  Ombondi,  1986,  78  pp., 
R11,25  + AVB. 

Ná  twee  digbundels  — 'n  Gedig  is  so  onst<utdig  soos  'n  eier  en  St<reeupa- 
radys,  verskyn  Engelbrecht  se  eerste  prosawerk,  'n  kort  roman  getitel  Om  'n 
taaitie  te  maak.  Hierdie  roman  begin  so:  "THE  DANCE  begins.  Ek  was 
vyftien  toe  my  pa  en  ma  uitgechicken  het.  Ja  jis,  my  ma  se  bloed  het  nog  so 
oor  die  badkamer  se  spieël  gedrup  toe  die  bure  daar  aangehol  kom.  Die  rook 
het  in  sulke  fyn  kringetjies  uitgekom  by  die  rollie  in  my  pa  se  hand.  Hy  was 
'n  regte  bastard  hy"  (1). 

In  hierdie  begin  lê  ook  die  verklaring  vir  die  res  van  die  gebeure  in  die  roman. 
Omdat  sy  pa  eers  sy  ma  en  daarna  homself  in  die  badkamer  doodgeskiet  het 
nadat  hulle  'n  tafelgebed  gedoen,  melk  op  die  seun  se  pap  gegooi  en  vir 
hom  gesê  het:  "Eet  nou  lekker  ou  seun"  (vgl.  p.  70),  verval  hierdie  seun 
mettertyd  in  'n  lewe  van  seks  en  dwelms  wat  op  'n  ramp  uitloop.  Uit  die 
gestruktureerde  verhaal  verneem  die  leser  mettertyd  meer  besonderhede 
omtrent  die  vroeër  lewe  van  die  vertellende  ek,  Arnold. 

Hy  was  sedert  sy  geboorte  onwelkom.  Sy  "oumense"  het  vir  hom  gesê 
hulle  wou  eerder  "'n  girlkie"  gehad  het  as  'n  "boytjie  soos  ek",  omdat  hulle 
al  klaar  "'n  boytjie"  gehad  het.  Vir  die  boetie  het  Arnold  se  pa  altyd  gesê: 
"(P)a  se  grootman".  Arnold  onthou:  "Hy't  nooit  vir  mý  gesê  pa  se  groot- 
man  nie,  die  bastard.  As  hy  vir  my  getune  het  Arrie  is  pa  se  grootman  ook, 
dan  sou  my  kop  above  the  waistline  groter  geword  het  as  my  kop  under  the 
waistline"  (p.  60).  Uit  hierdie  gebrek  aan  ouerliefde  spruit  al  Arnold  se  latere 
probleme.  Ten  spyte  van  die  feit  dat  sy  "outoppie"  altyd  sy  "oulady  gemoer 
het"  met  brandewynbottels  (p.  17),  was  hy  lief  vir  albei.  Vir  sy  "oulady" 
was  hy  lief  "like  hell"  (p.  61 ),  en  wat  hy  "gesmaak"  het  van  sy  pa  was  "hoe 
daai  pyp  van  hom  "geruik  het"  (p.  58).  Die  verlange  om  huis  op  te  sit  bly  sy 


87 


lewe  lank  'n  dringende  behoefte,  juis  omdat  sy  liefde  in  sy  ouerhuis 
oënskynlik  nie  beantwoord  is  nie.  Ook  ander  katastrofes  tref  die  jong 
Arnold.  Toe  hy  tien  is  en  sy  boetie  agtien  kom  Ig.  se  lieflingskat  Grietjie  een 
dag  per  ongeluk  onder  Arnold  se  graaf  terwyl  hulle  in  die  tuin  werk  en  die 
kat  se  rug  breek.  Uit  sy  eie  gebrek  aan  liefde  ontwikkel  hierna  by  Arnold  'n 
groot  bewondering  vir  sy  boetie  omdat  hy  so  mooi  met  die  kat  gepraat  het 
terwyl  hy  hom  begrawe  het:  "Hy  het  my  hero  geword  omdat  hy  so  ougat 
met  die  kat  gepraat  het  want  ek  het  gewens  iemand  wil  tog  so  ougat  met 
my  ook  praat"  (p.  58). 

Een  dag  bring  die  dominee  die  tyding  dat  die  boetie  "onder  'n  trein  inge- 
neuk  (het)  en  (...)  die  ene  mince  (was)"  (p.  39).  Reeds  in  sy  kinderjare  vind 
hy  troos  by  sy  vriend  Albert,  wat  net  soos  sy  boetie  lyk  en  op  wie  se  skouer 
hy  huil  "oor  my  outoppie  wat  my  oulady  altyd  so  met  die  brandybottels  en 
stoele  moer  (...)"  (p.  69).  By  een  so  'n  geleentheid  vang  sy  besope  pa  hulle 
en  skop  hulle  oor  die  vloer  rond  terwyl  hy  hulle  beskuldig  dat  hulle  moffies  is 
(p.  69). 

Uit  al  hierdie  inligting,  wat  op  tegnies  vernuftige  wyse  d.m.v.  terugverwy- 
sings  dwarsdeur  die  roman  aangebied  word,  groei  daar  mettertyd  by  die 
leser  'n  groot  deernis  met  en  begrip  van  die  volwasse  Arnold  se  oënskynlike 
hardgebaktheid  en  vir  die  manier  waarop  hy  in  homo-  én  heteroseksuele 
ontmoetings  sy  eensaamheid  probeer  besweer.  Die  leser  aanvaar  Arnold  se 
oënskynlike  bravade  — wat  ook  uiting  vind  in  sy  gebruik  van  'n  kru  sleng- 
taal  — as  hoofsaaklik  'n  skans  teen  'n  lewe  wat  hy  nie  begryp  nie.  In  hierdie 
verband  is  die  spieëlmotief  belangrik.  Dit  verwys  enersyds  na  Arnold  se 
gesublimeerde  drang  na  begrip.  Aan  sy  mede-geestesversteurde  Cranky  sê 
hy  tydens  sy  verblyf  in  die  inrigting:  "Jy  weet,  Cranky,  ek  scheme  dis  soos 
van  daai  wat  my  oulady  altyd  vir  my  getune  het  van  wat  sy  in  die  Bybel 
gelees  het  van  die  puzzle  in  die  spieël,  ek  dink"  (p.  59).  Die  spieël  word 
andersyds  'n  metode  om  kontak  te  maak  en  genesing  te  soek  van  die  essen- 
siële  eensaamheid  (vgl.  pp.  9,  58,  ens.).  Want  om  kontak  te  maak  en  hierdie 
kontak  ongeskonde  te  behou  is  'n  obsessionele  behoefte  by  die  ontspoorde 
personasie-as-verteller.  Om  'n  laaitie  te  maak  is  lewensbelangrik,  juis  omdat 
dit  'n  manier  is  om  die  gesin  en  die  gesinskontak  wat  hy  as  kind  moes  ont- 
beer  te  bestendig.  Wanneer  dit  lyk  of  die  geluk  binne  die  gesin  bedreig  word 
— "(d)aar  het  'n  tyd  gekom  dat  Suzi  al  'n  hele  week  lank  geneuk  het"  (p. 
37)  — verloor  Arnold  alle  redelikheid.  Sy  liefdespel  ruk  hand-uit  en  as  hy 
sien  dat  Suzi  "gonners"  is,  vat  die  besef  ook  pos  dat  sy  laaitie  Hans  "darem 
eendag  die  moer  in  (gaan)  wees  vir  sy  outoppie  as  hy  uitvind  wat  sy  outop- 
pie  aan  ou  Suzi  gedoen  het"  (p.  41).  Die  gedagte  is  ondraaglik. 

Die  huis-opsit-motief  word  versterk  wanneer  Arnold  ná  die  dubbele  moord 
in  die  inrigting  waarheen  hy  vir  sielkundige  waarneming  verwys  is,  kennis 
maak  met  sielsgenote.  Dit  blyk  dat  ander  inwoners  van  die  inrigting  ook 
daar  beland  het  oor  die  "sêd"  dinge  wat  met  hulle  gebeur  het.  Ook  Cranky 
wil  graag  'n  laaitie  hê,  en  as  hy  en  Lady  Bullet  besluit  om  te  trou  en  vir  hulle 

'n  laaitie  van  'n  winkelpop  te  maak  (sodat  hy  nie  kan  doodgaan  nie),  nooi 
hulle  Arnold  om  een  van  die  gesin  te  word.  Dit  blyk  dat  Arnold  se  aange- 
trokkenheid  tot  die  twee  terug  te  voer  is  na  sy  aangetrokkenheid  tot 
Ma-Mien  (deur  die  verwysing  na  Lady  Bullet  se  "moerse  tiete")  by  wie  hy 
ná  sy  ouers  se  dood  gebly  het,  na  sy  liefde  vir  sy  pa  (deur  die  verwysing  na 
"Cranky  se  pyp  wat  so  lekker  ruik")  en  na  sy  liefde  vir  Suzi  (Cranky  se  oë 
wat  "soos  kwik  so  mooi  rol"  verwys  terug  na  Suzi  se  oë  wat  "so  blink 
(ge)rol"  het  toe  hy  haar  verwurg  het  (vgl.  pp.  63,  7,  58  en  40). 

Ook  die  spinnekopmotief  word  'n  voortsetting  van  die  huis-opsit-motief,  nie 
alleen  deurdat  Arnold  se  gesprekke  met  die  spinnekop  teken  word  van  sy 
behoefte  aan  kontak  nie,  maar  ook  deur  die  roerende  slot  waar  hy  op  pad  na 
die  galg  'n  spinnekop  sien  wat  "so  ougat"  daar  sit  en  dadelik  belowe  dat  hy 
"hierdie  lanies  (sal)  tune"  hulle  moet  die  spinnekop  vat  na  sy  "boetie"  in  die 
inrigting.  Die  feit  dat  sy  hart  "sommer  bly"  is  as  hy  die  spinnekop  daar  sien 
sit,  dui  op  sy  psigiese  oorlewingsvermoë  in  'n  wêreld  wat  hom  geen  kans 
gegun  het  nie.  Sy  voorliefde  om  te  rym  sluit  hierby  aan  en  dit  bly  behoue 
selfs  in  sy  laaste  uur  wanneer  hy  afskeid  neem  met  'n  "(f)are  you  well  like 
hell". 

Die  deurlopende  verwysing  na  popliedjies  word  nog  so  'n  oorlewings- 
meganisme  waardeur  die  eie  ellende  deur  die  verwysing  na  'n  kammawêreld 
omseil  word.  Die  Lennon-liedjie  as  motto  is  'n  belangrike  teken  in  hierdie 
verband. 

Bogenoemde  motiewe  is  goed  geïntegreer  in  'n  heg  gestruktureerde  roman 
waarin  ook  op  vernuftige  wyse  van  voorbereiding  gebruik  gemaak  word. 
Die  spieël  en  die  huis-opsit-motief  word  reeds  op  p.  7 ingelui  wanneer 
Ma-Mien  se  "oë  so  blink  soos  'n  lekker  ou  spieël"  as  sy  haar  verbeel  Arnold 
is  haar  eie  kind.  Hierdie  motiewe  word  volgehou  tot  op  p.  78  (die  laaste 
bladsy  van  die  roman)  wanneer  Arnold  simbolies  die  spieëltjie  breek  en 
wanneer  hy  belowe  om  die  spinnekop  na  sy  "boetie"  te  laat  vat.  Die  feit  dat 
die  glas  "blinker  blink  noudat  hy  so  stukkend  is"  dui  weer  op  die 
oorlewingsmotief.  Die  feit  dat  Arnold  onmiddellik  ná  hy  van  die  begrafnis 
van  sy  ouers  by  Ma-Mien  aankom,  sy  das  afpluk,  want  "die  ding  kan  'n  ou 
sommer  verwurg  vir  niks"  (p.  7),  wys  vooruit  na  Suzi  se  dood.  Ook  die  feit 
dat  die  wind  klein  Hans  se  kaartehuis  omwaai  (p.  35)  is  'n  voorbereiding  vir 
later  gebeure. 

Ek  het  gedink  dat  die  laaste  sê  oor  hierdie  tema  gesê  is  met  J.D.  Salinger  se 
The  catcher  in  the  rye.  Ná  Engelbrecht  se  roman  is  ek  nie  meer  so  seker  nie. 
'n  Mens  voel  dat  álles  — óók  die  moeilik  verteerbare  gedeeltes  — in  hierdie 
roman  voeg.  Dit  word  'n  roerende  uitbeelding  van  iemand  wat  nooit  'n  kans 
in  die  lewe  gehad  het  nie  se  patetiese  pogings  tot  oorlewing  selfs  in  die  ska- 
duwee  van  die  galg. 


la  van  Zyl 

Kinder  en  jeugboeke 

Beverly  Cleary:  Beste  mnr.  Henshaw.  Human  & Rousseau  1986. 

Dis  nie  doenlik  om  sonder  goeie  rede  'n  vertaalde  kinderboek  te  bespreek 
nie.  Hierdie  een  is  egter  besonders,  en  gevoelig  vertaal  deur  Rona  Rupert. 
Omdat  sy  in  sommige  van  haar  eie  jeugboeke  die  verlede  tydsvorm  aan- 
wend,  kan  sy  dit  hier,  waar  die  gebruik  noodsaaklik  is,  ook  funksioneel  han- 
teer. 

Die  verhaal  word  in  brief-  en  dagboekvorm  aangebied,  dus  is  die  seun  Leigh 
Botts  deurgaans  in  die  eerste  persoon  aan  die  woord.  Tussen  graad  twee  en 
vyf  skryf  hy  enkele  kere  aan  die  skrywer  meneer  Henshaw,  maar  dis  eintlik 
as  hy  in  graad  ses  is  dat  die  leser  baie  omtrent  hom  begin  agterkom.  Nou 
skryf  hy  aan  die  skrywer  in  opdrag  van  'n  onderwyser  om  sekere  vrae  aan 
hom  te  stel,  en  as  Henshaw  reageer  deur  weer  aan  die  seun  indringende 
vrae  te  vra,  lei  dit  tot  'n  openbaring  van  sy  karakter  en  later,  in  dagboek- 
vorm,  tot  'n  belydenis  van  ontwikkeling  wat  hy  ondergaan. 

By  die  aanhef  — gewoonlik  "Beste  mnr.  Henshaw"  en  'n  tydlank  bloot 
"Mnr.  Henshaw"  as  Leigh  boos  is  vir  die  skrywer  — word  'n  komma  of  dub- 
belpunt  gebruik,  wat  verwarrend  mag  wees  vir  die  Afrikaanse  kind  wat  leer 
om  sonder  punktuasie  aan  te  hef.  Ook  by  die  afsluiting,  wat  skuins  gegee 
word  en  nie  regaf  soos  in  Afrikaans  vereis  word  nie,  word  'n  komma 
gebruik.  Die  frase  dui  op  die  emosie  wat  Leigh  op  die  oomblik  ervaar  en  is 
gepas  en  selfs  humoristies,  hoewel  nie  in  Afrikaans  kinderlik  nie,  soos  "Met 
agting",  "U  dankbare  vriend",  "Dankbaar"  en  "Hoopvol". 

Die  veranderings  wat  Leigh  in  graad  ses  belewe,  is  ingrypend  en  lei  tot  ver- 
warring  en  vereensaming:  sy  ouers  skei,  hy  en  sy  ma  gaan  woon  in  'n  huisie 
in  plaas  van  'n  karavaan,  en  hy  moet  aan  'n  nuwe  skool  gewoond  raak.  Sy 
briewe  aan  die  onbekende  skrywer  dien  bloot  as  klan'kbord,  maar  dis  baie 
belangrik  omdat  dit  hom  die  kans  bied  om  uitdrukking  te  gee  aan  sy  gevoe- 
lens.  'n  Wenk  van  die  skrywer  lei  later  daartoe  dat  hy  selfekspressie  deur  die 
woord  begin  beoefen,  eers  nog  gerig  aan  "mnr.  Kamma-Henshaw"  maar 
later  bloot  neergeskryf. 

Wat  neerskryf  van  gevoelens  betref,  is  daar  dus  reeds  ontwikkeling  by 
Leigh;  dit  lei  ook  daartoe  dat  hy  later  'n  beskrywing  neerpen  oor  'n  rit  wat 
hy  saam  met  sy  pa  beleef  het,  en  dié  word  eervol  vermeld  in  'n  wedstryd 
wat  vir  Jong  Skrywers  gehou  word.  Selfs  hierdie  vermelding  laat  hom  groei 
tot  dankbaarheid  dat  hy  wel  iets  bereik  het,  al  was  dit  dan  nie  'n  eerste  of 
tweede  posisie  nie. 

Daar  is  ander  vorme  van  ontwikkeling,  almal  eerlik  en  oortuigend  gehanteer 
in  Leigh  se  briewe  en  dagboekinskrywings.  Hy  voel  gefrustreer  omdat 
iemand  elke  dag  sy  middagete,  of  die  lekkerste  deel  daarvan,  vaslê,  dit  lei 
daartoe  dat  hy  'n  alarm  ontwerp  wat  die  ander  kinders  en  selfs  die  hoof  aan 
hom  laat  aandag  gee,  en  'n  dieper  kentering  in  homself  meebring:  "Dit  is 
nie  dat  ek  sê  dit  is  reg  om  ander  mense  se  kos  te  steel  nie.  Ek  bedoel  net  ek 

is  bly  ek  weet  nie  wie  die  dief  was  nie,  want  ek  moet  saam  met  hom  skool- 
gaan''  (p.  92). 

Deur  sy  vindingrykheid  om  'n  alarm  te  ontwerp  kry  hy  eindelik  'n  maat  van 
sy  eie  na  wie  se  huis  hy  gaan  en  vir  wie  hy  na  sý  huis  kan  nooi.  Dankbaar 
noteer  hy;  "Dit  help  as  jy  'n  vriend  het"  (p.  97).  Die  enigste  goedgesinde 
wat  hy  tot  op  daardie  stadium  gehad  het,  was  die  skoolopsigter  meneer 
Fridley,  wat  'n  vaderlike  rol  in  sy  lewe  speel  en  hom  teregwys  as  hy  negatief 
begin  reageer  teenoor  sy  omgewing.  Ook  dié  belangstelling  help  die  karak- 
ter  om  positief  te  ontwikkel. 

Die  grootste  faktore  in  Leigh  se  lewe  is  sy  ouers.  Met  sy  ma  kom  hy  goed 
klaar  en  hy  voel  skuldig  omdat  sy  so  hard  moet  werk,  hoewel  hy  aanvanklik 
ook  verwyt  voel  omdat  sy  nie  sy  pa  wil  terugneem  nie.  Later  begryp  hy  haar 
verduideliking  dat  sy  grootgeword  het  en  sy  pa  nie. 

Teenoor  sy  pa  openbaar  Leigh  verskillende  emosies;  dit  wissel  van  verlange 
en  ergerlikheid  tot  liefde  as  sy  pa  vir  hom  'n  Kersgeskenk  stuur  en  frustrasie, 
wat  hy  as  haat  ervaar,  as  sy  pa  nie  bel  soos  hy  beloof  het  nie.  'n  Skuld- 
gevoel  ("Miskien  is  ek  die  oorsaak  van  alles",  p.  59)  word  verdring  deur 
drome  oor  sy  pa  wat  hom  met  sy  vragmotor  skool  toe  neem  en  herinneringe 
aan  ritte  wat  hy  meegemaak  het.  Dis  as  hy  oor  een  van  dié  ritte  skryf  dat  hy 
daarvoor  eervolle  vermelding  kry,  en  as  sy  pa  kom  kuier,  lees  hy  self  die 
stuk:  "Ek  is  bly  jy  onthou  dit  ook  nog"  (p.  115).  Aanvaarding  van  sy  pa,  met 
swakhede  en  al,  laat  hom  aan  die  slot  sy  hond,  wat  lank  saamgery  het  en 
toe  teruggebring  is  na  Leigh,  weer  aan  sy  pa  gee:  "hou  jy  liewer  vir  Rower, 
jy  het  hom  nodiger  as  ek"  (p.  117).  Die  ontwikkeling  kom  ook  van  sy  pa  se 
kant  as  dié  hom  eindelik  op  sy  naam  aanspreek  in  plaas  van  bloot  as  "kind" 
voor  hy  weer  vertrek:  "Jy  is  'n  goeie  kind,  Leigh,  ek  is  trots  op  jou"  (p.  117). 
Eerlike  beelding  en  die  sensitiewe  ontplooiing  van  'n  seun  se  karakter  ken- 
merk  hierdie  geslaagde  verhaal  vir  ouer  kinders. 


Oskar  Prozesky:  Grobbe/aartjie  van  Vels/<oendorp.  HAUM-Literêr  1986. 

Dis  'n  ongewone  boek  dié:  pragtig  uitgegee  in  'n  groot,  stewige  formaat  en 
amusant  geïllustreer  deur  die  skrywer  self.  Die  verhaal  gee  'n  avontuurlike 
dierefantasie,  maar  dan  só  dat  'n  baie  realistiese  werklike  agtergrond 
gebruik  word:  'n  prototipe  van  Oudtshoorn  vroeg  in  die  twintigste  eeu. 

Op  humoristiese  wyse  word  onmoontlike  avonture  geskilder  waarin  goeies 
uiteindelik  oorwin  en  boses  vreeslik  gestraf  word.  Teen  die  onmoontlikheid 
as  sodanig  het  ek  dit  nie,  dis  snaaks  bedoel  en  word  lewendig  vertel. 
Maar  die  karakters.  Eeue  gelede  het  diereverhale  al  ontstaan;  'n  satire  soos 
Van  den  Vos  Reinaerde  is  vandag  nog  bekend  en  in  Afrika  leef  volksverhale 
waarin  diere  optree  van  geslag  tot  geslag  voort.  Dan  word  hierdie  diere  per- 
sonifieer  en  as  mense  ook  voorkom,  is  dit  op  'n  ander,  meestal  verwyderde 
vlak.  In  die  verhaal  onder  bespreking  word  diere  en  mense  egter  volkome 

gelyk  gestel  aan  mekaar,  daar  is  geen  onderskeid  wat  vermoëns  en  optrede 
betref  nie.  Ook  die  illustrasies  wys  mense  en  diere  wat  'n  eie  soort  integrasie 
voorstel.  En  dit  werk  eenvoudig  nie  — so  min  soos  'n  verwarrende  onder- 
skeid  tussen  gentlediere  (mooi  benaming!)  en  gewone  skape,  perde  en  vol- 
struise  wat  geen  aanraking  met  'n  vermenslikingstaffie  ervaar  het  nie. 
Selfs  'n  vermenslikte  dier  moet  tog  iets  van  sy  diere-aard  behou  om  te  oor- 
tuig.  As  'n  dier  "orent  grabbel",  klink  dit  grappig-oortuigend,  maar  nié  as 
die  sweet  op  'n  varkie  uitslaan  of  hy  bleek  word  van  vrees  nie.  Oor  die  alge- 
meen  word  menslike  beeldspraak  gebruik,  soos  "balke  saag"  (p.  77),  "kug 
vir  stilte"  (p.  73),  "klap  sy  hand  voor  sy  mond"  (p.  160)  en  talle  meer. 

Die  dorp  Velskoendorp  is  in  alle  besonderhede  'n  menslike  ruimte,  van  die 
huise  waarin  diere  of  mense  op  gelyke  basis  bly  tot  die  tronk  en  eetplekke  — 
in  laasgenoemde  word  ook  menslike  kos  berei,  selfs  skaaptjops  — wat  die 
allegoriese  inslag  net  te  ver  voer.  Name,  aan  die  batekant,  is  pragtig  veran- 
der  om  by  diere  te  pas  en  is  deurgaans  'n  plesier  om  te  lees,  van  Van 
Kranswyk,  Schnabel,  Whelp,  Geweldt  en  Rooysnor  tot  by  Sy  fênsie  Eksel- 
lensie  die  Goewerneur-Generaal. 

Woorde  soos  'witgekalkde'  en  'uitasem'  is  sekerlik  net  setfoute,  want  elders 
is  die  spelling  korrek,  maar  'alweer'  word  deurgaans  verkeerdelik  as  een 
woord  geskryf.  Origens  is  die  taal  'n  bevestiging  daarvan  dat  'n  guitige  vol- 
wassene  deurgaans  as  verteller  optree:  dis  vol  kwinkslae  en  satiriese  verwy- 
sings  na  menstipes.  Engelse  sinne  word  opsetlik  gebruik  om  sekere  karak- 
ters  se  deftigheid  te  beklemtoon  en  is  baie  aanvaarbaar,  maar  fonetiese 
spelling  van  enkele  Engelse  woorde  gee  nie  'n  konsekwente  indruk  nie. 
'Bulldog'  sowel  as  'Boeldók'  word  byvoorbeeld  gebruik;  Grobbelaartjie  sê 
onnosel  "djês"  maar  doodgewoon  "no";  selfs  die  verwysings  na  "antie"  en 
"miesies"  voer  karikaturisering  te  ver. 

Die  gebruik  van  sowel  'n  volwasse  verteller  as  taal  wat  op  volwasse  lesers 
afgestem  is,  maak  dit  nodig  om  te  vra:  Vir  wie  is  hierdie  boek  bedoel?  Kin- 
ders  lees  graag  oor  diere  maar  sal  die  aanbieding  nie-kinderlik  vind;  volwas- 
senes  lees  nie  sommer  meer  snaakse  stories  oor  vermenslikte  diere  nie.  'n 
Kennis  wat  na  die  verhaal  oor  Vrouerubriek  geluister  het,  het  uitdruklik 
gemeen  dat  dit  nie  'n  goeie  keuse  vir  'n  voorleeswerk  was  nie. 

Die  verhaal  het  dus  verdienste  en  roep  'n  kosbare  vroeër  tyd  op  vir  mense 
van  Oudtshoorn  se  omgewing,  maar  daar  is  ook  literêre  en  resepsie- 
probleme. 


Barrie  Hough:  My  kat  word  herfs.  Tafelberg  1986. 

Die  skrywer  debuteer  met  'n  fyn  jeugverhaal  wat  'n  ryk  leeservaring  bied 
aan  tiener  óf  volwassene. 

Die  oorspronklike  titel  wys  reeds  dat  die  hoofkarakter  se  kat  sentraal  staan 
in  die  verhaal.  Deur  Nefertiti,  wat  net  Danie  Neffie  mag  noem,  en  wat  kat- 

skoue  wen  en  so  lief  is  vir  haar  baas  soos  hy  vir  haar,  kompenseer  die  seun 
vir  'n  lewe  vol  frustrasie.  Sy  geskeide  ma  gee  nie  veel  aandag  aan  hom  nie 
en  moontlik  juis  as  gevolg  van  'n  gevoel  van  verwerping  hakkel  hy  en  wil  nie 
sielkundige  hulp  hê  nie.  Dit  veroorsaak  verdere  swaarkry,  want  hy  is  baie 
lief  vir  toneelspel  wat  hy  deur  sy  ma  goed  ken  en  sou  graag  'n  toneelspeler 
wou  word. 

Die  kat  bring  hom  by  'n  katteskou  in  aanraking  met  'n  doofstom  meisie 
Louise  wat  vir  hom  baie  beteken  en  help  om  Neffie  se  dood  te  verwerk.  Dis 
oor  sy  kat  wat  hy  'n  goeie  opstel  skryf  wat  met  'n  eerste  prys  bekroon  word. 
Die  antagonis  André  vir  wie  hy  lelik  slaan  as  hy  oor  sy  ma  aanmerkings 
maak,  neem  Siamese  katte  as  onderwerp  vir  sy  mondeling  omdat  hy  listig 
weet  dat  Danie  dit  sou  gekies  het;  daardeur  veroorsaak  hy  dat  Danie  uit  die 
klas  hardloop  en  weier  om  vir  sy  mondeling  te  probeer  praat. 

Selfs  hierdie  episode  skakel  onlosmaaklik  met  sy  ma,  want  dit  lei  tot  'n  ge- 
sprek  tussen  hulle.  Bitterheid  oor  haar  onverskilligheid  het  hom  'n  foto  van 
haar  laat  sny,  juis  in  die  mond  wat  haar  vlot  spraak  teenoor  sy  gehakkel  be- 
klemtoon.  Versoening  begin  as  sy  ná  'n  partytjie  besef  dat  sy  hom  nodig  het, 
maar  dis  nog  hý  wat  tot  'n  gebaar  oorgaan:  "Hy  sit  sy  arms  om  haar  en  druk 
haar  vas  teen  hom"  (p.  56).  As  sy  prys  vir  die  opstel  egter  in  die  skool 
oorhandig  word,  is  sy  ma  tot  sy  verrassing  teenwoordig.  En  as  Neffie  geo- 
pereer  word,  neem  sý  die  inisiatief  om  hóm  te  troos:  "Sy  sit  haar  arm  om 
hom  en  druk  hom  styf  teen  haar  vas"  (p.  64). 

As  die  kat  dood  is,  hou  hy  'n  kleintjie  van  haar  oor.  Op  Louise  se  geskrewe 
vraag  oor  die  diertjie  se  naam,  antwoord  hy  ook  skriftelik:  "Ek  weet  nog 
nie"  (p.  70),  waarmee  die  verhaal  eindig.  Dit  suggereer  onsekerheid,  maar 
ook  'n  toekoms  wat  moontlikhede  inhou. 

Karel  'n  toneelspeler  wat  'n  vaderrol  in  Danie  se  lewe  speel,  is  ook  aan  die 
kat-tema  verbind  deurdat  dit  hy  is  wat  Danie  op  'n  katteskou  help.  Dis  ook 
vir  hom  wat  sy  ma  bel  om  die  seun  te  kom  bystaan  na  Nefertiti  se  dood. 
Ander  motiewe  word  simbolies  uitgelig  deur  die  eenwoordtitels  van  die 
hoofstukke.  fiasf  verwys  byvoorbeeld  na  'n  toneelstuk  Equus  Danie 

se  ma  betrokke  is  en  waarin  'n  ritueel  herinner  aan  sy  eie  ritueel  rondom  die 
Egiptiese  katgodin;  hy  het  'n  voëltjie  geoffer,  tot  sy  ma  se  afgryse.  Toneel- 
spel  as  sodanig  staan  so  sentraal  soos  die  kat.  Dit  word  kundig  ingevleg, 
hoewel  die  perspektief  in  die  gedeeltes  waar  Aletta,  sy  ma,  aan  die  woord 
is,  soms  gevaarlik  wegbeweeg  van  Danie  na  Aletta  of  selfs  'n  eksterne  foka- 
lisator. 

Die  hoofstuk  Lig  handel  oor  aanwysings  wat  Aletta  in  verband  met  die  stuk 
gee,  maar  dit  werp  ook  lig  op  haar  verhouding  met  haar  seun;  iets  waarvan 
hulle  albei  bewus  word.  Skulp  beeld  Danie  se  verhouding  met  haar  seun; 
iets  waarvan  hulle  albei  bewus  word.  Skulp  beeld  Danie  se  verhouding  met 
sy  pa  wat  kom  kuier;  sy  geskenk  wys  simbolies  op  die  seun  se  'geskulpte' 
lewe,  maar  ook  'n  droewe  aanvaarding  daarvan:  "Hy  druk  die  skulp  teen  sy 
oor.  Dit  ruis.  Maar  dit  is  nie  die  geruis  van  die  see  nie"  (p.  46). 

'n  Gelaaide,  meerdimensionele  werkie,  dus,  waarin  elke  episode  betekenis 
het  vir  die  geheel.  Die  styl  is  strak  en  tog  gevoelig.  'n  Jeugdige  sal  iemand 
nodig  hê  om  die  boek  vir  hom  oop  te  maak  en  'n  mens  hoop  hy  kry  die 
nodige  leiding  by  'n  onderwyser  of  ouer. 

Elsabe  Steenberg 
PU  vir  CHO 

Nuwe  Afrikaanse  Boeke:  Januarie  — Maart  1987 


Opgestel  deur  die  Nasionale  Afrikaanse  Letterkundige  Museum  en  Navorsingsentrum,  Musiek 
en  Toneel  (NALN),  Privaatsak  X20543,  BLOEMFONTEIN  9300. 

Romans 

BAKKES,  Margaret.  Klein  land  van  die  liefde.  Daan  Retief. 

BEUKES,  Dricky.  Om  die  reënboog  se  goud  te  soek.  Van  der  Walt.  R9,50 

BIERMAN,  Ettie.  Meisie  uit  Meeubaai.  Keurbiblioteek.  R9,50 

— Ver  pad  na  Konigsee.  Van  der  Walt.  R9,50 

BOTES,  Tienie.  Anderkant  móre.  Klub  Dagbreek.  R8,50 

BOTHA,  M.C.  Sluvoet.  Human  & Rousseau.  R18,95 

DE  VILLIERS,  Frieda.  Jana  van  die  Overberg.  Human  & Rousseau.  R18,95 

DU  PISANIE.  Sarah.  'n  Nooi  vir  Omdraaikrans.  Eike-Boekklub.  R9,50 

GOOSEN,  Jeanne.  Lou-oond.  HAUM-Literêr. 

GRIESSEL,  Nita.  Die  liefdespaljas  van  Kadot.  Treffer-Boekklub.  R9,50 

— 'n  Rebel  vir  Kiepersol.  Van  der  Walt.  R9,50 

— Veel  meer  as  juwele.  President.  R9,50 

GROENEWALD,  J.A.  Die  man  wat  aan  migraine  gely  het.  Klub  707.  R9,50 

HAASBROEK,  P.J.  Diejaarnul.  Sagtebanduitg.  HAUM-Literêr.  R12,50 

HENDRIKS,  Hermie.  Dwaas  is  die  hart.  Klub  Saffier.  R9,50 

HENDRIKS,  P.G.  Portret  van  'n  keuse.  Perskor. 

JACOBS,  Derick.  'n  Gas  om  middernag.  Klub  707.  | R9,50 

JOUBERT,  Elsa.  Engele  in  die  son.  Tafelberg. 

KRUGER,  Cornelia.  Liewe  Meneer.  Klub  Dagbreek.  R9,50 

LINGUA,  Susanna  M.  Skemeruur.  Van  der  Walt.  R9,50 

MARTIN,  Wille.  Gevaarlik  mooi.  Treffer-Boekklub.  R9,50 

MORGAN,  Annelize.  Goud  in  die  skemer.  Treffer-Boekklub.  R9,50 

MURRAY,  Ena.  Ena  Murray-omnibus  8.  Tafelberg.  R18,50 

— Senor  die  seerower.  Keurbiblioteek.  R9,50 

OBERHOLZER,  Lourens.  Oase  in  die  vreemde.  President.  R9,50 

PIETERSE,  Emily.  My  broer  my  skuld  is  betaal.  Daan  Retief.  R8,40 

STEYL,  Babsie.  'n  Erfgenaam  vir  Otjinga.  Van  der  Walt.  R9,50 

STEYN,  llze.  Somersrus  se  hartseer.  Van  der  Walt.  R9,50 

STRYDOM,  M.  Lente  in  April.  Van  der  Walt.  R9,50 

SWART,  Lize.  Huldig  net  die  liefde.  Treffer-Boekklub.  R9,50 

VAN  DER  MERWE,  Christo.  Die  sigeunerprinses.  Eike-Boekklub.  R9,50 

— Vondeling  sonder  verlede.  Treffer-Boekklub.  R9,50 

VAN  DER  MESCHT.  Ella.  'n  Bruid  vir  Akkedisbult.  Eike-Boekklub.  R9,50 

VAN  NIEUWENHUIZEN,  Jackie.  Die  ligtoring.  Keurbiblioteek.  R9,50 

VAN  SCHALKWYK,  Nickey.  Wie  die  gety  kenter.  Daan  Retief.  R8,46 

VAN  ZYL,  Babs.  Die  proefjaar  van  dokter  Diana.  Treffer-Boekklub.  R9,50 

WESSELS,  Mariki.  Vreemde  paaie.  President.  R9,50 

Kortverhale,  essays,  briewe,  ens. 

DE  KOCK,  Lochner.  'n  Mens  kan  'n  masjien  nie  vertrou  nie.  Perskor. 

DE  VRIES,  Abraham  H.  Soms  op 'n  reis.  Human  & Rousseau.  R18,95 

JOOSTE,  G.A.  Blou  sweet.  Triolit. 

LE  ROUX,  André.  Sleep  vir  jou  'n  stoel  nader.  Sagtebanduitg.  Human  & 

Rousseau.  R 12,95 

VENTER,  Rudi.  Viskoppe.  Perskor. 

Dramas 

AUCAMP,  Hennie.  By  Felix  en  Madame.  Human  & Rousseau.  R16,95 

DE  KOCK,  Lochner.  HTLV  — 3.  Sagtebanduitg.  Human  & Rousseau.  R14,95 

DE  KOCK,  Sita.  'n  Man  van  ponde  en  dinge.  DALRO. 

DEWET,  Reza.  Diepegrond.  HAUM-Literêr.  R13,50 

FOURIE,  Pieter.  Die  koggelaar.  HAUM-Literêr. 

- Die  proponentjie.  Perskor. 

KRIGE,  Uys.  Drie  eenbedrywe.  Human  £t  Rousseau.  R18,95 

LUWES,  Nico.  Aku  vang  'n  ster.  HAUM. 

VAN  RENSBURG,  Peet.  Lazarus  gaan  te  ruste;  'n  snaakse  storie  vir  die 
verhoog.  DALRO. 


Poësie 

BEKKER,  Pirow.  Eskarp.  Tafelberg. 

BUYS,  P.W.  Wit  korbeel.  Perskor. 

DE  BRUYN,  Jan.  Te  bruin  vir  groen.  Sagtebanduitg.  Human  £t 

Rousseau.  R16,95 

DU  PLESSIS,  Phil.  Ek  sing  waar  ek  staan.  Sagtebanduitg.  Tafelberg.  R16,50 

ENGELBRECHT,  Theunis.  Om  'n  laaitie  te  maak.  Ombondi.  R1 1,25 

GOUDAAR:  gedigte  oor  Johannesburg.  Perskor.  R18,95 


HAMBIDGE,  Joan.  Die  anatomie  van  melancholie.  Human  £t  Rousseau. 
HUGO,  Daniel.  Vuurdoop.  HAUM. 

JORDAAN,  Wilhelm.  Digterby.  Perskor. 

LETOIT,  André.  Die  gehoes  van  noodapteke.  Perskor. 

MULLER,  Petra.  My  plek  se  naam  is  Waterval.  Tafelberg. 

PAUW,  Nanda.  My  groot  begeer.  Daan  Retief. 

PRETORIUS,  Wessel.  Katarak.  Perskor. 

VAN  DER  LUGT,  Pieter.  Op  vrye  voet.  Sagtebanduitg. 


Human  £t  Rousseau.  R16,95 

VAN  DER  WALT,  Ansa.  Klein  krete.  Perskor.  R13,75 

VAN  RENSBURG,  Annatjie.  'n  Handvol  vere.  Streekraad  Stilfontein.  R5,50 

Vertaalde  poësie 

VILLON,  Francois,  Ballades  van  Villon;  vert.  deur  Uys  Krige. 

Human  £t  Rousseau.  R18,95 

Letterkundige  studies  en  kritieke 

AUCAMP,  Hennie.  Dagblad.  HAUM-Literêr.  R19,95 

BRINK,  André  P.  Vertelkunde.  Human  £t  Rousseau. 

COLLEGE  OF  CAREERS.  Aantekeninge  oor  Senior  Verseboek:  vir 
Transvaalse  Senior  Sertifikaat  1986  £t  1987.  College 
of  Careers. 

LOHANN,  Carl.  Kinderlektuur.  HAUM. 


SCHUTTE,  H.J.  Drie  hoorspele  — 'n  analise:  'n  inleiding  tot  N.P.  van 
Wyk  Louw  se  hoorspele.  Perskor. 

SMUTS,  J.P.,  samest.  Triptiek.  Sagtebanduitg.  Tafelberg. 

VILJOEN,  Hein.  Die  Suid-Afrikaanse  romansisteem  anno  1981. 


PUvirCHO.  R15,00 

Kinder-  en  jeugverhale 

ACKERMANN,  Petro.  Rekords  is  vir  wenners.  Daan  Retief.  R6,95 

BIERMAN,  Ettie.  Bienkie  en  die  Boeing.  Van  der  Walt.  R8,95 

— Bienkie  en  die  buurseun.  Van  der  Walt.  R8,95 

— Bienkie  in  die  Bosveld.  Van  der  Walt.  R8,95 

— Bienkie  kry  'n  bondgenoot.  Van  der  Walt.  R8,95 


DRURY,  Liesel.  Hansie  en  Grietjie  en  ander  verhale:  tradisionele 
sprokies.  MSCU. 

— Die  luitspeler  en  ander  verhale:  tradisionele  sprokies.  MSCU. 

FOURIE,  Corlia.  Marianne  en  die  leeu  in  die  pophuis.  Human  & Rousseau.  R10,95 

HEINE,  Mike.  Kinders  van  Orion.  Perskor.  R9,95 

HENNING,  Pierre.  Boelielit  Wilhelm  van  Asasnie.  NGKB. 

JANTI.  Skoonveld.  Daan  Retief. 

PIETERSE,  Emily.  Die  geheim  van  die  leë  huis.  Daan  Retief.  R7,40 

PIETERSE,  Rian.  Koning  Bloubaard  en  ander  verhale:  tradisionele 
sprokies.  MSCU. 

ROSSOUW,  Kowie.  Koba.  Waterkant.  R9,95 

— Op  die  spoor  van  blou  goud.  HAUM.  R10,50 

RUPERT,  Rona.  Nou  wil  almal  sien.  Human  & Rousseau.  R13,95 

SCHULER,  Rena.  Karoovonds.  HAUM. 

SITA.  SpeurderElla.  R7,40 

SMIT,  Johan.  Moord  op  Krombaai.  Sagtebanduitg.  Waterkant.  R7,35 

VAN  HEERDEN,  Marjorie.  Kersvader  het  hulp  nodig.  Human  & Rousseau.  R12,95 

— 'n  Monster  in  die  tuin.  Human  & Rosseau.  R12,95 

— Oud  genoeg.  Human  & Rousseau.  R12,95 

VAN  WYK,  At.  Rampie  op  die  oorlogspad.  Perskor. 

VON  WIELLIGH,  Lulu.  Kwakie  en  sy  vriende.  NGKB.  R3,25 

WINCKLER,  Hans.  Knakkie  en  die  strandjut.  Human  & Rousseau.  R10,95 

Vertaalde  kinder-  en  Jeugverhale 

BENNET,  Klaas.  Klaas  en  die  rowers;  vert.  deur  Erne  Potgieter. 

Oxford  University  Press.  R8,95 

BRUNA,  Dick.  Die  vis;  vert.  deur  Melvyn  Minnaar.  HAUM.  R4,95 

— Die  voëltjie;  vert.  deur  E.P.  du  Plessis.  2de  uitg.  HAUM.  R4,95 

CAMM,  Sue.  Ben  Beer  se  pot  goud;  vert.  deur  Nonna  Weideman. 

Sagtebanduitg.  Human  & Rousseau.  R4,99 

— Gawie  Mol  se  nuwe  huis;  vert.  deur  Nonna  Weideman. 

Sagtebanduitg.  Human  & Rousseau.  R4,99 

— Miemie  Muis  se  verjaarsdag;  vert.  deur  Nonna  Weideman. 

Sagtebanduitg.  Human  & Rousseau.  R4,99 

— Tinka  Olifant  se  neus;  vert.  deur  Nonna  Weideman. 

Sagtebanduitg.  Human  & Rousseau.  R4,99 

CANNAM,  Peggy.  Blits  kom  terug;  vert.  deur  Dorothea  Krige. 

Daan  Retief.  R6,95 

CARLE,  Eric.  Die  kleinste  saadjie.  Human  & Rousseau.  R17,95 

DYKE,  John.  Otpot  en  die  Hooglui-diamante.  Human  & Rousseau.  R8,95 

KIPLING,  Rudyard.  Die  kat  wat  alleen  geloop  het;  vert.  deur  Nerina 

Ferreira.  Human  & Rousseau.  R14,95 

McCLOSKEY,  Robert.  Die  eendjies  kom;  vert.  deur  Freda 
Linde.  Qualitas. 

McREYNOLDS,  Ginny.  Alleen  op  'n  verlate  eiland; 

vert.  deur  H.S.  Coetzee.  Daan  Retief.  R7,40 

MUNITICH,  Brenda.  Die  geheim  van  Jabulani; 

vert.  deur  Awie  Bosman.  Daan  Retief.  R7,40 

PEET,  Bill.  Suna,  Seb  en  Sagrys; 

vert.  deur  Pieter  W.  Grobbelaar.  Human  & Rousseau.  R16,95 

POSNER,  Pat.  Die  gestewelde  kat; 

vert.  deur  Nonna  Weideman.  Human  & Rousseau.  R4,49 

— Die  getroue  bliksoldaatjie;  vert.  deur  Nonna  Weideman. 

Human  & Rousseau.  R4,49 

— Klein  Duimpie;  vert.  deur  Nonna  Weideman. 

Human  & Rousseau.  R4,49 

— Die  rottevanger  van  Hameln;  vert.  deur  Nonna  Weideman. 

Human  & Rousseau.  R4,49 

SEED,  Jenny.  Die  rare  swartvoël;  vert.  deur  H.J.M.  Retief. 

Daan  Retief.  R8,40 

STOCK,  Catherine.  Sophie  se  emmer;  vert.  deur  Rona  Rupert. 

Human  Et  Rousseau.  R12,95 

WINN,  Chris.  Orgie  se  akrobate;  vert.  deur  H.J.M.  Retief. 

Daan  Retief.  R8,40 

WOODMAN,  June.  Bennie  Beer  by  die  sirkus.  Centaur.  R8,95 

— Blaffie  Brak  sien  'n  spook.  Centaur.  R8,95 

— Lawwe  Emmie  Eend.  Centaur.  R8,95 

— Vrolike  Huppel  Haas.  Centaur.  R8,95 


Studies  oor  afsonderlike  skrywers 

BESTE  Bill:  aangebied  aan  W.A.  de  Klerk  op  sy  70ste 
verjaarsdag  deur  Perskor-uitgewery.  Perskor. 
SESTIGERS  in  woord  en  beeld  — Jan  Rabie.  Perskor. 
SESTIGERS  in  woord  en  beeld  — Bartho  Smit.  Perskor. 


Taalkunde 

ESTERHUYSE,  Jan.  Taalapartheid  en  skoolafrikaans.  Taurus.  R6,00 

LENSLEY,  Frans.  Op  reis  met  Spaans. 

Heruitgawes 

BEUKES,  Dricky.  Duinepad.  Human  & Rousseau.  R12,95 

BIERMAN,  Ettie.  Mariette  aan  'n  lyntjie.  Grootdrukuitg. 

Daan  Retief.  R16,40 

BRINK,  André  P.  'n  Oomblik  in  die  wind.  Nuwe  uitg. 

Human  & Rousseau.  R22,95 

DE  VILLIERS,  I.L.  Leviet  en  vreemdeling.  Sagtebanduitg. 

Tafelberg.  R14,50 

DE  VILLIERS,  Meyer.  Afrikaanse  klankleer.  4de  uitg.  deur 

F.A.  Ponelis.  Tafelberg.  R17,50 

DU  TOIT,  Tryna.  Dwaalspore.  Grootdrukuitg.  Makro-Boeke.  R20,50 

— Kruidjie-roer-my-nie.  2de  uitg.  Daan  Retief.  R7,40 

GROOT  woordeboek  Afrkaans-Engels  Engels-Afrikaans. 

13de  uitg.  versorg  deur  L.C.  Eksteen.  Van  Schaik.  R50,00 

HENNING,  Nan.  Gedig  in  blou.  2de  uitg.  Van  der  Walt. 

HIEMSTRA,  V.G.  Drietalige  regswoordeboek  Engels-Afrikaans- 

Latyn.2deuitg.Juta.  R1 18,00 

KIELBLOCK,  Karl.  Moord  op  Kroonbaai.  Grootdrukuitg. 

Makro-Boeke.  R20,75 

— Skuil  in  die  skaduwees.  Grootdrukuitg.  Makro-Boeke.  R19,95 

MARTIN,  Wille.  Die  wit  mantilla.  2de  uitg.  Klub  Saffier. 

MATTHEE,  Dalene.  Fiela  se  kind.  Grootdrukuitg.  Makro-Boeke.  R35,00 

MURRAY,  Ena.  Die  meisie  van  Klaradynstraat.  Van  der  Walt.  R9,50 

— Weerklank  vir  ons  liefde.  Grootdrukuitg.  Makro-Boeke.  R20,50 

PAULA.  Die  pad  lê  terug.  2de  uitg.  Van  der  Walt.  R9,50 

PIENAAR,  T.C.  Die  groot  gebod.  Makro-Boeke.  R20,50 

— Die  verswygde  vonnis.  Grootdrukuitg.  Makro-Boeke.  R21,50 

PIETERSE,  Emily.  Diestrydom  Mambabos.  Grootdrukuitg.  Makro-Boeke.  R19,95 

SCHILLER,  Friedrich.  Maria  Stuart;  vert  deur  Karel  Schoeman. 

2de  uitg.  Human  & Rousseau. 

April  — Junie  1987 

Romans 

BERGH,  R.  Lig  na  'n  hartseer  skemer.  Treffer-Boekklub.  R9,50 

BIERMAN,  Ettie.  Onrus  op  Rustfontein.  Treffer-Boekklub.  R9,50 

— Rabbedoeen  rissiepit.  Klub  Dagbreek.  R9,50 

BOSCH,  R.  Toe  Maretha  kom  kuier.  Klub  Saffier.  R10,50 

BOTES,  Toon.  Olka  bolka.  President.  R9,50 

CLOETE,  Jasper  M.  Stoute  kabouters.  Klub  707.  R10,50 

DE  KOCK,  Rena.  Maar  een  keer  in  jou  lewe.  Klub  Dagbreek.  R10,50 

— Vallei  van  verlange.  Klub  Saffier.  R10,50 

DU  PISANIE,  Sarah.  Dierbare  drosters.  Van  der  Walt.  R9,50 

DU  TOIT,  André  le  Roux.  'n  Roos  vir  die  Karoomeisie. 

Treffer-Boekklub.  R10,50 

ELOFF,  Casper  Z.  Die  duiwel  se  oë.  Folio. 

GRIESSEL,  Nita.  Katryntjie  van  Soebatsfontein.  Van  der  Walt.  R9,50 

— 'n  Melodie  vir  Salomien.  Van  der  Walt.  R9,50 

HATTINGH,  Ryk.  Markus  vermoed  'n  verhaal.  Taurus. 

JACOBS,  Derick.  'n  Laksman  op  loer.  Klub  707.  R10,50 

JOUBERT,  Junita.  Suggestie  van  'n  somer.  Grootdrukuitg. 

Daan  Retief.  R 15,95 

LAMPRECHT,  I.D.  Die  megawatt-eksperiment.  Klub  707.  R10,50 

LE  ROUX,  Johann  L.  Die  perdetemmer.  Grootdrukuitg.  Daan  Retief.  R16,95 

MARTIN,  Wille.  Skemerbruid.  President.  R9,50 

MURRAY,  Ena.  Huise  van  klei.  Tafelberg.  R14,50 

— Weerklank  van  die  liefde.  Klub  Saffier.  R10,50 

PAUW,  Nanda.  Blinde  oordeel.  President.  R9,50 

PHILLIPS,  Fransi.  Die  wilde  kind.  HAUM. 

PIETERSE,  Annemarie  J.  Roep  van  die  bergpatrys.  President.  R9,50 

STRYDOM,  M.  Die  onvoorspelbare.  Treffer-Boekklub.  R9,50 

SWART,  Lize.  Cupido,  ai  tog  . . . Van  der  Walt.  R9,50 

— Flonkering  van  fyngoud.  Van  der  Walt.  R9,50 

VAN  BERGEN,  Maryna.  Liefhê  is  vir  altyd.  Van  der  Walt.  R9,50 

VAN  DER  MERWE,  Christo.  Huis,  paleis,  pondok.  Van  der  Walt.  R10,50 

VAN  TONDER,  Jan.  Is  Sagie.  HAUM. 

VAN  ZIJL,  Anneke.  Bedrog  om  beswil.  Van  der  Walt.  R9,50 

VENTER,  Sybil.  Kom  dans  Klaradyn.  President.  R9,50 

Kortverhale,  essays,  briewe,  ens. 

DU  PLESSIS,  P.G.  Het  olifante  elmboë?  Tafelberg.  R13,50 

GOUWS,  Kobie.  Niks  verniet  nie.  Femina.  R7,50 

Dramas 

WEIDEMAN,  George.  M29.  HAUM-Literêr. 

Poësie 

CONRADIE,  Ben,  Ester.  Strand  (Sarel  Cilliersstraat  98,  Strand  7140): 

Voortrekker-Kommando.  R3,00 

RALL,  Heinrich.  Dorre  hawe.  Perskor  R15,95 

SMIT,  Rosa.  Krone  van  die  narsing.  Sagtebanduitg.  Tafelberg.  R17,50 

VAN  HEERDEN,  Ernst.  Amulet  teen  die  vuur.  Tafelberg.  R18,95 

Letterkundige  studies  en  kritieke 

BOTHA,  Elize.  Prosakroniek.  Tafelberg. 

PRETORIUS,  Rena.  Oog  en  spel:  opstelle  oor  die  drama.  Van  Schaik. 

SLABBERT,  H.  le  R.  Kitsgids  by  Kringe  in  'n  bos:  'n  handleiding  vir 
skolier  en  student.  H.  le  R.  Slabbert. 

VAN  COLLER,  H.P.  Laat  vrugte/C.M.  van  den  Heever.  Academica. 

(Reuse-blokboek).  R4,75 

VAN  ZYL,  la.  Die  leeukuil/Klaas  Steytler.  Academica. 

(Blokboeke;  50).  R4,50 

VERMEULEN,  H.J.  Die  rebellie  van  Lafras  Verwey/Chris  Barnard. 

Academica.  (Blokboeke;  49).  R4,50 

Kinder-  en  jeugverhale 

BADENHORST,  C.S.  Lewenslange  gevangene.  Perskor. 

CILLIERS,  Annemari.  Sem  se  son.  Van  der  Walt.  R9,75 

COETZEE,  Baffie.  Kinders  van  die  Imperaniberg.  Daan  Retief. 

DE  KOCK,  Lochner.  Kelin  die  dwergmannetjie. 

Sagtebanduitg.  Tafelberg.  R12,50 

DEVILLIERS,  Frieda.  Suidpunt-fietstoer.  Klipbok.  R8,50 

DRURY,  Liesel.  Geveerde  vriende  en  ander  verhale.  MSCU.  R5,95 

— Die  sewe  wildeappelbome  en  ander  verhale.  MSCU.  R5,95 

GROBBELAAR,  PieterW.  Sewes  papegaai.  Daan  Retief.  R7,95 

KNAPSAK:  'n  versameling  leesstukke  vir  die  jeug;  saamgestel 

deur  P.J.  du  Toit.  Academica.  R5,50 

MAARTENS,  Maretha.  Dieinkvoël.  Sagtebanduitg.  Tafelberg.  R11,50 

RUPERT,  Rona.  En  wat  van  my?  Tafelberg.  R14,50 

TE  GROEN,  Sanet.  Aladdin  en  sy  wonderlamp  en  ander  verhale.  MSCU. 

VAN  SCHALKWYK,  Nickey.  'n  Skuilhoek  vir  die  jagwesp.  Perskor.  R8,95 

Vertaalde  kinder-  en  jeugverhale 

ANDERSEN,  Hans  Christian.  Die  getroue  bliksoldaatjie; 

vert.  deur  H.J.M.  Retief.  Daan  Retief.  R7,95 

FOUCHE,  Riekie.  Grys  lappies  op  'n  geel  kombers.  Van  der  Walt.  R9,75 

GRETZ,  Susanna.  Die  teddiebere  verhuis.  Daan  Retief.  R7,95 

— Willem  staan  sy  man;  vert.  deur  Elsa  Naude.  H & R.  R15,95 

HINTON,  Nigel.  Botsing  onvermydelik;  vert.  uit  Engels.  H Et  R.  R14,00 

HOLABIRD,  Katharine.  Angeliena  se  Kersfees;  vert.  deur 

H.J.M.  Retief.  Daan  Retief. 

KOLLER,  Tess.  Die  lamp;  vert.  deur  Heinrich  Grebe.  Daan  Retief. 

LAWRENCE,  Mirna.  Wil  jy  dit  glol;  vert.  deur  H.J.M.  Retief. 

Daan  Retief.  R7,95 

LEWIS,  Naomi.  Die  skool  wat  getoor  is;  vert.  deur 

H.J.M.  Retief.  Daan  Retief.  R7,95 

McDERMOTT,  Louise.  Die  kersstorie;  vert.  deur  Rika  Opper.  R5,95 

McREYNOLDS,  Ginny.  Vrou  oorboord;  vert.  deur  H.J.M.  Retief. 

Daan  Retief.  R7,40 

MENNE,  Ingrid.  'n  Grot  vir  Grootman.  H & R.  R12,95 

MENUHIN,  Jehudi.  Die  koning,  die  kat  en  die  viool;  vert.  deur 

H.J.M.  Retief.  Daan  Retief.  R7,95 

MOORE,  Inga.  Alfons  se  kordaatstuk;  vert.  deur  H.J.M.  Retief. 

Daan  Retief.  R7,95 

PRETTEJOHN,  Alix.  Die  wilddief  van  Skuilvallei;  vert.  deur 
Joan  Lótter.  Daan  Retief. 

TRIPP,  Jenny.  Net  een  oorleef;  vert.  deur  H.J.M.  Retief.  Daan  Retief. 

TURNER,  Priscilla.  Gevangenes  van  die  sneeu;  vert.  deur  H.S.  Coetzee. 

Daan  Retief.  R7,40 

WILKES,  Larry.  Die  koning  se  eierdans;  vert.  deur  Elsa  Naudé.  H 6t  R.  R16,95 

WILSON,  Lionel.  Grysbere  is  gevaarlik;  vert.  deur  H.S.  Coetzee. 

Daan  Retief. 

Verseboeke  vir  kinders 

Henning  Pieterse 

Die  rentmeesters  (F.A.  Venter) 


Die  natuur  is  almal  se  leermeester.  Dit  is  'n  sot  wat  dink  hy  is  slimmer  as  die 
natuur  — Paracelsus 

1 Inleiding 

Die  rentmeesters  is  'n  opdragroman  gelewer  as  'n  bydrae  tot  die  fees  van 
die  grond,  wat  in  1968  te  lande  gevier  is.  Met  so  'n  opdragwerk  is  dit  moont- 
lik  dat  die  skrywer  oordrewe  didakties  te  werk  sal  gaan,  ten  einde  by  sy 
tema  as  opdrag  aan  te  sluit  en  'n  voortvloeiende  boodskap  of  les  by  sy 
lesers  tuis  te  bring.  Plek-plek  neig  die  werk  soms  tot  'n  oorredingsgeskrif 
oor  die  liefde  aan,  en  mag  van  die  grond.  Dit  egter  doen  hoegenaamd  nie 
afbreuk  aan  die  roman  as  literatuur  nie. 

Ek  wil  nie  graag  in  die  artikel  verstrengel  raak  met  die  vraag-antwoord  van 
die  literatuurwetenskap  rakende  die  letterkundige  waarde  van  geskrewe 
literatuur  nie.  Vir  dié  doel  kan  die  leser  geskikte  literatuur  raadpleeg  soos 
onder  andere  T.T.  Cloete  se  werk:  Waf  is  Hteratuur?  Die  Rentmeesters  vorm 
deel  van  die  Afrikaanse  (goeie)  literatuur  en  vertoon  volgens  resensente  wel 
hier  en  daar  tekortkominge.  'n  Kunswerk  — en  hierby  sluit  ek  die  musiek  en 
skilderkuns  in  — wat  volmaak  is,  bestaan  nie,  om  die  eenvoudige  rede  dat 
die  reële  outeur,  die  komponis  6f  die  skilder  deel  uitmaak  van  die  gevalle, 
sondige  werklikheid  na  die  sondeval. 

Die  kritiek  teen  die  werk  kan  nouliks  bondiger  vervat  word  soos  Kanne- 
meyer  (1983:  56)  dit  in  die  volgende  passasie  doen:  "Teenoor  die  groot  aan- 
tal  karakters  in  die  tetralogie  konsentreer  Venter  in  Die  rentmeesters  (1969) 
net  op  'n  paar  figure.  Die  roman  vertel  die  verhaal  van  'n  boer  wat  as  gevolg 
van  verkeerde  metodes  en  instelling  deur  die  plaas  verwerp  word,  terwyl  sy 
seun  met  die  hulp  van  die  grootvader  die  grond  van  verwaarlosing  en  onder- 
gang  red.  Die  siening  van  die  mens  teen  die  agtergrond  van  die  grootse 
natuur  herinner  aan  C.M.  van  den  Heever  se  Somer,  terwyl  die  gang  van  die 
geslagte  aan  Laat  vrugte  laat  dink.  Teenoor  die  Ben  Richter-figuur,  wat  met 
'n  sekere  oortuigingskrag  geteken  is,  beweeg  die  ander  karakters  te  veel  op 
die  oppervlak  en  word  die  grond  wat  sy  eise  aan  die  mens  stel,  nie  'n  werklik 
lewende  mag  in  hierdie  boek  nie" 

Myns  insiens  behoort  die  vraag  van  die  student  (leerling/onderwyser)  te 
wees  na  die  verantwoordbaarheid  van  die  vlak  uitbeelding  van  die  newe- 
karakters,  asook  die  verantwoordbaarheid  van  die  feit  dat  daar  min  ware 
uiterlike  konflik  plaasvind.  Staan  dié  werkwyse  nie  in  diens  van  die  tema 
nie?  Selfs  Ben  Richter  staan  magteloos  teen  die  grond;  die  grond  wat  kan 
maak,  maar  wat  ook  kan  breek,  vernietig. 

Al  word  Kannemeyer  deur  die  werk  herinner  aan  die  ouer  geslag  skrywers. 

kan  net  gewys  word  op  die  nuwe  procédés  wat  hier  aangewend  word  en 
wat  myns  insiens  'n  prelude  tot  die  vernuwingslied  van  die  Sestigers  en 
latere  geslag  skrywers  uitmaak.  In  hierdie  verband  kan  gedink  word  aan  die 
bewussynstroomtegniek,  die  binnegesprek  asook  die  talle  terugflitse  na  die 
verlede.  En  al  die  genoemde  sake  is  verantwoordbaar,  veral  as  in  ag  geneem 
word  dat  die  hele  verhaal  deur  Ben  Richter  gefokaliseer  word  en  draai  om 
die  grond. 

Die  reële  outeur  ken  die  ruimte  waarin  die  verhaal  afspeel.  Hy  het  self  in  die 
Karoo  gewerk  en  geleef.  Daarvan  getuig  die  eg  deurleefde  natuurbeskry- 
wings.  Maar  daar  kan  so  ver  gegaan  word  om  te  beweer  dat  Venter  se  fik- 
tiewe  Ben  Richter  raakpunte  vertoon  met  sy  oupa  en/of  vader.  Lillian 
Hudson-Erwee  (1986—1987:  32)  skryf  die  volgende:  "So  tussen  die  gesels 
deur  herinner  oom  Frans  (ek  noem  hom  so  omdat  ek  hom  só  leer  ken  het) 
hom  aan  sy  oupa  wat  in  die  Karooveld  op  sy  klarinet  loop  en  'duintjies'  speel 
het.  En  aan  die  vernietigende  droogte  in  1927  toe  sy  pa-hulle  met  die  lam- 
mertjies  moes  trek  en  hy  saam  die  swak  lammertjies  help  dra  het.  As  klein 
Karoo-seuntjie  het  hy  'n  drie-doringpyp  gerook  en  'n  bladsak  van  haasvel 
wat  deur  hul  ou  skaapwagter  gemaak  is,  gedra". 

Die  1927-droogte  het  skynbaar  so  'n  indruk  op  Venter  gemaak,  dat  hy  dit  in 
Die  rentmeesters  inwerk.  In  die  agtste  hoofstuk  beleef  Ben  saam  met  sy 
seun  Cas  die  1927-droogte.  Die  toevallige  ooreenkoms  tussen  biografiese 
feit  en  verhaalfeit  moet  net  nooit  die  kriterium  word  waarvolgens  die  roman 
tot  literatuur  verhef,  óf  tot  didakties-moraliserende  leesstof  bestempel  word 
nie. 

Die  outeur  se  keuse  van  Richter  as  die  van  vir  Ben  verdien  ook  die  aandag. 
Ben  Richter  word  leer  ken  as  standvastige  patriarg  wat  bestuur  en  regeer 
tot  aan  sy  dood.  Die  ganse  verhaal  word  vanuit  sy  perspektief  vertel.  Ben 
Richter  is  die  rigtinggewende  steunpilaar  en  die  HAT  (1981:  903)  gee  die 
volgende  omskrywing  van  die  woord  rigter:  "i  (Byb).  Bestuurder,  regeerder 
van  'n  volk,  veral  van  die  volk  Israel  in  die  tydperk  na  die  intog  in  Kanaan: 
Die  Bybelboek  Rigters.  ii  lemand  wat  'n  kanon  of  vuurpyl  na  die  doelvvit  rig 
en  afvuur".  Ben  Richter  se  baie  verwysings  na  die  Bybel  en  vereenselwiging 
met  Bybelse  figure  strook  met  die  opvatting  dat  hy  as  aartsvader  in  die 
roman  figureer. 

Voorts  is  dit  interessant  om  te  wys  op  die  moontlikheid  dat  Ben  Richter  se 
regeringsveld  die  Richtersveld  is.  Die  Ensiklopedie  van  die  wêreld  deel  8 
(1976:  470)  gee  die  volgende  beskrywing  van  die  Richtersveld:  "Die 
streeknaam  vir  die  Noordwestelike  deel  van  Klein  Namakwaland  suid  van 
die  Oranjerivier  in  die  bog  wat  die  rivier  maak  voordat  dit  in  die  see  loop". 
Plekname  wat  tradisioneel  met  die  Richtersveld  geassosieer  word  is  o.a.: 
Vioolsdrif,  Goodhouse,  Pofadder,  Concordia,  en  Okiep.  Net  oos  van  die 
gebied  lê  Kenhardt,  dié  plekkie  waarheen  Maria  hulle  tydens  die  1927- 
droogte  met  die  skape  laat  trek  het  (vgl.  hoofstuk  8,  p.  107).  Kenhardt  is 
dan  ook  die  enigste  bekende  dorpie  wat  in  die  teks  staan.  Ook  oos  van  die 

Richtersveld  lê  Boesmanland.  In  hoofstuk  een  word  berig  hoe  die  skape  in 
1959  — 60  se  droogte  vuurhoutjies  in  Boesmanland  gevreet  het.  Dit  wil  voor- 
kom  asof  die  plaas  Pioniersvlei  volgens  die  romangegewens  wel  in  die  werk- 
like  Richtersveld  geleë  moes  wees.  Al  bly  die  outeur  nie  altyd  pleknaam- 
getrou  aan  die  Richtersveld  nie,  moet  onthou  word  dat  Die  rentmeesters  'n 
illusie  van  die  werklikheid  bly. 

2 Die  simultane  ontplooiing  van  twee  verhale 

2.1  Intrigeverhaal  en  eksposisleverhaal 

Die  opmerksame  leser  sal  twee  gelyktydige  ontwikkelende  verhale  in  die 
teks  bemerk.  Daar  kan  onderskei  word  tussen  die  intrigeverhaal  en  die 
eksposisieverhaal. 

Die  intrigeverhaal  begin  die  aand  toe  Ben  Richter  op  die  stoep  onrustig  na 
weerlig  sit  en  soek,  en  eindig  met  sy  dood.  Hierdie  verhaal  kan  gelyk  gestel 
word  aan  die  vertelde  tyd  van  die  teks.  Die  vertelde  tyd  is  min  of  meer  twee 
jaar.  Op  p.  143  toon  Henk  Gouws  aan  oom  Ben  hoe  die  veld  van  Pioniersvlei 
binne  twee  en  twintig  maande  verbeter  het.  Daar  behoort  nog  twee  maande 
hierby  gereken  te  word,  om  enersyds  Cas  se  eerste  besoek  aan  die  Kaap  tot 
en  met  die  eerste  reën,  en  andersyds  Cas  se  laaste  besoek  aan  die  Kaap  tot 
en  met  Ben  Richter  se  dood  te  kan  laat  inpas. 

Die  eksposisieverhaal  bestaan  hoofsaaklik  uit  terugflitse.  Hierdie  verhaal 
vorm,  nadat  dit  fragment  vir  fragment  tot  'n  eenheid  saamgebind  word,  die 
agtergrond  (aanleiding  tot)  van  die  intrigeverhaal. 

2.2  Regverdiging  van  terugflitse  in  hierdie  teks 

Die  rol  van  die  terugflitse  in  die  roman  behoort  aandag  te  geniet.  In  watter 
mate  is  die  aanwending  daarvan  nie  net  maar  'n  kunsgreep  om  die  literêr- 
heid  van  die  teks  te  probeer  bekragtig  6f  te  verhoog  nie? 

Dit  is  nie  die  gebruikmaking  van  die  terugflitstegniek  per  se  wat  die  teks  lite- 
rêr  maak  nie,  maar  die  verantwoordbare  en  gemotiveerde  gebruikmaking 
daarvan  wat  die  literêrheid  waarborg.  Dit  gaan  hier  nie  om  die  kunsgreep  ter 
wille  van  die  kunsgreep  nie,  maar  die  kunsgreep  ter  wille  van  die  effek. 
Byna  die  eerste  helfte  van  die  verhaal  word  gekenmerk  deur  die  voort- 
durende  afwisseling  tussen  hede  en  terugflits.  Die  terugflitstegniek  vertraag 
die  vlot  voortgang  van  die  verhaal  aangesien  die  leser  voortdurend  moet 
voortbeweeg  tussen  voortgang  en  oriëntering.  Dit  is  van  ongeveer  p.  75  af 
waar  die  terugflitstegniek  plek  maak  vir  die  intrigeverhaal  en  dit  is  asof  die 
verhaal  dan  vinniger  tot  by  die  klimaks  oploop. 

Alle  terugflitse  word  deur  die  oë  van  oom  Ben  beleef.  Hy  is  al  oud,  byna 
tagtig  jaar.  Dit  is  gepas  dat  die  ouman  wil  teruglewe  na  die  verlede.  Dit  is  'n 
bekende  feit  dat  bejaardes  vir  hul  voortgang  teer  op  wat  lank  gelede  gebeur 
het.  Die  terugflitse  is  verder  ook  achronologies  en  ook  dit  klop  met  die  ver- 
warde  gedagtes  van  'n  oumens.  Op  p.  71  gaan  oom  Ben  se  gedagtes  so  ver 

terug  as  na  sy  eie  troudag  met  Maria,  terwyl  hy  op  p.  64  e.v.  beleef  hoe 
Maria  opgeoffer  het  om  Cas  universiteit  toe  te  kan  stuur.  Op  p.  21  beleef  die 
ouman  Cas  se  terugkoms  van  die  skool,  tydens  die  droogte  van  1933. 

Op  p.  71  word  oom  Ben  se  terugflitse  eksplisiet  deur  die  verteller  by  wyse 
van  kommentaar  as  geregverdig  bestempel.  Sy  terugflitse  moet  beskou 
word  as  sy  ontvlugtingsmiddel:  "Soos  altyd  wanneer  die  hede  kwel,  gee  hy 
hom  daaraan  oor  en  droom.  Hy  kan  tog  — hy  is  in  die  tyd  van  drome 
droom..." 

In  der  waarheid  het  die  verlede  vir  oom  Ben  gestolde  hede  geword:  "Hy 
ondervind  dit,  elke  dag,  elke  nag,  in  sy  hart,  en  tussen  alles  wat  hy  tussen 
dié  mure  bevries  het"  (p.  19). 

Dikwels  voer  die  ouman  binnegesprekke  met  sy  oorlede  vrou,  Maria.  Sy 
word  gaandeweg  vir  hom  die  simbool  van  behoudendheid  (vgl.  par.  8.2). 
Op  p.  1 staan  daar:  "Eintlik  het  hy  hier  kom  sit  om  na  weerlig  te  soek,  om 
met  Maria  om  te  gaan,  sonder  woorde,  en  weer  'n  slag  deur  dié  tyd  te  dwaal 
..."  Die  volgende  aanhaling  is  'n  goeie  voorbeeld  van  een  van  die  binnege- 
sprekke:"  'Cas  is  aan't  stukkend  raak,  Ma',  sê  hy.  'Lyk  my  hy  kan  nie  hou 
soos  ons  twee  uitgehou  het  nie.  Maar  ek  dink  die  natuur  is  aan  draai  — Gys 
skreeu  en  daar  is  motte  teen  die  sif.  As  dit  net  reën  ...  As  dit  net  reën  ...'  " 
(p.  10). 

3 Kernagtige  weergawe  van  die  intrigeverhaal 

Die  intrigeverhaal  kan  soos  volg  saamgevat  word: 

Die  verhaal  begin  waar  die  ouman  op  die  stoep  sit  en  onrustig  kyk  of  daar 
nie  iewers  weérlig  wil  uitslaan  nie.  Dit  sal  'n  teken  wees  dat  daar  reën  kom 
wat  die  haglike  droogte  ongedaan  sal  maak.  Maar  innerlik  is  hy  ook  bekom- 
merd  oor  sy  seun  Cas,  wat  tot  nog  toe  nie  van  die  dorp  af  terug  is  nie.  Heila 
kom  sit  by  hom  en  saam  praat  hulle  oor  Cas  se  visioen  (p.  6);  'n  vergestal- 
ting  van  die  verwoestende  krag  van  die  droogte.  Nadat  Cas  gearriveer  het, 
is  dit  die  ouman  se  begeerte  om  met  Maria  om  te  gaan. 

Vroeg  die  volgende  oggend  begin  hy  op  die  plaaswerf  ronddwaal.  Hy  loop 
eers  verby  die  hoenderhokke  waar  Maria  se  hoenders  was.  Dit  laat  hom  aan 
die  verlede  terugdink.  Later  kry  hy  vir  Cas  voor  die  skuur  waar  die  volk  die 
mielies  aflaai  en  Cas  vertel  van  die  man  in  Beaufort-Wes  wat  met  rooi  verf 
op  sy  hekplaat  geskryf  het:  "God  slaap.  Laat  my  weet  wanneer  Hy  wakker 
skrik".  Dit  skok  die  ouman  diep  om  Cas  so  te  hoor  praat. 

Daarna  loop  hy  na  die  ou  huis  toe  en  droom  terug  na  die  dinge  van  die  ver- 
lede.  Heila  kom  op  hom  af  waar  hy  sit  en  slaap.  Pas  nadat  hy  van  sy 
oggendwandeling  teruggekeer  het,  kom  hy  op  Cas  af  waar  hy  die  skinkbord 
met  oggendkoffie  op  die  vloer  laat  val.  Dit  laat  hom  besluit  om  dr.  Jansen  te 
skakel.  Daar  word  bevind  dat  Cas  op  die  rand  van  'n  senuwee-instorting 
staan. 

Cas  en  Heila  vertrek  Kaap  toe,  sodat  hy  behandeling  kan  ondergaan.  Alleen 
bly  die  ouman  tuis  en  beleef  in  sy  eensaamheid  gebeure  uit  die  verlede  in  die 

vorm  van  terugflitse.  Hy  beleef  al  Cas  se  boerderyfoute,  en  die  oorstroming 
in  Maartmaand  1961. 

Sy  kleinseun  Benjamin,  kom  op  hom  af  waar  hy  op  die  warm  klippe  van  die 
rotskoppie  naby  die  stukkende  damwal  sit  en  mediteer.  Benjamin  word  uit- 
gevra  na  hoe  hy  met  Pioniersvlei  sou  maak  as  dit  sy  plaas  was.  Die  ouman 
bemerk  dat  die  seun  meer  soos  hy  dink:  "Ek  sal  die  tweeduisend  dorpers 
wegmaak  en  net  'n  duisend  goeie  mofooie  aanhou"  (p.  54).  Die  ouman  her- 
ken  'n  geestesgenoot  in  sy  kleinseun  en  daar  word  ook  van  die  meisie 
Mathilda  vertel. 

Maar  nadat  hy  verneem  het  dat  die  rente  op  banklenings  na  nege  persent 
verhoog  is,  lê  hy  in  die  nag  slapeloos  en  delf  met  sy  gedagtes  terug  na  die 
rykheid  van  die  verlede.  Hy  dink  aan  Cas  se  voortvarendheid  en  Maria  se 
harde  werk  om  hom  universiteit  toe  te  laat  gaan.  Die  goeie  dae  na  hulle 
huwelik,  die  geboorte  en  doop  van  Cas;  dit  speel  helder  voor  hom  af. 
Nadat  Cas  en  Heila  van  die  Kaap  af  terug  is,  bied  die  ouman  aan  om  die  mie- 
lies  en  lusern  te  koop  todat  dit  sou  reën.  Dan  volg  die  mooi  reën.  Die  dag  na 
die  reën  bespied  die  ouman  en  Benjamin  die  plaas,  maar  Cas  vergesel  hulle 
nie.  Hy  het  belangstelling  in  die  lewe  verloor.  Henk  Gouws,  die  nuwe  voor- 
ligtingsbeampte  besoek  Pioniersvlei  en  hy,  Benjamin  en  die  ouman  deur- 
kruis  die  plaas.  Weer  eens  is  Cas  afwesig  en  weier  dan  ook  om  in  te  val  by 
die  regering  se  nuwe  grondbewaringsaksie.  Hy  spring  uit  sy  stoel  op  en  sê: 
"Na  die  hel  met  jou  aanbevelinge!"  (p.  100)1. 

Na  die  vakansie  is  Benjamin  terug  Stellenbosch  toe.  Die  ouman  probeer  Cas 
oorreed  om  nie  tou  op  te  gooi  nie  en  te  probeer  saamwerk  aan  die  verbete- 
ring  van  Pioniersvlei  se  grond,  deur  minder  skape  daar  te  laat  wei.  Hy  pro- 
beer  om  Cas  deur  Maria  te  bereik.  Saam  beleef  hulle  die  droogte  van  1927. 
Veral  Maria  se  onwankelbaarheid  tref  albei  diep.  Op  dié  wyse  word  Cas  ook 
gevoelsmatig  geraak:  "Omdat  Pa  dit  vanaand  vra,  sal  ek  nog  'n  slag  probeer 
..."  (p.  116).  Maar  direk  na  hierdie  gesprek  gooi  Heila  koue  water  oor  alles 
uit.  Sy  stel  voor  dat  die  plaas  verkoop  word. 

Die  ouman  maak  hierna  Maria  se  kanferkis  oop,  ontdek  haar  afskeidsbrief 
daarin  en  lees  dit.  Heila  vrees  dat  Cas  selfmoord  gaan  pleeg,  want  sy  het 
hom  in  die  slaapkamer  sien  peuter  met  die  pistool.  Daar  word  'n  noodaf- 
spraak  by  dr.  Jansen  vir  hom  gemaak.  Intussen  onderhandel  Cas  met  Org 
Wiese  om  Gannavlei  van  die  hand  te  sit.  Die  ouman  beskou  dit  as  'n  groot 
belediging  vir  'n  Richter.  Hy  klim  tot  bo  op  Pioniersberg. 

Cas  en  Heila  vertrek  weer  Kaap  toe.  Alleen  dwaal  die  ouman  rond.  Hy  lê  in 
die  volgende  volgorde  besoek  by  verskeie  persone  af: 

3.1  Dr.  Jansen 

Hier  verneem  die  ouman  wat  Cas  werklik  makeer.  Hy  het  'n  dubbele  kwaal: 
'n  skuldkompleks  en  'n  vreeskompleks.  Sy  verwyt  lei  tot  vrees,  omdat  hy 
die  grond  verafsku. 

3.2  Henk  Gouws 

Henk  toon  aan  hom  foto's  waarop  die  kaal  kolle  op  Pioniersvlei  reeds  toege- 
groei  het.  Die  ouman  probeer  uitvind  wat  Henk  van  Benjamin  as  boer  dink, 
moontlik  om  sy  eie  vermoede  — dit  wat  hy  hóóp  sal  gebeur  — te  bevestig. 

3.3  Oom  Jurg 

Hy  moet  by  hom  aandoen  om  sy  testament  te  kan  verander.  Benjamin  word 
die  erfgenaam  van  die  Richtersgrond,  sodat  dit  in  die  familie  se  hande  sal 
bly.  Oom  Jurg  val  die  ouman  aan  en  skel  hom  uit  vir  'n  sentimentele  esel. 
Ook  vaar  hy  uit  teen  sy  oordrewe  liefde  vir  die  grond.  Kennis  is  volgens  hom 
onontbeerlik.  "Jy  kan  die  grond  so  liefhê  dat  jy  kluite  eet,  maar  as  jy  die 
kennis  nie  het  nie,  is  jy  verlore  ..."  (p.  153). 

3.4  Bankbestuurder 

Van  die  bankbestuurder  eis  die  ouman  'n  oorplasing  van  sy  sewentig- 
duisend  driehonderd  vier  en  dertig  rand  na  die  ander  handelsbank  op  die 
dorp,  omdat  boere  volgens  hom  vuilgoed  is. 

3.5  Terug  na  oom  Jurg 

Die  nuwe  testament  word  onderteken.  Saam  ry  hulle  aan  by  die  ou  opstal 
op  Blinkwater  waar  die  ouman  die  jawoord  van  Maria  Linde  gekry  het.  Hulle 
kom  tot  die  besef  dat  hulle  twee  ál  oorlewendes  uit  die  ou  tyd  is.  Saam 
ervaar  hulle  die  jeugjare. 

Terug  op  die  plaas  sak  'n  rustigheid  op  oom  Ben  toe,  so  asof  hy  nou  maar 
net  kan  doodgaan.  Maar  Henk  Gouws  en  dr.  Jansen  kom  sê  van  Cas  se 
selfmoord.  Na  die  begrafnis  word  die  bankrotvendusie  gehou  en  om  sy  trots 
te  behou  bie  die  ouman  teen  Org  Wiese  en  koop  self  vir  Gannavlei,  sodat 
verseker  word  dat  Cas  nie  'n  bankrot  boedel  sal  hê  nie  en  dat  Heila  nie  kaal 
anderkant  sal  uitkom  nie. 

Die  verhaal  eindig  waar  die  ouman  sterf  te  midde  van  die  nuwe  groeiseisoen 
en  die  milde  reën. 

4 Die  tema 

Die  ganse  werk  draai  om  die  grond:  liefde  vir  die  grond;  die  mag  van  die 
grond  om  te  gee,  maar  ook  om  te  straf  en  te  verwerp;  en  die  grond  as  onuit- 
putlike  almoeder  (vgl.  par.  8.2).  "Die  mens  en  sy  handewerk  verkrummel, 
maar  die  grond  bly"  (p.  159).  Ook  die  volgende  aanhaling  sluit  ten  nouste 
aan  by  die  tema:  "Want  die  grond  het  'n  tyd  van  gee  en  'n  tyd  van  neem  en 
jy  moet  so  eet  en  drink  dat  daar  altyd  iets  oorbly  vir  die  dag  van  more"  (p. 
63). 

5 Taalgebruik 

Daar  is  heelwat  ou  vorme  van  Afrikaans  wat  getuig  van  die  ouman  se 
ouderdom.  Die  verhaal  word  feitlik  deurgaans  vanuit  sy  perspektief  vertel. 

Die  woordgebruik  ontbloot  sy  gedagtewêreld.  Die  ouer  woord  plaas  die 
leser  ook  binne  'n  bepaalde  tyd-plekomstandigheid:  'n  Karooplaas  (Rich- 
tersveld?)  en  sy  mense  gedurende  die  eerste  helfte  van  die  twintigste  eeu. 
Enkele  van  die  woorde  is:  dispens  (p.  18);  leggerkas  (p.  59);  katel  (p.  60)  en 
staning  (p.  112). 

6 Verhaaltitel 

Die  HAT  (1981 : 896)  definieer  die  begrip  rentmeester  soos  volg:  "Beheerder 
van  geld  en/of  goed:  Die  rentmeestef  moet  rekenskap  gee." 

Die  titel  (in  die  meervoud)  stel  beheerders  van  'n  bepaalde  saak  of  sake  in 
die  vooruitsig.  Van  hierdie  beheerders  sal  verwag  word  om  op  die  een  of 
ander  tyd  op  'n  bepaalde  wyse  verantwoording  van  hulle  rentmeesterskap 
te  moet  gee. 

In  die  roman  Die  rentmeesters  is  dit  die  grond  wat  die  objek  van  bewerking 
en  kontrole  gemaak  word.  Die  eiendomsreg  van  die  grond  berus  by  God, 
die  Opperbeskikker.  Die  grond  is  die  plaas  Pioniersvlei  en  Gannavlei  en  die 
rentmeesters  word  in  die  intrigeverhaal  as  Ben  Richter  en  sy  seun  Cas, 
voorgestel.  Aan  die  einde  van  die  verhaal  word  die  kleinseun  van  Ben, 
naamlik  Benjamin,  die  nuwe  rentmeester.  Uit  die  eksposisieverhaal  kan 
afgelei  word  dat  daar  nog  twee  Richter-geslagte  vóór  Ben  as  rentmeesters 
van  dieselfde  grond  opgetree  het. 

As  gevolg  van  Cas  se  voortvarendheid  het  sy  rekenskap  op  'n  rampspoedig- 
heid  uitgeloop.  Hy  is  deur  die  grond  self  verag  en  as  straf  is  hy  tot  onder- 
gang  genoodsaak.  Ook  Ben  moes  sy  skuld  bely  en  hy  het  as  rentmeester 
ook  nie  ongeskonde  uit  die  stryd  getree  nie.  Hy  moes  met  sy  lewe  boet;  hy 
moes  die  plaas  Gannavlei  vir  vyftigduisend  rand  terugkoop.  Dae  en  nagte 
het  hy  vanweë  sy  geestelike  storm  rondgedwaal  en  oor  alles  getob. 

Die  woorde  van  Maria  in  haar  afskeidsbrief  vat  die  verhaaltitel  op  'n  mar- 
kante  wyse  saam:  "Die  grond  behoort  nie  aan  jou  nie,  ook  nie  aan  Cas  nie, 
ook  nie  aan  die  voorgeslag  nie.  Dit  behoort  aan  onse  Hemelse  Vader.  Jy, 
dié  voor  jou  en  dié  ná  jou,  is  maar  net  die  voogde  wat  Hy  in  Sy  grote  genade 
uitgekies  het"  (p.  19).  Ook  die  volgende  sitaat  verdien  besondere  vermel- 
ding:  "Want  dit  is  God  se  berg  en  God  se  grond  en  hulle  is  maar  die  rent- 
meesters". 

7 Konfllk 

Daar  is  weinig  sprake  van  uiterlike  konflik  in  die  roman,  aangesien  die 
meeste  karakters  verteenwoordigers  van  idees  bly,  sonder  om  waarlik  tot 
volledige  mense  te  ontwikkel  (vgl.  Kannemeyer,  par.  1).  As  voorbeeld  van 
uiterlike  konflik  kan  die  volgende  situasies  uitgesonder  word: 

a Die  botsing  tussen  Henk  Gouws  en  Cas. 

b Die  botsing  tussen  Ben  Richter  en  Cas  tydens  die  verkoop  van  die 

mofskape. 

c Die  geïmpliseerde  botsing  tussen  Cas  en  Heila  oor  die  begrafnis  van 
Cas  in  die  grond  van  Pioniersvlei. 

d Die  botsing  tussen  Ben  Richter  en  Org  Wiese  met  die  bankrotveiling 
waar  dié  twee  teen  mekaar  bie. 

e Die  botsing  tussen  Ben  Richter  en  Cas  toe  hy  besluit  om  Gannavlei 
aan  Org  Wiese  te  verkoop. 
f Die  botsings  tussen  Ben  Richter  en  oom  Jurg. 

Veel  meer  dra  die  innerlike  konflik  egter  by  tot  die  tema  en  die  boodskap  van 
die  roman.  Die  innerlike  konflik  word  deurlopend  in  verskeie  karakters 
herken  en  dra  verder  besonder  by  tot  die  spanningslyn  van  die  werk. 

7.1  Kousale  verbande  tussen  drie  sfere  van  innerlike  konfHk 

Binne  die  intrigeverhaal  is  daar  drie  karakters  wat  innerlike  konflik  beleef: 
Ben  Richter,  Cas  Richter  en  Heila  Richter. 

Die  konflik  ontstaan  oorspronklik  by  Ben.  Reeds  al  toe  Maria  en  oom  Jurg 
hom  gewaarsku  het  om  nie  vir  Cas  op  Pioniersvlei  vas  te  pen  nie,  en  later  in 
1933  toe  hy  bemerk  dat  Cas  eerder  wil  gaan  studeer,  is  die  saadjie  van  kon- 
flik  diep  binne  die  ouman  gesaai:  Hy  het  besef  hy  is  magteloos  tussen  wat 
hy  wil  en  wat  besig  is  om  teen  sy  wil  te  werk. 

Later  het  die  Ben-konflik  aanleiding  begin  gee  tot  Cas  se  innerlike  konflik. 
Cas  se  konflik  is  die  oorsaak  van  sy  eie  mislukking,  asook  sy  vader  se  reaksie 
op  sy  onoordeelkundige  boerderymetodes. 

Cas  se  senutoestand  en  die  dreigende  bankrotskap  gee  weer  aanleiding  tot 
Heila  se  innerlike  konflik.  Sy  is  veral  bekommerd  oor  haar  man  se 
gesondheidstoestand  en  tog  is  sy  nie  by  magte  om  hom  van  Pioniersvlei  se 
juk  te  bevry  nie. 

7.2  Ben  Richter 

Tekens  wat  dui  op  Ben  se  innerlike  konflik  is  sy  binnegesprekke  met  Maria, 
sy  worsteling  met  die  verlede  asook  sy  slapeloosheid  snags.  Deur  middel 
van  die  binnegesprek  probeer  hy  sy  gemoed  ledig.  Deur  die  herbelewing 
van  tonele  uit  sy  verlede  poog  hy  om  die  diep  wonde  te  heel,  maar  ook  om 
'n  moontlike  oplossing  vir  die  huidige  probleem  te  vind.  Ben  se  konflik  is 
enersyds  toe  te  skryf  aan  Cas  se  geestestoestand  en  andersyds  aan  die 
doodbloei  van  sy  lieflingplaas,  Pioniersvlei.  As  trotse  Richter  besef  hy  dat 
iets  gedoen  sal  moet  word  om  die  plaas  vir  die  nageslag  te  behou.  Al  het  hy 
jare  gelede  al  "uitgetree",  besef  hy  dat  hy  iets  sal  moet  doen,  alvorens  hy 
rus  vir  sy  siel  kan  hê. 

Voorts  leef  Ben  ook  met  die  wroeging  dat  hy  self  skuld  het  aan  die  hele 
opset.  Hy  verwyt  homself  dat  hy  nie  na  die  waarskuwings  van  ander  wou 
luister  nie.  Soms  probeer  hy  homself  verontskuldig,  maar  besef  dan  dat  hy 
onlosmaaklik  aan  die  haglike  bestel  verkleef  is:  "Maar  nee,  hy  is  nie  vry  nie. 
Geld  in  die  bank  maak  'n  man  nie  vry  nie.  Ouderdom  maak  jou  nie  vry  nie. 

Hy  is  onlosmaaklik  aan  alles  vas.  Cas  is  sy  vlees  en  bloed  en  Pioniersvlei,  dié 
is  'n  deel  van  hom  net  soos  Cas"  (p.  63). 

7.3  Cas  Richter 

Cas  wou  nooit  werklik  boer  uit  liefde  vir  die  grond  nie,  maar  om  ryk  te  word. 
Na  al  sy  verliese  asook  die  slag  van  die  groot  droogte  ontwikkel  hy  'n 
intense  skuldgevoel.  Sy  handelinge  getuig  van  iemand  wat  selfmoord  oor- 
weeg.  Heila  moet  altyd  kyk  of  al  die  gewere  op  die  rak  in  die  gang  is  as  Cas 
weg  is. 

Later  wil  hy  nie  meer  veg  nie  (p.  105),  want  hy  glo  die  grond  neem  wraak  op 
hom.  Hierdie  geestestoestand  lei  eindelik  tot  sy  selfmoord. 

7.4  Heila  Richter 

Heila  was  nie  met  hart  en  siel  'n  ware  boervrou  nie.  Sedert  alles  begin  skeef- 
loop  het,  het  haar  ontevredenheid  as  boervrou  duidelik  na  vore  begin  kom. 
Sy  worstel  met  dit  wat  sy  begeer  en  dit  wat  sy  nou  is.  Sy  besef  dat  Cas 
nooit  die  plaas  liefgehad  het  nie  en  dat  die  verkoop  daarvan  die  oplossing 
sal  wees;  dat  hulle  saam  'n  nuwe  bestaan  kan  begin. 

Sy  was  maar  altyd  die  immigrant  (p.  67)  op  Pioniersvlei.  Sy  kon  ook  nie  uit- 
gepraat  raak  oor  die  Boland  nadat  sy  en  Cas  van  die  Kaapstadse  inrigting  af 
teruggekeer  het  nie.  Op  p.  78  kom  sy  openlik  met  haar  diepste  emosies  na 
vore  as  sy  sê:  "Ek  is  hartlik  siek  van  hierdie  hele  vervloekste  wêreld  ...  van 
hierdie  plaas,  van  hierdie  mense  ...  Sat,  sat,  sat!  Hoor  julle  my?  Sat!" 

8 Karakters 

Die  romankarakters  toon  allegoriese  trekke,  aangesien  byna  almal  verteen- 
woordigers  van  idees  word  (Volksblad,  1969),  wat  in  diens  van  die  bood- 
skap  staan.  Venter  het  nie  eiename  onwillekeurig  aan  plekke  en  persone 
toegeken  nie.  By  nadere  ondersoek  word  dit  duidelik  dat  daar  wel  sprake 
van  naamsimboliek  is. 

8.1  Ben  Richter  in  teenstei/ing  met  Cas  Richter 

8.1.1  Karakters  as  verteenwoordigers  van  idees 

Ben  Richter  verteenwoordig  die  ou  soort  boer  wat  'n  aanvoeling,  liefde  en 
eerbied  vir  die  grond  koester,  maar  toon  ook  'n  gebrek  aan  kennis  aan- 
gaande  moderne  boerderymetodes.  Die  feit  dat  hy  feitlik  altyd  "ouman" 
genoem  word,  skep  die  geleentheid  vir  Ben  om  meer  as  net  hyself  te  wees, 
maar  'n  verteenwoordiger  van  iets  universeels;  die  stoere  patriarg,  soos 
byvoorbeeld  Moses  te  word.  Waar  Ben  dan  as  aartsvader  tipeer  kan  word, 
verwerf  die  plaasnaam  Pioniersvlei  ook  'n  bybetekenis.  Die  woord  aartsva- 
der  dui  op  die  eerste  of  die  oer-  en  net  so  was  hulle  die  pioniers  van  die 
betrokke  familieplaas. 

Vir  hom  is  die  kennis  van  die  natuur  geleë  in  die  natuur  self  en  nie  in  hand- 

boeke  nie.  Die  tradisionele  watervoël  (reënvoël)  die  reier,  asook  die  soge- 
naamde  sprinkaan  is  vir  hom  tekens  van  naderende  reën. 

Hierteenoor  verteenwoordig  Cas  en  sy  vrou  die  verligte  geslag  wat  teen  wil 
en  dank  plaasmense  moet  wees  en  nie  uit  liefde  vir  die  grond  boer  nie;  eer- 
der  met  die  doel  om  ryk  te  word. 

Die  naam  Cas  kan  moontlik  van  die  karikatuur  Kaspaas  afgelei  word.  Kas- 
paas  is  volgens  die  HAT  (1981:  532)  'n  karakter  wat  deur  die  spotprent- 
tekenaar  T.O.  Honiball  geskep  is,  en  word  dikwels  geassosieer  met  groot- 
praat.  Die  grootpratery  van  die  karikatuur  strook  met  Cas  se  oordadigheid 
en  geringskatting  van  die  grond.  Die  karakters  van  Ben  en  Cas  verskil  soos 
dag  en  nag  van  mekaar. 

8.1.2  Skuldbesef 

Ben  en  Cas  besef  en  bely  albei  hulle  skuld,  maar  waar  Ben  daadwerklik 
optree  om  sy  skuld  ongedaan  te  maak,  sit  Cas  apaties,  geestelik  verlam  en 
kyk  hoe  hy  tot  ondergang  gedwing  word. 

Ben  se  skuldbesef  dring  deur  sy  eie  gewete  tot  sy  bewussyn  deur:  "Onthou 
wat  Maria  gesê  het  — hy  is  nie  jou  slaaf  nie,  nie  van  jou  liggaam,  óf  jou 
ideale,  óf  jou  standpunte  nie.  Hy  is  hy,  en  jy  is  jy,  en  God  hét  mense  verskil- 
lend  gemaak"  (p.  133).  Ben  wou  Cas  na  sy  eie  wil  vorm.  Die  rede  was  dat  sy 
liefde  vir  die  grond  oordrewe  was  — dit  het  byna  godsdiens  vir  hom 
geword.  Benewens  sy  fanatiese  grondaanbidding  was  Ben  ook  te  trots.  Hy 
wou  eenvoudig  nie  aanvaar  dat  Pioniersvlei  in  vreemde  hande  moes  beland 
nie:  "Hy  moet  Ben  Richter  bly  tot  sy  dooddag  toe"  (p.  20). 

Hy  dra  die  verwyt  in  hom  rond  dat  hy  nie  destyds  vir  Maria  of  oom  Jurg 
geluister  het  toe  hulle  hom  aangeraai  het  om  Cas  nie  op  Pioniersvlei  vas  te 
pen  nie  (p.  21).  Oom  Jurg  sê  self  vir  hom:  "Jy  volg  altyd  jou  eie  kop"  (p. 
147). 

Ben  bely  ook  sy  skuld  aan  Heila:  "Ek  wou  van  jou  en  Cas  maak  wat  julle  nie 
kon  wees  nie.  Jurg  het  my  gewaarsku.  Ma  het  my  gewaarsku,  maar  ek  wou 
nie  luister  nie.  Nee,  ek  was  te  trots,  te  selfsugtig,  te  behep  met  Pioniersvlei" 
(p.  184). 

Cas  en  Heila  het  gepoog  om  die  onmoontlike  uit  Pioniersvlei  se  grond  te 
put.  "Cas  wou  op  die  natuur  verbeter"  (p.  38).  Hy  wou  nooit  werklik  boer 
nie  en  het  self  gesê:  "Ek  weet  nie,  Pa.  Ek  dink  dit  sal  beter  wees  as  ek  gaan 
leer"  (p.  23). 

Cas  het  wel  deur  baie  droogtes  gehou  (p.  11),  maar  hy  vat  net  altyd  en  gee 
niks  terug  nie.  Na  elke  droogte  het  dit  swaarder  gegaan  (p.  13).  Alhoewel 
hy  hard  gewerk  het,  was  dit  nie  altyd  uit  liefde  nie;  nie  om  te  bewaar  en  te 
behou  nie  (p.  48). 

Hy  het  Brakrivier  gedwing  om  altyd  meer  te  gee  (p.  42).  Te  rojaal  het  hy  met 
sy  wins  te  kere  gegaan.  'n  Splinternuwe  stroper  is  in  die  Kaap  gekoop.  Hy 
en  Heila  het  te  hoog  probeer  leef:  "'n  Chrysler  New  Yorker,  'n  nuwe  ligin- 
stallasie,  'n  groter  yskas,  'n  kruiptrekker  van  tweeduisend  pond,  'n  hings  uit 

Colesberg  teen  vyftienhonderd  pond,  duur  ramme  uit  Richmond,  met  'n 
luukse  boot  vir  'n  heneweertjie  na  Suid-Amerika  ...  en  boonop  die  nuwe 
paleis  met  sy  vyf  slaapkamers,  drie  badkamers,  lugreëling  en  — hoe  noem 
Heila  dit?  — edge-to-edge-matte"  (p.  61).  Deur  Cas  se  oordadige  boerdery 
het  hy  Pioniersvlei  laat  sterf.  Die  fyn  bedekking  is  laat  wegvreet,  graspolle  is 
weggetrap,  grippe  het  gevorm  waarin  die  broodnodige  water  sommer  net 
so  verdwyn  het.  Kaal  kolle  het  ontstaan  waaroor  kosbare  waters  stroom 
sonder  om  die  grond  te  voed  (p.  45). 

Maar  ook  Cas  se  skuldgevoel  het  hom  tot  belydenis  gedwing:  "Maar  ek 
mag  seker  nie  kla  nie.  Ek  is  ook  skuldig.  Ek  ken  die  aanklag  soos  'n  muur- 
teks  — te  hoog  gelewe,  te  veel  gespandeer,  te  veel  skaap  aangehou,  die 
grond  seergemaak  ...  en  wat  nog  alles"  (p.  106).  En:  "Ek  glo  vas  dat  die 
grond  hom  op  my  wreek  omdat  ek  die  grond  geskend  het.  Ek  móét  dit  ver- 
duur.  Ek  durf  die  straf  nie  probeer  ontwyk  nie.  Dit  is  soos  met  sonde  — jy 
kan  die  straf  nie  ontwyk  nie  ..."  (p.  124). 

In  'n  sekere  mate  is  daar  'n  ooreenkoms  tussen  Cas  en  Ben.  Cas  erken  dat 
sy  straf  nie  ontwykbaar  is  nie.  Net  so  het  Ben  na  Maria  se  dood  geglo  dat  hy 
die  hel  van  eensaamheid  nie  sal  kan  ontwyk  nie:  "omdat  hy  glo  dat  elkeen 
maar  die  een  of  ander  tyd  'n  rukkie  in  die  voorportaal  van  die  hel  moet  deur- 
bring"  (p.  20). 

8.1.3  Doodsvoorbereiding  in  die  teks 

Ben  asook  Cas  se  uiteindelike  dood  word  gaandeweg  in  die  teks  voorberei- 
dend  verweef. 

Aan  die  begin  van  die  roman  word  al  vermeld  dat  Cas  afgetakel  word  deur 
omstandighede.  Hy  beland  in  'n  senuweetoestand.  Die  droombeeld  (p.  6)  is 
'n  visioen  van  die  droogte.  "Elke  keer  wanneer  Cas  iewers  heen  weg  is, 
gaan  kyk  sy  of  al  die  gewere  op  die  rak  in  die  gang  is"  (p.  7).  Reeds  vroeg  al 
word  daar  'n  verwagting  geskep  dat  Cas  moontlik  nog  gaan  selfmoord 
pleeg. 

Die  laaste  tyd  praat  Cas  nie  meer  nie.  Hy  dwaal  snags  buite  rond.  Hy  sweet 
so  eienaardig  en  dit  is  asof  hy  'n  mens  nie  raaksien  nie  (p.  9).  Die  skinkbord 
met  die  oggendkoffie  gooi  hy  op  die  vloer  neer  (p.  27). 

Selfs  na  die  eerste  mooi  reën  bly  hy  belangeloos.  Daar  is  vir  hom  geen  sin 
meer  om  te  veg  of  te  leef  nie.  Net  voordat  hy  en  Heila  die  laaste  keer  Kaap 
toe  is,  het  sy  angstig  vertel  dat  sy  hom  in  die  slaapkamer  sien  peuter  het  met 
sy  pistool  (p.  127).  Daarna  sorg  die  ouman  ook  dat  die  flessie  wolwegif,  die 
doos  koperdip  en  die  blikkie  miergif  buite  sy  bereik  is.  En  tog  ontsnap  hy  uit 
die  inrigting  en  verdrink  homself  as  een  en  vyftigjarige  by  Bloubergstrand. 
Sy  ouderdom  kan  afgelei  word  uit  Ben  se  woorde  op  p.  114:  "Meer  as  veer- 
tig  jaar  gelede  . . ."  Cas  was  toe  elf  jaar  oud  in  1927.  Cas  kon  die  selfverwyt 
nie  langer  in  hom  saamdra  nie. 

Die  ouman  is  al  byna  tagtig  jaar  oud.  Hy  het  'n  "dor-grys  kop"  (p.  18).  Toe 
die  reën  vir  die  eerste  keer  val,  het  Ben  so  gehoop  dat  Cas  ook  sou  uitkom 

en  saam  met  hom  na  die  reën  kyk  — "miskien  die  laaste  maal".  "Die  reën 
laat  hom  hartseer  voel.  Deur  al  die  jare  heen  sal  die  reën  op  bepaalde  dae  so 
aankom,  en  die  grond  sal  so  wag  om  te  ontvang,  en  hy  sal  nie  meer  hier  sit 
om  dit  te  sien  nie.  'n  Groot  weemoed,  'n  verlange.  Dit  maak  hom  bang. 
Wanneer  sal  hy  dan  kan  afskeid  neem?  Die  tyd  is  so  kort"  (p.  87). 

"Hy  is  so  slaperig  in  die  laaste  tyd  — raak  sommer  vir  elke  japtrap  weg"  (p. 
96). 

"Soos  hy  nou  voel,  sal  hy  nie  omgee  om  in  die  koel,  vriendelike  grond  af  te 
sak  en  met  die  jare  deel  van  Pioniersvlei  se  stof  te  word  nie.  Daar  is  vir  hom 
nou  geen  mooier  bestemming  nie"  (p.  121). 

"Wanneer  was  hy  laaste  bo-op  Pioniersberg?  Nog  voor  Maria  se  dood,  lank 
voor  haar  dood.  Die  swakheid  tog,  dié  min  asem.  Maar  hy  móét  nog  'n  slag 
bo-op  kom,  miskien  die  laaste  maal"  (p.  134). 

"Verwag  jy  om  dood  te  gaan?"  (p.  156),  vra  oom  Jurg.  "Toe  hoes  hy  hef- 
tig,  met  'n  geroggel  van  slym"  (p.  157). 

"Sou  dit  te  doen  hê  met  die  glinstering  van  laat  sonlig  wat  hy  op  'n  graf- 
steen  in  Pioniersvlei  se  kerkhof  gewaar  het?"  (p.  161).  "Die  doodsklere  — 
nou  ja,  die  doodsklere  het  hy  ook  maar  uitgehaal.  Die  netjiese,  vierkantige 
doos  wat  Maria  nog  toegemaak  het,  het  hy  op  die  laaikas  in  sy  slaapkamer 
neergesit,  net  vir  vat"  (p.  162). 

"Dit  is  reg  so,  Kleinbooi  verstaan.  Eendag  raak  ons  veld  op,  dan  moet  ons 
trek,  ons  almal;  kan  nie  anders  nie"  (p.  163).  "Toe  Danster  opdaag,  sê  die 
Ouman:  'Danster,  as  ek  siek  word,  bel  jy  die  dokter  op  en  vir  oubaas  Jurg, 
verstaan?'  " (p.  164). 

"Hy  kom  sit  op  die  kant  van  die  bed  langs  haa'r  en  sy  verbeel  haar  sy  ruik  die 
dood  aan  hom"  (p.  182). 

Die  progressiewe  aftakeling,  oorwegend  geestelik  by  Cas  en  liggaamlik  by 
die  ouman  berei  die  leser  voor  op  albei  se  dood  en  tog  is  daar  'n  verskil  tus- 
sen  die  twee  sterfprosesse.  Cas  het  passief  gesterf  om  berusting  vir  sy 
gemoed  te  kry,  terwyl  die  ouman  nog  tot  op  die  laaste  'n  daadmens  was 
wat  eers  deur  sy  doen  berusting  vir  sy  gemoed  moes  bewerkstellig,  sodat 
hy  in  vrede  kon  sterf. 

8.1.4  Ben  die  bewaarder  en  Cas  die  vernietiger 

Omdat  Ben  Richter,  die  bewaarder,  tot  in  sy  siel  toe  gepynig  is  deur  al  Cas 
se  slim  vernuwingsette,  het  hy  die  volgende  profetiese  woorde  gespreek; 
woorde  wat  waarheid  geword  het:  "Hoor  wat  ek  vandag  vir  jou  sê  — jy 
gaan  van  Pioniersvlei  'n  woestyn  maak,  want  die  liefde  ontbreek  by  jou.  Pas 
net  op  dat  hierdie  grond  hom  nie  op  jou  wreek  nie.  Ek  waarsku  jou.  Op  'n 
dag  sal  jy  moet  rekenskap  gee  omdat  jy  jou  vaders  se  erfenis  geminag  het" 
(p.  33). 

Die  talle  Bybelse  aanhalings  (vgl.  par.  10)  uit  die  mond  van  die  ouman, 
getuig  nie  slegs  van  sy  sin  vir  godsdiens  nie,  maar  kontrasteer  ook  met  Cas 
wat  besig  is  om  die  helende  krag  van  sy  godsdiens  te  vernietig.  Die  blote  feit 

dat  hy  aan  Ben  oorvertel  wat  die  ander  boer  op  Beaufort  van  God  gesê  het, 
weerspieël  reeds  iets  van  sy  eie  houding  jeens  godsdiens:  ''Met  rooi  verf  op 
sy  hekplaat  geskryf:  'God  slaap.  Laat  my  weet  wanneer  Hy  wakker  skrik'  Sy 
maer  diere  in  die  kraal  geja  en  sy  buurman  gesê  hy  kan  hulle  vat  as  hy  wil" 
(p.  14).  Die  feit  dat  Ben  God  toelaat  om  ook  die  laaste  hoofstuk  van  sy  lewe 
te  dikteer,  teenoor  Cas  wat  sy  eie  lewe  neem,  staaf  laasgenoemde  se  ver- 
nietigende  verwerping  van  die  godsdiens. 

Waar  Ben  Maria  as  behoudende  anker  in  binnegesprekke  en  terugflitse  aan- 
roep,  leef  Cas  passief  voort  in  stille  aanbidding  van  sy  pillefles  in  die  hoop 
op  sy  eie  behoud. 

As  bewaarder  is  Ben  sentimenteel  — so  erg  dat  oom  Jurg  hom  daaroor 
moet  aanspreek.  Sy  sentimentaliteit  kom  sterk  na  vore  waar  hy  deur  Cas 
gekonfronteer  word  toe  hy  die  mofskape  van  Pioniersvlei  verkoop  het, 
asook  toe  hy  Gannavlei  aan  Org  Wiese  wou  verkwansel.  Cas  se  gebrek  aan 
sentimentaliteit  spreek  duidelik  uit  sy  woorde:  "Pa,  waarom  sukkel  Pa  en 
Ma  so  in  dié  wêreld?  Kyk  hoe  lyk  dit.  Waarom  kom  kry  Pa  nie  vir  Pa  grond  in 
die  Boland  nie?  Daar  is  dit  altyd  groen  en  koel"  (p.  24). 

Ben  se  sentimentaliteit  dwing  hom  om  selfs  aan  die  einde  nog  te  eis  dat  Cas 
in  die  grond  van  Pioniersvlei  begrawe  moet  word,  maar  dan  besef  hy  dat 
Cas  reeds  gestraf  is  en  dat  sy  rus  in  dié  grond  'n  verdere  straf  op  hom  sal  lê. 
Ben  was  van  mening  dat  'n  seun  wat  heuning  eet,  só  'n  liefde  vir  die  grond 
"inkry"  (p.  69).  Benjamin  het  heuning  soos  'n  otter  geëet,  maar  Cas  wou 
nooit  naby  'n  bynes  kom  nie  en  wou  ook  nie  heuning  eet  nie. 

As  Richter  behou  Ben  sy  vaderlike  trots  tot  aan  die  dood  toe.  Oom  Jurg  se 
profetiese  woorde  was  waar:  "Jy  het  jou  onttrek,  maar  jy  wil  nog  regeer. 
Dit  sal  jou  nog  baie  hartkloppens  gee"  (p.  35).  Aan  die  einde  sorg  Ben  nog 
dat  hy  Org  Wiese  die  loef  afsteek  en  laat  hy  Heila  sonder  skuld  in  vrede  van 
Pioniersvlei  gaan.  Pioniersvlei  is  vir  die  opkomende  Richter-geslag  verseker. 
Maar  Cas  het  lankal  sy  veglustigheid,  sy  identiteit  en  sy  trots  verloor. 

8.2  Maria 

Die  oorlede  vrou  van  Ben  Richter  was  'n  standvastige  en  moedige  mens.  Sy 
was  'n  bron  van  inspirasie  in  moeilike  tye  (vgl.  die  1927-droogte).  Maria 
vorm  nooit  deel  van  die  intrigeverhaal  nie,  en  word  leer  ken  deur  Ben  se 
terugflitse  en  gesprekke  met  haar.  Voor  haar  heengaan  het  Maria  die  vol- 
gende  aan  Ben  gesê:  "My  ou  liggaam  is  gedaan,  maar  my  gees  — dié  sal 
altyd  hier  wees.  Jy  sal  my  nie  hoor  óf  sien  nie,  maar  ek  sal  hier  wees.  Jy 
moet  dit  net  ondervind"  (p.  19).  Dit  is  woorde  wat  baie  herinner  aan  Chris- 
tus  se  troosboodskap  voor  sy  Hemelvaart  waar  Hy  die  Heilige  Gees  aan  alle 
gelowiges  beloof  — 'n  trooster.  Tot  aan  die  dood  het  Ben  getrou  aan  Maria 
se  versoek  gebly. 

Maria  is  meer  as  mens.  Sy  is  onsterflik  en  word  simbool  van  'n  godheid,  of 
'n  opperwese.  Sy  word  godsdiens  vir  Ben.  Die  feit  dat  sy  onsigbaar  is,  en 
die  feit  dat  sy  voortdurend  aangeroep  word,  versterk  dié  idee.  Daar  kan 

beweer  word  dat  Maria  simbool  van  die  behoudende  word. 

Die  enigste  keer  toe  Cas  emosioneel  geraak  is,  is  die  keer  toe  Ben  Maria  as 
bemiddelaar  gebruik  het.  Déúr  Maria  kon  hy  tot  Cas  se  gees  deurdring. 

In  hierdie  verband  moet  verwys  word  na  die  aand  toe  Ben  en  Cas  saam  die 
1927-droogte  herbeleef  het.  "As  hy  daardie  tyd  nie  vir  Maria  gehad  het  nie, 
sou  hy  nie  die  paal  gehaal  het  nie"  (p.  106).  Hierdie  bemiddeling  van  Maria 
versterk  die  magiese  en  toon  ooreenkoms  met  die  Maria-verering  deur  die 
geloofsgenote  van  die  Rooms-Katolieke  kerk. 

Ben  bely  self:  "Ons  het  so  aan  jou  gehang  ..."  (p.  10),  soos  wat  Christus 
dikwels  skares  na  Hom  toe  gelok  het.  As  bonatuurlike  wese  het  dit  haar  ook 
nie  aan  alwetendheid  ontbreek  nie.  Lees  maar  weer  haar  afskeidsbrief  aan 
Ben,  asook  die  aanhaling:  "Ai  ja,  Maria  — sy  was  die  een  wat  ver  gesien 
het"  (p.  64).  Sy  het  ook  geweet  dat  Cas  nie  die  regte  boer  vir  Pioniersvlei 
sou  wees  nie. 

Dwarsdeur  die  intrigeverhaal  staan  Maria  se  magiese  krag  op  die  voor- 
grond.  Uit  sy  bemoeiing  met  haar,  put  Ben  versterkende  krag,  asook  insig. 
Menslikerwys  was  sy  ook  Ben  se  intellektuele  meerdere.  Sy  was  geleerd;  'n 
onderwyseres  (p.  107).  Tot  aan  die  einde  bly  hy  onwrikbaar  glo  in  haar 
didaktiek. 

As  moeder  is  Maria  die  vertroostende  en  lewegewende  bron,  net  soos  die 
grond  waarmee  sy  waarlik  één  was,  'n  bron  van  lewe  is.  Maria  en  die  grond, 
albei  abstrakte  entiteite,  is  onuitputlike  moeders. 

8.3  Benjamin 

Benjamin  verteenwoordig  die  boer  van  die  toekoms  wat  boer  uit  liefde  vir 
die  grond,  met  behulp  van  kennis.  Die  naam  Benjamin  is  nie  bloot  net  'n 
naam  nie.  Volgensdie  Bybelse  Ensiklopedie  deel  I (1977:  98)  beteken  Benja- 
min:  "Seun  van  die  regterhand,  gelukskind".  Dit  is  hy  wat  weer  tot  die  red- 
ding  van  Pioniersvlei  kom.  Dit  is  hy  wat  weer  geluk  en  voorspoed  waarborg. 
Hy  is  die  regterhand  wat  weer  alles  op  Pioniersvlei  sal  regmaak. 

Daar  is  'n  hemelsbreë  verskil  tussen  Cas  en  sy  seun  Benjamin.  Waar  terug- 
slae  Cas  hard  en  agterdogtig  gemaak  het  asook  skepties  teen  die  "nuwe 
denkbeelde"  (p.  55),  bou  Benjamin  voort  op  die  nuwe  deur  sy  verworwe 
kennis  toe  te  pas.  Cas  haat  die  grond,  terwyl  Benjamin  dit  liefhet.  Sy  oupa 
sê  self  dat  hy  vir  baie  dinge  kans  sien  (p.  56). 

Daar  bestaan  'n  hegte  band  tussen  Benjamin  en  die  ouman;  baie  hegter  as 
die  band  tussen  die  ouman  en  Cas.  Benjamin  het  'n  kalmerende  uitwerking 
op  die  ouman  (p.  58).  Hierin  lê  ook  die  suggestie  dat  Benjamin  die  oplossing 
van  die  hele  Pioniersvlei-ramp  diep  binne  hom  saamdra. 

Cas  het  waarskynlik  nie  veel  aandag  aan  die  jong  seuntjie  gegee  nie.  Van- 
daar  dan  miskien  ook  sy  antagonisme  jeens  sy  eie  pa.  Ben  en  Maria  was 
broeis  oor  hul  kleinseun.  Hy  het  selfs  vakansies  by  hulle  op  die  plaas  agter- 
gebly  in  plaas  daarvan  om  saam  met  Ma  en  Pa  weg  te  gaan.  Maria  het  by 
hom  gewaak  toe  dit  nodig  was  met  siekte.  Sy  eerste  windbuks  en  saal  het 

Oupa  vir  hom  gegee.  Ben  Richter  het  hom  alles  geleer  wat  'n  boer  moet 
weet  (p.  70).  Maria  het  mos  'n  voorgevoel  gehad!! 

8.4  Heila  (vgl.  par.  7.4) 

Heila  was  maar  altyd  'n  immigrant  op  Pioniersvlei  (p.  67).  Sy  kon  nooit  aan- 
vaar  om  te  buig  in  tye  van  beproewing  nie  (p.  6).  Sy  is  eintlik  'n  anti- 
natuurwese  en  openbaar  'n  liefde  vir  die  Boland  bó  die  Karoo.  Sy  is  geneig 
om  die  materiële  na  te  jaag.  'Ek  wil  'n  slag  die  Karooboere  wys  hoe  'n  mens 
moet  onthaal'  het  Heila  gesê"  (p.  61). 

"Die  geluide  van  die  plaas,  die  stilte  van  die  grond  en  die  gemeensaamheid 
van  alles  wat  lewe  en  groei,  het  Heila  nooit  bereik  nie"  (p.  61). 

9 Die  motief  van  hoop  en  verwagting 

Van  die  begin  tot  aan  die  einde  van  die  roman  bestaan  daar  'n  motief  van 
vervulling  en  verwagting.  Aan  die  begin  gaan  Pioniersvlei  en  sy  mense 
gebuk  onder  die  juk  van  'n  knellende  droogte,  maar  daar  is  steeds  hoop  op 
uitkoms. 

Daar  bestaan  die  hoop  dat  Cas  weer  geestelik  geheel  sal  word  en  so  ook  die 
plaas  van  ondergang  sal  kan  red.  Sy  eerste  besoek  aan  die  Kaapse  inrigting 
wek  nuwe  hoop  op  genesing  by  die  leser,  waarna  die  eerste  goeie  reën  die 
ouman  asook  die  leser  met  nuwe  hoop  vervul. 

Later  ontvlam  die  hoop  opnuut  met  die  verskyning  van  Benjamin  op  die 
toneel.  In  'n  mate  is  daar  van  vervulling  sprake  wanneer  Henk  Gouws  die 
foto's  van  die  herstel  aan  die  ouman  toon. 

Aan  die  einde  nadat  Ben  Richter  die  testament  laat  verander  het  en  ook  die 
versekering  het  van  Benjamin  se  toekomstige  rol  op  die  plaas,  is  dit  asof  hy 
verlang  na  die  dood.  Waar  dit  droog  en  dood  aan  die  begin  was,  heers  aan 
die  einde  nie  meer  die  donkerte  van  die  eerste  nag  nie.  Dit  is  dag  en  dit  reën 
onophoudelik  voort.  Oral  kan  tekens  van  nuwe  lewe  gesien  word,  want  dit 
is  Oktobermaand.  Ten  spyte  van  Ben  se  sterwe  heers  daar  nie  donkerte  nie, 
maar  is  die  toneel  in  die  beskermende  lig  van  die  dag  gehul. 

Die  slotsin  van  die  teks  bevestig  die  voortsetting  van  die  volgehoue  verwag- 
ting:  "Saad  begin  swel,  want  dit  is  Oktober,  die  tyd  van  groei"  (p.  192)". 
Die  verhaalslot  bring  vervulling,  maar  ook  'n  nuwe  verwagting:  'n  nuwe 
geslag  Richters  wat  volmaak  op  Pioniersvlei  uit  liefde  vir  die  grond  en  ook 
met  kennis  sal  boer. 

10  Bybelse  verwysings 

Bybelse  verwysings  tree  as  strukturele  bindmiddels  op  in  die  teks.  Dit  het 
geensins  'n  moraliserende  uitwerking  op  die  leser  nie.  Aangesien  die  meeste 
verwysings  vanuit  die  perspektief  van  die  ouman  ervaar  word,  sê  ook  dít 
iets  meer  vir  die  leser  van  Ben  se  gedagtewêreld:  hy  is  vertroud  met  die 
inhoud  van  die  Bybel,  omdat  hy  'n  standvastige  geloof  in  God  het.  Hy 
vereenselwig  hom  graag  met  die  lotgevalle  van  Bybelse  figure  wat  net  soos 

hy  ook  soms  deur  diep  waters  moes  gaan.  Die  volgende  verwysings  verdien 
aandag: 

10.1  "Hoe  staan  daar  in  Jesaja  geskryf?  'Wee  hom  wat  met  sy  Formeerder 
twis  — 'n  potskerf  by  erdepotskerwe!  Sal  dan  die  klei  sê  aan  dié  wat  dit 
vorm:  Wat  maak  jy?  Of  jou  werk  sê:  Hy  het  geen  hande  niel'  " (p.  15) 
Ben  kom  in  opstand  teen  Cas  nadat  hy  vertel  van  die  boer  op  Beaufort-Wes 
wat  sê  dat  God  slaap.  Ben  sien  dit  as  meegevoel  met  dié  man  en  hy  kan 
hom  nie  indink  dat  sy  seun  met  sulke  mense  kan  assosieer  nie. 

10.2  "Hy  ken  dit  so  goed  soos  die  verhaal  van  Job".  Hier  verwys  Ben  na 
Cas  se  terugslae.  Dit  is  baie  duidelik  dat  die  swaarkry  gemaak  het  dat  die 
ouman  die  geskiedenis  van  Job  deeglik  bestudeer  het  en  dat  hy  hom  met 
dié  vrome  man  vereenselwig,  wat  teen  die  wil  van  God  gehandel  het,  in  sak 
en  as  gaan  sit  het,  en  toe  as  gevolg  van  sy  berou  deur  God  vergoed  is.  Hy 
het  toe  van  God  twee  keer  soveel  ontvang  as  wat  hy  gehad  het.  Dit  sugge- 
reer  ook  die  vurige  hoop  in  die  ouman  op  uitkoms. 

10.3  "Beëlsebub  wat  Pioniersvlei  met  wind  kom  verwoes?"  (p.  74).  In  een 
van  die  ouman  se  drome  verbeel  hy  dat  Org  Wiese  die  duiwel  (Beëlsebub) 
is,  wat  Pioniersvlei  kom  vernietig.  Org  Wiese,  die  grondbaron,  word  soos 
baie  ander  karakters  ook  'n  verteenwoordiger  van  'n  idee;  hier  'n  tipe  van 
die  duiwel. 

10.4  In  die  bitter  dae  van  die  1927-droogte  het  Maria  selfs  al  haar  geld 
opgeoffer  soos  die  arm  weduwee  haar  laaste  muntstukke  in  die  tempel- 
skatkis  gegooi  het.  Dit  is  daarom  dat  sy  so  'n  geseënde  vrou  was;  dié  Maria. 
"Rugseer  was  die  plaas  se  naam  nogal,  waar  Maria  die  laaste  silwer  uit  die 
beurs  haal  om  vir  water  te  betaal".  'Nou  is  die  weduwee  se  kruik  leeg'  sê  sy 
daardie  móre"  (p.  111). 

10.5  Oor  dieselfde  groot  droogte  praat  Ben  soos  volg  met  Maria:  "Ek  is  bly 
dat  ek  hom  na  jou  gebring  het,  want  nou  weet  hy  weer  wat  moed  en  geloof 
is  ...  Liewe  Heiland,  ons  was  in  die  woestyn  Sinai,  ons  het  gehuil  by  die 
waters  van  Mara,  en  hy  onthou  dit  nog"  (p.  114).  Ben  vereenselwig  hulle 
swaarkry  met  Israel  se  swaarkry  in  die  woestyn  met  die  uittog  uit  Egipte, 
waar  hulle  onder  andere  die  Tien  Plae  moes  verduur.  Die  eerste  plek  wat 
hulle  na  die  uittog  aangedoen  het  om  water  te  drink,  was  Mara,  wat  bitter 
beteken. 

10.6  Die  laaste  keer  toe  Ben  op  na  die  top  van  Pioniersberg  geklim  het,  is 
sy  innerlike  seer.  "En  terwyl  hy  klim,  dink  hy  aan  Vader  Abraham  wat  sy 
seun  ook  'n  berg  opgeneem  het"  (p.  135).  Na  'n  rukkie  klim  hy  af:  "...  en 
terwyl  hy  loop,  dink  hy  weer  aan  Vader  Abraham  wat  sy  seun  'n  berg  opge- 

neem  het  om  hom  te  offer;  en  hy  bid,  sommer  in  die  loop,  woordeloos,  dat 
hy  ook  met  so  'n  krag  geseën  mag  word"  (p.  136). 

Dit  is  ironies  dat  Ben  hom  met  die  aartsvader  Abraham  vereenselwig,  want 
hy  het  juis  geen  seun  om  te  offer  nie.  Hy  besef  daarom  dat  hy  self  die  offer 
is.  Om  dié  rede  bid  hy  tot  God  vir  die  krag  om  as  offer  die  plaas  te  kan  red. 
Aangesien  Ben  reeds  sy  skuld  erken  het,  kan  hierdie  handeling  simbolies 
daarop  dui  dat  hy  'n  offer  wil  bring  aan  God,  sodat  sy  skuld  vergeef  mag 
word.  Die  Bybelse  Moses  het  ook  skuld  gehad  en  kon  nooit  die  land  Kanaan 
beërwe  nie.  Hy  kon  wel  die  land  van  'n  hoogte  af  beskou  net  voor  sy  dood. 
Hierdie  opklim  na  Pioniersberg  kan  ook  op  dié  insident  sinspeel.  Ben  sal 
vanweë  sy  skuld  sterf,  en  het  nie  deel  aan  die  nuwe  Pioniersvlei  van  Benja- 
min  nie.  Maar  voor  sy  dood  bekyk  hy  darem  nog  dié  nuwe  Pioniersvlei  van 
belofte. 

10.7  Op  sarkastiese  wyse  beledig  Ben  Richter  oom  Jurg  oor  sy  uitsprake 
oor  die  kleinboere.  Oom  Jurg  het  al  baie  waarhede  voorspel,  met  die  gevolg 
dat  daar  na  hom  as  die  profeet  Jesaja,  een  van  die  drie  Groot  Profete, 
verwys  word:  "Luister,  'n  slag  na  my,  hoogeerwaarde  profeet  Jesaja  — jy  is 
die  laaste  man  wat  moet  bek  uitspoel  oor  ons  kleinboere.  Hulle  het  jou 
rykgemaak"  (p.  150). 

10.8  In  Ben  se  gedagtes  praat  die  volgende  stem:  "Soos  Moses  by  Horeb 
het  hy  sy  hart  verskeur  om  die  grond  te  behou,  die  erfnislyn  te  bestendig" 
(p.  160).  Moses  het  by  Horeb  water  uit  'n  rots  laat  kom,  sodat  sy  volksge- 
note  kon  leef.  Net  so  het  die  ouman  alles  opgeoffer  om  die  grond  behoue  te 
laat  bly.  Die  woord  Horeb  beteken  droog  of  verskroei.  Dit  is  'n  naam  wat  nie 
toevallig  is  nie,  aangesien  dit  aansluit  by  die  droogte  op  Pioniersvlei. 

10.9  Die  volgende  woorde  is  die  van  Maria,  maar  word  vanuit  Ben  se 
gesigspunt  ervaar:  "Die  Here  sal  sorg,  al  eet  ons  sprinkane  en  heuning  soos 
die  Doper  in  die  woestyn"  (p.  64).  Net  soos  wat  God  'n  hand  van  besker- 
ming  gehou  het  oor  Johannes  die  Doper  in  die  woestyn  omdat  hy  vir  iets 
groots  geroepe  was,  sal  God  ook  sorg  vir  die  Richters  in  die  woestyn,  met 
wie  Hy  ook  'n  doel  het. 

10.10  Ben  Richter  dink  terug  aan  Maria  se  woorde:  "Wie  hier  wil  bestaan, 
moet  'n  groot  liefde  hê  en  ou  Salomo  se  wysheid  — " (p.  64).  Maria,  die 
bonatuurlike,  het  vroeg  reeds  geweet  dat  liefde  vir  die  grond  'n  voorvereiste 
vir  die  boer  van  Pioniersvlei  is,  maar  sy  het  ook  geweet  dat  kennis  nood- 
saaklik  is;  die  kennis  van  die  wyse  Salomo.  Dié  insig  oor  die  kennis  het  egter 
eers  later  tot  die  ouman  deurgedring. 

10.11  Die  volgende  twee  Bybelse  verwysings  word  deur  oom  Jurg 
gebruik.  In  teenstelling  met  genoemde  aanhalings  wat  getuig  van  Ben  en 

Maria  se  grondige  kennis  van  die  Bybel,  hulle  vereenselwiging  met  die  lot- 
gevalle  van  Bybelse  figure,  asook  hul  onwrikbare  geloof  in  God  vertoon  die 
laaste  twee  voorbeelde  die  hardvogtige  intellektualiteit  van  oom  Jurg  as 
oopvlekker  van  die  waarheid: 

a ''En  nou  kom  jy  raad  vra  by  die  goeie  ou  Salomo.  Wat  baat  dit  ek  gee 
jou  raad?"  (p.  147). 

b "...  selfs  nie  die  engel  Gabriël  nie"  (p.  152). 

Laasgenoemde  beklemtoon  die  onkeerbaarheid  van  die  ontvolking  van  die 
platteland.  Selfs  nie  die  engel  Gabriël  wat  dikwels  wonders  aangekondig 
het  in  die  Heilsgeskiedenis,  sal  so  iets  kan  keer  nie. 

Dit  is  noodsaaklik  dat  oom  Jurg  vir  Ben  na  die  realiteit  toe  dwing,  deur  met 
hom  in  "Bybeltaal",  'n  taal  wat  na  aan  die  ouman  se  hart  lê,  te  praat. 

11  Die  boodskap 

* Ouers  moenie  die  fout  begaan  om  deur  blote  sentiment  hulle  kinders  in 
bepaalde  rigtings  te  forseer  nie. 

* Dit  loon  nie  om  die  natuurlike  loop  van  sake  te  probeer  stuit  nie.  In  dié  ver- 
band  kan  die  onvermydelike  ontvolking  van  die  platteland  genoem  word. 

* Die  boer  wat  die  grond  nie  liefhet  nie  en  die  grond  tot  eie  voordeel  benut, 
moet  verwag  om  ten  gronde  te  gaan. 

* Blote  liefde  en  sentiment  is  nie  genoeg  om  'n  sukses  van  boerdery  te 
maak  nie.  Kennis  van  boerdery  asook  die  doelgerigte  toepassing  daarvan 
is  onontbeerlik  vir  die  sukses  van  die  moderne  boer. 

Martie  Muller 

Periandros  van  Korinthe  (D.J.  Opperman) 


Die  versteuring  van  die  ordes 

As  leier  van  sy  volk  is  dit  Periandros  se  taak  om  orde  te  skep  en  te  handhaaf. 
Hy  moet  staan  as  "kreatiewe,  ordeskeppende  individu  in  die  wêreld  wat 
hom  omring".  (A.P.  Brink  1962  : 9) 

Periandros  het  egter  'n  begeerte  wat  veroorsaak  dat  hy  nie  as  ordeskepper 
kan  slaag  nie,  en  dit  lei  tragies  tot  sy  ondergang.  Hierdie  begeerte  is  om  'as 
digter'  en  nie  bloot  'as  heerser'  te  regeer  nie.  Dit  het  'n  versteuring  van  die 
Ordes  in  sy  regering  tot  gevolg.  — Die  Ordes  van  Gesinsman,  Heerser  en 
Kunstenaar  versteur  mekaar  voortdurend  onderling.  Periandros  kry  dit  nie 
reg  om  hulle  in  een  groot  Orde  te  versoen  en  so  suksesvol  te  heers  nie. 

Hoe  wil  Periandros  heers? 

Periandros  is  van  mening  dat  hy  tegelykertyd  digter  én  heerser  kan  wees: 

"Hy  is  volwasse  eers  en  groot  as  kunstenaar 

wat  ook  sy  pligte  as  gewone  mens  aanvaar."  (393—394) 

Maar  Arioon  weerspreek  hom: 


"Die  digter  sterf  dan  in  die  daaglikse  bedryf 

wanneer  hy  met  die  pligte  al  hoe  minder  verse  skryf."  (395—396) 

Hy  wil  as  digter  heers: 

"eendag  sal  die  wêreld  hierdie  stad  onthou 
as  'n  digter  se  grootste  droom  uit  klip  en  mens  gehou."  (22—  23) 


Hy  vra:  "Hoe  moet  'n  digter,  denker,  'n  man  wat  ontwikkel  is,  regeer?" 
(178) 

Die  onversoenbaarheid  tussen  die  Ordes  van  digter  en  heerser  lê  daarin  dat 
die  digter  hom  "van  die  aardse  rein"  (882)  hou,  dat  hy  "skep  na  eie  wil", 
"na  aangevoelde  wet",  terwyl  die  heerser  nugter  moet  wees.  Daarom  sê 
Arioon  van  Lukophroon: 

"jy  word  in  hierdie  lewe  nooit  'n  digter, 
jy  is  te  koud  van  hart  en  gans  en  al  te  nugter."  (841  —842) 

Om  op  'n  poëtiese  manier  te  heers,  laat  verwarring  ontstaan.  As  Prokles  sê 
dat  hy  die  seuns  "in  raaisels  en  halfbeelde  toegespreek"  (1540)  het,  is 

Periandros  se  reaksie:  "Dis  nog  erger,  want  dit  laat  te  veel  aan  die  verbeel- 
ding  oor".  (1541)  Daarom  stuur  Periandros  vir  Lukophroon  na  Thrasuboelos 
om  aan  hom  te  vra  hoe  'n  wyse  man  regeer.  As  antwoord  het  hy  "die 
hoogste  koringare  met  sy  knoppieskierie  afgeskeer"  (478).  Dit  sluit  aan  by 
wat  Sappho  op  die  fees  ván  digters  en  denkers  gesê  het,  nl.  dat  'n  heerser 
almal  wat  groter  as  hyself  is,  moet  uitskakel.  Periandros  huiwer  dan  ook  nie 
om  die  koringare  af  te  maai  nie. 

Hy  regverdig  sy  wrede  heerskappy  met  die  idee  dat  hy  die  wet  is,  "hy  skep 
die  wet  / en  moet  die  boosheid  selfs  deur  dood,  of  noem  dit  moord,  belet." 
(1172) 

Periandros  se  beskouing  van  heers  versteur  die  Orde  van  sy  huwe/ikslewe: 
Hy  regverdig  sy  flirtasies  met  Sappho  en  Neoboelee  met  die  beskouing  dat 
hy  as  digter  en  as  heerser  ervaring  van  alles  moet  opdoen:  "'n  digter  én  'n 
heerser  moet  die  volk  én  elke  hartstog  ken."  (598) 

Melissa  verwyt  hom: 

Wanneer  ons  tuis  as  'n  gesin  probeer  vergader, 

vind  ek  in  jou  geen  eggenoot,  die  kinders  ook  geen  vader, 

maar  altyd  die  heerser  of  die  kunstenaar  wat  praat, 

(215-217) 

Periandros  se  digterlike  instelling  werk  veral  irriterend  op  sy  seun,  Lukoph- 
roon  in.  Kyk  maar  na  sy  opmerkings:  "Hoe  ruik  tog  so  'n  digterlike  stad  na 
kaas  en  vis!"  (30)  "Laat  los  die  beeld,  dit  lei  mens  van  die  waarheid  weg". 
(491)  Hy  sien  sy  heerser-digter-vader  dan  ook  as  'n  moordenaar: 

"'n  heerser  sluit  soos  'n  digter  ... 
baie  persone  in  hom  in,  soos  die  verraaier  en  die  moordenaar." 

(1581-1582) 

Periandros  se  begeerte  is  dus  om  as  digter-heerser  te  regeer.  Hy  besef  dat 
daar  'n  balans  tussen  die  twee  moet  wees: 


"hoe  mens  die  aardse  én  die  hemelse  moet  ken, 
maar  hulle  wedersydse  beuring  tot  dieselfde  wese  tem, 
sodat  ]y  die  gehoefde  drif  en  die  gevlerkte  droom 
soos  'n  Bellërophoon  bery  met  stang  en  toom." 

(1321-1324) 

Die  'gehoefde  drif'  van  die  perd  is  die  heersersdrif  — die  aardse  — en  die 
'gevlerkte  droom'  dié  van  die  kunstenaar  — die  bo-aardse. 

Maar  vind  Periandros  'n  balans  tussen  die  twee?  Kan  hy  die  twee  Ordes  met 
mekaar  versoen?  Hy  probeer  'n  versoening  te  bewerkstellig  deur  suiwering 
op  verskillende  maniere  toe  te  pas. 

Die  suiwering  van  die  Ordes 

Die  suiweringsbeginsel  word  deur  die  leier  van  die  leër  geformuleer:  "voos 

plekke  word  netjies  uitgekerwe  met  'n  dolk".  (142)  En  'n  reinigende  vuur 
suiwer  alles  "vir  die  anderkant."  (1090) 

Omdat  die  Ordes  onderling  versteur  is,  raak  die  suiwering  ook  verstrengel. 
Die  een  Orde  word  in  die  ander  gesuiwer  en  andersom. 

Kyk  hoe  raak  die  suiwering  van  die  Orde  van  die  Gesinsman  verstrengel  met 
die  Orde  van  die  Heerser;  Hy  het  berou  oor  sy  skuld  aan  Melissa  se  dood  en 
suiwer  dan  die  stad:  Om  hom  met  Melissa  in  die  doderyk  te  versoen,  ver- 
brand  hy  die  rokke  en  prostitute.  In  hierdie  selfde  daad  word  die  Ordes  van 
die  Eggenoot  en  die  Kunstenaar  gelyktydig  gesuiwer:  As  eggenoot;  Die 
huwelik  is  heilig  en  die  skoonheid  eenvoudig.  Die  kunstenaar:  Valse  waar- 
des  van  uiterlike  skoonheid  moet  vernietig  word. 

Gesinsmansuiwering  en  Heersersuiwering  raak  ook  op  die  volgende  manier 
verstrengel:  Hoe  meer  hy  van  sy  gesin  vervreemd  raak,  hoe  strenger  tree  hy 
teenoor  sy  onderdane  op:  praalsug  en  hebsug  moet  uitgeroei  word,  meer 
werk  en  minder  sport.  Sy  optrede  as  Heerser  beïnvloed  ook  sy  posisie  as 
Gesinsman;  Omdat  hy  so  wreed  optree,  kan  Lukophroon  nie  glo  dat  die 
dood  van  sy  moeder  'n  ongeluk  was  nie. 

"'n  Ongeluk!  Hoe  kan  ek  glo  as  jy  so  maklik  moor.  (1417) 

"Wat  is  'n  klein  ou  moordjie  op  jou  wederhelf?"  (1436) 

Om  suksesvol  te  kan  heers,  moet  Heerser,  Kunstenaar  en  Gesinsman  in 
hom  versoen  wees,  maar  wat  hier  gebeur,  is  dat  die  suiwering  van  een  Orde 
elke  keer  ten  koste  van  die  ander  aangewend  word:  'n  Versoening  met 
Lukophroon  is  bv.  nie  moontlik  solank  hy  nog  heers  nie.  Om  te  suiwer,  ver- 
nietig  hy  dus  sy  beeld  op  die  kis  en  verban  homself  na  Kerkura. 

Ons  sien  ook  hoe  hy  in  dieselfde  suiweringsdaad  die  bose  bedoelings  vanuit 
een  Orde  regverdig  met  die  goeie  bedoelings  vanuit  'n  ander  Orde:  As  heer- 
ser  het  hy  bose  bedoelings  in  die  uitroei  van  die  handelaars:  Hy  is  bang  dat 
hulle  sy  posisie  sal  ondermyn.  Hy  wil  dus  suiwer  ten  gunste  van  die  heers- 
sug  in  hom.  Hierdie  bose  bedoelings  regverdig  hy  dan  met  sy  kunste- 
naarstrewe  dat  die  skone  moet  oorwin:  Hy  wil  die  valse  waardes  van  geld  as 
hoogste  doel  by  die  handelaars  uitroei.  Hierdie  botsing  tussen  die  innerlike 
motiewe  wys  op  'n  'tragiese  verdeling'  in  die  held  self.  Heilman  noem  dit  'n 
verdeling  "between  impulse  and  impulse".  (1968:  12) 

Al  probeer  Periandros  die  Ordes  suiwer,  slaag  hy  nie  daarin  om  die  waar- 
hede  van  die  onderskeie  ordes  met  mekaar  te  versoen  nie.  De  wese  van  die 
kunstenaar  is  vir  hom  gedeeltelik  boos:  "hy  wissel  in  sy  wese  van  'n  bose  na 
'n  God"  (896)  "sowel  sluipmoordenaar  as  heilige  wat  staan  en  bid"  (892). 
Opperman  sê  self  in  sy  opstel  Kuns  is  Boos  (1953)  dat  die  bose  in  sy 
verwikkeldheid  en  spannings  'n  groter  bekoring  vir  die  kunstenaar  het  as  die 
enkelvoudige  goeie.  Hy  sê  vir  die  kuns  was  die  sondeval  noodsaaklik;  die 
kunstenaar  se  drinkebroer  is  die  duiwel.  Omdat  Periandros  homself  as  'n 
digter-heerser  sien,  sal  die  manier  waarop  hy  heers  dus  ook  gedeeltelik  boos 

wees.  Daarom  al  die  wreedhede.  As  gevolg  van  hierdie  wreedhede  ver- 
vreem  hy  sy  kind;  gaan  hy  maklik  hardhandig  met  sy  vrou  te  werk  en  dit 
veroorsaak  dus  ook  indirek  haar  dood.  Ons  sien  dus  hoe  die  waarheid  van 
een  Orde  (dat  die  kunstenaar  boos  is)  die  waarheid  van  die  ander  Orde  ver- 
steur  (dat  die  heerser  nie  boos  moet  regeer  nie,  maar  eerder  die  boosheid 
moet  uitroei,  suiwer).  Ironies  was  Periandros  juis  in  sy  suiwering  van  die 
Ordes  boos,  wreed. 

Ook  versteur  die  waarheid  van  die  Kunstenaarsorde  die  Orde  van  die  Gesin: 
Ons  het  reeds  gesien  dat  hy  sy  flirtasies  regverdig  deur  die  idee  dat  hy  as 
digter-heerser  ondervinding  van  die  lewe  moet  opdoen.  In  Kuns  is  Boos  sê 
Opperman  dat  die  aaslustige  element  van  die  kunstenaar  nie  tevrede  is  met 
die  ondervindings  wat  sy  menswees  toevallig  opdoen  nie.  Dit  por  die  mens 
doelbewus  aan  tot  nuwe  ondervindings  t.w.v.  die  kuns. 

Die  feit  dat  Periandros  as  digter  wil  heers,  veroorsaak  dus  dat  hy  die  waar- 
hede  van  die  verskillende  Ordes  nie  suiwer  kan  hou  nie.  Dit  het  op  sy  beurt 
weer  botsings  met  die  mense  om  hom  veroorsaak  en  lei  geleidelik  tot  sy  iso- 
lasie.  As  gevolg  van  jaloesie  uit  sy  huweliksituasie,  ruim  hy  Ganguloon,  die 
leier  van  die  handelstand,  uit  die  weg.  A.g.v.  sy  bose  manier  van  reageer, 
het  hy  die  jonger  Bakchiadai  na  die  eiland  van  wraak  verban,  wat  daartoe  lei 
dat  hulle  sy  seun,  Lukophroon,  vermoor.  Omdat  hy  die  mooiste  en  rykste 
vroue  van  Korinthe  se  klere  en  juwele  in  'n  priesterlike  ritueel  verbrand  om 
aan  Melissa  in  die  doderyk  te  stuur,  en  daarna  weier  om  skadevergoeding 
aan  hulle  te  betaal,  of  enige  toegewings  te  maak,  maar  eerder  strenger  maat- 
reëls  afkondig,  vervreem  hy  die  Korinthiërs  van  hom.  Vir  sy  misbedeelde 
seun,  Kuupselos,  het  hy  geen  ooghare  nie.  A.g.v.  die  wrede  verbranding 
van  die  straatvroue  op  die  skip,  vervreem  hy  sy  kunstenaarsvriend  Arioon, 
en  dié  besluit  om  Korinthe  te  verlaat.  Omdat  sy  skoonvader,  Prokles  die 
geheim  van  Melissa  se  dood  aan  Periandros  se  kinders  geopenbaar  het,  sluit 
Periandros  hom  in  'n  bergskeur  toe. 

Die  katarsis  in  hierdie  drama  begin  in  werking  tree  as  Periandros  self  beséf 
dat  hy  nie  daarin  kon  slaag  om  die  Ordes  gebalanseerd  te  versoen  nie.  Alles 
behoort  'n  eenheid  te  vorm: 

''Ja,  Korinthe  en  my  hele  Ryk  is  niks  nou  met  die  klein 

geluk  van  man  en  vrou  en  kind,  en  van  die  huisgesin  verdwyn."  (1729—1730) 

Hy  herken  homself  as  die  grootste  onsuiwer  element:  "maar  in  jou  maak  jy 
groter  vyande  as  hulle  groot"  (621).  Die  knak  van  die  hoogste  koringaar 
asook  die  uitgrawing  van  sy  beeld  op  die  kis  toon  hoe  hy  tot  insig  gekom 
het.  Hy  wis  nie  meer  ander  koringare  uit  nie,  maar  homself. 

Hy  besef  dat  hy  nie  geslaag  het  as  heerser  nie: 


"hy  versamel  kunstenaars  om  God  te  prys,  die  mens  te  troos, 
maar  deur  hom  word  die  kuns  'n  roes  van  sinne,  ydel,  boos. 
Hy  stel  die  spele  van  die  Isthmos  in  as  hoë  tydverkort. 

maar  Korinthe  en  die  wêreld  sal  vervloek  wees  deur  die  sport. 

Hy  help  die  handel,  maar  geldbase  speel  hul  spel 
en  sal  nog  oor  die  hele  wêreld  heers  deur  een  kartel." 

Hy  kon  die  'gehoefte  drif'  en  die  'gevlerkte  droom'  nie  versoen  nie:  "Die 
gevlerkte  hings  is  van  die  goue  munt  geslyt."  (1672) 

Die  kis  wat  hy  laat  uitdra,  is  die  laaste  suiweringsdaad  t.o.v.  homself. 
(Steenkamp  1980:  100)  Die  kis  staan  as  simbool  van  sy  verlede  en  afkoms 
wat  tot  onsekerheid  en  minderwaardigheid  aanleiding  gegee  het,  ook  tot 
haat  en  jaloesie  teenoor  die  erfvyande  van  die  kis.  Op  die  manier  belig  die 
kis  hom  as  mens  met  menslike  tekortkominge  wat  tot  medelye  aanleiding 
gee. 

Die  sederkis  is  'n  baie  prominente  simbool  in  hierdie  drama. 

Die  sederkis  as  simbool 

A.C.  Viviers  wys  daarop  (1978:  97)  dat  die  simbool  slegs  'n  strukturele  bind- 
middel  bly  as  dit  bloot  in  dieselfde  betekenisveld  herhaal  word.  Dit  verkry 
dramatiese  spankrag  wanneer  dit  in  'n  nuwe  betekenis  of  gewysigde  situa- 
sie  gestel  word. 

Die  kis  versimboliseer  veral  die  Heersersorde.  Maar  in  die  verskuiwende 
simboolvelde  word  getoon  hoe  die  veld  van  die  Heersersorde  dié  van  die 
Gesinsorde  betree. 

Die  kis  neem  feitlik  altyd  'n  prominente  plek  op  die  verhoog  in:  In  die  be- 
langrike  openingstoneel  wag  hulle  op  die  koms  van  die  koringkis.  Later  ver- 
skuif  die  kis  na  die  slaapkamer  en  die  ontvangkamer. 

In  die  eerste  toneel  is  Periandros  duidelik  opgewonde  oor  die  koms  van  die 
koringkis:  "Kyk,  daar  onder  kom  die  werkers  eindelik  met  die  koringkis!" 
(29)  In  sy  angstigheid  hoor  hy  nie  wat  Lukophroon  aan  hom  vra  nie,  sodat 
Lukophroon  sê:  "Maar  ek  kan  nie  begryp  waarom  dit  so  belangrik  is."  Uit  sy 
vertelling  van  die  geskiedenis  van  die  kis  word  dit  duidelik  dat  die  kis  as  sim- 
bool  staan  van  die  heerser,  sy  oupa  Kuupselos,  wie  hy  opgevolg  het.  Sy 
vyandigheid  teenoor  die  Bakchiadai  spruit  ook  uit  die  geskiedenis  van  die 
kis:  Periandros  se  ouma,  Labda,  was  kreupel,  en  haar  mense,  die  Bakchia- 
dai  wou  nie  met  haar  trou  nie.  Sy  het  toe  met  'n  man  uit  die  burgerstand 
getrou.  Hulle  wou  haar  kind,  Kuupselos  doodmaak,  en  sy  ouma  het  hom 
toe  in  die  koringkis  weggesteek. 

Periandros  het  beelde  en  spreuke  in  die  koringkis  laat  kerf,  waaronder  sy 
vader  Kuupselos  se  beeld,  en  ook  sy  eie.  Van  hierdie  kis  sê  Lukophroon: 
"Dis  gebede  en  verhale  van  ons  mense  en  Korinthe  se  verlede"  (65)  Melissa 
sê:  "Verborge  hou  die  deksel  geheime  van  die  moederskoot."  (71)  (Mens 
kan  maar  sê  hierdie  kis  is  deel  van  Periandros  se  onderbewussyn). 

Die  kis  staan  dus  basies  as  deel  van  die  Heersersorde. 

In  die  woordewisseling  tussen  Periandros  en  Melissa  in  hul  slaapkamer 
word  hierdie  verlede,  hierdie  heersersorde  waaruit  Periandros  stam,  in  hul 
huweliksituasie  ingetrek.  Melissa  beskuldig  hom:  "Jy  was  geslepe,  / jy,  wat 

uit  die  adel  van  die  bloed  of  gees  nie  is,  / maar  soos  'n  muis  geteel  is  in  'n 
koringkis."  (655—657)  Dit  lei  daartoe  dat  Periandros  haar  uit  sy  pad  stamp, 
en  sy  val  oor  die  sederkis.  Dit  lei  tot  haar  dood. 

Die  sederkis  as  deel  van  die  Heersersorde,  veroorsaak  die  dood  van  sy  vrou 
in  die  Gesinsorde.  Die  implikasie  is  dat  die  Heersersorde  die  Gesinsorde 
besoedel. 

Dit  is  hierdie  besoedeling  wat  Periandros  later  wil  suiwer  as  hy  sy  houtbeeld 
uit  die  sederkis  grawe:  "'n  ou  man  wie  se  beeld  nog  ydel  op  dié  kis  verskyn 
...  / Ja,  dié  man  is  boos,  sy  kop  moet  van  die  kis  verdwyn." 

Net  soos  hy  homself  aan  die  einde  offer  om  sy  Ryk  te  probeer  reinig,  bied  hy 
die  kis  as  offer  vir  sy  sonde  teen  Melissa.  Hy  bied  dus  'n  dubbele  offer:  Vir 
sy  sonde  in  die  Heersersorde  en  vir  sy  sonde  in  die  Gesinsorde. 


"Hierdie  pand  van  God  en  vader,  hierdie  kis,  die  dodekis, 
neem  dit  as  smeekoffer  dat  dit  ewig  in  Olumpos  rus, 

die  huwelik  is  heilig."  (1791  — 1794) 

Homself  laat  hy  teen  die  einde  geheel  en  al  vernietig,  maar  die  sederkis  as 
heersersimbool  moet  beveilig  word  teen  vernietiging  in  die  tempeltjie  van 
Hera  (die  godin  van  liefde).  Die  Heersersorde  sal  dus  voortgaan,  maar  hy  as 
nietige  enkeling,  van  hom  sal  daar  geen  spoor  meer  bly  nie. 

"Hoe  kan  die  enkeling,  Thrasuboelos,  ooit  suiwer  heers? 

Hy  is  gebonde  aan  homself,  aan  die  beperktheid  van  sy  gees."  (1739—1740) 

Hierdie  idee  van  die  beperktheid  van  die  enkeling  word  versimboliseer  deur 
die  kwartelbeeld.  In  die  Gesinsorde  word  die  betekenis  van  die  beeld  vas- 
gelê  as  die  kwartel  in  sy  kou  nooit  sonder  Kuupselos  op  die  toneel  verskyn 
nie:  die  verstandelik  vertraagde,  wat  vasgevang  is  binne  sy  eie  beperktheid. 
Die  beeld  van  die  kwartelkoutjie  wat  omgestamp  is,  word  ook  verbind  aan 
Melissa  se  dood.  Die  kwartelbeeld  word  ook  aan  die  enkeling  verbind: 

"A!  so  kan  die  kwartel  van  Korinthe  in  die  groot  wedstryd 
die  kwarteltjie  van  Epidaurus  as  hy  wou,  doodbytl"  (1525—1526) 

Hier  verwys  die  kwartel  direk  na  Periandros  en  Prokles.  As  Periandros  teen 
die  einde  praat  van  die  enkeling  wat  gebonde  is  aan  die  beperktheid  van  sy 
gees,  word  die  betekenis  van  die  beeld  op  die  Heersersorde  oorgeplaas.  Hy 
was  vasgevang  in  sy  manier  van  heers  as  digter-heerser:  "elkeen  bly  maar 
gevange  tussen  die  tralies  van  sy  kou".  Omdat  hy  as  enkeling  wou  heers,  is 
die  boosheid  van  die  enkeling  nie  deur  die  heers  met  mede-enkelinge  be- 
dwing  nie.  Slegs  as  hy  sy  heerskappy  opsê,  kan  hy  bevry  word  van  hierdie 
beperktheid.  — Die  kwarteltjie  vlieg  dan  ook  uit  die  kou.  Hierdie  beeld  van 
die  kwartel  wat  sy  vryheid  verkry  het,  kan  ook  verwys  na  die  bevryding  van 
hierdie  aardse  beperkte  lewe:  sy  dood.  Op  hierdie  manier  verwys  die  kwartel 
ook  terug  na  Melissa  se  dood.  Selfs  in  die  beeld  van  die  kwartel-kou  sien 

ons  hoe  die  Gesins-  en  Heersersorde  verstrengel  is. 

Die  reinigingsmotiewe  in  hierdie  drama  hang  dan  ook  met  die  offers  wat  hy 
bied,  saam.  Die  'wildevark'  en  die  'see'  is  albei  reinigingsmotiewe.  A.D.  de 
Vries  sê  een  van  die  assosiasies  verbonde  aan  'purification'  is  "a  pig's  blood 
(of  a sacrifice)  and  running  water  was  a means  of  purifying  a man"  (aange- 
haal  deur  Steenkamp  1980:  102). 

Die  see  as  reinigingsmotief  dui  daarop  dat  Korinthe  gesuiwer  sal  wees  as  die 
vernaamste  onsuiwer  element  verwyder  is.  Eers  het  sy  gedagtes  "eiesinnig 
teen  'n  klipperige  kus"  geslaan.  (118)  Nou  moet  die  see  "reinig  aan  die  klip- 
perige  kus".  (1809)  Die  wildevark  fungeer  ook  as  simbool  van  die  negatiewe 
magte  in  Periandros:  onbeteuelde  oerdrifte.  "Ja!  ek  word  soms  soos  die 
wildevark  van  woede  blind".  Maar  dis  eintlik  die  offer  van  die  wildevark  wat 
as  simbool  figureer.  Hierdie  offer  is  dan  ook  die  voltooiing  van  sy  reinigings- 
veldtog.  Deur  homself  as  wildevark  te  offer,  is  die  enigste  manier  om  die 
Ryk  te  reinig.  Arioon  het  gesê:  "Mens  kan  nooit  weer  van  voor  begin,  maar 
skoonmaak  het  ook  sin".  (1625)  Verwyder  hy  homself  as  bose,  kan  daar 
dalk  'n  nuwe  ryk  tot  stand  kom. 

Die  offer  van  die  wildevark  teen  die  einde  is  'n  refleksiewe  handeling,  maar 
dis  'n  refleksiwiteit  wat  noodwendig  deur  sy  eie  proses  moet  gaan:  Tussen 
die  offer  aan  die  begin  van  die  drama  en  die  offer  aan  die  einde  lê  'n  hele 
proses  van  heers.  Aan  die  begin  word  die  vark  geoffer  om  'groter  eenheid' 
aan  die  Ryk  te  besorg,  en  ironies,  teen  die  einde  ook.  Hy  word  geoffer  vir 
die  eenheid  van  die  Ryk  waarin  die  Ordes  versoen  kan  word.  Periandros  het 
die  eenheid  versteur  omdat  hy  die  Ordes  nie  suiwer  kon  hou  nie  — omdat 
hy  die  Orde  van  die  Kunstenaar  by  die  Orde  van  die  Heerser  wou  inkorpo- 
reer,  terwyl  dit  basies  onversoenbare  Ordes  is.  Ware  'eenheid'  in  'n  Ryk  kan 
slegs  bereik  word  as  die  Ordes  suiwer  langs  mekaar  kan  bestaan.  M.a.w.  as 
die  waarheid  van  een  Orde  nie  die  Waarheid  van  die  ander  Orde  versteur 
nie. 

Periandros  offer  homself  as  wildevark  terwyl  die  sederkis  by  Olumpos 
bewaar  word. 

Alhoewel  die  katarsis  as  geleidelike  proses  deur  die  drama  plaasvind,  vind 
die  hoofwerking  daarvan  veral  heel  teen  die  einde  plaas:  In  die  toeskouer  se 
assosiasie  met  die  heerser  wat  besef  dat  hy  nooit  werklik  in  beheer  was  nie, 
want  hy  as  enkeling  kon  al  die  Ordes  nie  binne  homself  versoen  nie.  En 
Periandros  se  volkome  uitwissing  van  homself  laat  die  naklank  van  'n  tra- 
giese  held  na.  Dit  laat  mens  onwillekeurig  dink  aan  Oedipus  se  woorde  (uit 
Oedipus  at  Co/onus):  "Is  it  now  that  I am  nothing,  that  I am  made  to  be  a 
man?" 

Salomi  Louw 

Die  Keiser  (Bartho  Smit) 


Wanneer  'n  mens  'n  teater  ingaan,  of  'n  prosa-  of  dramateks  open,  aanvaar 
jy  die  bestaan  en  die  bestaansmoontlikheid  van  die  hipotetiese  wêreld  waar- 
in  ]y  jou  begewe. 

In  hierdie  hipotetiese  wêreld  het  'n  mens  nie  met  die  werklikheid  of  met 
referensiële  feite  — wat  as  dokument  van  die  buitewêreld  dien  — te  doen 
nie;  wel  met  kontekstuele  handeling,  feite  en  gebeure. 

As  gevolg  van  'n  stel  merkers  of  kodes  projekteer  die  leser  van  'n  prosateks 
die  gebeurde  in  'n  individueel  gevisualiseerde  omgewing,  wat  vir  hom  as 
individu  sinvol  is.  Die  lees  van  'n  dramateks  stel  groter  eise  aan  die  leser:  die 
geskrewe  teks  moet  in  die  eerste  plek  gevisualiseer  word  asof  dit  in  die  inge- 
perkte  ruimte  van  'n  verhoog  uitgespeel  word;  hierdie  verhooginkleding  of 
-omgewing  is  'n  aanduider  van  die  hipotetiese  wêreld  wat  (metonimies) 
deur  die  dramateks  se  taalkodes  geskep  word;  en  die  hipotetiese  wêreld  wat 
op  die  verhoog  vergestalt  word,  kan  in  die  derde  plek  dien  as  metafoor  vir  'n 
ander  (miskien  werklike)  wêreld  of  omgewing. 

Hipoteks  en  hiperteks 

In  Die  Keiser  het  ons  nog  'n  ander  literêre  wêreld  wat  betrek  word.  fHierdie 
bykomstigheid  van  'n  hipoteks^’  (oer-  of  oorspronklike,  onderliggende  teks) 
word  reeds  op  die  titelblad  onder  ons  aandag  gebring:  Variasies  op  'n  spro- 
kie  van  Hans  Andersen.  Vanselfsprekend  moet  daar  eers  speurwerk  gedoen 
word  om  die  besondere  sprokie  ("Die  keiser  se  nuwe  klere")  op  te  spoor  en 
te  vergelyk  met  die  drama.  Daar  is  duidelik  'n  tematies-semantiese  transpo- 
sisie  te  bespeur  in  Smit  se  hiperteks  (die  teks  wat  gegrond  is  op  die  vroeër 
bestaande  hipoteks;  'hiper'  uit  die  Grieks  wat  beteken  'oordaad,  'n  verder- 
gaan,  oordryf').  Om  betekenis  te  kan  vind  in  die  drama,  moet  'n  mens  die 
diëgetiese  veranderinge  (op  storie-  of  vertelvlak)  en  die  funksionaliteit  daar- 
van  nagaan. 

Eerstens  word  die  plasing  verander.  Andersen  se  sprokie  is  in  die  koue 
Noorde,  Denemarke,  opgeteken  as  iets  wat  "baie  jare  gelede"  plaasgevind 
het.  By  die  hiperteks,  die  drama,  is  daar  proksimalisering,  d.w.s.  die 
gebeure  word  nader  geplaas  aan  ons;  nader  aan  ons  tyd.  Volgens  die  inlei- 
dende  neweteks  (toneelaanwysings)  speel  Die  Keiser  "in  ons  eie  tyd"  af,  en 
tydplasing  word  in  die  hoofteks  bevestig  as  Diplomaat  sê  dat  hulle  "in  die 
twintigste  eeu"  leef  (p  1).  By  opvoering  is  hierdie  dialoog  belangrik,  want 
die  belese  of  opgevoede  toeskouer  sou  uit  die  "modes  van  Versailles  aan 
die  einde  van  die  sewentiende  eeu  — pruike,  alles"  kon  aflei  dat  dít  die 
tydsplasing  is.  Deur  die  tydsverskuiwing  maar  met  kleredrag  uit  die  sewen- 
tiende  eeu,  kan  verskeie  sake  geparodieer  word,  bv.  die  idee  dat  'beska- 
wing'  en  'klere'  identiese  betekenis  oordra.  Die  Keiser  (wat  in  die  sprokie  die 

bynaam  dra  van  "Keiser  van  die  Klerekas")  maak  die  teenwoordige  tyd,  die 
'hier-en-nou'  van  die  drama,  bespotlik  en  minderwaardig  deur  aan  te  dring 
op  modes  van  drie  eeue  gelede;  asof  hy  nie  kan  of  wil  aanvaar  dat  hierdie 
eeu  iets  goeds,  op  beskawings-  of  kultuurvlak,  kan  oplewer  nie.  (Die  keiser 
se  aandrang  op  hierdie  kleredrag  vestig  ook  reeds  sekere  van  sy  karakter- 
eienskappe.) 

Daar  is  "orals  spieëls"  sodat  almal  hul  voorkoms  (en  gevolglike  kultuur-  of 
beskawingsvlak)  gedurig  voor  die  oë  kan  hou.  Hierdie  klerebeheptheid  dra 
by  tot  die  sfeer  van  onwerklikheid  of  anderwêreldsheid  van  die  keiserlike 
Hof.  En  in  dié  Hof  is  daar  boonop  'n  Hofnar.  Hierdeur  word  die  dramage- 
gewe  van  aanvang  af  deurweef  met  'n  sprokiesagtige  sfeer  of  atmosfeer,  en 
in  die  sprokie  — wat  deel  is  van  die  fantasie  — is  baie  dinge  moontlik  of  aan- 
vaarbaar  wat  in  'n  reële  wêreld  onaanvaarbaar,  illogies  en  selfs  verwerplik 
sou  wees.  Deur  die  proksimalisering,  en  tegelyke  ontkenning  daarvan,  word 
dus  reeds  verwagtinge  geskep  van  'n  ander  tipe  milieu  met  ander  hande- 
lingsmoontlikhede  as  die  gewone  en  die  reële. 

Ekwator 

Dis  nie  net  die  tyd  en  atmosfeer  wat  in  die  hiperteks  verander  nie,  maar  ook 
die  spesifieke  plasing  of  die  'plek'.  Dis  in  die  drama  nie  — soos  'n  mens  van 
die  Andersensprokie  uit  Denemarke  sou  aanvaar  — êrens  in  die  Noorde  van 
Europa  wat  die  handeling  hom  voltrek  nie,  maar  nader  tuis,  nl.  in 
"Ekwator":  die  denkbeeldige  lyn  wat  die  aardbol  in  'n  noordelike  en  'n  sui- 
delike  halfrond  verdeel  (wat,  terloops,  rééds  op  verdeeldheid  dui).  Na  regte 
kan  die  hipotetiese  plasing  dus  enige  plek  op  dié  vlak  wees,  bv.  in  Suid- 
Amerika.  Die  'kaftan'  is  egter  kleredrag  wat  sy  ontstaan  in  die  Nabye  Ooste 
gehad  het  en  in  baie  Afrika-lande  gedra  word,  terwyl  die  'safaripak'  duidelik 
tekenend  van  Afrika  is.  (Meer  nog:  die  'safaripak'  is  kultureel  verbonde  aan 
Suid-Afrika.) 

Volgens  Die  Afríkaanse  Woordeboek  verwys  'ekwator'  verder  na  'n  "(v)lak, 
lyn,  sirkel  of  sirkelvormige  reep  wat  die  oppervlak  van  'n  liggaam  in  twee 
gelyke  en  simmetriese  dele  verdeel";  sterrekundig  verwys  die  term  na  twee 
vasverbinde  sirkels  wat  verdeel  is  "terwyl  twee  deklinasiesirkels  om  die 
hemelpole  kan  draai",  wat  tydens  die  lees  van  die  teks  vertolk  sal  kan  word 
as  die  Keiser  wat  in  homself  verdeel  is,  en  die  groepe  in  die  Hof  wat  hom 
omring.  In  die  woord  'ekwator'  is  verder  nog  die  betekenis  van  'ekwasie' 
vervat,  d.w.s.  "gelykmaking"  en  "vergelyking". 

Die  pleknaam  is  dus  nie  net  referensieel  — 'n  moontlike  plasing  in  Afrika  — 
nie,  maar  konfronteer  ons  onmiddellik  met  'n  atmosfeer  van  polariteit  en 
verdeling,  van  opposisie  en  wegbuiging  (of  deklinasie)  van  die  'middeweg' 
af  weg,  en  van  gelykmaking  en  vergelyking.  'Ekwator'  is  'n  teken  nie  net  vir 
'n  spesifieke  plek  nie,  maar  ook  vir  'n  omgewing  van  teenstrydige  optrede 
en  van  konflik,  van  deklinasiepatrone  óm  die  Keiser  wat  gesien  kan  word  as 
'n  'hemelliggaam'  n.a.v.  sy  eksplisiete  verband  met  die  'Sonkoning', 
Lodewyk  XIV  (p  32). 

Die  bostaande  inligting  en  afleidinge  is  verkry  hoofsaaklik  op  grond  van 
gegewens  vervat  op  die  titelblad  en  in  die  inleidende  neweteks  van  die 
drama. 

Die  sprokie  se  "baie  jare  gelede  was  daar"  is  in  die  dramateks  verander  tot 
'hiér  gebeur  nóú  iets". 

Veranderínge 

Kyk  ons  nou  uiteindelik  na  die  dramateks  as  sodanig,  is  verdere  "variasies" 
of  veranderinge  wat  die  sprokiegegewe  tot  dramagegewe  omskep,  opval- 
lend,  bv. 

a.  die  wewers  (óók  'bedrieërs'  in  die  sprokie)  is  rebelleleiers; 

b.  'n  derde  minister  word  ingespan,  en  hy  is  'n  ondergeskikte  "kame- 
raad"  van  die  rebelle; 

c.  die  twee  ministers  (ouer  en,  volgens  die  sprokie,  'bekwaam')  word 
onthoof; 

d.  die  Keiser  aanvaar  nie  summier  die  kostuum  as  werklikheid  nie; 

e.  dit  is  nie  'n  kind  nie,  maar  die  nar  wat  daarop  aandring  dat  die  klere  nie 
bestaan  nie,  en  hy  kom  nie  skotvry  daarvan  af  nie; 

f.  die  Keiser  trek  nie  ál  sy  klere  uit  nie  — hy  hou  sy  onderbroek  aan;  en 

g.  voor  die  optog  val  die  Keiser  flou. 

Hierdie  veranderinge  en  aanpassings  gee  aan  Die  Keisersy  dramatiese  aard, 
want  hieruit  ontstaan  inneriike  en  uiterlike  handeling  en  konflik,  sowel  as 
motiewe  (sememe),  kontraste  en  parallelle,  ens. 

Omdat  ons  die  oorspronklike  sprokie  ken,  het  ons  'n  goeie  idee  van  die  han- 
delingsverloop  van  die  drama,  maar  ons  weet  nie  hoe  dit  bewerkstellig  gaan 
word  nie. 

Franse  parailelle 

Tydens  opvoering  van  Die  Keiser  word  ons  nog  'n  verdere  rat  voor  die  oë 
gedraai:  die  handeling  van  die  geproksimaliseerde  sprokie  speel  aanvanklik 
oënskynlik  af  in  'n  Franse  paleis  (Versailles  met  sy  spieëls  en  oordaad?)  en 
die  karakters  is  geklee  in  ooreenstemmende  kleredrag  van  "die  einde  van 
die  sewentiende  eeu".  Dis  dus  met  'n  skok  wat  ons  ~ as  gehoor  — van 
Diplomaat  verneem  dat  die  "twintigste  eeu"  die  drama  se  'nou’  is,  en  'hier' 
is  op  die  ewenaar.  Interessante  parallelle  word  egter  deurgaans  aangetref. 
Tiengelieng  vergelyk  die  kostuum  met  dié  van  "Lodewyk  Veertien"  en 

Diplomaat  bevestig  dit  met:  "Die  styl  van  die  Sonkoning  vir  die  kostuum 
van  die  Heilige  Keiser"  (p  32).  In  die  Franse  sa/ons  uit  die  tydperk  van 
Lodewyk  XIV  het  die  wysgere,  letterkundiges  en  adellikes  "hulle  beywer  om 
die  taal  te  suiwer"  (Afri/oanse  KinderensMopedie  1954:  1846).  Ons  Keiser 
is,  in  aansluiting  hierby,  baie  gesteld  op  "Taal!"  (vgl.  p 11  e.v.) 

Vergelyk  'n  mens  gegewens  in  die  Afri/<aanse  Kinderensi/</opedie  met  die  in 
Die  Keiser,  vind  jy  baie  ooreenkomste.  "Die  terrein  waar  die  paleis  (van  Ver- 
sailles)  gebou  moes  word,  was  'n  wobd.  ...  Die  natuur  moes  mak  gemaak 
word"  (AKE:  1440);  soortgelyk  is  die  keiserlike  paleis  van  Ekwator  in  'n 
woudgebied  en  die  Keiser  probeer  die  mense  beskaaf,  dus  verhef  uit  die 
toestand  van  "i/d  natuurstaat"  verkerend  (WAT). 

"Spieëls,  vergulde  en  uitgesnyde  houtwerk"  (AKE)  het  die  paleis  binne  ver- 
sier  en  daar  was  die  "wêreldberoemde  spieëlsaal".  Ooreenkomste  word  in 
die  drama  aangetref,  bv.  die  spieëls  (inleidende  neweteks,  of  toneelinkle- 
ding)  en  die  goue  trone  wat  met  motiewe  versier  is  (p  6). 

Lodewyk  het  "die  belange  van  sy  onderdane  op  die  hart  gedra"  (AKE:  1845) 
net  soos  die  Keiser  doen,  en  baie  belangrik  vir  verdere  betekenisontginning 
in  die  drama  is  die  AKE  se  stelling:  "In  teenstelling  met  al  die  luister  van  Ver- 
sailles  het  die  res  van  die  land  in  armoede  verkeer"  (p  2913). 

Die  "Son-koning"  het  54  jaar  lank  regeer  en  ten  tyde  van  die  gebeure  in  die 
drama  vier  die  Keiser  sy  50ste  jaar  as  heerser.  Lodewyk  XIV  het  geglo  dat  hy 
"die  Here  op  aarde  verteenwoordig"  (AKE:  1845);  hierdie  assosiasie  word 
opgeroep  as  die  Keiser  sê:  "Die  oudiënsie  is  verby"  (p  22)  soos  'n  pous  dit 
sou  sê.  Talle  verdere  ooreenkomste  of  parallelle  (en  kontraste!)  kan  ook  nog 
gevind  word  met  die  Franse  hof  tydens  en  na  Lodewyk  XIV  se  heerskappy, 
wat  in  Die  Keiser  nageboots  word.  In  hierdie  opsig  is  dit  dus  ook  reeds  'n 
spieël  — alhoewel  dit  'n  verwronge  beeld  weergee. 

Utopia 

Afgesien  van  verdere  tekens  wat  na  die  verlede  en  die  teenwoordige 
verwys,  is  daar  boonop  'n  toekomsgerigtheid  wat  aanvanklik  deur  die 
Wewer  en  Tiengelieng  benoem  word:  Utopia  (bv.  pp  11,  18,  58).  Volgens 
/-/AT  is  dit  'n  "denkbeeldige  land  waar  vrede,  geluk  en  welvaart  heers; 
ideale  verblyfoord",  maar  Tod  & Wheeler  (Utopia  1987:  7)  sê  dat  daar  baie 
teenstellende  opvattings  oor  Utopia  is,  en  'n  eerste  definisie  daarvan  sou 
wees  "...  unrealistic,  impracticable,  impossible,  doomed  to  failure,  and  a 
futile  academic  exercise  — in  fact,  utopian". 

Sommige  utopias  aanvaar  dat  die  mens  inherent  sleg  is  en  dat  hy  'n  staat 
benodig  om  te  verhoed  dat  die  samelewing  in  chaos  verval,  terwyl  ander 
volhou  dat  die  mens  inherent  goed  is  en  dat  dit  slegs  'n  instelling  soos  die 
staat  is  wat  verhoed  dat  mense  in  vrede  en  samewerking  saamleef.  "Some 
see  the  solution  of  social  problems  in  the  pursuit  of  material  prosperity, 
whereas  others  see  it  in  austerity  and  simplicity"  (/oc.  cit.j.  Die  naam  "Uto- 
pia"  roep  dus  by  verskillende  ontvangers  verskillende  en  selfs  opponerende 

denkbeelde  op.  In  Die  Keiser  definieer  die  Wewer  dit:  "Utopia  is  die  land 
van  hoop  en  drome  . . . waar  die  mense  droomklere  dra  . . . droomkos  eet,  en 
in  droomhuise  woon,  en  'n  droomkeiser  het",  en  hy  sê  ook  aan  die  Keiser 
Utopia  is  "(d)ie  land  van  u volk"  (p  58).  Hiermee  skuif  binariteite  oor-  en  uit- 
mekaar,  bv.: 

1.  Ekwator  en  Utopia  is  dieselfde  land,  maar  "Ekwator"  vir  die  Hof, 
"Utopia"  vir  die  volk.  Wanneer  die  Keiser  uiteindelik  uitgaan  sodat  die 
volk  hom  kan  sien  (en  hy  dan  vanselfsprekend  nie  meer  'n  "droom- 
keiser"  is  nie),  'droom'  die  Keiser  en  hy  dra  ook  "droomklere".  Op 
hierdie  stadium  is  die  land  vir  hóm  Utopia  (droom)  terwyl  dit  terself- 
dertyd  vir  die  volk  'n  ware  land,  Ekwator,  met  'n  ware  keiser  word. 

2.  Die  Wewer  en  Tiengelieng  (en  hulle  medewerkers)  is  agter  die  goud, 
juwele  en  keiserlike  klere  aan  vir  eie  gewin;  nie  tot  voordeel  van  die 
volk  wat  hulle,  volgens  eie  verslag,  verteenwoordig  nie.  Hulle  Utopia 
is  'n  privaat  utopie,  nié  'Ekwator'  nie.  Dis  hulle  (utopiese)  droom  dat 
hulle  die  volk  verteenwoordig  — soos  gesien  kan  word  teen  die  einde 
aan  die  uiteenlopende  reaksies  van  die  volk  aan  die  een  kant  (inslui- 
tend  die  Kamerheer  en  Wag,  wat  die  Keiser  steeds  as  "U  Majesteit" 
aanspreek)  wat  die  Keiser  ondersteun,  en  aan  die  ander  kant  die 
'rebelle'  (Wewer,  Tiengelieng  en  Diplomaat)  wat  vlug  en  hulle  'Uto- 
pia'  prysgee. 

3.  Sonder  om  dit  ooit  te  benoem,  bestaan  die  Keiser  self  aanvanklik  ook 
in  sy  privaat  Utopia,  waar  hy  droom  en  hoop  dat  dit  met  die  volk  goed 
gaan.  Hy  word  eksplisiet  'n  "idealis"  (wat  van  sy  land  'n  'ideale 
verblyfplek',  d.w.s.  Utopia,  wil  maak)  en  'n  "dromer"  genoem  (p  7). 

4.  'n  Dominante  gegewe  in  Tod  Et  Wheeler  se  boek  is  "that  the  drama  of 
freedom  in  co-operation  with  nature,  that  takes  its  earliest  form  in  the 
earthly  paradise,  has  kept  reappea'ring  in  opposition  to  utopias  that 
stress  state  power  and  stability"  (/.c. ).  In  Ekwator/  Utopia  staan  die 
volk  in  'n  noue  verhouding  tot  die  natuur;  hulle  is  byvoorbeeld  "nie 
geïnteresséérd  in  klere  nie"  volgens  Kultuur  (p  7).  Die  sogenaamde 
verteenwoordigers  van  die  volk  ("Ons  is  deur  die  volk  gestuur  om  u op 
te  volg"  (p  60)  wil  die  gesag,  die  'staat',  oorneem.  Hulle  raak 
on-geskik  en  brutaal  en  toon  hulself  uit  voeling  met  en  nie- 
verteenwoordigend  van  die  volk  wat  hulle  Utopia  en  Ekwator  met 
mekaar  vereenselwig  wanneer  die  Keiser  ook  sonder  klere  loop. 

5.  Die  feit  dat  die  Keiser,  al  dromend,  karig  geklee  in  die  optog  verskyn, 
skep  implisiet  weer  'n  verdere  utopiese  toekoms  vir  die  volk.  Die  Kei- 
ser  bestaan  hier  in  'n  'droom',  'n  Utopia,  en  op  grond  hiervan  verkry 

die  volk  soveel  hoop  (en  toekomsgerigtheid)  dat  hulle  hom  toejuig: 
"Lank  lewe  ons  Keiser!  Heil  ons  Heilige  Keiser!"  (p  68). 

6.  Deur  Hofnar  se  vertelling  van  die  verlore  Paradys,  die  oorspronklike 
Utopia,  kom  ons  tot  die  besef  dat  die  ideale  toestand  nooit  deur  die 
mens  bereik  kan  word  nie;  'mens'  en  'paradys'  kan  nie  op  dieselfde 
werklikheidsvlak  bestaan  nie. 

Tod  & Wheeler  gee  'n  oorsig  oor  die  geskiedenis  van  die  'droom  van  Uto- 
pia'  en  sê  "it  has  been  an  epic  voyage  of  discovery  into  the  possible  future 
— and  inspiration  and  guide  to  the  transformation  of  reality"  (1978:  99).  In 
die  drama  tref  ons  hierdie  transformasie  van  realiteit  aan;  die  verskillende 
betekendes  van  'Utopia'  en  'droom'  skuif  in  die  drama  oor-  en  uitmekaar  om 
'n  sfeer  van  onwerklikheid,  onuitvoerbaarheid  en  onmoontlikheid  daar  te 
stel. 

Fantasíe:  sprokie 

In  die  drama  bly  die  sprokiesagtigheid,  die  element  van  fantasie,  behoue  en 
dit  het  'n  invloed  op  die  handeling  in  die  drama,  of  — volgens  Rosemary 
Jackson  (1981:  34): 

Fantastic  narratives  confound  elements  of  both  the  marvellous  and  the  mimetic.  They 
assert  that  what  they  are  telling  is  real  — relying  upon  all  the  conventions  of  realistic  fic- 
tion  to  do  so  — and  then  they  proceed  to  break  that  assumption  of  realism  by  introdu- 
cing  what  — within  those  terms  — is  manifestly  unreal. 

As  'n  mens  by  die  lees  van  Die  Keiser  die  konvensies  van  die  teater  én  van 
die  sprokie  aanvaar,  is  daar  baie  tekens  en  betekenisse  wat  op  ontdekking 
wag,  want  hierdie  tipe  literatuur  suggereer  die  hele  basis  waarop  ons  kultu- 
rele  orde  berus  omdat  dit  vir  'n  wyle  'n  uitsig  gee  op  wanorde.  "The  fantas- 
tic  traces  the  unsaid  and  the  unseen  of  culture:  that  which  has  been  silen- 
ced,  made  invisible,  covered  over  and  made  'absent'  " (Jackson  1981:  4). 

Drama 

Wanneer  'n  mens  met  'n  dramateks  gekonfronteer  word,  span  jy  al  jou  ken- 
nis,  ondervinding  en  ervaring  in  (ekstratekstuele  kodes,  of  kennis  van  buite 
die  teks)  om  daarvan  sin  te  maak.  Vir  'n  omvattende  begrip  van  die  drama- 
tiese  logika  en  die  dramawêreld,  moet  die  ontvanger  (leser/  toeskouer/ 
gehoor)  boonop  en  veral  'n  sekere  mate  van  dramatiese  bevoegdheid  of 
bekwaamheid  hê  en  dan  moet  hy  hard  en  aanhoudend,  of  deurgaans,  werk 
"at  piecing  together  into  a coherent  structure  the  partial  and  scattered  bits 
of  dramatic  information  that  he  receives  from  different  sources"  (Elam 
1980:  99). 

Hierdie  intratekstuele  (d.w.s.  binne  die  gegewe  teks  self)  inligtingsbronne 
wat  bydra  tot  sinvolheid,  kan  wees:  hoofteks  (dialoog)  en  neweteks  (toneel- 

aanwysings);  taal-  of  aanspreekkodes  (vgl.  in  hierdie  verband  Du  Plessis  en 
Van  Jaarsveld  1984);  aktante  en  die  aktansiële  model  (vgl.  Cloete  1985);  die 
bou  van  die  drama  (kyk  byvoorbeeld  na  Malan  se  deeglike  analise  van  1981 
wat  hy  'n  "Inleiding"  noem);  karakterisering;  milieu  (insluitend  tyd,  plek  en 
atmosfeer);  motiewe  (of  seme,  sememe  en  isotopieë);  kontraste  en  paral- 
lelle;  ens. 

Intertekstueel  kan  'n  mens  byvoorbeeld  gaan  kyk  na  die  verskil  tussen  die 
hipo-  en  hiperteks  (soos  hier  in  die  begin  gedoen  is)  en  na  ooreenkomste 
met  Smit  se  ander  dramas,  sowel  as  met  Shakespeare  se  King  Lear  wat  in 
Die  Keiser  betrek  word,  ens.  Daar  is  dus  'n  ryke  verskeidenheid  invalshoeke 
of  beginpunte  as  'n  mens  die  drama  wil  ondersoek.  Algaande  val  ook  al  hoe 
meer  'variasies'  op. 

Van  die  elemente  wat  miskien  nog  nie  so  deeglik  ondersoek  is  nie  en  wat 
kan  help  om  verdere  betekenisse  in  die  drama  te  ontgin,  word  nou  onder- 
soek. 

Aktante  en  die  aktansiële  model 

Vereenvoudig  gesien,  berus  die  aktansiële  model  hoofsaaklik  op  drie  pare 
opposisies  en  behels  funksies,  handelinge  of  'aksies'.  Meer  as  een  karakter 
(of  'personasie')  kan  dieselfde  handelingsfunksie  verrig,  en  een  karakter  kan 
verskillende  funksies  verrig.  Die  strewe  van  die  ondernemer  (subjek)  is  nie 
altyd  voldoende  om  die  objek/  doel  te  bereik  nie;  daar  is  ander  faktore  of 
magte  wat  dit  bereikbaar  of  onbereikbaar,  moontlik  of  onmoontlik,  maak 
(vgl.  Van  Luxemburg  1983:  53,  182—186,  199—  201).  Indeling  is  soos  volg: 

1.  'n  Subjek  (ondernemer)  streef  na  'n  objek  (voorwerp,  doel);  dit  kan 
wees  'n  meisie  se  liefde,  'n  kroon,  of  iets  dergeliks. 

*Die  Keiser  (subjek)  streef  na  die  welsyn  van  sy  volk  (objek). 

2.  'n  Begunstiger  of  stuurder  stuur  of  beveel  die  subjek  om  die  doel/ 
objek  te  bereik  sodat  iemand,  die  begunstigde  (ontvanger)  bevoordeel 
kan  word.  In  baie  gevalle  is  die  begunstiger  en  die  begunstigde  die- 
selfde  personasie,  bv.  'n  koning  stuur  'n  ridder  om  'n  naburige  gebied 
te  oorwin  sodat  hy  (die  koning)  dié  gebied  by  sy  eie  ryk  kan  voeg  en  so 
magtiger  word. 

*Die  Keiser  vertrou  op  sy  Ministers  om  die  objek:  "die  volk  se  wel- 
stand"  te  bewerkstellig.  Indien  hulle  suksesvol  sou  wees,  sou  beide 
die  Keiser  en  die  volk  begunstigdes  wees.  Die  belang  van  die  volk  is 
in  werklikheid  hier  vooropgestel.  Die  Keiser  sal  egter  ook  baat,  want 
dan  is  sy  gewete  skoon  en  hy  van  sy  'erfsonde'  verlos. 

3.  In  die  strewe  na  'n  doel  is  daar  handelingshelpers  en  -hindernisse,  wat 
konkreet  (bv.  menslik)  of  abstrak  (bv.  die  emosie:  afguns)  kan  wees. 
*ln  Die  Keiser  is  die  Ministers  veronderstel  om  helpers  te  wees,  maar 

hulle  is  in  werklikheid  hindernisse;  hulle  verhoed  dat  die  doel 
(welsyn,  welvaart,  "beskawing”)  bereik  word. 

Kyk  ons  nou  meer  gekonsentreerd  na  die  aktansiële  patroon  in  Die  Keiser, 
kry  ons  o.a.  die  volgende: 


1. 

SUBJEK 

OBJEK 

1. 

Die  Keiser 

a. 

beskawing  en  welvaart 

b. 

halfeeufeesviering 

c. 

landsveiligheid 

2. 

Hofnar 

a. 

Keiser  se  welsyn 

b. 

Keiser  se  insig  in  toestande 

c. 

Keiser  se  besef  van  verraad 

3. 

Rebelle 

a. 

keiserlike  kroon  en  klere 

b. 

Keiser  se  skatte 

c. 

persoonlike  welvaart 

4. 

Ministers 

a. 

Keiser  se  onkunde 

b. 

persoonlike  welvaart 

5. 

Diplomaat 

a. 

rebellie 

b. 

persoonlike  welvaart 

II 

BEGUNSTIGER 

BEGUNSTIGDE 

1. 

Keiser 

a. 

volk 

b. 

Keiser 

2. 

Hofnar 

a. 

Keiser 

3. 

Rebelle 

a. 

self 

4. 

Ministers 

a. 

self 

5. 

Diplomaat 

a. 

self  via  rebelle 

III  HELPERS  HINDERNISSE 


1 . a — c Keiser  se  doel: 

Ministers?  Ministers  se  inhaligheid, 

verraad  en  leuens. 

Hofnar;  waarheid. 

Keiser  se  floute  en 
gevolglike  'waan'. 

Hof  se  liggelowigheid. 

Sy  wanvoorstelling  van  'klere' 
Liggelowigheid. 

Vertroue  op  Ministers. 

2.  a — c Hofnar  se  doel: 
'Nar'skap,  spioen. 

Keiser  se  floute. 

Sinisme,  ongeloof. 

Hof  se  verraad. 

3.  a — b Rebelle  se  doel: 
Diplomaat,  Kim,  ens. 
Hof  se  liggelowigheid. 
Dood  van  Ministers. 

Hofnar  se  waarheid. 

Keiser  se  floute. 

Volk  se  toejuiging. 

4.  Ministers  se  doel: 

Keiser  se  vertroue. 

Nar  se  spot,  spioenspel  en 
waarheid. 

Rebelle. 

5.  Diplomaat  se  doel: 

Hof  se  verraad. 

Wewers. 

Alle  rebelle. 

Nar  en  waarheid. 

Keiser  se  floute. 

Volk  se  toejuiging. 

Uit  die  uiteensetting  blyk  dit  duidelik  dat  die  Keiser  sy  doel  (gedeeltelik) 
bereik  deur  toetrede  van  die  rebelle  wat  i)  sy  klere  verwyder  met  die  gevolg 
dat  die  volk  hom  toejuig;  ii)  sy  verraderlike  en  onbetroubare  Ministers  om 
die  lewe  bring;  en  iii)  sy  floute  veroorsaak  wat  uitloop  op  sy  slaap- 
wandelende  deelname  aan  die  optog.  Hierdeur  word  die  keiserlike  objekte 
1b)  'halfeeufeesviering'  en  1c)  'landsveiligheid'  bereik  aangesien  die  rebelle 
vlug  en  die  optog  voortgaan  met  die  Keiser  wat  daaraan  deelneem.  Objek 
1a)  'welvaart  en  beskawing'  is  na  50  jaar  nog  nie  bereik  nie. 

Geen  ander  subjek  bereik  sy  objek  nié;  ook  nie  die  Hofnar  nie.  Die  Keiser  is 
voor  die  einde  wel  bewus  van  2b)  'landstoestande'  en  2c)  'die  verraad  van 
sy  howelinge',  maar  tydens  die  floute  word  dié  begrip  uitgewis,  soos  blyk 
uit  sy  optrede  teenoor  die  ministeriële  koppe  op  swaarde.  Of  die  toestand 
waarin  hy  aan  die  einde  verkeer  as  2a)  'welsyn'  beskryf  kan  word,  is  te 
betwyfel,  want  die  nar  huil,  en  sê  dat  die  Keiser  "droom.  Ons  moet  hom  nie 
wakker  maak  nie"  (p  64). 

In  hierdie  'skynwêreld'  is  daar  bitter  min  van  die  ondernemings  wat  sukses- 
vol  uitgevoer  of  afgehandel  word. 

Tekstuele  hiërargie 

In  hierdie  drama  is  die  eponieme  karakter  (d.w.s.  die  karakter  wie  se  naam 

in  die  titel  verskyn)  vooropgestel . Die  keiserlike  objek  1b)  'halfeeufees- 
viering'  kom  in  "die  nuwe  trone"  (p  1)  reeds  ter  sprake;  na  die  objek  1a) 
'beskawing'  word  in  die  toneelinkleding  verwys  en  in  die  sewende  spreek- 
beurt  (p  1)  word  eksplisiet  na  kleredrag  verwys.  Vroeg  reeds  word  dit  ('kle- 
redrag'  as  teken  van  beskawingpeil)  gestel  teenoor  'kaalheid'  as  teken  van 
barbarisme  (p  3).  Die  kabinet  se  verraad  teenoor  die  Keiser  kom  ook  heel 
vroeg  al  aan  die  bot,  eers  deur  Diplomaat  wat  in  die  buiteland  "húlle  klere 
gedra"  het  (p  2).  [Kultuur  se  woorde  oor  die  nuwe  'Buitelandse  Sake'  is 
prospektief  ironies:  "Ons  kan  maar  net  vertrou  hy  sal  ons  vertroue  waardig 
wees"  (p  4).]  Die  verraad  word  ook  geëksplisiteer  as  Kultuur  sê:  "Sy  Majes- 
teit  én  die  volk  mag  alleen  weet  wat  vir  hulle  góéd  is  om  te  weet"  (p  4). 
Dit,  tesame  met  die  nar  se  spioenspeletjie  (reg  van  die  begin  af  luister  hy 
hulle  af)  vestig  die  belangrikste  newemotiewe  in  die  drama,  wat  alles 
heenwys  na  en  afhanklik  is  van  die  Keiser  se  persoon  en  posisie  sodat  die 
Keiser  deurgaans  vooropgestel  word. 

Van  tyd  tot  tyd  word  die  sentrale  aandag  'n  bietjie  afgelei  deur  'n  'speel- 
raam'  te  skep  waardeur  iets  anders  tydelik  op  die  voorgrond  gestoot  word, 
soos  i)  die  mimiek  wanneer  die  Wewers  die  'kostuum'  voltooi  (pp  25—26). 
Hier  word  ons  as  ontvangers  pertinent  daarop  gewys  dat  dit  spel-in-spel  is 
en  die  mimiekspeletjie  in  die  'troonkamer'  word  deurgevoer  ter  wille  van  die 
Kamerheer.  As  hy  nie  "soos  'n  sfinks"  daar  gestaan  het  nie,  kon  die 
Wewers  diefstal  gepleeg  en  dan  rustig  agteroor  gesit  het.  Nóú  is  dit  goeie 
teater.  ii)  Die  koppe  van  Kultuur  en  Maarskalk  veroorsaak  dat  die  Keiserin 
flou  word  en  die  Keiser  sê:  "lemand  moet  my  wakker  maak.  Ek  het  'n  ver- 
skriklike  droom"  (p  57).  Dit  skep  'n  'spelraam'  en  dien  as  voorbereiding  op 
die  Keiser  se  'slaapwandelende'  optrede  (pp  64—  66). 

Die  tydelike  vooropstelling  van  hierdie  sekwense  in  die  oppervlakstruktuur 
het  egter  in  die  dieptestruktuur  steeds  ten  doel  om  die  Keiser  en  sy  dilemma 
te  belig. 

Tekentipologieë 

Tekens  kan,  volgens  die  semiotici,  natuurlik  of  kunsmatig  wees,  en  alles  in 
die  teater  IS  teken.  By  'n  natuurlike  teken  is  daar  'n  kousale  of  natuurlike, 
vanselfsprekende  verband  tussen  die  betekenaar  en  die  betekende.  So  is 
die  Hofnar  se  gehawende  voorkoms  'n  direkte  gevolg  van  sy  'mishandeling' 
(p  48);  dis  dus  'n  natuurlike  teken  (bygesê:  in  'n  samelewing  waar  'mishan- 
deling'  en  die  gevolge  daarvan  bekend  is). 

By  kunsmatige  tekens  tree  die  mens  met  sy  verstand  en  wilsuiting  tussen- 
beide,  en  verleen  deur  gemeenskaplike  afspraak  'n  interpretasie  of  bete- 
kende  aan  'n  spesifieke  betekenaar. 

Die  Amerikaner,  C.S.  Peirce,  het  'n  drieledige  tekentipologie  benoem: 

1.  IKON.  Dit  berus  op  ooreenkoms  tussen  die  betekenaar  en  die  bete- 
kende.  Hier  onderskei  Peirce  drie  klasse:  a)  beeld,  of  afbeelding,  bv. 

'n  foto;  b)  diagram,  bv.  'n  landkaart;  en  c)  metafoor,  waar  daar  op 
grond  van  ooreenkoms  betekenisoordrag  plaasvind:  'n  vergelyking 
word  getref  sonder  om  die  vergelykingspartikel  (asof,  soos,  ens.)  te 
gebruik,  en  een  saak  of  handeling  of  woord  word  in  die  plek  van  'n 
ander  aangewend. 

Die  binneruimte  in  Die  Keiser  is,  volgens  die  toneelinkleding  (inlei- 
dende  neweteks)  die  "Troonkamer"  vol  weelde,  o.a.  "Goud  ...,  ivoor, 
diamante". 

Dit/s  egter  nie  'n  reële  troonkamer  nie;  dis  'n  inkleding  van  'n  verhoog- 
ruimte  sodat  dit  lyk  asof  dit  'n  "Troonkamer"  is;  die  binneruimte  is  'n 
metafoor.  Die  'goud,  ivoor  en  diamante'  wat  op  die  verhoog  gebruik 
word  tydens  opvoering  is  nie  die  egte  ware  nie,  maar  'n  beeld  daar- 
van,  'n  namaaksel:  'n  ikon. 

2.  INDEKS.  Dit  is  'n  teken  waarby  nabyheid,  samehang,  aangrensing  of 
aanraking  'n  rol  speel  as  uitwyser  of  aanduider,  en  hier  is  meestal  van 
'n  kousale  verband  sprake.  Hofnar  se  vernielde  uiterlike  (p  48)  is  'n 
aanduiding  of  indeks  van  die  hardhandige  behandeling  wat  hy  onder- 
gaan  het. 

Verbale  deïksis  is  ook  'n  indeks.  Dit  verwys  deur  gebruik  van  persoon- 
like  en  aanwysende  voornaamwoorde  na  die  situasionele  konteks, 
d.w.s.  die  plek,  tyd  en  karakters  wat  betrokke  is,  bv.  "hier",  "vyftig 
jaar  al"  en  "ons". 

'n  Ondersoek  van  verbale  deïksis  in  Die  Keiser  lewer  baie  interessant- 
hede  op,  veral  as  ons  kyk  na  die  persoonlike  voornaamwoorde.  Die 
Keiser  word  byvoorbeeld  as  "U  Majesteit"  aangespreek  en  daar  word 
na  hom  verwys  as  "Sy  Majesteit"  deur  almal  behoudens  die  Nar.  Vir 
hóm  is  die  Keiser  "my  Kroon",  selfs  in  sy  afwesigheid  (p  67). 

Na  die  massas  buite  word  as  "die  volk"  verwys  met  die  gebruik  van 
die  bepaalde  lidwoord  — wat  'n  gevoel  van  distansiëring  en  afsydig- 
heid  laat  (bv.  p 4);  Diplomaat  en  Wewer  verwys  selfs  na  hulle  as  "die 
gepeupel"  (pp  7,  63).  As  die  Wewer  die  Keiser  aanspreek,  maak  die 
gebruik  van  die  persoonlike  vo.ornaamwoord  'n  subtiele  verskil  waar- 
deur  by  voorbaat  aangedui  word  dat  die  Wewer  die  volk  en  die  Keiser 
uiteindelik  by  mekaar  sal  uitbring.  Hy  sê  naamlik:  "...  laat  óns  die 
drome  van  die  Heilige  Keiser  vir  sy  volk  wáár  maak"  (p  60  — my  kursi- 
vering),  wat  dan  later  deur  Hofnar  opgevolg  word  met  "hy's  net  so 
kaal  soos  sy  volk"  en  die  volk  juig:  "Lank  lewe  ons  Keiser!"  (p  67  — 
my  kursivering). 

Die  metoniem  is  óók  'n  indeksikale  troop  of  stylfiguur  (beeldspraak) 
van  nabyheid.  Op  grond  van  'n  verband  tussen  twee  sake  (begrippe, 
ruimtes,  ens.)  word  die  een  met  die  ander  vervang.  'n  Eienskap  van  'n 
voorwerp  (of  karakter,  ens.)  kan  gebruik  word  om  die  hele  voorwerp 
te  beskryf,  soos  wat  die  Nar  doen  deur  bv.  "U  Ydele"  en  "My  Kroon" 

— ydelheid  is  'n  eienskap  van  die  Minister  van  Kultuur  en  die  bena- 
ming  is  heel  gepas,  en  "my  Kroon"  omvat  meer  as  net  'Keiser';  ook 
heerser,  geliefde,  en  'sieraad'. 

Wanneer  Hofnar  homself  op  p 28  aankondig  as  "ons  Kroon  se  oë  en 
ore"  is  dit  'n  metoniem;  hy  is  vanselfsprekend  nie  letterlik  die  "oë  en 
ore"  van  die  Keiser  nie;  self  is  hy  ook  nie  net  "oë  en  ore"  nie,  maar  'n 
gehele,  totale  karakter  wat  kan  sit,  praat,  wegkruip,  en  gehawend 
daar  uitsien  as  hy  gemartel  word.  In  tiie  beskrywing  van  homself  neem 
hy  die  twee  eienskappe  wat  hy  op  hierdie  stadium  as  sy  belangrikste 
funksie  beskou  (om  te  sien  en  te  hoor  namens  die  Keiser);  'n  deel 
benoem  die  geheel.  Dit  staan  bekend  as  sinekdogee,  en  is  'n  vorm  van 
metonimea. 

Ons  tref  sinekdogee  aan  waar  'n  deel  die  geheel  aandui  (bv.  Diplo- 
maat  se  vuil  "krawat"  wat  dui  op  algehele  verval  pp  9—  10),  of  waar 
die  geheel  genoem  word  as  'n  gedeelte  bedoel  word.  Die  Keiser  sê: 
"Kyk  hoe  gelukkig  is  die  volk"  (p  65).  Selfs  in  reële  terme  sou  geen 
vors  "die  volk"  uit  sy  troonkamer  se  venster  kon  sien  nie,  maar  slegs 
'n  verteenwoordigende  groep.  In  Die  Keiser  is  die  byklanke  van  'n 
klomp  mense  se  lawaai  en  geroep  (wat  die  buiteruimte  voorstel)  'n 
sinekdogee  van  die  hele  volk  se  toejuiging,  en  die  'klank'  van  die 
gejuig  buite  staan  sinekdogeïes  vir  die  volk,  m.a.w.  die  geroep  van 
"Lank  lewe  ons  Keiser!  Heil  ons  Heilige  Keiser!"  (pp  67,  68)  — wat 
één  fisiologiese  moontlikheid  van  die  mens  is  — verteenwoordig  die 
mens. 

Nes  die  indeks-  of  wysvinger  iets  kan  aandui,  kan  “'n  klop  aan  die 
deur”  (p  31)  daarop  dui  dat  iemand  wil  inkom.  Die  Kamerheer  kom 
binne  en  “fluister  iets  vir  Kultuur" , waarop  Kultuur,  Maarskalk  en 
Diplomaat  “'n  entjie  weg"  gaan  staan  en  praat.  Hierdie  fisiese  verwy- 
dering  is  'n  teken,  'n  indeks,  van  hul  uitsluiting  van  die  ander  karak- 
ters.  Op  hierdie  stadium  is  daar  (uiterlik)  nog  samehorigheid  tussen 
die  kabinetslede.  (Dramatiese  ironie  kom  hier  ter  sprake  aangesien 
ons  weet  dat  Diplomaat  'n  rebel  is,  maar  die  karakters  in  die  drama 
weet  dit  nie.) 

By  die  indeks  kom  dan  ook  proksemiese  of  ruimtelike  verhoudinge  ter 
sprake,  d.w.s.  "man's  use  of  space  as  a specialized  elaboration  of  cul- 
ture"  (Edward  T.  Hall  soos  aangehaal  deur  Elam  1980:  62).  In  die 
drama  is  veral  interpersoonlike  verhoudinge,  en  die  gevolglike  gebruik 
van  die  ruimte,  belangrik,  soos  in  die  vroeër  voorbeeld  van  die 
kabinetslede  wat  eenkant  gaan  staan  en  praat. 

Die  Hofnar  se  proksemiese  verhoudinge  is  ooglopend  indeksikaal,  bv. 
as  hy  vir  die  kabinetslede  wegkruip  en  hulle  afluister  (pp  1—7).  Die  feit 
dat  hy  hom  dan  op  die  Keiser  se  troon  tuismaak,  dui  op  hierdie  sta- 
dium  óf  op  'n  uittartende  óf  op  'n  intieme  verhouding  met  die  Keiser. 
Lg.  word  egter  verder  in  die  drama  bevestig  deur  bv.  die  deïksis  ("my 

Kroon”)  en  sy  plaasneming  op  die  Keiserin  se  troon  terwyl  hy  met  die 
Keiser,  wat  op  sý  troon  sit,  gesels  (p  54). 

Wanneer  die  Keiser  besluit  om  wél  die  'wonderkostuum'  te  laat  maak, 
maak  die  twee  Ministers  beswaar  terwyl  die  Keiser  en  Keiserin  op  pad 
uit  is.  Hofnar  volg  op  hulle  hakke  en  vereenselwig  hom  dermate  met 
die  Keiser  dat  hý  i.p.v.  die  Keiser  hulle  betig  met  ''Geen  verlof  nie.  Dis 
'n  bevel''  voordat  hy  saam  met  hulle  Majesteite  uitgaan  (p  24). 

Kort  voor  die  optog  sak  die  Keiser  "bewusteloos  inmekaar.  Sy  kroon 
va!  van  sy  kop  af  en  ro!  oor  die  vloer"  (p  63).  Die  Nar  roep  dan  uit: 
''My  Kroon!  (...)  My  Kroon  ...'',  wat  meerduidig  is,  bv. 

a)  hy  is  ontsteld  omdat  sy  ''Kroon'',  die  Keiser,  ineenstort; 

b)  hy  is  ontsteld  omdat  die  kroon  (met  juwele  en  al)  oor  die  vloer 
rol;  en 

c)  die  feit  dat  die  simbool  van  majesteitlike  mag,  waarmee  hy  hom 
vereenselwig  (vgl.  die  bevelsituasie  p 24  e.e.),  verwyderd  raak 
van  die  Keiser  — en  van  homself  — en  dit  hulle  dalk  kan  ontglip 
(deur  die  inwerking  van  die  rebelle),  oormeester  hom. 

3.  SIMBOOL.  Die  voorafgaande  laaste  lesing  van  die  ''Kroon''  bring  ons 
by  die  simbool  waar  daar  geen  soortgelykheid  of  uitwendige  ooreenkoms  is 
tussen  die  betekenaar  ("kroon")  en  die  betekende  (''majesteitlike  mag”) 
nie.  Die  simbool  berus  op  'n  sosiale  afspraak,  konsensus  of  konvensie/ 
gewoonte.  Die  sosiale  of  kulturele  omgewing  is  deurslaggewend:  vir  'n 
boorling  uit  die  woude  van  Papua/  Nieu-Guinee  of  Sentraal-Amerika  sal  'n 
kroon  geen  simboliese  waarde  hê  nie,  want  hulle  is  nie  bewus  van  die 
sosiale  konvensie  om  dit  as  teken  van  mag  te  beskou  nie.  Die  "stralekrans” 
(p  48  e.e.)  is  'n  simbool  in  die  Christelike  kultuur  net  soos  die  rosekrans 
(paternoster)  vir  die  Katoliek  en  die  totempaal  vir  die  Amerikaanse  Indiaan 
'n  simbool  is. 

'n  Simbool  bestaan  uit  'n  konkrete' betekenaar  (kroon)  en  'n  abstrakte 
begrip  of  betekende  (die  konsep:  keiserlikheid  of  vorstelikheid,  waardig- 
heid,  mag,  heerskappy).  In  'Ekwator'  het  die  Keiser  die  betekenaar  "klere” 
(veral  die  Franse  modes  uit  die  laat  17de  eeu)  tot  simbool  van  beskawing 
verhef. 

Die  Franse  modes  self  is  'n  ikon  wat  denotatief  optree  (denotasie:  visuele 
oordrag:  Fiske  1978:  44);  dit  wys  op  primêre  betekenisvlak  na  bedekking 
van  die  mens  se  naaktheid  maar  hier  spesifiek  volgens  'n  sekere  tydperk, 
waardeur  dit  dan  die  status  van  indeks  verkry.  Ander  assosiasies,  op  sekon- 
dêre  betekenisvlak,  gaan  egter  óók  hiermee  gepaard;  dan  word  'n  intellek- 
tuele  konsep  gevorm  wat  as  konnotasie  bekend  staan  en  gepaard  gaan  met 
"values,  emotions  and  attitudes”  (Fiske  /.c. ).  Die  ontvanger  heg  — weens 

persoonlike,  sosiale,  opvoedkundige  e.a.  redes  — sekere  waardes  aan 
sekere  tekens.  Elam  (1983:  10)  sê  die  teken  in  die  teater  kry  onteenseglik 
sekondêre  betekenis  "relating  it  to  the  social,  moral  and  ideological  values 
operative  in  the  community  ...". 

Konnotasie  by  die  kleredrag  wat  op  die  Keiser  se  bevel  gedra  word,  kan  dus 
wees  'verfyning'  maar  óók  'oordaad'  en  kontekstueel  'belaglikheid'  of 
'sotheid'. 

Konnotasie  en  simbool  verskil  daarin  dat  konnotasie  sterk  individualisties 
beïnvloed  kan  word  (binne  tekstuele  perke),  terwyl  die  simbool  'n  afspraak 
deur  'n  gemeenskap  is  om  'n  spesifieke  waarde  of  betekenis  te  heg  aan  'n 
spesifieke  betekenaar. 

"Goud"  verwys  na  'n  edelmetaal  met  hoë  geldwaarde.  Kontekstueel  kan 
ons  sien  hoe  verskillende  konnotasies  by  onderskeie  karakters  in  Die  Keiser 
tot  uiting  kom.  Vir  die  Keiser  verteenwoordig  "goud"  die  moontlikheid  om 
die  volk  beskaaf  en  opgevoed  te  kry;  vir  Kultuur  is  dit  'n  manier  om  sy  eie 
ydelheid  te  streel  en  om  die  "vorste  uit  die  Ooste"  te  beïndruk  deur  replikas 
van  hul  eie  paleise.  (Intertekstueel  sluit  'n  verdere  konnotasie  hierby  aan,  nl. 
die  drie  wyse  manne  wat  in  Eybers  se  gedig  "Maria"  só  genoem  word.)  Die 
Nar  sien  die  land  egter  as  "vrót  van  die  goud"  (p  14):  'vrot'  wat  gelees  kan 
word  as  'oorvloediglik  bedeel,  ryk',  maar  — en  veel  belangriker  — ook  as 
'sleg'  of  'verrot'.  Hier  funksioneer  die  'goud'  dus  as  'n  teken  van  degradasie 
en  dekadensie  al  is  dit  nie  aanvaarde  simbool  nie. 

'n  Simbool  is  'n  kunsmatige  teken  waarmee  'n  assosiatiewe  konsep  gepaard 
gaan.  In  die  speelruimte  van  Die  /Ce/ser  word  'n  (vals)  simbool  aanvaar:  die 
Keiser  se  "nuwe  kleré"  is  — volgens  afspraak  deur  die  omstanders  — 'n 
simbool  van  getrouheid,  opregtheid  en  bekwaamheid  (pp  21  — 22).  Die  Hof, 
en  die  Keiser  (aanvanklik  gretig,  later  twyfelagtig)  aanvaar  dié  nuwe  sim- 
bool  wat,  ironies  genoeg,  in  totale  opposisie  is  met  die  vorige 
'klere'-simbool.  Die  Nar  wil  die  simbool  nie  aanvaar  nie,  maar  begin  later 
besef  dat  menslike  bestaan  in  'n  samelewing  'n  spel  is  "en  elkeen  voel  hy 
móét  saamspeel"  (p  49). 

Hierdie  woorde  van  Hofnar  is  so  te  sê  'n  verwoording  van  die  tema  van  Die 
Keiser,  dit  lê  intertekstuele  verbande  met  Smit  se  ander  dramas,  en  dit  is 
feitlik  'n  definisie  van  'simbool'. 

Slot 

Die  subtitel  van  Die  KeisersXe\  onomwonde  dat  dit  "VARIASIES"  is  (en  nie 
'n  variasie  nie).  Aanvanklik  kan  'n  mens  hier  met  'n  probleem  te  doen  hê 
aangesien  jy  op  die  storievlak  (fabula)  ingestel  is  en  dan  val  slegs  die  sewe 
punte  wat  by  Veranderinge  genoem  is,  op.  Hoe  verder  ]y  egter  met  die 
analise  gaan,  hoe  meer  opvallend  en  veelvuldig  raak  hierdie  (soms  baie  sub- 
tiele)  variasies.  Binne  hierdie  variasies  met  meegaande  konnotasies  lê  daar 
kousale  en  sintaktiese,  semantiese  en  pragmatiese  verbande  wat  die  resep- 
sie  van  hierdie  dramateks  as  teken  beïnvloed. 

Selfs  al  is  daar  reeds  so  veel  geskryf  oor  hierdie  drama  deur  Bartho  Smit 
(o.a.  deur  Brink  1987,  Malan  1981  en  Pretorius  1987),  is  dit  duidelik  dat  daar 
nog  vele  gebiede  van  ondersoek  na  betekenis  is  wat  onderneem  kan  word. 


Voetnoot 

1 . N.a.v.  'n  referaat  deur  prof.  Peter  Haffter  by  die  SAVAL-kongres  te  PU  vir  CHO,  27—28 
Maart  1987.  Sy  uiteensetting  van  Bartho  Smit  se  Don  Juan  onder  die  Boere  as  hiperteks 
was  gebaseer  op  Genette  se  Palimpsestes. 

